
[bookmark: bookmark1]POZNÁMKA AUTORA A VYDAVATEĽA
Informácie uvedené v tejto knihe považujeme za jeden z prameňov, ktorý môže Slovensku pomôcť spoznať svoju nedávnu minulosť, pretože pochádzajú z dôveryhodných zdrojov.
Zároveň konštatujeme, že naše zdroje vychádzali zo spravodajských zistení, a preto ich nevydávame za dôkazy v právnom slova zmysle.
Pri tvorbe knihy sme vychádzali z ústne sprostredkovaných spravodajských poznatkov o činnosti bývalého 52. oddelenia SIS v rokoch 1996 - 1998, respektíve z ústne interpretovaných informácií o tom, k akým spravodajským zisteniam sa mal tento útvar v predmetnom období v rámci svojho pôsobenia dopracovať.
Aj keď máme k našim zdrojom dôveru, vyhlasujeme, že informácie uvedené v tejto knihe nie je možné v súčasnom štádiu poznania vydávať za pravdivé, overené fakty ani za právne relevantné dôkazy. Kým prejdú týmto zdĺhavým a náročným procesom, musia byť všetky tvrdenia tejto knihy považované len za jeden z mnohých príspevkov do diskusie o našich najnovších dejinách.

[bookmark: bookmark3]POOTVORENIE KOMNATY TAJNÝCH SLUŽIEB
V období tretej vlády Vladimíra Mečiara ma oslovila redaktorka týždenníka, ktorý patril ku kritikom autokratických defektov jeho režimu. Chcela odo mňa, aby som sa vyjadril k aktuálnym spoločenským problémom, vládnej i opozičnej politike; zaujímala sa aj o to, čo viem o aktivitách Slovenskej informačnej služby. Súhlasil som s jej návrhom na interview pre populárny časopis, ale redaktorka podmienila náš dlhší dialóg tým, že sa musí na rozhovor dôkladnejšie pripraviť. Dohodli sme sa, že sa za pár dní stretneme a poskytnem jej odpovede na otázky, ktoré si pripraví. Keď sme sa druhýkrát stretli, namiesto posedenia pri káve mi redaktorka strčila do ruky hárok z poznámkového bloku formátu A4, na ktorom bolo množstvo otázok. Pri letmom pohľade na ich formulácie ma zarazilo, že niektoré sa týkali vnútorných pomerov SIS a bolo z nich zrejmé, že sotva pochádzajú z hlavy sympatickej blondínky. Napriek tomu som jej sľúbil, že na najbližšiu schôdzku jej odpovede prinesiem. Sľub som však celkom nedodržal, pretože pri najbližšom stretnutí som odovzdal redaktorke text s odpoveďami, ale vynechal som otázky týkajúce sa pomerov v SIS, nevynímajúc ani tie otázky, ktoré zahrňovali dôverné špecifiká vnútornej štruktúry tajnej služby. Redaktorka si text s odpoveďami prevzala s tým, že si to musí prečítať ešte jej šéfka - a potom mi dá vedieť, keď bude rozhovor publikovaný.
Keďže dlhší čas som nemal informáciu, ako interview dopadlo, zatelefonoval som redaktorke, kedy bude náš rozhovor uverejnený Odporúčala mi, aby som bol trpezlivý, a o niekoľko dní ma pozvala do redakcie, kde odo mňa chcela vyjadrenia k niekoľkým citlivým otázkam. Potvrdila tým vo mne už skôr vyvolanú nedôveru, a preto som na jej otázky reagoval neurčito a vyhýbavo - bez faktov a konkrétnejších súvislostí. Rozhovor nebol v časopise uverejnený a redaktorka sa v nasledujúcom období stretnutiam vyhýbala. Po parlamentných voľbách v roku 1998 som s prekvapením zaregistroval, že táto redaktorka začala pracovať v kancelárii nového predsedu parlamentu; až neskôr mi spoľahlivý zdroj z prostredia spravodajskej služby potvrdil moje podozrenie, že sympatická blondína zo spomínaného týždenníka pôsobila v prostredí opozičných politických strán počas tretej Mečiarovej vlády ako agentka SIS.
Uvádzam jeden z príkladov, ako som zažil fungovanie spravodajskej služby v období, keď na jej čele stál Ivan Lexa. Podrobnosti o tom, ako pôsobila SIS pod jeho vedením, podrobne opisuje Peter Tóth, ktorý sa zameral hlavne na 52. oddelenie tejto služby, kde sa koncentrovali aktivity porušujúce právo a morálne normy platné v štandardnej demokracii. Až teraz sa dostávajú na verejnosť niektoré nezákonné akcie SIS a ich jednotliví aktéri, i keď v niektorých prípadoch so zmenenou identitou - iba pod krycími menami alebo pseudonymami. Azda autorovi vo väčšej otvorenosti pri prezentovaní konkrétnych súvislostí bránila lojalita voči zdrojom, ktoré poskytli informácie doteraz verejnosti neznáme. Ale práve to je príležitosť, aby investigatívni novinári pokračovali v tom, čo prezentácia nových faktov, uvedených v tejto knihe, odštartovala. Majú šancu poskytnúť verejnosti plastickejšiu predstavu o období 1995 - 1998, keď na Slovensku vládol V. Mečiar. Nejde o ďalšie senzácie, ale fakty pripomínajúce súčasníkom, že zápas o demokraciu v našej krajine v druhej polovici deväťdesiatych rokov nebol bez rizík a nebezpečenstiev.
Praktiky príslušníkov 52. oddelenia SIS boli poplatné ich skúsenostiam z obdobia, keď pôsobili v štruktúrach komunistickej Štátnej bezpečnosti. V niektorých prípadoch sa ich profesionálna vynaliezavosť snúbila s primitivizmom a aroganciou, ba dokonca niektoré ich gangsterské maniere boli inšpirované a oceňované politickými špičkami Mečiarovho režimu. Napriek uvedenej charakteristike nemožno paušalizovať a všetkých ŠtB-ákov bez výnimky hádzať do jedného vreca! V takomto kontexte sa žiada spomenúť, že protimečiarovskej opozícii v rokoch 1995 - 1998 výdatne pomáhala tzv. paralelná tajná služba, teda neoficiálna spravodajská štruktúra, v ktorej boli tiež začlenení bývalí dôstojníci ŠtB. Nemalou mierou prispeli aj k odhaleniam nezákonností aktivít Lexovej tajnej služby vrátane 52. oddelenia SIS. Bez úcty k faktom nemožno nastaviť objektívne zrkadlo zložitým udalostiam a vykresliť ich tak, ako sa stali, a nie tak, ako si to želajú mediálni manipulátori!
Žijeme v dobe bujnejúcich konšpiračných teórií, ktoré zasiahli i niektorých ľudí na Slovensku. V  takomto rámci možno knihu P. Tótha vnímať ako odvážny a umný čin, otvárajúci obyčajným smrteľníkom komnatu tajných služieb. Načim vyzdvihnúť aj odvahu tých, čo mu „odtajnili" informácie o činnosti príslušníkov 52. oddelenia, pretože tieto informácie za zachovali už iba uložené v ich hlavách. Možno v niekom táto okolnosť spochybňuje objektivitu prezentovaných informácií. Ale predsa každý je rovnako odkázaný na vlastný úsudok - a teda si môže nové odhalenia o minulosti SIS porovnať s vlastnou životnou skúsenosťou a rozhodnúť sa, či je aspoň v stave uznať, že zápas o demokraciu na Slovensku v rokoch 1995 - 1998 nebol bez rizík a nebezpečenstiev.
25. októbra 2014
Igor Cibula,
predseda Asociácie bývalých spravodajských dôstojníkov

S
ú približne dve hodiny po polnoci. Spíte vedľa manželky v spálni rodinného domu a možno sa vám niečo pekné sníva. Znenazdania precitnete, pretože vás z postele ťahajú zamaskovaní chlapi. Bez slov vám dávajú rany päsťami aj nohami. Prebúdza sa manželka, strašne sa preľakne, a preto jačí. „Ty drž hubu!" prikáže jeden z útočníkov a fackou ju umlčí. Nedokážete brániť ženu ani seba. Myslíte si, že vás prepadla mafia, a očakávate to najhoršie. Nato však druhý útočník povie, že ste zabudli na pána doktora, a vy pochopíte, že svojím spôsobom sa vám prihodilo čosi oveľa horšie. Týchto násilníkov za vami poslal námestník riaditeľa SIS, plukovník Jaroslav Svěchota.
Zabudnúť na sľuby, ktoré ste dali niekomu z vtedajšieho vedenia tajnej služby, sa naozaj nevypláca. Nie ste pred týmito ľuďmi v bezpečí ani za bieleho dňa na ulici. Kráčate po chodníku v pomerne rušnej štvrti vášho mesta. Zastaví pri vás auto. Vystúpi ozrutný chlap, výhražne sa na vás pozrie a autoritatívne rozkáže: „Nastúp si do auta a buď ticho!" Povie to spôsobom, ktorý vylučuje akékoľvek pochybnosti o tom, či to myslí vážne. Máte len jednu možnosť: poslušne nasadnúť a veriť, že si to tým uľahčíte.
Ak ste v tom čase, teda v rokoch 1995 - 1998, opozičným politikom, aj vy máte celkom slušné šance, že sa o vás bude takou či onakou formou zaujímať SIS. V úlohe neposlušného prezidenta musíte počítať s tým, že v rámci politického zápasu tajná služba zorganizuje únos vášho syna. Ale ani ako nižšie postavený opozičný politik to nemáte ľahké. Tajná služba vám odpočúva telefón a stranícky sekretariát, ale to je len maličkosť v porovnaní s tým, čo všetko sa vám ešte môže prihodiť. Počítajte s tým, že krásne mladé dievča, ktoré sa vás usiluje zviesť, nepodľahlo čaru vašej osobnosti, aleje na výplatnej páske SIS a práve s vami nakrúca kompromitujúci porno film. Ak sa však angažujete v kritike vládnuceho režimu viac, ako je niekto veľmi vysoko ochotný strpieť, a ešte sa aj zapájate do odhaľovania nezákonných aktivít tajnej služby, môžete si byť istý, že aj vy riskujete fyzickú ujmu.
Nuž a ak ste opozičným kandidátom na obsadenie premiérskeho kresla, mali by ste si dávať veľký pozor, čo poviete v rámci profilového interview o svojich záľubách a každodenných športových činnostiach fešnej novinárke s hlbokým výstrihom. Môže sa totiž stať, že na jej diktafóne sa práve zaznamenáva návod na nebezpečné aktívne opatrenie tajnej služby, cieľom ktorého je zničiť vašu sľubne sa rozvíjajúcu politickú kariéru.
Ideovým pôvodcom týchto, ale aj mnohých iných nezákonných akcií Slovenskej informačnej služby bol do veľkej miery Jaroslav Svěchota. V niektorých prípadoch bol zase distribučným kanálom, prostredníctvom ktorého zvrchu prichádzali najrôznejšie a z pohľadu zákona ťažko únosné námety a zadania. Na ich realizáciu potreboval odhodlané a akčné komando. Avšak až keď tajná služba zbabrala únos prezidentovho syna, námestník Svéchota pochopil, že okrem odhodlania a akčnosti potrebuje na organizáciu a výkon prísne utajovaných špeciálnych operácií schopný spravodajský tím. A tak v roku 1996 vzniklo 52. oddelenie sekcie vnútorného spravodajstva SIS, zvané päťdesiatdvojka.
Keď je reč o tomto útvare tajnej služby, nebolo by spravodlivé hádzať všetku vinu iba na Jaroslava Svěchotu. Päťdesiatdvojka síce bola v jeho priamej riadiacej pôsobnosti, avšak podnet na jej zriadenie vyplynul z objednávky vtedajšieho režimu. Za všetkým, čo napáchalo 52. oddelenie pri špicľovaní v prostredí politickej a občianskej opozície a vo svete médií, pri pokusoch o šírenie masových dezinformácií a pri viacerých násilných operáciách, stála konkrétna politická vôľa. Preto by sa mali za skutky tohto komanda prinajmenšom politicky zodpovedať predovšetkým tí, ktorí mali v rukách kompetencie na to, aby negatívne trendy v riadení tajnej služby zastavili, a neurobili to. Nekonali, lebo z činnosti 52. oddelenia mali politický, respektíve osobný prospech. Z tohto dôvodu môžeme vcelku oprávnene konštatovať, že námestník riaditeľa SIS Jaroslav Svéchota je z hľadiska posudzovania morálnej či právnej viny druhoradý. Hlavné bremeno zodpovednosti by mali jednoducho niesť politici.
Päťdesiatdvojka bola mimoriadnym útvarom Slovenskej informačnej služby so špeciálnym a do veľkej miery protizákonným poslaním. V rámci už aj tak konšpiratívne pôsobiaceho štátneho orgánu pracoval v oveľa prísnejšom režime utajenia ako iné súčasti SIS. Dostával úlohy, ktoré sa nezlučovali so zákonným poslaním tajnej služby, a preto je logické, že jeho pôsobenie muselo ostať čo najlepšie zakryté nielen pred očami verejnosti, ale aj pred bežným spravodajským personálom SIS.
Prvoradou úlohou 52. oddelenia bolo zbieranie strategických, ale aj kompromitujúcich informácií o opozičných politických stranách a ich popredných predstaviteľoch. Súčasťou tejto práce bola príprava aktívnych opatrení, zameraných na škandalizáciu opozičných lídrov. Nechýbali dokonca ani úvahy o tom, že niektorým podstrčia do auta kradnuté sakrálne predmety, aby ich pri „náhodnej" kontrole odhalili hliadkujúci policajti. Pozornosti oddelenia neunikli ani mnohí vládni činitelia a prominenti najsilnejšieho vládneho subjektu, ktorým bolo HZDS premiéra Vladimíra Mečiara. Záujmovou osobou sa za veľmi zvláštnych okolností stala dokonca aj jeho poradkyňa pre všetko Blažena Martinková.
Ďalším okruhom záujmu komanda bolo prenikanie do novinárskej obce. Pätdesiatdvojke sa podarilo infiltrovať redakcie viacerých mienkotvorných médií vrátane verejnoprávnej Slovenskej televízie a štátnej tlačovej agentúry. Dokázala tak získať prehľad o tom, s akými zdrojmi novinári pracujú, a zároveň si vytvorila priestor pre šírenie dezinformácií, respektíve kompromitujúcich správ o opozičných politikoch a iných nepohodlných osobách. Vrcholom pozoruhodných aktivít 52. oddelenia v boji o verejnú mienku bola jeho angažovanosť v známej kauze Markíza. Tu sa od spravodajského pôsobenia posunula až k obchodnej sprostredkovateľskej činnosti.
Mimo sféry záujmu komanda neostali ani cirkvi a náboženské spoločnosti. V záujme efektívneho prenikania do tohto prostredia päťdesiatdvojka oživila starú agentúrnu sieť ŠtB, v rámci ktorej hrali kľúčovú úlohu aj mnohí známi katolícki kňazi.
Záber 52. oddelenia Slovenskej informačnej služby, ktorú v čase existencie tohto politického komanda viedol riaditeľ Ivan Lexa, bol zjavne enormný. Komunikáciou s viacerými dobre informovanými zdrojmi sa nám podarilo získať poznatky o veľkej časti najdôležitejších spravodajských operácií päťdesiatdvojky. Napriek tomu si však netrúfame povedať, že sme zostavili kompletný obraz svojho času najutajovanejšieho a najobávanejšieho útvaru SIS. Úplné dejiny 52. oddelenia sa s ohľadom na mnohé okolnosti, najmä skartáciu spisového materiálu, možno nepodarí napísať nikdy. Aj preto sme sa rozhodli označovať jednotlivé kapitoly knihy ako fragmenty.
Fragmenty, ktoré aspoň čiastočne vyplnia biele miesta v našej historickej pamäti.

V
	neosobnej miestnosti centrály Slovenskej informačnej služby viedol vysoký funkcionár nie práve priateľský pohovor s Adroitom, príslušníkom nedávno rozpusteného 52. oddelenia. Len pred niekoľkými mesiacmi sa po páde režimu Vladimíra Mečiara ujala funkcie prvá Dzurindova vláda a na čele tajnej služby vystriedal Ivana Lexu staronový riaditeľ Vladimír Mitro. Jednou z Mitrových prvoradých úloh bolo rozbehnúť vnútorné vyšetrovanie nezákonných praktík jeho predchodcov, na ktoré bývalé vedenie Slovenskej informačnej služby využívalo predovšetkým 52. oddelenie.
Viacerí príslušníci tohto špeciálneho útvaru vrátane jeho riaditeľa odišli zo služobného pomeru ešte skôr, ako sa stihla sformovať nová koaličná vláda. Iní ostali v službe a počkali si, až ich nový riaditeľ prepustí. Zopár ďalších si Mitro v službe ponechal, pretože prejavili ochotu spolupracovať pri odhaľovaní toho, ako bola SIS v rokoch 1995 - 1998 zneužívaná na politické ciele a iné nezákonnosti. A potom tu bola nemalá skupina príslušníkov bývalého 52. oddelenia, ktorí síce v službe ostali, ale boli prevelení na stráženie objektov. Do tejto skupiny patril aj Adroit.
Vysoký funkcionár sa s ním bavil mierne arogantným tónom. Dával najavo, že z jeho pohľadu je nedôveryhodný a keby to bolo na ňom, tak Adroit v SIS už druhú príležitosť nedostane. „Keďže pán námestník sa rozhodol, že chce s vami spolupracovať," povedal funkcionár, „ani ja proti vám nepôjdem. Ale ja by som si vás na spoluprácu nikdy nevybral. Vaše vzťahy s bývalým vedením služby boli mimoriadne nadštandardné a neprehľadné. Odrazu ste ochotný pomáhať vedeniu novému a to mi nejde do hlavy."
Adroit to skúsil na vysokého funkcionára s prozaicky pragmatickým vysvetlením. Bol na základnej vojenskej službe, neskôr pracoval na polícii a odtiaľ prešiel do tajnej služby, takže má dohromady odslúžených šesť či sedem rokov. Diaľkovo študuje vysokú školu a chce si v tajnej službe budovať profesionálnu kariéru. „Mne sú Mečiar a Lexa ukradnutí, chcem len pracovať," zdôraznil Adroit.

Po približne dvadsaťminútovej diskusii mu dal vysoký funkcionár Slovenskej informačnej služby ponuku. Bude zaradený na jeho útvare ako riadiaci dôstojník v legalizácii, takzvaný legalizant (príslušník tajnej služby pôsobiaci pod krytím civilného zamestnania). Jeho hlavnou úlohou bude poskytovať informácie o činnosti 52. oddelenia a získavať poznatky o aktuálnej činnosti niektorých bývalých vysokopostavených spravodajských dôstojníkov z Lexovej éry. Adroit od neho na začiatok dostal dve úlohy. Získať zamestnanie, ktoré mu poslúži ako krycia legenda pre spravodajskú činnosť. Funkcionár mu určil aj firmy, kde by sa mal zamestnať. Buď v IBeA 3 alebo v Garde Group. Jedna aj druhá boli súkromné bezpečnostné služby. Najmä Garde Group bola pod kontrolou Lexovej garnitúry vysokých funkcionárov SIS. Jednu z nich v podstatnej miere ovládal riaditeľ nedávno rozpusteného 52. oddelenia. Druhou úlohou pre Adroita bolo spísanie rozsiahleho úradného záznamu o pôsobení tohto útvaru. Do dokumentu mal uviesť všetko, na čo si pamätá. „Môžete to napísať aj rukou, to bude stačiť," povedal funkcionár.
[bookmark: bookmark7]KOMISIA
Keď sa koncom roka 1998 Vladimír Mitro vrátil do funkcie riaditeľa SIS, po 52. oddelení našiel len niekoľko vzorne uprataných konšpiračných bytov, zväčša prázdne obaly spravodajských a agentúrnych spisov, uložených v poloprázdnych trezoroch, a viac či menej vystrašených, ale zároveň aj vzdorovitých príslušníkov tejto politicko-záškodníckej úderky, ktorí dostali od svojich bývalých nadriadených pokyn, aby neodchádzali predčasne do civilu. Stratégia Ivana Lexu a jeho tímu bola zrejmá, potrebovali v SIS udržať čo najdlhšie a čo najviac sebe lojálnych príslušníkov, ochotných ich informovať o dianí v službe, o tom, aké nové kádre do nej nastupujú a najmä aké opatrenia sa proti bývalému vedeniu pripravujú.
Ivan Lexa už v tom čase sedel ako poslanec v parlamente. Jeho námestník Jaroslav Svéchota sa uchýlil do bielej administratívnej budovy na začiatku bratislavskej Dúbravky. V tom istom objekte si rozložili hlavný stan aj bývalý zástupca riaditeľa sekcie vnútorného spravodajstva Pavol S., krycie meno Vajsík, a exriaditel'52. oddelenia Dušan K., krycie meno Pastucha. Do svojich nových kancelárií si priniesli aj mimoriadne cenný poklad: obsažný archív spravodajských výstupov, ktorý ešte donedávna strážil analytik 52. oddelenia.
Všetko to, čo nepotrebovali, zlikvidovali skôr, než Dzurindova vláda vystriedala Mečiarovu. Keď už bolo jasné, že HZDS sa nepodarí zostaviť štvrtú vládu pod vedením svojho predsedu, zorganizovali si príslušníci 52. oddelenia v záhrade jedného kolegu vo Vajnoroch predčasnú vianočnú besiedku. Pod šírym nebom si v kotlíku varili tradičnú kapustnicu, v ďalšom zariadení si zo starých kompótov destilovali alkohol a jeden aj druhý oheň výdatne živili listinami, ktoré len donedávna tvorili súčasť spravodajských a agentúrnych spisov. Išlo zväčša o materiál, ktorý nepotrebovali pre ďalšie spravodajské pôsobenie v civile, ale zároveň ho nechceli nechať k dispozícii novému vedeniu Slovenskej informačnej služby. Z dokumentov by sa totiž dali nielen zrekonštruovať niektoré neštandardné špeciálne operácie, ale aj identifikovať totožnosť kľúčových tajných spolupracovníkov tohto útvaru.
Riaditeľ SIS Vladimír Mitro poveril vyšetrením nezákonných praktík tajnej služby a najmä jej 52. oddelenia zvláštnu komisiu. Jej úlohou bolo zhromaždiť a vyhodnotiť všetky dostupné písomnosti a vypočuť tých príslušníkov, o ktorých sa predpokladalo, že sa podieľali na zneužívaní SIS alebo že o týchto skutočnostiach aspoň môžu vedieť. Zároveň bol na jednej sekcii s neoperatívnym zameraním vytvorený špecializovaný odbor, ktorý mal vo vzťahu k príslušníkom tajnej služby určité spravodajské právomoci. Tento útvar bol tiež zapojený do vnútorného vyšetrovania udalostí spojených s prenasledovaním politickej opozície, sledovaním a zastrašovaním novinárov, násilnými útokmi na nepohodlné osoby a ďalšími aktivitami odporujúcimi zákonu o SIS a trestnoprávnym normám.
Vo zvláštnej komisii pôsobil napríklad nový zástupca riaditeľa sekcie vnútorného spravodajstva Ladislav F., krycie meno Santo, a taktiež už spomínaný vysoký funkcionár SIS, ktorý s nedôverou prijal podozrivý prerod Adroita.

Zástupca Santo sa teda vybral na návštevy konšpiračných bytov, kde na neho čakali nastúpení príslušníci 52. oddelenia. Predtým ešte vydal pokyn, že všetky trezory na bytoch majú byť zapečatené a s ich obsahom sa nesmie nijako manipulovať. Každého príslušníka sa detailne povypytoval na to, čo robil v predchádzajúcom období. Počúval pozorne a zdržal sa akýchkoľvek komentárov.
Dramaticky a pre Santa nie práve úspešne prebehla návšteva na krycom byte 52. oddelenia na Kozej ulici v Bratislave. Význam tejto udalosti zvyšuje skutočnosť, že Santo o dráme a neúspechu, ktorých bol účastníkom, očividne nemal ani potuchy.
Trezory na Kozej ulici boli naládované spravodajským ekrazitom: kazetami so zvukovým aj obrazovým záznamom, disketami a spravodajskými záznamami. Okrem iného tam bola písomnosť, takzvaný viazací akt, ktorým sa riaditeľ Slovenskej televízie zaviazal, že bude tajným spolupracovníkom SIS. Nevedno, prečo dokumenty a záznamy z týchto trezorov neboli spopolnené počas žúru na čerstvom jesennom vzduchu vo Vajnoroch, kde sa podobným materiálom podkurovalo pod kapustnicou a destilátom nevalnej kvality. Keď sa Santo aj s ďalším vysokopostaveným spravodajským dôstojníkom ohlásili na vizitáciu Kozej, príslušníkov v konšpiračnom byte sa náhle zmocnil neobyčajný upratovací elán. Rýchlo z trezorov povyťahovali kazety, diskety a usvedčujúce písomnosti. Napchali ich do viacerých vriec a tie ukryli v pohovke.
Nikto z desiatich až dvanástich spravodajských dôstojníkov zhromaždených na krycom byte na Kozej netušil, aká intenzívna bude Santom ohlásená inšpekčná návšteva. Obaja služobní funkcionári sa mohli kedykoľvek rozhodnúť, že okrem trezorov sa pozrú aj pod koberce, do skriniek a hoc aj do váľandy. Nič také sa však nestalo. Santo skontroloval, či sú trezory zapečatené. Potom dal príkaz otvoriť ich a narýchlo skontroloval obsah poloprázdnych spisových obalov. Trezory zatvoril a opatril ich svojím pečatidlom. Vydal zákaz otvárania trezorov v jeho neprítomnosti a pred odchodom avizoval, že sa majú pripraviť na organizačné zmeny, na základe ktorých viacerí z nich budú musieť odísť a len niektorí budú môcť ostať.

Santo aj s druhým funkcionárom odišli. Po chvíli sa zdvihli aj viacerí príslušníci s úmyslom odísť. Nielen k trezorom, ale aj k napakovanej váľande sa ani len nepriblížili. V byte ostalo len zopár ľudí, ktorí začali diskutovať o tom, či, ako a kedy sa toho, čo majú pod zadkami, zbavia. Padol návrh, aby to okamžite vyniesli z bytu a spálili. Niekto opatrnejší namietal, že v okolí konšpiračného bytu môžu byť rozostavení príslušníci sledovacieho útvaru. To by znamenalo, že ich úmysel vyniesť a zbaviť sa usvedčujúcich materiálov by bol okamžite prezradený. Ozval sa hlas, že nové vedenie má plné ruky práce s riešením iných akútnych problémov, súvisiacich s preberaním služby po Ivanovi Lexovi, a preto je malá pravdepodobnosť, že práve na nich nasadili sledovačku. Dohodli sa na kompromisnom riešení. Dvaja príslušníci išli von po auto a zároveň mali preskúmať, či je Kozia a jej okolie pod kontrolou sledovacieho útvaru SIS. Zároveň mali pristaviť auto do dvora, kde zvyšná časť príslušníkov medzičasom poznášala vrecia s výbušnou zmesou dokumentov a postavila ich ku kontajnerom.
Ak by sa v tejto chvíli vrátili Santo a jeho ďalší kolega, tvárili by sa, že sú na odchode a k vreciam by sa nehlásili. Zrejme aj noví nadriadení by sa domnievali, že ide o bežný odpad, ktorý sa len nezmestil do odpadkových košov. Pre príslušníkov 52. oddelenia na šťastie a na škodu Santa a celého nového vedenia SIS nebol byt na Kozej pod kontrolou sledovačky. Preto nikto nezaznamenal, že z dvora vychádza modrá Mazda 323 F, plná prekypujúcich vriec. Bolo toho tak veľa, že sa všetky mechy ani nezmestili do kufra. Pracovníci podozrivého útvaru ich teda museli napchať aj do kabíny auta.
Obsah trezorov z konšpiračného bytu na Kozej ulici sa napokon tiež nenávratne rozptýlil v podobe dymu. Traduje sa historka, že vrecia boli odvezené do rodinného domu v obci nachádzajúcej sa na juh od Bratislavy. Majiteľ si nimi zakúril v peci na tuhé palivo, ale čoskoro s tým musel prestať, pretože sa prehrieval kotol a zovrela voda v radiátoroch. Zvyšok museli opäť spáliť pod holým nebom a údajne mali najväčší problém s papierom. Kazety a diskety horeli rýchlo, len papieru bolo potrebné pomáhať neustálym prehrabovaním, aby mal oheň dostatok kyslíka.

Po týždni pochôdzok si Santo zvolal to, čo ostalo z bývalého 52. oddelenia, do jedného objektu Slovenskej informačnej služby na pravom brehu Dunaja. Príslušníkom oznámil, že na základe nariadenia riaditeľa Mitra o reorganizácii služby bolo 52. oddelenie zrušené. Jeho príslušníci boli postavení mimo výkon služby. Boli im odobraté služobné zbrane, telefóny a motorové vozidlá a povolenia na vstup do objektov SIS. Mali sedieť doma a čakať na to, kedy budú pozvaní na individuálne pohovory, na ktorých sa rozhodne o ich ďalšom osude.
Ako už bolo naznačené, výsledkom týchto interných procesov bolo buď prepustenie bývalých príslušníkov 52. oddelenia do civilu, alebo zaradenie na bránu. Odôvodnenie bolo prosté: na základe organizačných zmien v SIS pre nich nebolo žiadne iné uplatnenie. Existovali však aj výnimky, ku ktorým patril istý Tomáš. Bol ochotný spolupracovať pri odhaľovaní nezákonností, a preto jeho služobný pomer nerušene pokračoval.
[bookmark: bookmark8]KEĎ CARIBIC'S NIE JE ŽIADEN KARIBIK
Tomášov služobný pomer síce pokračoval, no na nedostatok vzrušenia sa rozhodne sťažovať nemohol. Nepatril síce medzi najexponovanejších príslušníkov Lexovho politického komanda, ale určité informácie o praktikách 52. oddelenia mal. Vedel napríklad o niektorých prípadoch odpočúvania rokovaní straníckych orgánov KDH a dokonca bol nasadený aj na jednu špeciálnu operáciu s gangsterským pozadím proti poslancovi a podpredsedovi DÚ Milanovi Kňažkovi, ktorú si ešte neskôr podrobnejšie rozoberieme.
Tomášova spolupráca so Santovou zvláštnou komisiou bola pravdepodobne povzbudením pre ďalších spravodajských dôstojníkov, aby sa aj oni podelili o skúsenosti s tým, aké zvrátené úlohy dostávali od riaditeľa SIS Ivana Lexu a jeho námestníka Jaroslava Svěchotu. Tí, čo boli zaradení na bráne alebo boli prepustení, respektíve odišli v predstihu, nemali pre hrdinstvo (z ich pohľadu zradu) svojich bývalých kolegov ani najmenšie pochopenie. Rozhodli sa, že ich musia zastaviť. A exemplárnym prípadom sa mal stať práve Tomáš.
Zjavne bolo obrovskou chybou, že tvrdé jadro 52. oddelenia, o ktoré sa Lexa so Svěchotom vždy s dôverou opierali, vedelo o Tomášovej spolupráci so zvláštnou komisiou. Takýto únik informácií je v spravodajskej praxi neprípustný a ťažko odpustiteľný. Na druhej strane je potrebné mať na pamäti, že v prvých mesiacoch po odchode Lexu a nástupe Mitra bola situácia na viacerých úsekoch Slovenskej informačnej služby neprehľadná. Lexova partia mala vnútri ešte veľa krtkov a noví riadiaci funkcionári nemali dostatok času, prostriedkov a síl, aby odhalili a eliminovali všetkých naraz.
V komunite päťdesiatdvojkárov sa veľmi rýchlo rozšírilo, že Tomáš je „zradca", a reakcia bola veľmi tvrdá. Keď išiel na nočné stretnutie s bývalými kolegami z oddelenia k bratislavskej reštaurácii Caribic's neďaleko nábrežia Dunaja, prepadla ich skupina neznámych osôb. V tme padlo množstvo úderov a kopancov, všetci napadnutí kričali, každý sa bránil ako vedel. Niekoľkým napadnutým sa podarilo utiecť, Tomáš ostal na mieste činu až do konca útoku. Okrem toho, že mu útočníci strašne naložili, okradli ho aj o pištoľ ČZ 75 compact s gravírovanou rukoväťou.
Podľa jednej verzie sa pri útoku veľa kričalo, najmä niektorí napadnutí nahlas jajkali a aukali, ale nepadli žiadne výhražné slová. Iná verzia tohto príbehu zase hovorí, že Tomášovi mal jeden z útočníkov povedať niečo v tom zmysle, aby pozdravoval generála Mitra.
O incidente sa, samozrejme, okamžite dozvedelo vedenie SIS. Zástupca riaditeľa sekcie vnútorného spravodajstva Santo si k sebe pozval všetkých napadnutých. Tomáš mal monokle, fialové líca a bol celý dokaličený. Na ostatných bolo sotva badať stopy po fackách. Nemalo význam pýtať sa Tomáša, čo sa stalo, preto sa s touto otázkou Santo obrátil na ostatných napadnutých. Odpoveď znela približne tak, že nevedia, lebo bola tma, zjavné je len to, že ich niekto napadol. „Je mi to jasné," poznamenal lakonicky Santo, ktorý pochopil, že ostatní napadnutí boli komplicmi útočníkov a ich úlohou bolo vylákať Tomáša v noci pod nejakou zámienkou na stretnutie.
Či to bolo naozaj tak, ako si Santo domyslel, alebo len veľmi nepravdepodobná náhoda, nikto - okrem páchateľov - s istotou nevie. Faktom je však to, že keď sa zmaľovaný Tomáš ukázal na pracovisku, ostatní príslušníci rozpusteného 52. oddelenia sa rozhodli, že už sa na nič z toho, čo pre Lexu a Svěchotu vykonali, nebudú pamätať.
[bookmark: bookmark9]DIVERZNÉ PLÁNY
Adroit s komisiou nespolupracoval, ale ani nebol zo služby prepustený. Prijal ponuku strážiť jeden menej významný objekt SIS na okraji Bratislavy. Bývalí príslušníci 52. oddelenia, zaradení na úsek ochrany objektov, boli spravidla odvelení na nespravodajské sekcie, aby neprichádzali do styku s operatívnymi pracovníkmi služby. Vladimír Mitro chcel týmto opatrením zabrániť tomu, aby mali prehľad o tom, kto v SIS ostal a akí noví ľudia nastúpili do služobného pomeru.
Tajná služba zároveň monitorovala aktivity bývalých vysokých funkcionárov, predovšetkým však námestníka Jaroslava Svěchotu, zástupcu riaditeľa sekcie vnútorného spravodajstva Vajsíka a šéfa hrozivého 52. oddelenia Pastuchu. V takýchto podmienkach nebolo pre nich jednoduché stretávať sa so spriaznenými kolegami, ktorí v službe ešte ostali. Napriek tomu styky udržiavali a dokonca aj plánovali diverzné operácie s cieľom jednak zdiskreditovať Mitrovo vedenie SIS a jednak vyvolať konflikty vo vláde Mikuláša Dzurindu.
Nová vláda bola do veľkej miery politicky krehká, pretože pozostávala z koalície koalícií. Najsilnejšia vládna strana SDK bola umelým subjektom. Vytvorilo ho päť strán - KDH, DÚ, DS, SDSS a Strana zelených, aby obišli Mečiarov nedemokratický volebný zákon, namierený proti volebným koalíciám. V SDK sa teda zišli pravicoví konzervatívci a liberáli, sociálni demokrati a zelení s výrazne liberálnym zameraním. Okrem tohto novotvaru tvorili vládnu koalíciu ľavicová SDL, liberálne-ľavicová SOP a maďarská menšinová SMK, ktorá tiež vznikla pod tlakom nového volebného zákona zlúčením konzervatívneho MKDH, liberálnej MOS a nacionalistického Spolužitia.
Na prvý pohľad je zrejmé, že aj keby sa predstavitelia všetkých politických prúdov správali maximálne zodpovedne, prvá Dzurindova vláda bola potenciálne veľmi nestabilným spolkom. A práve tento fakt chceli využiť bývalí a niektorí ešte stále slúžiaci spravodajskí dôstojníci, ktorí len prednedávnom tvorili najobávanejšiu zložku Lexovej Slovenskej informačnej služby.
Dodnes nie je jasné, či išlo iba o pomstu jednotlivcov alebo o politickú objednávku predsedu HZDS Vladimíra Mečiara, respektíve bývalého riaditeľa SIS Ivana Lexu. Dokonca nie je isté ani to, či Mečiar s Lexom o plánoch na diskreditáciu riaditeľa SIS Vladimíra Mitra a rozkolísanie novej koalície vôbec vedeli. Určite však bol o týchto prípravách prinajmenšom informovaný (ak ich z pozadia neriadil) bývalý Lexov námestník Jaroslav Svéchota.
Niekdajší funkcionári v spolupráci s tými, ktorí ešte ostali v službe, vymysleli spravodajskú hru s fingovanými návrhmi na odpočúvanie predstaviteľov viacerých koaličných strán. Pre potreby diverznej operácie boli vypracované spravodajské spisy, boli do nich vložené vyfabrikované písomné záznamy, ktoré mali budiť dojem, že tajná služba pod vedením Vladimíra Mitra zhromažďuje poznatky o koaličných partneroch. Súčasťou spisov boli aj spomínané návrhy na použitie informačno-technických prostriedkov proti vládnym politikom.
Spravodajská hra mala pôsobiť presvedčivo, a preto musela skupina bývalých príslušníkov 52. oddelenia vymyslieť aj legendu, ako unikli (vyfabrikované) spravodajské spisy na verejnosť. Chceli predstierať, že spisy sa stratili z kuriérskeho auta Slovenskej informačnej služby, ktoré vykradol neznámy páchateľ. A preto začali pátrať po kuriérskom aute tajnej služby, ktoré malo takzvané odkryté evidenčné číslo, teda bolo oficiálne evidované na SIS.
Tajné služby používajú autá s rôznymi evidenciami. Vozidlá, ktoré s nimi nemajú byť spájané, bežne pri lustrácii neprechádzajú evidenciou. Ide o opatrenie, ktoré má ochrániť nielen služby, ale aj ich príslušníkov pred dekonšpiráciou. Podobné evidovanie služobných motorových vozidiel využívajú aj niektoré špecializované útvary Policajného zboru. Naši sprisahanci však tento krát nehľadali prísne utajené, ale čo najviac odkryté auto SIS.
Do príprav operácie bol v určitej miere zaangažovaný aj Adroit a ďalší bývalý príslušník 52. oddelenia Marián Z., prezývaný Stresi, ktorý povedal, že jeho brat Jozef Z. robí na Úrade na ochranu ústavných činiteľov a vie zistiť, aké autá Slovenskej informačnej služby nie sú v špeciálnej evidencii. Čakalo sa už len na to, že Stresiho brat príde s požadovanou informáciou, a operácia sa mohla začať.
Spisy boli pripravené. Stačilo len rozbiť okno na vytypovanom siskárskom aute a ukradnúť z neho rádio. Autori plánu predpokladali, že Slovenská informačná služba v zmysle zákona podá trestné oznámenie, takže o krádeži bude existovať na polícii oficiálny úradný záznam. Po tejto príprave by niekto z bývalých päťdesiatdvojkárov nakontaktoval spriazneného novinára a povedal by mu, nech si na príslušnom policajnom útvare overí informáciu, že bolo vykradnuté auto tajnej služby. Nájsť takého novinára by nebol najmenší problém, pretože v novinárskej obci malo 52. oddelenie nemálo agentov, informátorov a dokonca aj nevedomých pomocníkov.
V druhom kole by boli novinárovi podhodené spisy obsahujúce návrhy na odpočúvanie koaličných politikov a kruh by sa uzavrel. Vykradnutie auta SIS by bolo potvrdené. Darmo by polícia tvrdila, že žiadne ukradnuté spisy im neboli ohlásené. Zbytočne by riaditeľ SIS vysvetľoval, že spisy sú dielom falšovateľov z Lexovej paralelnej záškodníckej spravodajskej siete. A tiež by bolo hádzaním hrachu na stenu, keby Mitro vysvetľoval, že ak by aj boli spisy pravé, ich zanechanie v motorovom vozidle odporuje všetkým spravodajským zásadám, je v rozpore so zákonom a odporuje prinajmenšom pol- tuctu interných nariadení tajnej služby. Novinár by tvrdil, že podľa jeho zdroja sa spisy v aute našli a oficiálne miesta chcú tento fakt len zakamuflovať. Čím menej by o skutočnom pozadí prípadu vedel, tým by bol vo svojej angažovanosti presvedčivejší.
Ak by sa aj ľuďom z 52. oddelenia nepodarilo destabilizovať vládnu koalíciu a koaliční partneri by neuverili, že Dzurinda zneužíva SIS rovnako, ako to robil jeho predchodca Mečiar, určite by mal nemalé problémy Vladimír Mitro. Prinajmenšom by musel predsedovi vlády a možno aj kontrolnému výboru parlamentu vysvetľovať, ako si plní svoje povinnosti, keď v štáte nerušene pôsobí diverzná skupina, rozohráva spravodajské hry a kvalifikovane diskredituje inštitúciu, na čele ktorej stojí.
Nič z toho sa však nestalo, pretože riaditeľ Mitro a jeho ľudia o pripravovanej akcii vedeli. Veľmi rýchlo si to uvedomil aj Adroit, keď bol náhle z bezvýznamnej brány prevelený ako záskok na vrátnicu sekcie so spravodajským zameraním. Ráno znudene kontroloval, či každý spravodajský dôstojník elektronicky zaeviduje svoj príchod do práce. Na jeho veľké prekvapenie medzi nimi spoznal aj Stresiho brata Jozefa Z., ktorý tvrdil, že na svojom pracovisku vie zistiť „odkryté" evidenčné čísla vozidiel SIS. Adroit ho pobavene oslovil a opýtal sa ho, či si nepomýlil inštitúciu, veď predsa tvrdil, že pracuje na ochranke. Okamžite mu však došlo, že kolega z 52. oddelenia Stresi a jeho brat Jozef sú na neho a ďalších bývalých i aktuálnych príslušníkov nasadení a ich úlohou je zistiť, či a ako funguje Lexova, respektíve Svěchotova diverzná spravodajská štruktúra.

Prevelenie Adroita na vrátnicu spravodajskej sekcie bola pravdepodobne taktická chyba. Zo strategického hľadiska však k žiadnej závažnej škode nedošlo. Naopak, vrátnik Adroit, ale aj Vajsík a Pastucha, ktorí už boli dávno mimo oficiálnych štruktúr, si uvedomili, že tlak vedenia na infiltráciu ich skupiny sa bude stupňovať. Pravdepodobnosť, že by sa SIS podarilo infiltrovať ich kruhy, bola veľmi veľká. Potenciálne dôsledky vyplývajúce z takýchto odhalení pre nich predstavovali také riziko, že sa pre budúcnosť definitívne zriekli podobných aktivít.

[bookmark: bookmark10]PRIECHODNÁ
Kým došlo k odhaleniu príprav na spustenie spravodajskej hry s falošnými spravodajskými spismi, boli kontakty Adroita s jeho bývalým priamym nariadeným, riaditeľom 52. oddelenia Pastuchom, čulé a neobyčajne dobrodružné. Nezainteresovaný pozorovateľ si možno kladie otázku, prečo sa stýkali. Museli predsa predpokladať, že ako exponenti Lexovho elitného komanda budú predmetom záujmu zvláštnej komisie, poverenej odhaľovaním nezákonných aktivít päťdesiatdvojky. Je to správny postreh, ale iba čiastočne. Oni sa totiž stýkali práve preto, že Mitro zriadil komisiu.
Na viacerých miestach už bolo naznačené, že niektorí z tých, ktorí ostali v službe aj po nástupe nového vedenia SIS, ešte stále prejavovali určitú mieru lojality k svojim bývalým nadriadeným. Ani nie tak k Lexovi a Svěchotovi, skôr k Vajsíkovi a najmä Pastuchovi. Informovali ich o tom, čo sa v službe deje a čo všetko sa proti bývalým príslušníkom pripravuje. Mali na to rôzne dôvody. Napríklad sebazáchovné, pretože vedeli, že sa môžu zachrániť len vtedy, keď budú držať pohromade. Iných viedlo k lojalite politické presvedčenie, ale tých bolo medzi nimi asi najmenej. Viacerí boli presvedčení, že byť lojálny je otázkou správnych zásad; aj keď sa im nepáčilo, čo všetko na Lexov a Svěchotov pokyn postvárali, považovali za neprijateľné donášať na svojich bývalých kolegov. Tento postoj niekedy hraničil s falošnou solidaritou (a, pochopiteľne, vyplýval z úsilia zachrániť sa pred zákonným postihom) a prelínal sa s nostalgickými pocitmi. Je pochopiteľné, že to väčšine čitateľov pripadá zvláštne, ale ako sa ukáže neskôr, najspoľahlivejší príslušníci 52. oddelenia z hľadiska záujmov vtedajšieho režimu sa zúčastňovali operácií, aké človek bez spravodajských skúseností mohol vidieť iba vo veľmi dobrodružných špionážnych filmoch. Spoločné zážitky takéhoto razenia nevyhnutne viedli k tomu, že medzi spravodajskými dôstojníkmi sa utvorilo zvláštne puto spolupatričnosti a odtiaľ je už len krok k nostalgii.
Nech už to bolo teda tak či onak a nech to z morálneho hľadiska prísne odsudzujeme, faktom je, že práve vytvorenie zvláštnej komisie priam nútilo bývalú päťdesiatdvojku, aby podnikala obranné opatrenia proti vnútornému vyšetrovaniu, ktoré sa proti nej v službe rozbehlo. A to bol dôvod, prečo sa ľudia z tohto útvaru museli stretávať.
Ťažko povedať, ktoré z vyššie spomínaných pohnútok viedli Adroita k tomu, aby sa zapájal do obranných protiopatrení a aby stretávaním sa s Pastuchom riskoval, že ho Vladimír Mitro vyrazí ešte aj z vrátnice. Adroit bol rozhodne šikovný a zručný spravodajský dôstojník, s nadaním na získavanie informácií a skvelými kombinačnými schopnosťami. Aj preto má v tejto knihe krycie meno vychádzajúce z anglického slova „adroit", čo v slovenskom preklade znamená zručný, obratný, šikovný, vynachádzavý, respektíve pohotový. Lepšiu spojku by Pastucha v tom čase hľadal iba veľmi ťažko.
Aby nebol Adroit pri schôdzkovaní s Pastuchom obťažovaný povinnosťami súvisiacimi s vysedávaním na vrátnici, dohodol sa so známym lekárom, že ho vypíše a ako dôvod práceneschopnosti uvedie zlomeninu pravej ruky. Lenže hnáty mal úplne zdravé, a preto si Adroit na ruku namiesto sadry navliekol futbalový chránič holennej kosti a omotal ho poriadnou vrstvou obväzu. V takomto prestrojení išiel na centrálu odniesť lekárske potvrdenie a na niekoľko týždňov bol voľný.
Bývalý šéf 52. oddelenia Pastucha bol v tom období prakticky nepretržite pod kontrolou sledovacieho útvaru SIS a zvýšenú pozornosť mu venovala nielen Santom riadená zvláštna komisia, ale aj viaceré spravodajské útvary. Pastucha bol prirodzený a oprávnený objekt rozpracovania a asi sa bude pravde veľmi podobať domnienka, že ani on sám nebol záujmom o svoju osobu zo strany tajnej služby vôbec prekvapený. Bol predsa nositeľom mnohých dôležitých tajomstiev. Mimoriadny záujem o ich odhalenie javili nielen noví funkcionári Slovenskej informačnej služby, ale predovšetkým vláda a jej premiér. Verejnosť od novej politickej reprezentácie očakávala, že objasní a vyšetrí všetky politické svinstvá, do ktorých bola SIS pod vedením Ivana Lexu namočená. A Pastucha mal kľúče od nejednej tajnej komnaty, ale žiaden nechcel nikomu vydať. A zdá sa, že dodnes ani nevydal.
Slučka okolo Pastuchu bola čoraz tesnejšia. V takej situácii bol lojálny a k tomu aj obratný Adroit hotovým požehnaním. Bolo by naivné predpokladať, že len sedel so založenými rukami na vrátnici a kontroloval, či príchod príslušníkov SIS prebieha podľa predpísaných pravidiel. Udržiaval styky, vymieňal si informácie a postrehy a tie potom zvestoval Pastuchovi. Nemohol mu posielať listy a použiť telefón - pri takej miere spravodajského rozpracovania by to bola samovražda. Jediný spôsob, ako si odovzdať nové poznatky, bolo osobné stretnutie. To však narážalo na ďalšie úskalie, ktoré sa volalo sledovačka. A tú sa Pastucha s Adroitom rozhodli prekabátiť. Podarilo sa im to čiastočne.
Mali vopred stanovený signál, ktorým si cez telefón dajú znamenie, že je potrebné, aby sa stretli. Bol to jednoduchý povel, znel „Priechodná". Išlo o ich krycí názov pre reštauráciu 44 na Vajnorskej ulici v Bratislave, známu aj ako Štyridsaťštvorka. Ľudia neznalí reálií hlavného mesta by mali vedieť, že táto reštaurácia sa nachádza iba niekoľko desiatok metrov od riaditeľstva Slovenskej informačnej služby. Stretávať sa v blízkosti sídla direktora SIS, na stole ktorého sa zbiehajú všetky informácie o Pastuchovej minulosti, súčasnosti a azda aj budúcnosti, nebol na prvý pohľad dobrý nápad. Priam sa žiada povedať, že to bol obrovský amaterizmus. Lenže prvý pohľad môže klamať.
Pastucha býval na Záhorí a ako väčšina rezidentov satelitných miest, mestečiek a obcí prirodzene chodieval vybavovať osobné i pracovné záležitosti do Bratislavy. Nemohlo byť nič podozrivé na tom, že sa ráno v zástupe mnohých iných vybral do mesta. Napokon, nebol na to ani dôvod, aby sa zo zásady vyhýbal podniku v susedstve riaditeľstva Slovenskej informačnej služby. Ak chcel pred sledovacím útvarom a spravodajskými zložkami SIS predstierať, že sa správa úplne prirodzene a nemá čo zakrývať, bolo z jeho strany vcelku prefíkané, že si vybral práve reštauráciu 44 na Vajnorskej ulici. Bolo to opovážlivé, odvážne a mätúce zároveň.
A navyše aj úskočné. Pastucha s Adroitom neboli takí hlúpi, aby si sadli do Štyridsoťštvorky na kávu a nechali sa vyfotografovať, prípadne nahrať na video a dali svojim strážcom príležitosť vypočuť si, o čom sa rozprávajú. Obaja veľmi dobre vedeli, že najmä Pastucha je pod neustálou kontrolou sledovacieho útvaru, pretože ako hlava 52. oddelenia, politickej tajnej polície Ivana Lexu, bol z pochopiteľných dôvodov prioritným objektom spravodajského rozpracovania. Štyridsatštvorka bola pre Pastuchu len priechod, v ktorom sa sledovačke záhadne stratil.
Podľa dostupných informácií používal v tom čase osobné motorové vozidlo Seat Toledo modrej farby. Nechal ho zaparkované v niektorej z priľahlých uličiek, svižným krokom vošiel do reštaurácie, zamieril rovno k toaletám, pri ktorých bol východ do dvora. Tam ho čakal v zelenom Seate Cordoba s naštartovaným motorom Adroit. Otvoril zadné dvere, ľahol si na sedadlá, aby ho nebolo zvonka vidno. Cordoba sa pohla a Pastucha svojmu komplicovi narýchlo povedal, na aké autá, ktoré ho sledovali zo Záhoria do Bratislavy, si má dávať pozor. Keď vyšli z dvora, okamžite sa na nich zavesil Nissan zo sledovacieho odboru a chvíľu sa za nimi ťahal. Keď však videl, že v Seate je len jeden človek, pri benzínovom čerpadle Slovnaft na Bajkalskej ulici sa odpojil a ostatným kolegom do vysielačky povedal, že sledovaný objekt - Pastucha - sa im stratil.
Adroit s ležiacim Pastuchom na zadnom sedadle si urobili veľkú okružnú trasu, aby si boli úplne istí, že ich nikto nesleduje. Naozaj sledovačku striasli. Z Bratislavy išli do Pezinka, odtiaľ na Pezinskú Babu a ďalej cez Pernek a ďalšie dediny až do Devínskej Novej Vsi, kde mal ich dobrý známy reštauráciu, v ktorej im vytvoril bezpečný azyl pre ich konšpiratívne porady o najnovšej situácii v Slovenskej informačnej službe a pokračovaní vnútorného vyšetrovania zvláštnej komisie na čele so zástupcom Santom.
Domnievať sa, že Pastucha s Adroitom nadelili bývalým kolegom z SIS zahanbujúci debakel by bol, mierne povedané, unáhlený úsudok. Nedá sa im uprieť, že mali všetko dobre premyslené a že aj uskutočnenie plánu prebehlo z ich strany bezchybne. Avšak ani druhá strana nezaháľala. Stratiť sledovaný objekt, najmä ak je školený v technikách sledovania a kontrasledovania, nie je žiadna tragédia.
Sledovačka vedela, kde Pastucha odstavil svoje Toledo, a túto informáciu posunula ďalej. Ďalšie spravodajské útvary SIS vyhodnotili Pastuchovo správanie veľmi presne: striasol sledovačku, aby vybavil niečo dôležité. A z toho vyplýval ďalší podstatný záver. Zrejme sa usiluje pred tajnou službou niečo podstatné skrývať.
Kým sa Pastucha, Adroit a ďalší príslušníci rozpusteného 52. oddelenia radili v Devínskej Novej Vsi, jeho auto, zaparkované neďaleko Štyridsaťštvorky, bolo stále pod dohľadom sledovačky. Zároveň bola prostredníctvom štandardných komunikačných kanálov vyrozumená polícia o tom, že bývalý vysoký funkcionár SIS je podozrivý z nelegálnej držby utajovaných skutočností, ktoré s najväčšou pravdepodobnosťou nosí pri sebe, respektíve ich prepravuje vo svojom osobnom motorovom vozidle. A tak, keď sa Pastucha v noci vrátil k svojmu autu, čakali tam naňho kukláči.
Pastucha bol predvedený na príslušný policajný útvar a musel odpovedať na viaceré nepríjemné otázky. Ale to nebolo to najhoršie. Pri osobnej prehliadke uňho policajti našli policajný preukaz, ktorý používal vo funkcii riaditeľa 52. oddelenia ako krycí doklad. Všetky krycie doklady (nielen policajné preukazy) tvoria súčasť utajovaných skutočností a ich jedinou úlohou je pomáhať chrániť identitu spravodajského dôstojníka. Každý príslušník tajnej služby je povinný po ukončení služobného pomeru krycie doklady vrátiť. Pastucha to neurobil a svojim nadriadeným (Vajsíkovi, Svěchotovi a Lexovi) zrejme povedal, že krycí policajný preukaz stratil. Niečo veľmi podobné povedal aj príslušníkom polície. Myslel si, že doklad stratil, ale tesne pred tým, ako bol policajne zadržaný, ho našiel a mal v úmysle ho na druhý deň vrátiť.
Tým sa však príbeh o dramatickom úniku cez Štyridsaťštvorku nekončí. Sledovač z Nissanu, ktorý kolegom nahlásil, že sa im Pastucha stratil, o celej udalosti spísal záznam. Uviedol v ňom aj to, že chvíľu po tom, ako sledovaný objekt vošiel do reštaurácie, z dvora vyšiel zelený Seat Cordoba a, samozrejme, nezabudol napísať aj jeho poznávaciu značku. Lustráciou bolo zistené, že vozidlo patrí Adroitovi, a okamžite bolo všetkým zainteresovaným jasné, čo sa toho dňa v Štyridsaťštvorke na Vajnorskej ulici stalo.
Asi týždeň na to sa skončila Adroitova predstieraná práceneschopnosť. Opäť sedel na vrátnici bezvýznamného objektu Slovenskej informačnej služby a nudil sa. Vo večerných hodinách ho prišiel navštíviť riaditeľ sekcie, pod ktorú v tom čase spadali aj príslušníci ochrany objektov. Sekčný šéf s krycím menom Salák najprv povedal, že Adroit má pekné auto. Po tejto narážke prešiel rovno k veci. Bývalému esu 52. oddelenia povedal, že ak má preňho pobyt na slobode väčšiu cenu ako aktivity, do ktorých sa zaplietol, mal by si podať žiadosť o uvoľnenie do civilu.
V tej chvíli bolo jasné, že účinnosť signálu „Priechodná" bola len prechodná...
[bookmark: bookmark11]HRY SPRAVODAJSKÝCH DÔSTOJNÍKOV
„Prečo ste to napísali na počítači? Povedal som vám, že to máte napísať rukou," vyčítal rozčúlene vysoký funkcionár Slovenskej informačnej služby Adroitovi, keď mu priniesol požadovaný záznam.
„Mal som prednedávnom zlomenú ruku, stále ma ešte bolí malíček, takže píšem nečitateľne. Takto to máte aspoň prehľadné," odpovedal zmierlivo a opýtal sa, či je to problém, keď to nie je napísané rukou.
Funkcionár si od neho nahnevane záznam zobral a podráždene odvrkol: „Nie je to problém!"
Po nočnej návšteve sekčného riaditeľa Saláka na bezvýznamnej vrátnici by sa tento rozhovor Adroita s novým cieľavedomým funkcionárom logicky nemal nikdy uskutočniť. Adroit by však nebol hodný svojej prezývky, keby v spolupráci s bývalými bossmi Lexovej tajnej služby nevnútil vývoju udalostí inú, nezasväteným osobám neviditeľnú, spravodajsky detailne prepracovanú logiku.
Keď mu dal riaditeľ Salák nedvojzmyselne najavo, že má odísť do civilu, Adroit mu povedal, že nemá dôvod odchádzať do civilu, pretože je ešte mladý a môže byť pre spravodajskú službu naďalej prospešný. Keď si ho takto pripravil, podhodil mu návnadu. Vyhlásil o sebe, že má neobyčajné možnosti preniknúť do prostredia, o ktoré javí súčasné vedenie Slovenskej informačnej služby veľký záujem. Vzápätí dodal, že takéto záležitosti s ním nebude rozoberať, pretože on neriadi spravodajskú sekciu. Pán Salák sa neurazil. Naopak, povedal, že môže Adroitovi zabezpečiť stretnutie s námestníkom riaditeľa SIS.
Zo strany Adroita to nebola žiadna improvizácia, ale súčasť dobre premysleného plánu, podporeného dlhoročnými spravodajskými skúsenosťami exriaditeľa 52. oddelenia Pastuchu a bývalého zástupcu riaditeľa sekcie vnútorného spravodajstva Vajsíka. Už dávnejšie totiž prišli na to, že ich spravodajské zručnosti môžu byť síce špičkové, ale proti sústredenému tlaku zo strany celého operatívneho aparátu Slovenskej informačnej služby nemajú žiadnu nádej na úspech. Jednoznačne to potvrdilo stroskotanie plánov na diskreditáciu riaditeľa SIS Mitra a destabilizáciu vládnej koalície pomocou podhodených spisov a tiež vyústenie akcie s krycím názvom Priechodná.
Pastucha a Vajsík už nejaký čas Adroita pripravovali na to, aby ponúkol novému vedeniu tajnej služby spoluprácu a navnadil ich zmienkou o tom, o čo majú najväčší záujem: odhaľovanie výtržností a nezákonných aktivít bývalého 52. oddelenia. Keď teda sekčný šéf Salák povedal, že mu môže sprostredkovať rozhovor s námestníkom riaditeľa tajnej služby, Adroit ani na sekundu nezaváhal.
Po nočnom nokturne so Salákom na vrátnici sa Adroit bez meškania stretol na bratislavskej Kolibe s Pastuchom a Vajsíkom. Informoval ich, že už je to tu. Má sa stretnúť s námestníkom. Bola to dlhá schôdzka. Bývalí funkcionári s Adroitom dopodrobna rozoberali alternatívy jeho nadchádzajúceho rozhovoru s námestníkom riaditeľa SIS, od ktorého závisela nielen jeho budúca kariéra, ale aj to, či budú mať Pastucha a Vajsík vnútri služby svojho človeka. Nešlo teda len o pomoc mladšiemu kolegovi, ale aj o možnosť ovplyvňovať to, akým smerom sa bude uberať spravodajské rozpracovávanie ich minulých aj aktuálnych aktivít.
Adroit od nich dostal jasné inštrukcie. Má sa urobiť zaujímavým, ale nesmie to prehnať. Musí dať najavo, že je ochotný spolupracovať a poskytnúť dôležité informácie o tom, ako bol 52. odbor zneužívaný na politický zápas s opozíciou, kritickými novinármi a inými odbojnými skupinami. No zároveň nesmie byť pre svojich nových nadriadených jednoduchou korisťou, pretože by to bolo podozrivé. Pastucha s Vajsíkom mu odporúčali, aby povedal, že je ochotný poskytovať informácie, ale nikomu nechce ublížiť. Slovom, mal robiť tak trochu drahoty. Ako dievča, ktoré hovorí, že sa svojmu nápadníkovi rado oddá, ale nie hneď na prvom rande.
Ako už vieme, keď Adroit prišiel na centrálu SIS, nečakal ho tam námestník, ale iný, trochu nižšie postavený funkcionár tajnej služby. Mali by sme si spomenúť aj na to, ako mu dával najavo, že nemá jeho osobnú dôveru a je ochotný s ním spolupracovať len preto, že si to praje Mitrov námestník. Ten mierne arogantný chlapík s takmer permanentne zlou náladou nebol žiaden amatér. V spravodajských zložkách už mal odkrútených mnoho rokov, chvíľu pôsobil aj v polícii. Pred návratom Vladimíra Mitra bol príslušníkom SIS aj v období, keď ju riadil Ivan Lexa. Takže mal celkom slušný prehľad o tom, čo sa v tej firme dialo, a bolo mu jasné, že v osobe Adroita má do činenia nielen s jedným talentovaným spravodajským dôstojníkom, ale pravdepodobne s celou skupinou osôb, ktoré mali ešte nedávno kľúčové postavenie v spravodajskej službe.
A nemali by sme si myslieť, že tento mrzutý funkcionár bol múdrejší a prezieravejší než Mitro a jeho námestník. Aj oni si museli veľmi dobre uvedomovať, že spolupráca s Adroitom obsahuje riziká, ale je v nej ukrytý aj určitý potenciál. Tým, že bývalého príslušníka 52. oddelenia, ktorý o sebe tvrdil, že je ochotný odhaľovať špinu nedávnej minulosti, vyslali do legalizácie, odstrihli ho od možnosti získavať informácie z vnútra služby a zároveň tým vytvorili predpoklady pre získanie poznatkov o činnosti rozpustenej päťdesiatdvojky.
Hry spravodajských dôstojníkov sa rozbehli naplno. Tak napríklad hneď po prvej schôdzke s vysokým funkcionárom v centrále SIS sa Adroit stretol so svojimi tútormi a detailne im opísal priebeh pohovoru. Pastucha s Vajsíkom sa ho opýtali, akým krycím menom sa mu predstavil. Okamžite vedeli, o koho ide, a instantne Adroitovi načrtli osobnostný profil jeho budúceho riadiaceho dôstojníka. Zároveň mu povedali, že ani náhodou nesmie napísať požadovaný záznam o jeho vedomostiach o činnosti 52. oddelenia rukou. Vysvetľovali, že funkcionár by na základe rukou písaného záznamu dal spracovať grafologický rozbor a ten by poslúžil ako materiál na vytvorenie psychologického posudku, ktorý by zase mohol odhaliť, že Adroit klame alebo niečo zamlčiava.
„Uvidíš, ako sa zatvári, keď mu to prinesieš napísané na počítači," predpovedali tútori. Nie je preto prekvapujúce, že Adroita nezaskočilo, keď funkcionár reagoval podráždene, ale mal pripravenú celkom presvedčivú legendu, prečo sa nedržal jeho odporúčania napísať požadovaný materiál rukou.
Na inštruktážnom stretnutí sa Pastucha a Vajsík s Adroitom dohodli na tom, ako presne má jeho záznam pre vysokého funkcionára vyzerať. Povedali mu, čo prezradiť môže a čo v žiadnom prípade nesmie. Pre prípad, že by sa to nadriadenému zdalo málo, mal sa vyhovoriť na to, že šírka jeho poznania aktivít 52. oddelenia zodpovedá zaradeniu radového príslušníka tohto elitného útvaru.
Funkcionár, ktorý sa mal čoskoro stať jeho riadiacim dôstojníkom, Adroitov záznam prijal bez komentára. Nasledovalo podpisovanie personálnych rozkazov. Adroit bol formálne prepustený zo služobného pomeru. Iným rozkazom bol vzápätí prijatý do služobného pomeru naspäť, ale už v inom režime utajenia, takže v Slovenskej informačnej službe vedel iba veľmi úzky okruh osôb, že sa stal riadiacim dôstojníkom v legalizácii. Pri podpisovaní týchto dokumentov funkcionár Adroita upozornil, aby sa nepokúšal zavádzať ho skreslenými alebo vyložene nepravdivými informáciami.
„Nemuselo by sa to pre vás skončiť tak dobre ako pre iného kolegu bitka pri Caribicse. Mali by ste v prvom rade myslieť na svoju rodinu. Určite by neprivítala, keby ste bezvládne plávali dolu Dunajom," nechal sa počuť funkcionár. Dal svojmu novému legalizantovi na vedomie, že vie, že incident pri reštaurácii bola pasca, ktorú bývalá päťdesiatdvojka nastražila na nelojálneho kolegu Tomáša. A aby ukázal ostrému chlapcovi z 52. oddelenia, že aj on vie byť drsný, pridal narážku, z ktorej malo vyplynúť, že je schopný a ochotný zájsť ešte ďalej ako bývalé Lexovo komando. V tomto bode sa však hneď dvakrát pomýlil. Takéto praktiky boli v príkrom rozpore so zásadami, na ktorých pri riadení Slovenskej informačnej služby staval Mitro. Takže aj keby naozaj vysvitlo, že sa legalizant s dôverou pána námestníka dopúšťa úskokov, nedostal by na odvetné opatrenia tohto druhu zelenú. Druhý omyl spočíval v tom, keď si myslel, že Adroit bral jeho vyhrážky vážne.
Adroit dosiahol to, čo on a jeho bývalí nadriadení chceli. Nemohli si však myslieť, že majú vyhrané, a ani nemali. Pred Adroitom, malým trójskym koňom v očisťujúcej sa Slovenskej informačnej službe, bolo najťažších dva a pol roka v jeho spravodajskej kariére. Pastucha s Vajsíkom ho pripravovali na to, že vedenie služby a jeho priamy nadriadený obzvlášť mu nebudú dôverovať. Dávali mu rady, aby si detailne zapisoval to, čo svojmu riadiacemu dôstojníkovi hovorí. Mala to byť profylaxia pred prípadným zapletením sa do vlastných lží a slovno-významových hier. Upozorňovali ho, že jeho riadiaci dôstojník bude mať k dispozícii tím analytikov a tí budú detailne preverovať, skúmať a vyhodnocovať jeho písomne aj ústne podané správy.
A presne to sa stalo. Adroitov riadiaci dôstojník ho neustále podozrieval a my vieme, že nie neoprávnene. Za každú cenu mu chcel dokázať, že klame a zavádza alebo nehovorí celú pravdu. Dva a pol roka na svojho legalizanta nasadzoval odpočúvanie a sledovanie. Na jeho príkaz musel robiť zrkadlo dňa, týždňa a mesiaca. Znamenalo to zostaviť presný a úplný zoznam ľudí, s ktorými sa počas uplynulého obdobia stretol, a spracovať podrobný záznam o predmete rozhovorov s týmito osobami. A tútori Adroitovi dôrazne odporúčali, aby zrkadlá vypĺňal dôsledne, pretože to bol mimoriadne účinný nástroj, prostredníctvom ktorého ho mohol riadiaci dôstojník usvedčiť zo lži. Adroit nemohol vedieť, kto z ľudí, s ktorými prišiel do styku, bol na skúšku vyslaný jeho riadiacim dôstojníkom. Aj neúmyselné zamlčanie ktoréhokoľvek kontaktu mohlo znamenať koniec služobného pomeru a stratu čiastočnej kontroly nad aktivitami SIS, namierenými proti bývalým funkcionárom, ktorí boli zodpovední za úkolovanie a riadenie 52. oddelenia.
Adroit postupoval s maximálnou obozretnosťou. Predpokladal, že je odpočúvaný, a preto sa cez telefón nerozprával o ničom zásadnom. Vedel, že je sledovaný. Niežeby mu to niekto prezradil. Len vedel, ako zistiť, že je naňho nasadená sledovačka, a ako sa jej nenápadne striasť tak, aby to nevyvolalo podozrenie, že to bol zámer. Na rokovaní štábu riaditeľa sekcie vnútorného spravodajstva malo v tejto súvislosti dokonca odznieť, že sledovať toho chlapa nemá význam, „lebo on nás vždy odkope". V spravodajskom slangu to znamená, že sledovačku odhalí. Treba podotknúť, že sledovači nemali ani potuchy, že sú nasadení na svojho kolegu. Vedeli len toľko, že sledovanie súvisí s rozpracovávaním ľudí z bývalého 52. oddelenia. Usvedčiť Adroita z hry na dve strany sa nepodarilo ani nasadením ďalšej špeciálnej techniky. Do blízkosti domu, v ktorom býval, nechal jeho riadiaci dôstojník umiestniť dodávku vybavenú smerovými mikrofónmi. Legalizant to s najväčšou pravdepodobnosťou odhalil, pretože aj v súkromí si dával veľký pozor na to, čo hovorí.
Všetky informácie odstupované legalizantom Adroitom boli dôkladne vyhodnocované a analyzované. Po ich preskúmaní dostával ďalšie úlohy. Medzi inými aj takú, aby prenikol do Pastuchovho počítača a skopíroval pre potreby SIS jeho archív. Detaily tohto zadania nie sú úplne jasné. S istotou však možno tvrdiť, že cieľom vedenia služby bolo nájsť definitívnu odpoveď na otázku, čo všetko z vybrakovaných spravodajských a agentúrnych spisov 52. oddelenia pohltili plamene a skartovacie mašiny a čo z toho je ešte stále uložené v kancelárii lišiaka Pastuchu.
Aj túto úlohu Adroit splnil. Bolo to vlastne veľmi jednoduché. Spolupracoval na jej plnení so samotným Pastuchom, teda s človekom, proti ktorému bola namierená. Bývalý riaditeľ 52. oddelenia osobne vyčlenil písomnosti a elektronické záznamy, ktoré môže legalizant a dablér Adroit odovzdať nadriadenému. Jeho výkon bol na príslušných miestach vysoko hodnotený a zároveň v prostredí niekdajších päťdesiatdvojkárov to bolo považované za veľmi úspešnú spravodajskú hru. Obe strany sa cítili ako víťazi. Z toho vyplýva, že Pastucha prostredníctvom Adroita nepodsunul SIS hocaké šeplety. S materiálom podradnej kvality by sa spravodajská služba určite neuspokojila. A legalizantov namosúrený riadiaci dôstojník už vôbec nie. Na druhej strane v Pastuchovom archíve ešte stále ostali ukryté tajomstvá, ktoré považoval za nedotknuteľné. Ľudová múdrosť takéto nepravdepodobné zhody dvoch antagonistických záujmov opisuje obrazom, že vlk sa nažral a aj ovca ostala celá. A je dôvod si myslieť, že pre Adroita sa stala ústredným mottom tejto fázy jeho spravodajskej kariéry.
Aj napriek zdanlivej idyle si ani jedna zo strán nemohla byť ničím istá. Od vedenia SIS, ktoré bolo permanentne konfrontované pochybnosťami riadiaceho dôstojníka o Adroitovej lojálnosti, by bolo naozaj naivné, keby si bolo neochvejne isté, že ich nový legalizant sa definitívne vzdal pokusov chrániť kolegov z predchádzajúcej, lexovskej éry. Nemohli mu však nič vyčítať. Dôsledne si plnil všetky povinnosti a dokonca „vylúpil" Pastuchov archív. Navonok pôsobil spoľahlivo, a preto ostal aj naďalej slúžiť v legalizácii. Na základe povrchného hodnotenia by sa mohol niekto domnievať, že víťazmi boli Pastucha s Vajsíkom. Do určitej miery to tak aj bolo, ale ani veľkí mágovia nemali žiadnu istotu, že služba s nimi nehrá veľmi delikátnu hru, na konci ktorej spadne klietka a celý ich komplot bude odhalený.
Skutočnosť je zväčša oveľa zložitejšia, ako sa na prvý pohľad javí. Preto budeme predpokladať, že jedna aj druhá strana vedeli menej a zároveň viac, než si mysleli a než dávali najavo. Jedna i druhá strana sa v niektorých odhadoch protivníka mýlila a v iných ohľadoch mala zase navrch. S veľkou dávkou istoty sa dá povedať jedno. Ten, kto najviac získaval, bol Adroit. Tých dva a pol roka bolo veľkým náporom na jeho psychiku a obrovskou skúškou vytrvalosti, obratnosti a odolnosti. Zrejme sa nepomýlime, keď si budeme myslieť, že mu dali viac ako desať rokov v najelitnejšej spravodajskej škole. A ako ukáže pokračovanie jeho príbehu, z pôvodného dabléra sa postupne stal spoľahlivý a vysoko výkonný príslušník spravodajskej služby v službách nového a najmä politicky legitímneho režimu.

[bookmark: bookmark12]ĽADY SA ROZTÁPAJÚ
Medzi Adroitom a jeho riadiacim dôstojníkom sa mnohé zmenilo, keď riaditeľovi SIS Vladimírovi Mitrovi ukradli auto a legalizant pomohol voz nájsť a vrátiť jeho pôvodnému majiteľovi.
Zlodeji áut si korisť nevyberajú podľa toho, komu patrí. Zväčša nie sú takí sofistikovaní a dôslední, aby si preverovali, kto je majiteľom auta. Podstatné je, na akú značku a produktový rad majú objednávku. Keď vedia, čo „klient" žiada, vyjdú do ulíc a hľadajú. A keď nájdu, spravidla pod rúškom noci kradnú. Približne takto zmizlo aj vozidlo, ktoré používal riaditeľ Mitro. Nevedela ho nájsť polícia, príslušníci SIS ani ich informátori.
Vtedy dostal Adroit od riadiaceho dôstojníka prvý raz úlohu mimo zamerania na 52. oddelenie, respektíve gerilové pôsobenie jeho bývalých príslušníkov po odchode do civilu. Adroit znova nezlyhal. Do 24 hodín od zadania požiadavky sa mu podarilo auto nájsť, zlodeji mu ho prišli osobne vydať k hotelu Kamila v obci Čierna voda neďaleko Bratislavy. Takéto transakcie sa neodohrávajú bez vyplatenia takzvaného výkupného. Ak už zlodeji nemajú mať biznis z predaja ukradnutého auta, na ktoré mali objednávku, chcú si zarobiť aspoň tak, že im majiteľ zaplatí všimné za vrátenie. Zvrátené, ale tak to v tejto branži chodí a nebolo to inak ani v tomto prípade. Len s tým rozdielom, že vykúpenie vozidla bolo súčasťou spravodajskej operácie, namierenej na rozloženie nebezpečnej skupiny zlodejov áut.
Po tejto transakcii Adroit vystavil svojmu riadiacemu dôstojníkovi zlodejov áut, ktorí boli zapletení do krádeže riaditeľovho vozidla. Vystavenie prebieha tak, že príslušník alebo tajný spolupracovník si dohovorí stretnutie so záujmovými osobami. Tento kontakt je od začiatku monitorovaný inými súčasťami tajnej služby vrátane sledovacieho útvaru. Záujmové osoby sú následne identifikované a ďalej spravodajsky rozpracované.
Riadiaci dôstojník odstúpil takto získané informácie inému útvaru SIS, na čele ktorého stál príslušník s krycím menom Pataj. Pod kontrolou tohto dôstojníka a jeho podriadených boli zdokumentované tri krádeže áut - od vytypovania, samotnej krádeže, uskladnenia až po predaj. Služba získala prehľad o formách a metódach práce autičkárov, odhalila ich logistiku a celé zázemie a nemálo sa dozvedela aj o odberateľoch kradnutého tovaru.
Celú akciu vyšperkoval riaditeľ odboru Pataj, keď si raz ráno, schovaný v dodávkovom aute, postriehol na hlavu gangu autičkárov. Vo chvíli, keď zločinec prechádzal okolo, otvoril dvere nákladnej časti a žoviálne ho požiadal: „Môžete si na chvíľu nasadnúť?" S pre neho typickým širokým úsmevom mu Pataj prehral záznamy dokazujúce krádeže a následné predaje troch áut. Vzápätí zlodejovi povedal, že nepochybne vie, že existujú len dve možnosti, ako sa bude tento príbeh ďalej vyvíjať. Buď pôjde okamžite do basy, alebo začne spolupracovať na odhalení a zlikvidovaní iných a väčších autičkárskych gangov. Zločinec dlho nepremýšľal a bez zaváhania si vybral druhú možnosť.
Po vypátraní a navrátení auta, na ktorom jazdil riaditeľ SIS Vladimír Mitro, a po tom, čo významnou mierou pomohol pri odkrytí siete zlodejov áut, sa vzťahy Adroita a jeho riadiaceho dôstojníka radikálne zmenili. Funkcionár mu začal dávať spravodajské úlohy, ktoré nesúviseli s pôsobením 52. oddelenia a s tým, čo sa práve deje v krúžku okolo Pastuchu a Vajsíka. Šéf prestal podriadeného podozrievať a ani vyššie inštancie už nepovažovali za potrebné a správne, aby legalizanta ďalej odpočúvali a sledovali. A nielen to. Riadiaci dôstojník a Adroit si potykali a stali sa z nich čosi ako priatelia, ktorí si občas (aj keď to nie je úplne podľa litery interných predpisov) za hlbokej noci v zapadnutom bare vypijú.
Dva a pol ročné hry spravodajských dôstojníkov vo výkone služby a vo výslužbe uzavrela jedna zo správ riaditeľa SIS Vladimíra Mitra. Poslancom v nej okrem iného oznámil, že žiadna Lexova gerilová spravodajská služba neexistuje. Uviedol, že sa stretávajú len z nostalgie a že je to len spolok bývalých spravodajských dôstojníkov so spoločnými obchodnými a súkromnými záujmami.
Táto formulácia, s ktorou boli nepochybne najviac spokojní Pastucha a spol., bola z hľadiska vtedajšieho poznania riaditeľa SIS presná. Oveľa neskôr a za iných okolností (čochvíľa o nich bude reč) sa ukázalo, že štruktúry bývalej päťdesiatdvojky Ivanovi Lexovi podľa všetkého poskytli po páde Mečiarovho režimu pozoruhodné služby. A nielen Lexovi, ale aj bývalému premiérovi. Aj napriek tomu sme však oprávnení konštatovať, že sa nikdy nepotvrdili reči a narážky vtedajšieho ministra vnútra Ladislava Pittnera, ktorý strašil verejnosť existenciou rozsiahlej nelegálnej spravodajskej siete, usilujúcej sa o politický rozvrat a možno aj štátny prevrat.
[bookmark: bookmark13]ČOMU MITRO NEMOHOL ZABRÁNIŤ
V rokoch 1996 - 1998 malo 52. oddelenie agentku, ktorú by mohli vyvážiť zlatom, aj tak by jej význam pre politickú diverziu vtedajšej SIS nebol dostatočne docenený. Bola to novinárka a pôsobila pod krycím menom Samy. Vďaka atraktívnemu vzhľadu, prirodzenému vystupovaniu a konskej dávke odvahy sa jej podarilo prenikať do novinárskej obce a na politické sekretariáty. S dôverou sa s ňou rozprávali mnohí opoziční aj koaliční politici a novinári s kritickým názorom na Mečiarov režim. Dal by sa vymenovať zástup jedných aj druhých, ktorí jej kurizovali, a o niečo kratší rad tých, ktorých zviedla. Samy prinajmenšom spočiatku takmer nikto nepodozrieval, že spolupracuje s SIS. A ak aj áno, vďaka predstieranej naivnosti mnohí podobné myšlienky zapudili.
V predchádzajúcej knihe Krycie meno Bežec boli o Samy popísané rozsiahle state a boli to prvé verejne vyslovené zmienky, ktoré poukazovali na to, že 52. oddelenie malo takúto strategicky umiestnenú agentku. Samy však nespolupracovala len s oficiálnou SIS, keď na jej čele stál Ivan Lexa. V určitom čase bola ľudom z rozpustenej päťdesiatdvojky nápomocná aj po zmene vlády na konci roku 1998. Znova mala strategickú pozíciu, a preto aj cenu zlata. Stala sa totiž hovorkyňou jedného vysokého ústavného činiteľa s prístupom k mnohým štátnym tajomstvám. Aj k takým, na ktoré z titulu svojej funkcie nemala najmenší nárok.

Keď Vladimír Mitro v parlamente prednášal poslancom správu o tom, že nič také, ako súkromná tajná služba Ivana Lexu neexistuje, nemohol vedieť, že na sekretariáte vysokého štátneho funkcionára pôsobí exagentka Samy. A už vôbec nemohol tušiť, že ten štátny činovník so svojou mladou a zvodnou hovorkyňou zdieľa všetky dôležité informácie. Keby sa teda nemenovaný funkcionár menej zaoberal jej opulentným dekoltom a viac používal zdravý rozum, nemohlo by mu uniknúť, že tajomstvá, ktoré by nemal vedieť ani on, už vôbec nemôže zveriť svojej zvodnej hovorkyni.
Vieme, že spravodajské a agentúrne zväzky 52. oddelenia boli zlikvidované. A keďže agentka Samy bola čosi ako rodinné striebro tohto útvaru, je viac než isté, že v ten studený jesenný večer v roku 1998, keď sa vo Vajnoroch varila kapustnica a destiloval pochybný patok na ohni z likvidovanej spravodajskej dokumentácie, nenávratne zhorel aj jej agentúrny zväzok. Mitro ani zvláštna komisia nemohli o existencii Samy tušiť a to je dôvod, prečo SIS nedokázala spomínaného ústavného činiteľa varovať, že vo svojom tíme má osobu predstavujúcu bezpečnostné riziko. Až keď už došlo k nemalým informačným únikom, niekto funkcionárovi naznačil, že
v minulosti jeho hovorkyne sa vyskytovali určité podozrivé udalosti, a preto by bolo rozumné, keby s ňou ukončil spoluprácu. Samy z pozície hovorkyne odišla, avšak dovtedy stihla napáchať viaceré vážne škody.
Uveďme si dva príznačné príklady, prečo bolo nebezpečné pôsobenie bývalej agentky 52. oddelenia na sekretariáte tohto utáraného ústavného činiteľa. Dotyčný pán, napriek tomu, že nezastával zodpovedajúcu exekutívnu funkciu, sa z nejakého záhadného dôvodu dozvedel, že odbor vyšetrovania obzvlášť závažnej trestnej činnosti plánuje v súčinnosti s kukláčmi zadržanie predsedu HZDS Vladimíra Mečiara priamo v jeho rozložitom sídle v Trenčianskych Tepliciach, pretože ignoruje všetky predvolania na výsluch. Agentka Samy sa nemusela vôbec na nič vypytovať, nedisciplinovaný ústavný činiteľ jej to z nepochopiteľnej roztopašnosti prezradil aj sám. Expremiér Mečiar sa o plánovanej akcii dozvedel dopredu a mohol sa na ňu perfektne pripraviť. A aj to urobil. Cez svoje kanály avizoval médiám, že sa pred jeho domom čosi chystá. Policajné obliehanie a dobýjanie obydlia poslanca Mečiara mohlo sledovať celé Slovensko v priamom prenose.
Ešte vážnejší únik strategicky dôležitej informácie zaslepený štátny funkcionár spôsobil vtedy, keď svojej hovorkyni prezradil, aké opatrenia pripravujú orgány činné v trestnom konaní proti bývalému riaditeľovi SIS Ivanovi Lexovi. Samy ani na sekundu nezaváhala. Správu bezodkladne posunula ďalej a tak napomohla Lexovi utiecť do Juhoafrickej republiky, kde ho po dlhom čase Slovenská informačná služba, za pomoci českej rozviedky ÚZSI a britskej MI6, dokázala prácne vypátrať. Následne Slovenská republika musela v rámci medzinárodnej právnej pomoci komplikovane žiadať o Lexovo vydanie do vlasti, čo sa aj napokon podarilo. Aj eskortovanie na nepoznanie schudnutého exriaditeľa SIS na Slovensko mohla verejnosť sledovať v priamom prenose. Nákladného pátrania a nedôstojných ceremónií sme mohli byť ušetrení, keby jeden nezodpovedný politik, ktorý je v súčasnosti v diplomatickej službe, občas vedel držať jazyk za zubami.
Nevieme, či agentka Samy posunula cenné informácie Mečiarovi a Lexovi priamo alebo či ich zverila svojmu bývalému riadiacemu orgánu z 52. oddelenia a až cez neho sa dostali k obom pánom. Asi sa to už ani nikdy nedozvieme a s odstupom času to ani nie je podstatné. Všetci generáli, akých je po každom boji celá armáda, budú nepochybne šomrať, že skryté pôsobenie Samy po roku 1998 je zlyhaním Slovenskej informačnej služby. Samozvaných expertov na spravodajské služby treba upozorniť, že Vladimír Mitro prebral koncom roka 1998 SIS v stave hlbokého rozvratu. Ako sme už mali možnosť vidieť, citlivé spravodajské a agentúrne spisy boli skartované a spálené, poznatkové fondy z kľúčového analytického bodu boli vybrakované a prinajmenšom v prvých týždňoch a mesiacoch nebolo úplne jasné, kto je kto. Likvidácii dôležitej spravodajskej dokumentácie sa dalo zabrániť jedine masívnym a dobre cieleným zákrokom špecializovaných policajných jednotiek, ktoré by obsadili kľúčové pozície, zabezpečili trezory a inventarizovali spisovú agendu.
Mečiarova vláda bola po voľbách 1998 pomerne dlho pri moci, pretože Dzurinda viedol zložité rokovania o zostavení vlády širokej koalície. Všetky významné posty v štáte ovládalo HZDS. Takže kto mal dať pokyn na spustenie bezpečnostnej akcie v SIS? Generálny prokurátor Michal Vaľo, ktorý pomáhal zastupujúcemu prezidentovi Mečiarovi koncipovať amnestie udelené páchateľom zavlečenia prezidentovho syna a vraždy Róberta Remiáša? Prezident Policajného zboru Peter Nemec, ktorý nebol schopný ochrániť políciu od invazívnych zásahov námestníka riaditeľa SIS Jaroslava Svěchotu? Dalo by sa v Mečiarovom štáte utajiť, že orgány činné v trestnom konaní sa pripravujú urobiť zásah v tajnej službe? A ak by sa predsa len našla nejaká kompetentná figúra so zákonným oprávnením vydať pokyn k akcii, kam by sa kukláči, kriminalisti a vyšetrovatelia rozbehli? Možno by obsadili niekoľko oficiálnych budov SIS, ale na konšpiračné byty, kde boli najvýbušnejšie materiály, by sa dostali (ak by sa vôbec dostali) až po dlhých dňoch a týždňoch. V tomto čase, len o čosi skôr, by sa stalo presne to isté, čo po nástupe Vladimíra Mitra do čela SIS. Na poliach, v záhradách a v kotloch by sa pálili spisy, diskety, videokazety a audiokazety. V trezoroch by ostali len prázdne spisové obaly a neškodné dokumenty, ktoré by len potvrdzovali, že príslušníci 52. oddelenia svedomito spravodajsky pracovali.
Odchod Mečiarovej vlády nebol len obyčajnou výmenou politických garnitúr. Bol to pád autoritatívneho režimu. A pri zmenách režimu sa politické, bezpečnostné a spravodajské špičky zväčša usilujú po sebe zametať stopy. Súčasťou tohto upratovania bola okrem iného aj likvidácia spisu agentky Samy. O jej existencii a pôsobení sa iba ťažko mohla dozvedieť zvláštna komisia, poverená vnútorným vyšetrovaním. O Samy vedel riaditeľ 52. oddelenia Pastucha, jej riadiaci dôstojník XY, námestník Svéchota, riaditeľ Lexa a v úplnom rozpore so všetkými spravodajskými zásadami aj šéf sekcie sledovania a operatívnej techniky Gejza Valjent. Kto z nich by asi tak komisii zavesil na nos, že tu bola nejaká prsnatá novinárka, ktorá v službách Mečiarových záujmov spravodajsky pôsobila medzi novinármi a politikmi a ktorá môže byť potenciálne ešte stále nebezpečná?
Jednoducho povedané, bývalé 52. oddelenie sa príkladne postaralo o ochranu agentky Samy a nebolo v silách nového vedenia tajnej služby odhaliť ju. Jej odchodom z kabinetu nami toľko pranierovaného ústavného činiteľa napokon pominuli viaceré bezpečnostné riziká a plynutím času postupne začala ochabovať aj sila neformálnej štruktúry bývalých päťdesiatdvojkárov. V kruhoch bývalých spravodajských dôstojníkov koluje historka, že táto skupina niekedy v roku 1999 alebo 2000 z oboch strán zablokovala Devínsku cestu v Bratislave, aby si ich dobrý známy mohol s niekým dôležitým nerušene vymeniť jednu hodnotnú vec za druhú bez toho, aby pri tom boli oči spravodajskej či policajnej sledovačky. Či je to len legenda alebo skutočná udalosť, o tom sa bude ešte dlho vášnivo polemizovať. Faktom je, že od tých čias už nikto nikdy nepočul, že by príslušníci 52. oddelenia na súkromnej báze vykonávali spravodajskú činnosť, a ak niektorí z nich aj naďalej udržiavajú kontakty, majú spoločenský a obchodný charakter.
[bookmark: bookmark14]ZÁNIK HROZBY
Či si to chceme pripustiť alebo nie, zásluhu na eliminovaní nebezpečenstva, ktoré mohlo vyplývať z paralelnej spravodajskej činnosti príslušníkov bývalého 52. oddelenia, mal do veľkej miery legalizant Adroit. Celkom legitímne môžeme mať pochybnosti o pohnútkach, ktoré ho viedli k spolupráci s novým vedením Slovenskej informačnej služby. Rovnako legitímna je však výhrada, že nech boli jeho motivácie akékoľvek, dôležitý je výsledok. A ten je pozitívny. Nielen preto, že počiatočná hrozba sformovania sa gerilovej spravodajskej štruktúry v službách Ivana Lexu a predsedu HZDS Vladimíra Mečiara vďaka zložitej šachovej partii bývalých a činných spravodajcov vyšumela. Prinajmenšom rovnako dôležitá bola okolnosť, že z Adroita sa stal pod novým vedením SIS pozoruhodne výkonný spravodajský dôstojník a jeho nespochybniteľný talent bol konečne využívaný v zákonných medziach a v prospech celej spoločnosti.
V spravodajskej práci musia ísť všetky predsudky, sentimentálne ohľady a prázdne moralizovanie bokom. Uplatnenie tohto princípu viedlo k tomu, že Adroitove užitočné služby mohli využívať ďalší riaditelia SIS, ktorí do funkcie nastúpili po Vladimírovi Mitrovi. Keby v roku 1998 urobil plošné čistky, Adroit by stál na opačnej strane barikády a pre službu by predstavoval potenciálnu hrozbu. Naopak, vyslaním do legalizácie bol v podstatnej miere odstrihnutý od možnosti vynášať informácie, zároveň ostal pod kontrolou a navyše bol spravodajsky mimoriadne produktívny.
Zapojením Adroita do práce zreformovanej Slovenskej informačnej služby definitívne zaniklo 52. oddelenie.

I
ba málo z toho, čo napáchalo 52. oddelenie, vzniklo z iniciatívy jeho príslušníkov. Programový manažér tohto elitného útvaru Slovenskej informačnej služby sedel na najvyšších poschodiach slovenskej politiky. Či už oddelenie pôsobilo spravodajsky, alebo uskutočňovalo špeciálne operácie a aktívne opatrenia, takmer vždy to nejako súviselo so záujmami najsilnejšej vládnej strany. Takmer preto, lebo päťdesiatdvojku zvykli pre svoje súkromné potreby využívať aj riaditeľ služby Ivan Lexa a najmä jeho námestník Jaroslav Svéchota.
V zásade platilo, že tento najutajenejší oddiel SIS bol spravodajskou jednotkou, pokrývajúcou potreby vládneho HZDS a jeho predsedu Mečiara na úsekoch vnútroštátnej politickej špionáže, propagandistickej diverzie a zastrašovania osôb, ktoré považoval vtedajší režim za nepriateľské. Ľudia, ktorých sa Jaroslav Svéchota usiloval získať pre prácu v útvare, spočiatku neboli detailne informovaní o poslaní, ktoré budú napĺňať. Vedeli len, že pôjde o politiku a že ich činnosť bude na a možno aj za hranou zákona, ale o tom, ako ďaleko a hlboko právne limity prekročia, nemali spočiatku ani potuchy. Vedeli to len najvyšší bossovia a stranícky vodca.
Útvar pod označením 52. oddelenie nevznikol hneď po príchode Ivana Lexu do funkcie riaditeľa SIS. Jeho najbližší spolupracovník, v tom čase ešte len riaditeľ sekcie vnútorného spravodajstva, Jaroslav Svéchota pre potreby neštandardných akcií v roku 1995 najprv zriadil odbor špeciálnych operácií, známy ako OŠO. Tento odbor vošiel do dejín tým, že sa 31. augusta 1995 významnou mierou podieľal na zavlečení Michala Kováča mladšieho do cudziny.
Lenže ani história OŠO sa vlastne nezačala v roku 1995, ale už niekoľko rokov predtým, keď službu viedol Vladimír Mitro. Presnejšie povedané, medzi rokmi 1993 - 1995 vznikol ideový zámer vytvorenia odboru so špeciálnym zameraním. Jeho autor bol príslušník SIS Michal H., ale riaditeľ Mitro ho vytrvalo odmietal, pretože zriadenie bojovej jednotky v rámci spravodajskej služby odporovalo zákonu o Slovenskej informačnej službe.
Michal H. bol za Mitra do SIS prijatý ako takzvaný výcvikár. Učil kolegov strieľať z pištole a príslušníkov zaradených na ochranu objektov okrem streľby školil aj v bojových umeniach. Keď s návrhom na vytvorenie ozbrojeného zásahového komanda neuspel, venoval sa ďalej svojej práci a v kútiku duše zrejme dúfal, že na presadenie svojich predstáv ešte bude mať príležitosť. A tú naozaj dostal.
V roku 1995 sa stal riaditeľom SIS Ivan Lexa. Premiér Mečiar nepochyboval o jeho politickej a osobnej lojalite. Preto z neho urobil šéfa tajnej služby. Mal však oprávnené pochybnosti o jeho kompetencii riadiť spravodajský orgán, a preto mu dôrazne odporučil, aby si za svoju pravú ruku zvolil spravodajského mazáka Jaroslava Svěchotu. Bol to človek, ktorý dokonale vyhovoval naturelu režimu, ktorému slúžil. Náchylný nepodliehať morálnym zábranám a ignorovať zákony. Schopný i ochotný používať fyzické násilie pri presadzovaní politických či osobných záujmov.
Takže keď s Lexom vstúpil na pôdu SIS Svéchota, Michal H. rýchlo pochopil, že prišla jeho chvíľa. Predostrel mu plán na vytvorenie špeciálneho komanda a uspel. Ani za týchto priaznivých podmienok to však nešlo ako po masle. Svéchota Michalovi H. odporučil, aby svoje plány prekonzultoval s iným vysokým funkcionárom služby z Mitrovej éry, ktorého ešte nestihli odvolať.
Na Svěchotove odporúčanie si teda vyžiadal rokovanie so spomínaným funkcionárom a nedopadol najlepšie: „Opýtal som sa Michala H., akú činnosť by mal útvar podľa jeho predstáv vykonávať. Povedal mi, že keby sa náš príslušník dostal do problémov, ľudia z OŠO by nabehli, ručne stručne by sa s problémovými elementmi porozprávali a vysvetlili im, kto je tu pánom. Na to som mu vysvetlil, že jeho predstavy sú v rozpore so zákonom, že SIS nemá výkonné právomoci a jej úlohou ani nie je vstupovať do fyzických konfrontácií. Diskusiu som uzavrel s tým, že vytvorenie OŠO v žiadnom prípade nepodporím," vyjadril sa po rokoch spomínaný funkcionár.
Nikoho zrejme neprekvapí, že napokon svoje zámery presadil Michal H., nie vzdorujúci právny purista, ktorý bol zakrátko po citovanom rokovaní odvolaný z funkcie. Keď sa po zmene vlády v roku 1998 do služby opäť vrátil, bol poverený prácou v zvláštnej komisii a musel sa zaoberať aj pôsobením OŠO: „Samozrejme, všetky spisy boli skartované a väčšina stôp zahladených. Aj napriek tomu sa nám podarilo zistiť, že OŠO zhromaždil arzenál rôznych dlhých strelných zbraní, ktoré ukrýval v sudoch v objektoch na Železnej studienke v Bratislave. Boli tam pušky, guľomety, ale aj výbušniny a granáty. Na čo im to všetko bolo a ako tým mali plniť deklarovaný zámer chrániť príslušníkov SIS, nám nikto z nich neskôr nevedel rozumne vysvetliť."
Michal H. síce svoj dlhoročný sen presadil, ale šéfom OŠO sa nestal. Pravdepodobne po tom ani netúžil, pretože jeho prioritnou túžbou bola akcia, nie úradnícka práca a riadenie ľudských zdrojov. Michal H. radšej konal, než analyzoval, a radšej velil, ako riadil. No pozor, nebol to žiaden primitív, ale údajne skvelý matematik. Akcia, na ktorú sa dlho pripravoval, čoskoro prišla.
Za riaditeľa OŠO Ivan Lexa napokon vymenoval istého Júliusa I. Bol to bývalý vynikajúci atlét, československý rekordér v behu na 110 metrov cez prekážky. V roku 1980 sa zúčastnil olympiády v Moskve, kde mu vo finále zrejme iba pád zabránil, aby siahol aj po medaile. Po ukončení športovej kariéry v Dukle Banská Bystrica odišiel na vysokú školy Zboru národnej bezpečnosti a okolo roku 1987 prešiel do zložiek ŠtB.
Július I. bol na začiatku spravodajskej kariéry zaradený na prvý odbor krajskej správy ŠtB, ktorý rozpracovával a získaval pre spoluprácu takzvaných valutových cudzincov, teda občanov západoeurópskych krajín. Vzhľadom na to, že Július I. pôsobil v štruktúrach Štátnej bezpečnosti len veľmi krátko a nepracoval po línii takzvaného vnútorného nepriateľa, prešiel po novembrovej revolúcii previerkami občianskych komisií a nastúpil do služieb kriminálnej polície.

V roku 1995 sa vrátil k spravodajskej profesii, z polície odišiel do SIS a stal sa z neho riaditeľ OŠO.
Pôsobenie Júliusa I. na čele špeciálneho útvaru nebolo ani trochu oslnivé. Jediná vážnejšia akcia, na ktorej jeho útvar participoval, bola aj jej posledným vystúpením na scéne. Išlo, samozrejme, o únos prezidentovho syna. V záujme spravodlivosti je poctivé uviesť, že neslávny krach OŠO nespôsobil jeho šéf Július ľ, ale Jaroslav Svéchota, ktorý akciu od začiatku do konca operatívne riadil. Svéchota bol zodpovedný za to, že do plánovania, prípravy, realizácie akcie a aj zahladzovania stôp bolo okrem OŠO zapojených niekoľko útvarov vnútorného i zahraničného spravodajstva. Dajme na chvíľu bokom morálnu a právnu stránku veci a pozrime sa na kauzu zavlečenia čisto technicky. Keď tajná služba organizuje únos, nemôže byť vyzradený skôr, než je zrealizovaný. Svěchotova bilancia je vo svetle tejto požiadavky len o niečo málo lepšia. Účasť SIS na zločine zavlečenia prezidentovho syna bola nad slnko jasnejšia „až" na druhý deň po jeho spáchaní.
Vyzradenie účasti komanda OŠO na únose nasledovalo o niekoľko týždňov neskôr a ešte o niečo neskôr bolo zrejmé aj to, že šéfom zásahového komanda bol práve Michal H. a jeho zbor rýchlych šípov. Znova nehlaďme na právnu a etickú stránku veci a povedzme si, že istota a rýchlosť, s akými ľudia Michala H. zablokovali cestu medzi Svätým Jurom a Bratislavou, prinútili zastaviť auto prezidentovho syna, naložili ho do druhého vozidla a previezli cez zelenú hranicu do Rakúska, boli pôsobivé. Keby Svéchota od začiatku nechal únos na Michala H. a spoločníkov, neboli by potrebné sledovacie manévre, zapájanie ďalších súčastí služby do akcie ani spektakulárne blokovanie cestnej komunikácie. Všetko by prebehlo v tichosti, nepozorovane a hladko. Ibaže to by nesmel do plánovania únosu vstupovať Svéchota, ktorý tak veľmi vyhovoval predstavám premiéra Mečiara o riadiacom mozgu spravodajskej služby.
V tejto súvislosti je na mieste spomenúť vyjadrenia predstaviteľa jednej blízkovýchodnej spravodajskej služby, ktorý mal pozoruhodne presné informácie o tom, že zavlečenie prezidentovho syna do cudziny spáchala Slovenská informačná služba. Podľa jeho vyjadrení musel akciu pripravovať úplný diletant, pretože bola nielen okamžite prevalená, ale ani nesplnila svoj cieľ. „Ak bol vydaný medzinárodný zatykač na Michala Kováča mladšieho v Nemecku, mala ho SIS zavliecť do Nemecka, nie do Rakúska. Rakúsko ho vydá naspäť na Slovensko a jediné, čo z toho Mečiarova vláda bude mať, je blamáž," povedal spomínaný predstaviteľ cudzej rozviedky a mal úplnú pravdu.
Tento príslušník blízkovýchodnej spravodajskej služby vyslovil ešte jeden výrok: „U nás nepriateľov štátu likvidujeme potichu a tak, že o nich viac nikto nikdy nepočuje. Ak chcela slovenská vláda prinútiť prezidenta k rezignácii, mala odstrániť jeho syna. Takto ho len utvrdila v tom, aby proti nej bojoval." Z tohto pohľadu je veľké šťastie, že Mečiar sa mohol opierať len o takého babráka, akým bol Jaroslav Svéchota.
Autor knihy na tomto mieste cíti potrebu poznamenať, že s praktikami, aké navrhol použiť spravodajský dôstojník nemenovanej rozviedky z levantského priestoru, sa z principiálnych dôvodov nemôže stotožniť. Súhlasí však s názorom, že únos v podaní pána Svěchotu bol až zahanbujúco amatérsky, bez schopnosti stanoviť si jasné ciele operácie a vybrať si na jej uskutočnenie adekvátne a účinné prostriedky.
Po únose prezidentovho syna mal riaditeľ SIS Ivan Lexa veľký problém. Nie so zákonom a orgánmi činnými v trestnom konaní. Políciu a prokuratúru mali pod kontrolou jeho strana a námestník Svéchota, takže všetky pokusy nájsť a potrestať páchateľov odvrátil. Verejnosti sú tieto skutočnosti veľmi dobre známe, dopodrobna boli rozobrané v dennej tlači a reláciách elektronických médií. Lexov problém spočíval v tom, že len čo jeho prvý dôstojník vytvoril železnú päsť proti opozícii, okamžite ju znefunkčnil a dekonšpiroval. A riaditeľ SIS, ako aj jeho námestník veľmi dobre vedeli, že premiér, ktorému slúžia, bude mať ďalšie požiadavky a z nich vyplývajúce úlohy pre neštandardný spravodajský útvar.
[bookmark: bookmark16]DRUHÝ POKUS
Na začiatku roku 1996 boli Lexa so Svěchotom presne tam, kde začínali, keď prevzali kontrolu nad Slovenskou informačnou službou, ale nemali k dispozícii úderku, ktorú by mohli poverovať politicky háklivými úlohami.
Po profesionálnom fiasku v kauze únos bol OŠO rozpustený. Jeho riaditeľ Július I. bol prevelený kamsi na hospodársky úsek SIS a Michal H. bol zase vyslaný do legalizácie. Podľa dostupných informácií ho od tej chvíle priamo riadil Jaroslav Svéchota. Ostatní príslušníci OŠO boli zaradení na iné operatívne útvary SIS. Viacerí z nich podliehali svojim nadriadeným iba formálne, pretože aj im úlohy zadával aktivitou hýriaci Svéchota. Neskôr boli niektorí príslušníci OŠO presunutí na jeho následníčky zbor, známy pod kódovým označením 52. oddelenie.
Pred tým, ako vymyslel pre nový subštandardný spravodajský útvar organizačné zaradenie a dal mu aj náležité konšpiratívne krytie, musel Jaroslav Svéchota nájsť ostrieľaného profesionála, ktorý ho povedie. Musel to byť niekto inteligentný, s dlhou spravodajskou praxou a navyknutý vykonávať rozkazy. Z tejto krátkej typologickej definície jednoznačne vyplynulo, že musí začať loviť medzi bývalými príslušníkmi Štátnej bezpečnosti.
Podrobnosti nie sú k dispozícii, ale podarilo sa zistiť, že už koncom roku 1995 mal Svéchota v hľadáčiku jeden zaujímavý tip: Dušan K., neskôr známy pod krycím menom Pastucha. Do SIS by ho prijali okamžite, ale vyskytli sa určité problémy s jeho previerkou, takže do služobného pomeru mohol nastúpiť až niekedy v prvom polroku 1996.
Dušan K. alias Pastucha bol absolventom pohotovostného útvaru, teda základnej policajnej školy. Po jej ukončení bol odvelený na piatu správu federálneho ministerstva vnútra, čo bola vtedajšia obdoba dnešného Úradu na ochranu ústavných činiteľov. Mladý Dušan K. sa teda na krátky čas stal ochrankárom na konzuláte Sovietskeho zväzu v Bratislave. No už o rok (1979) bol predisponovaný na zvláštne oddelenie (cirkev a sekty) druhého odboru (vnútorný nepriateľ) XII. Správy ZNB - Správy kontrarozviedky v Bratislave. Zároveň začal študovať na Fakulte vyšetrovania Zboru národnej bezpečnosti, na ktorej získal titul doktora práv.
Dušan K. bol v tejto súčasti Štátnej bezpečnosti poverený vykonávaním spravodajskej činnosti v prostredí katolíckej cirkvi so zameraním na svetské duchovenstvo. Nikdy sa nepotvrdilo, že by sa podieľal na represáliách proti veriacim a ani nerozpracovával predstaviteľov takzvanej podzemnej cirkvi a laického apoštolátu, ktorí boli častým terčom prenasledovania zo strany komunistického režimu.
K podzemnej cirkvi patrili napríklad biskupi a kňazi, ktorí aj napriek odobratému štátnemu súhlasu vykonávali mimo oficiálnych kostolov pastoračnú činnosť, za všetkých spomeňme biskupa (dnes kardinála) Jána Chryzostoma Korca. Ikonickou postavou laického apoštolátu bol zase Silvester Krčméry. Tieto náboženské skupiny boli pod neustálym tlakom ŠtB.
Aj keď sa Dušan K. na utlačovateľských aktivitách priamo nikdy nepodieľal, musíme poznamenať, že ako dôstojník ŠtB riadil viacerých tajných spolupracovníkov naverbovaných v hierarchii katolíckej cirkvi. Podľa dokumentov archivovaných v Ústave pamäti národa bol Dušan K. historicky posledným riadiacim orgánom agenta Jána Sokola s krycím menom Svätopluk. Keď bol Svätopluk naverbovaný, pôsobil len ako obyčajný správca farnosti a dekan, neskôr sa však z neho stal trnavský arcibiskup a prímas Slovenska. Štátna bezpečnosť v ňom mala cenný zdroj informácií o dianí v katolíckej cirkvi a práve v tomto období prebral riadenie Jána Sokola Dušan K. Ako vysvitne neskôr, skúsenosti a kontakty vyplývajúce zo spravodajského pôsobenia v prostredí katolíckej cirkvi po rokoch kreatívne využil ako šéf 52. oddelenia.
Prišiel rok 1989. Dušan K. bol s mnohými inými príslušníkmi ŠtB postavený mimo výkon služby, a aj keď prešiel previerkami občianskych komisií, na jar 1990 bol na základe personálneho rozkazu federálneho ministra vnútra Jána Langoša prepustený do civilu. Dušan K. sa proti tomuto rozhodnutiu obrátil na súd a uspel. Súd rozhodol, že ukončenie jeho služobného pomeru bolo nezákonné, štát mu musel uhradiť ušú mzdu a on mohol opäť nastúpiť. Avšak už v auguste 1991 Dušan K. znovu odišiel do civilu. Tentokrát na vlastnú žiadosť.
Najprv sa zamestnal ako robotník v pridruženej výrobe, neskôr pracoval ako právnik na jednej poliklinike a rok 1996 ho zastihol v pozícii vedúceho bratislavskej pobočky Národnej poisťovne.
Príbeh Dušana K. by bol neúplný, keby sme aspoň okrajovo nespomenuli jeho manželku Lýdiu. Aj ona pracovala na XII. správe. Zväčša na dokumentačnom a archívnom úseku ako administratívna pracovníčka. V špeciálnych zložkách ostala pracovať aj po nežnej revolúcii. Robila sekretárku zástupcovi vedúceho slovenskej expozitúry federálneho Úradu na ochranu ústavy a demokracie, čo bola prvá ponovembrová kontrarozviedka. Skrátka jej šéfom bol Jaroslav Svéchota a vďaka nej sa s ním zoznámil aj jej manžel Dušan.
Keď sa Svéchota s Dušanom K. dohodli, že nastúpi do SIS, okrem mnohých iných maličkostí sa musel rozhodnúť, aké si zvolí krycie meno. Jeho manželka sa za slobodná volala Lýdia Pastuchová. S krycím menom si asi veľkú hlavu nerobil, a tak sa stal riaditeľom obávaného 52. oddelenia Dušan Pastucha.
Lexa a Svéchota mali istotu, že kým je premiérom Vladimír Mečiar, nebudú čeliť právnym postihom za zavlečenie Michala Kováča mladšieho do cudziny. Tento komfort im umožňoval sústrediť sa na dôkladné zamaskovanie nového útvaru so špecifickým poslaním. Ďalšiu pohromu, akú zažili v dôsledku efemérnej existencie OŠO, si už jednoducho nemohli dovoliť.
Bol to pravdepodobne Pastucha, kto Svěchotovi vysvetlil, že to, čo sa neskôr volalo 52. oddelenie, musí pôsobiť na úplne inom základe a hlavne musí fungovať v režime prísnej konšpirácie. Na sekcii vnútorného spravodajstva už dávnejšie existoval V. odbor. Zabezpečoval styk SIS s orgánmi verejnej moci a pripravoval podklady pre previerky príslušníkov služby a pracovníkov štátnej správy určených pre styk s utajovanými skutočnosťami. Padlo rozhodnutie, že V. odbor sa rozdelí na dve oddelenia, prvé a druhé - teda na 51. a 52. oddelenie. Na prácu 51. oddelenia nemala táto organizačná zmena prakticky žiaden vplyv, aj naďalej riadilo svoju agentúru v objektoch spadajúcich do jeho spravodajskej agendy. Pracovalo tak, ako keby to bol pôvodný V. odbor a vôbec neprichádzalo do styku s 52. oddelením. Pastuchov útvar sa čoskoro stal odborom v odbore, službou v službe a svojím spôsobom aj štátom v štáte.
Na čele V. odboru stál Ján T. a jeho zástupcom a zároveň vedúcim 51. oddelenia bol Michal I. Aj keď bola päťdesiatdvojka formálne začlenená pod útvar Jána T., na jej činnosť nemal žiaden dosah, nemohol vydávať vedúcemu 52. oddelenia žiadne pokyny a ani od neho nič vyžadovať. Okrem Pastuchu nepoznal žiadneho iného príslušníka novovzniknutého oddelenia a už vôbec nemal potuchy o jeho činnosti. Ján T. a jeho V. odbor sa jednoducho stali organizačnou a administratívnou fasádou, zakrývajúcou činnosť 52. oddelenia.
Prístup k Pastuchovi a jeho útvaru nemal ani riaditeľ sekcie vnútorného spravodajstva Ľubomír Kurajda. Namiesto neho bol poverený stykom s 52. oddelením jeho zástupca Pavol S., krycie meno Vajsík. Aj tento chlapík začal spravodajskú kariéru v štruktúrach Štátnej bezpečnosti a ako zaujímavosť je potrebné uviesť, že bol zaťom bývalého náčelníka XII. Správy ZNB - Správy kontrarozviedky v Bratislave Jozefa Vavra. Ani Vajsík však nemal vo vzťahu k Pastuchovi mimoriadne riadiace právomoci. Pastuchovým skutočným riadiacim dôstojníkom bol Jaroslav Svéchota a v prípade potreby mu dával úlohy aj sám riaditeľ SIS Ivan Lexa.
Riaditeľa sekcie Ľubomíra Kurajdu vynechali z hry preto, lebo nebol dostatočne politicky spoľahlivý. Do funkcie sa dostal ako nominant koaličnej SNS, keď bol Svéchota povýšený zo šéfa sekcie vnútorného spravodajstva na Lexovho námestníka. Po neslávnom konci OŠO bolo vylúčené, aby o pôsobení 52. oddelenia informovali cudzorodého outsidera, pred ktorým utajovali aj neporovnateľne menej závažné skutočnosti. Kurajdov zástupca Vajsík patril do okruhu sprisahancov, mal dôveru najvyššieho vedenia, a preto bol poverený, aby bol v rámci každodennej operatívy v kontakte s Pastuchom a koordinoval jeho činnosť.
Keď Pastucha preberal funkciu riaditeľa 52. oddelenia, Svéchota mu rámcovo objasnil, aké výkony od neho očakáva. Prvoradou úlohou bolo zabezpečovanie zberu spravodajských informácií z prostredia opozičných politických strán. Ďalšou záujmovou/cieľovou skupinou boli osoby so zásadným vplyvom na verejnú mienku - predovšetkým novinári, publicisti, aktivisti alebo aj kňazi, biskupi a iní duchovní. A treťou ťažiskovou oblasťou, ktorej sa mala Pastuchova zostava venovať, bolo vyvíjanie aktívnych vplyvových opatrení, ktoré mali zabrániť zverejňovaniu informácií poškodzujúcich vládu, čo v preklade znamenalo ochraňovať osobné záujmy premiéra Vladimíra Mečiara.
Takto vyzerala teória, a nech pôsobila akokoľvek podozrivo, pôvodné zameranie 52. oddelenia budilo zdanie, že má čisto spravodajský charakter. Ani zďaleka nebolo také hrozivé, aká bola neskoršia prax. Aj keď bolo na prvý pohľad jasné, že Svěchotova koncepcia 52. oddelenia odporuje zákonu o Slovenskej informačnej službe, ktorý jej neumožňoval spravodajsky rozpracovávať politické strany a aktívne ovplyvňovať verejnú mienku, predsa len sa mohlo zdať, že to nebude žiadny OŠO. Najvyššie vedenie však malo na nový útvar čoraz trúfalejšie požiadavky. Namiesto bežného zberu informácií od najutajenejších spravodajcov čoraz častejšie vyžadovalo zastrašovanie protivníkov a kritikov, zhromažďovanie kompromitujúcich materiálov a dokonca aj plnenie rôznych špecifických požiadaviek, ako bolo vybavovanie osobných účtov a kšeftov.
Je pravda, že pätdesiatdvojka nikdy neparticipovala na takom komplexnom zločine, akým bol únos prezidentovho syna, ale nelegálne operácie, na ktorých sa podieľala, mali v súčte oveľa vážnejšie dôsledky. Slovenská informačná služba bola v tom období verejnosťou oprávnene vnímaná ako nelegitímny represívny orgán, ktorý porušuje základné ľudské práva a občianske slobody. Skratka SIS sa pre mnohých stala synonymom politickej polície. Z dôsledkov zneužívania služby na nelegitímne a nelegálne účely sa spravodajská komunita spamätáva dodnes.

Nové 52. oddelenie si žilo vlastným životom. Pastucha dostal v podstate voľnú ruku pri nábore nových príslušníkov. Zväčša si vyberal ľudí, ktorých poznal ešte z pôsobenia v štruktúrach Štátnej bezpečnosti. Viacerí z nich, rovnako ako on, spravodajsky rozpracovávali prostredie oficiálnych cirkví a náboženských spoločností. Druhou kategóriou príslušníkov novovytvoreného oddelenia boli mladé kádre, nezaťažené minulosťou ŠtB. Do SIS prišli z externého prostredia a bez skúseností so spravodajskou prácou. Medzi nimi bol napríklad aj talentovaný mladík Adroit.
Osobitne je potrebné pristaviť sa pri tretej skupine pracovníkov 52. oddelenia. Tvorili ju spravodajskí dôstojníci prichádzajúci z iných súčastí SIS, napríklad z I. odboru, ktorý riadil Eduard K. Nezriedka išlo o mužov so skúsenosťami z bývalej ŠtB, polície alebo Československej ľudovej armády. Neprišli na 52. oddelenie naraz, ale jednotlivo ich sem prevelil Jaroslav Svéchota. Niektorí sa v roku 1995 zúčastnili ako príslušníci OŠO únosu Michala Kováča mladšieho. Iní boli zase kovaní bojovníci a diverzanti alebo odvážni dobrodruhovia, napospol oplývali vlastnosťami a zručnosťami, aké si vysoko cenil námestník Svéchota. Príslušníkov tohto razenia riadil vedúci oddelenia Pastucha len čiastočne. Pravidelne dostávali vysoko utajované a mimoriadne citlivé úlohy priamo od Svěchotu. Pastucha bol o nich informovaný dodatočne a niekedy vôbec nie. Alebo sa o mimoriadnych aktivitách svojich podriadených dozvedel neoficiálne. Najčastejšie vtedy, keď sa operácia nevydarila alebo z nej vznikol škandál.
Oddelenie malo teritoriálne členenie - západ, stred, východ - so sídlami v Bratislave, Banskej Bystrici a Košiciach. Z celkového počtu 53 príslušníkov väčšina pôsobila v hlavnom meste. Napríklad v Banskej Bystrici mala päťdesiatdvojka iba jedného, zato veľmi výkonného človeka. Ak bolo potrebné personálne posilniť niektorú teritoriálnu súčasť oddelenia, chodili tam na výjazdy ľudia z Bratislavy a poskytovali lokálnym príslušníkom požadovanú súčinnosť.
Ani jedno pracovisko 52. oddelenia nesídlilo v oficiálnych objektoch Slovenskej informačnej služby. Všetci príslušníci vrátane vedúceho Pastuchu boli umiestnení na konšpiračných bytoch, v ktorých pracovali po skupinách. Z hľadiska efektívneho zakonšpirovania činnosti oddelenia išlo o kľúčové opatrenie. Okrem niekoľkých vyvolencov nemal žiaden iný funkcionár, a bežný príslušník už vôbec, prehľad o zostave, náplni práce a objektoch 52. oddelenia.
· záujme zakrytia svojej činnosti prijala pätdesiatdvojka mnohé ďalšie maskovacie opatrenia. Mala vlastný spôsob zabezpečovania krycích dokladov, ktoré neboli podchytené v centrálnej evidencii SIS. Väčšinou išlo o stratené či ukradnuté policajné a občianske preukazy. Ďalším podobným opatrením bolo prerušenie spolupráce so sledovacím útvarom SIS. Oddelenie vykonávalo sledovanie svojich záujmových objektov vo vlastnej réžii, aby nedochádzalo k neželanému úniku informácií. Z podobného súdka je aj využívanie a vyťažovanie vlastnej spravodajskej techniky, čím dosiahlo 52. oddelenie takmer absolútnu sebestačnosť.
Súčasťou prísnej konšpirácie bolo maximálne možné obmedzenie stykov s centrálou Slovenskej informačnej služby. Do budovy riaditeľstva na Vajnorskej ulici chodieval spravidla len Pastucha, keď si jeho prítomnosť vyžiadali Vajsík, Svéchota alebo riaditeľ Lexa. Keďže Vajsík bol formálne jeho nadriadeným, spočiatku bol vždy prítomný, keď Pastucha Svěchotovi dokladoval výsledky práce oddelenia alebo od neho preberal nové úlohy. Rovnako vedúceho 52. oddelenia sprevádzal, keď bol povolaný k riaditeľovi služby Ivanovi Lexovi. Po uplynutí určitého času už nebolo žiadnou výnimkou, ale bežnou rutinou, že si k sebe Svéchota volal Pastuchu bez Vajsíkovho vedomia. A napokon prišlo aj na to, že si s Pastuchom aranžoval schôdzky vo formáte téte-ä-téte sám direktor Lexa.
Z predchádzajúcich poznámok však vyplýva, že táto zásada nebola najmä pre námestníka Svěchotu svätou dogmou. Jeden či dvaja príslušníci 52. oddelenia, ktorých na tento útvar prevelil z I. odboru, trávili niekedy viac času na jeho sekretariáte než na konšpiračnom byte. Títo príslušníci pôsobili vo zvláštnom režime a Svěchota ich využíval napríklad na zabezpečovanie stykov s Eduardom Diničom, vedúcim predstaviteľom jednej z bratislavských skupín podsvetia, alebo na fyzické útoky proti ľudom, s ktorými sa námestník riaditeľa SIS dostal do obchodných sporov. Jaroslav Svéchota sa pritom stýkal s celou plejádou bossov podsvetia a ich poskokov. Buď priamo alebo sprostredkovane komunikoval so skupinami Mikuláša Černáka, Miroslava Sýkoru, Tibora Pápaya, Róberta Holuba a mnohými ďalšími. Treba dodať, že nie vždy mu pri týchto aktivitách robili sprostredkovateľov jeho obľúbenci z 52. oddelenia.
Veľkým problémom, ktorý musel Pastucha okamžite vyriešiť, bol zúfalý nedostatok tajných spolupracovníkov. Vzhľadom na to, že zámery spravodajsky rozpracovávať politikov, odpočúvať stranícke centrály, infiltrovať novinársku obec a vedenie médií či uskutočňovať aktívne opatrenia so zámerom ovplyvňovať verejnú mienku odporovali zákonu, neexistovala do roku 1995 agentúrna sieť, schopná pokrývať takéto potreby nového vedenia SIS. A keďže OŠO dopadol biedne, nemala Lexova SIS k dispozícii požadovanú agentúru ani v polovici roku 1996.
Bývalí príslušníci ŠtB boli jediní, kto dokázal takmer na počkanie vybudovať efektívnu sieť spolupracovníkov. Spočiatku stačilo, že oslovili svojich starých agentov, dôverníkov a informátorov. Väčšina z nich bola okamžite ochotná a pripravená pracovať ďalej.
· nových podmienkach, v mene inej myšlienky/ideológie a proti novému nepriateľovi, ktorý však tomu starému nebol nepodobný. Po tomto prvom kole sa rozbehla ďalšia fáza získavania nových spolupracovníkov. Predsa len išlo o novú dobu s vlastnými špecifikami. A aj v tejto skúške bývalí príslušníci ŠtB obstáli. Napokon, činili sa aj mladí. Tiež sa im podarilo získať zopár cenných kontaktov, z niektorých sa dokonca stali aj agenti, ktorí sa vedome zaviazali k tajnej spolupráci s SIS. Ťažisko agentúrnej práce však spočívalo na kádroch bývalej ŠtB. Vďaka nim sa mohlo 52. oddelenie spoliehať na armádu približne sto agentov.
Nie každý, kto spolupracoval s 52. oddelením, sa zaviazal k spolupráci v postavení agenta alebo informátora. Mnohí ľudia s touto politickou úderkou SIS spolupracovali neformálne, bez nároku na odmenu, ale v mnohých prípadoch boli pre útvar rovnako prospešní ako riadni agenti. Boli to napríklad bývalí tajní spolupracovníci ŠtB, ktorí už mali negatívne skúsenosti so zverejňovaním mien konfidentov spravodajských služieb. Veľmi dobre si uvedomovali, že Mečiarov režim s veľkou pravdepodobnosťou padne a sprievodným javom tohto procesu môže byť ďalšia vlna odhaľovania agentov. Navzdory tomu boli ochotní z času na čas poskytnúť svojim bývalým riadiacim dôstojníkom, vtedy už príslušníkom päťdesiatdvojky, konzultácie a podeliť sa o svoje názory. Takýto styk nebol nikde evidovaný, a preto ho považovali za bezpečný.
Pri tejto príležitosti považujeme za potrebné urobiť malú technickú poznámku. Pre potreby tejto knihy budeme odteraz používať pre všetky kontakty 52. oddelenia pojmy agentúra alebo agentúrna sieť, a to aj za tú cenu, že pôjde o terminologickú nepresnosť. Nebudeme totiž rozlišovať medzi informátorom, dôverníkom a agentom, pretože po nenapraviteľnom zničení spisového materiálu nie je možné zrekonštruovať, ktorý človek bol v postavení agenta, dôverníka alebo informátora a kto bol len viac či menej vedome vyťažovaný v rámci nezáväzných (priateľských) rozhovorov.
V zmysle vyššie uvedeného vysvetlenia teda môžeme smelo tvrdiť, že agentúrna sieť 52. oddelenia bola zarážajúco (chcelo by sa povedať, že až pôsobivo) rozmerná. Už len zoznam médií, do ktorých Pastuchov útvar prenikol, je omračujúci. Neprekvapuje, že mal agentúru v štátnych médiách ako Slovenská televízia a Tlačová agentúra SR či v straníckom denníku HZDS Slovenská republika. Z tlačených médií boli podchytené denníky Pravda, Národná obroda, Nový čas a Práca. Z týždenníkov išlo o Plus 7 dní. Oddelenie malo krátky čas svojho človeka aj vo Fun rádiu, ale odtiaľ neskôr prešiel do iného média. Časom sa podarilo infiltrovať aj televíziu Markíza, pričom sa zdá, že nešlo len o jednu akvizíciu.
„Nebolo to vôbec jednoduché, ale dokázali sme preniknúť takmer do každého média, ak sme o to stáli. O nič sme sa nepokúsili jedine vo vzťahu k denníku SME, pretože sme vedeli, že je to nepriechodné," povedal po rokoch nemenovaný dôstojník 52. oddelenia. „Vedeli sme, že by to bola strata času, tak sme sa aspoň usilovali niektorých redaktorov SME zastrašiť alebo kompromitovať, ale ani to sa nám nepodarilo," uzavrel.
Nemožnosť preniknúť do denníka SME alebo získať pre spoluprácu ľudí z Rádia Slobodná Európa ešte neznamenala úplnú neinformovanosť päťdesiatdvojky o dianí v týchto redakciách. Spolupracujúci novinári boli nielen na to, aby cez nich SIS ovplyvňovala verejnú mienku, ale ich úlohou bolo informovať aj o kolegoch z vlastných i druhých redakcií. Ako sme už naznačili, bravúrne si na tomto poli počínala práve agentka Samy. K jej viacerým výkonom sa ešte budeme musieť vrátiť.
Informácie o tom, kde všade malo 52. oddelenie rozmiestnenú agentúru, by mohli zvádzať k mylnému úsudku, že majitelia a šéfredaktori týchto médií kolaborovali s Lexovou SIS a tým aj s Mečiarovým režimom. Nič však nie je vzdialenejšie pravde, ako takáto skratka. Vedenia redakcií a majitelia médií nemali ani len potuchy o tom, že redaktor, redaktorka alebo iný zamestnanec je v kontakte so spravodajskou službou. Samozrejme, výnimku tvorili STV, TASR a denník Slovenská republika, ale v ich prípade to neprekvapuje. Naopak, bolo by divné, keby tieto štátno-stranícke médiá nekolaborovali.
Ďalším priestorom, kde operovala agentúra päťdesiatdvojky, boli politické strany, parlament, občianske združenia a neziskové organizácie. Hlavnými cieľmi boli najmä KDH a DÚ, ale aj ostatné opozičné strany. Z jednotlivcov to boli predovšetkým predseda KDH Ján Čarnogurský, člen vedenia KDH Ladislav Pittner a podpredseda DÚ Milan Kňažko. Siete však boli rozhodené úplne všade a z času na čas sa do nich niektorí menej ostražití politici nevedomky zamotali. Úsilie o agentúrny prienik do politických strán bolo enormné a službe sa v ich prostredí podarilo získať niekoľko cenných kontaktov, aj keď ani zďaleka nie v takom rozsahu ako v prípade médií.
Výrazné pozície mali pastuchovci v prostredí katolíckej cirkvi. Najmä v tejto sfére pomohlo zásadným spôsobom oživenie starej agentúry, ktorá už roky driemala a v niektorých prípadoch aj tvrdo spala. Katolíci sú najväčšou cirkvou na Slovensku, jej hierarchia i radové duchovenstvo má na nemalú časť veriacich zásadný vplyv. Preto je pochopiteľné, že tak ako v minulosti ŠtB, aj Lexova SIS sa usilovala mať prehľad o dianí na jej pôde a v prípade možnosti ho aj z pozadia ovplyvňovať. Oddelenie sa venovalo všetkým významnejším cirkvám a, prirodzene, neobišlo ani židovskú náboženskú obec. Niektoré odhalenia, ktorými sa budeme zaoberať neskôr, zrejme prekvapia aj tých, ktorí si mysleli, že ich už nič prekvapiť nemôže.
V záujme zabezpečenia bezproblémového priebehu neštandardných aktivít 52. oddelenia, ale aj Slovenskej informačnej služby ako celku, malo osobitný význam budovanie agentúrnej siete v štruktúrach polície. Táto oblasť ani zďaleka nebola výhradnou doménou iba tohto útvaru, pretože charakter práce Jaroslava Svěchotu si vyžadoval, aby bol Policajný zbor vo vzťahu k tajnej službe v podriadenom postavení. Preto musel tento problém vyriešiť generálne a aj sa mu to podarilo. Policajný prezident, jeho prvý viceprezident a pochopiteľne aj krajskí riaditelia boli upovedomení, že ak dôjde ku kolízii záujmov medzi tajnou službou a políciou, rozhodujúce slovo má vždy SIS. Ak bol spáchaný nejaký trestný skutok, vyšetrovanie ktorého muselo byť prispôsobené požiadavkám zhora, stačilo, aby Svéchota zatelefonoval príslušnému funkcionárovi, a všetky procesy sa uberali podľa ním načrtnutých predstáv. Podozrenie, že polícia je v područí tajnej služby umocňovali aj nadštandardne blízke vzťahy prvého viceprezidenta Policajného zboru Antona Maňáka s vedením SIS. Na takéto hry bol aj vedúci 52. oddelenia Pastucha primalý pán, avšak práve vďaka posväteniu z najvyšších miest sa jeho ľudom podarilo bez väčších prekážok získať v polícii viacerých cenných spolupracovníkov. Prostredníctvom nich si zadovažovali krycie doklady vo forme policajných a občianskych preukazov. Spolupracujúci policajti zabezpečovali príslušníkom oddelenia pre potreby rôznych špeciálnych operácií a nezákonných akcií policajné uniformy a niekedy aj vysielačky. Dobrý agent v polícii bol jednoducho na nezaplatenie.

[bookmark: bookmark18]SIEŤ ZVODKÝŇ ALEBO VÝSTAVBA POKRAČUJE
Traduje sa, že špionáž (vyzvedačstvo) a prostitúcia sú dve najstaršie remeslá a navyše k sebe môžu mať blízko. Mnohí sa preto mylne nazdávajú, že všetci špióni sú kurvy a všetky kurvy zase špióni. Obe profesie spája oveľa delikátnejšie puto. Dozvedieť sa, čo sledovaná osoba rozpráva milenke či milencovi v posteli, je snom každého spravodajského dôstojníka. Pochopiteľne, aj vydieranie zverejnením kompromitujúcich pikantérií môže byť za určitých okolností účinným prostriedkom, ale vždy len v obmedzenej miere.
V prípade 52. oddelenia bola symbióza spravodajstva s prostitúciou zúžená len na zbieranie materiálu s morálne diskreditujúcim obsahom. Za týmto účelom si tento útvar vybudoval sieť profesionálnych zvodkýň, ktoré sa zameriavali na politikov, poslancov, vplyvných podnikateľov a ďalšie spravodajsky zaujímavé skupiny. Túto prácu na objednávku 52. oddelenia vykonávali na špeciálnych konšpiračných bytoch, vybavených kvalitnou spravodajskou technikou, aby z výkonov ich obetí mohol byť vyhotovený obrazový a zvukový záznam.
Koordináciou týchto činností bol poverený Igor K., ktorý prišiel na oddelenie z I. odboru a na ten sa predtým dostal z rozpusteného OŠO. Z tejto anabázy je zrejmé, že Igor K. sa podieľal aj na únose prezidentovho syna. Na doplnenie treba uviesť, že pre prácu s regimentom ľahkých dám bol dokonale pripravený. Ako príslušník ŠtB mal v referáte okrem iného aj hotely a nočné kluby a v rámci nich aj prostitútky. A keďže v tom čase bola prostitúcia prísne potieraná, kňažky lásky poskytovali svojim klientom telesnú potechu a výmenou za beztrestnosť zase informácie a iné služby dôstojníkom ŠtB. Pod inými službami si netreba predstavovať bezplatné sexuálne radovánky, ale vodenie roztúžených zákazníkov do hotelových izieb, kde mala Štátna bezpečnosť nainštalované nemilosrdné kamery. Igor K. bol preto zjavne správnym mužom na správnom mieste a pre úplnosť treba dodať, že na 52. oddelení nebol jediný, kto obhospodaroval kŕdeľ dievčat ľahkých mravov.

K jednotke telesnej lásky musíme pripočítať aj prienik 52. oddelenia do viacerých bratislavských erotických salónov. Tam už nepotrebovali nikoho pásť. Stačila dohoda s majiteľom klubu a obšírna inštruktáž, aby sa biletári naučili obsluhovať nahrávacie zariadenie.

)SYNONYMUM ZLYHANIA? SVÉCHOTA!
Vďaka profesionalite, skúsenostiam a metodickému uvažovaniu vedúceho oddelenia Pastuchu mal Jaroslav Svéchota na povel pripravenú nebezpečne schopnú jednotku, akú potreboval riaditeľ Lexa pre plnenie premiérových predstáv o riadení a kontrolovaní štátu. Po extrémne krátkej a neslávnej existencii OŠO to bol kvalitatívny krok vpred.
Svéchota náhle disponoval spravodajsky dobre vyškoleným personálom, ochotným plniť úlohy mimo rámca zákona o Slovenskej informačnej službe. Mal k dispozícii rozsiahlu agentúrnu sieť, ktorá pokrývala široké spektrum spravodajského záujmu. Mal k dispozícii komplexný systém konšpiratívneho krytia činnosti oddelenia, jeho príslušníkov a konšpiračných bytov. A do tretice mal k dispozícii partiu kreatívnych, nebojácnych a do veľkej miery bezohľadných jedincov, ktorí necúvli pred ničím a ochotne (aj keď nie úplne bez výhrad) plnili takmer každé zadanie.
Ani neobyčajný potenciál 52. oddelenia nestačil na to, aby vyhovelo politickej objednávke, pre potreby ktorej bolo stvorené. Existovali na to prinajmenšom dva dôvody.
Prvý dôvod nenaplnenia objednávky spočíval v nej samej. Mečia- rov režim bol autoritatívny, ale v základných rysoch aspoň formálne rešpektoval demokratické procedúry a väčšinou dodržiaval občianske a ľudské práva. Samozrejme, čoraz častejšie sa opieral o neústavné a nezákonné praktiky, preferoval silové riešenia a zneužíval spravodajské a bezpečnostné zložky. Na uchopenie absolútnej moci však nemal dostatok síl. Na to, aby sa mu to podarilo, neexistovali „vhodné" vonkajšie a vnútorné podmienky. A 52. oddelenie bolo navyše príliš malé na to, aby dokázalo rozložiť pluralitný systém politických strán, dostať pod kontrolu všetky zložky moci, verejný život a médiá. Nádeje, ktoré režim a vedenie tajnej služby do 52. oddelenia vkladali jednoducho nezodpovedali spoločenskej a politickej realite.
Druhý dôvod nesplnenia politickej objednávky je personifikovaný s Jaroslavom Svěchotom a jeho deformovaným prístupom k spravodajskej práci. Ale bolo by nespravodlivé pripisovať zlyhanie iba jemu, pretože politickú a morálnu zodpovednosť za námestníka Svěchotu nesú riaditeľ Lexa a premiér Mečiar. Musíme však vychádzať z toho, že vedúcemu 52. oddelenia zadával úlohy predovšetkým Svéchota a bol to on, kto do veľkej miery určoval, aké metódy sa pri tom budú uplatňovať. Často vyžadoval násilné alebo príliš otvorené akcie, ktoré ďaleko prekračovali už aj tak nezákonný rámec pôsobenia päťdesiatdvojky. To nevyhnutne viedlo k postupnému rozšíreniu všeobecného povedomia o existencii špeciálneho útvaru, a teda k jeho čiastočnej dekonšpirácii. Bez obalu možno povedať, že Svéchota nebol mentálne vybavený na to, aby inteligentne a bez neproduktívnych škandálov využil potenciál a nespochybniteľný talent viacerých kvalitných ľudí, ktorých Pastucha pre jeho potreby naverboval.
Keď už vieme, ako 52. oddelenie vzniklo a zaniklo, je čas, aby sme sa pozreli na to, kde všade malo prsty, nos, oči a uši.


FRAGMENT
TRETÍ:
PRVÁ SKUPINA
PRVÉHO ODDELENIA

DOBRÍ ZLÍ CHLAPCI
V
 konšpiračnom byte na Blumentálskej ulici v Bratislave pracovala prvá skupina prvého oddelenia I. odboru sekcie vnútorného spravodajstva Slovenskej informačnej služby. Tých sedem či osem ľudí aj pol roka dopredu detailne plánovalo uskutočnenie nebezpečných špeciálnych operácií, pri ktorých išlo o rádioaktívny materiál, výbušniny, a teda aj o životy.
Trestuhodnosť mrhania ľudským talentom a potenciálom na nezmyslené politické intrigy a svojvoľné násilnosti vynikne najlepšie v kontraste s pozitívnymi príkladmi využitia spravodajských schopností niektorých príslušníkov SIS, ktorí na záver kariéry zakotvili na 52. oddelení. Kým sa vrátime do prostredia tohto útvaru, musíme si niečo povedať už o spomínanom I. odbore. Presnejšie o jeho prvom oddelení a ešte presnejšie o jeho prvej skupine.
Už sme spomínali, že riaditeľom I. odboru bol Eduard K. Slúžilo pod ním niekoľko legendárnych postáv slovenskej spravodajskej komunity a niektoré z nich sú dodnes vo vysokých funkciách. Iné zase museli odísť buď preto, lebo boli príliš skompromitované svojimi aktivitami v SIS počas Lexovej éry, alebo po prijatí novely zákona o ochrane utajovaných skutočností prišli ako bývalí príslušníci ŠtB o bezpečnostné previerky, respektíve oboje.
Vedúcim prvej skupiny prvého oddelenia I. odboru sekcie vnútorného spravodajstva bol istý Juraj H. Okrem neho však tento krúžok neformálne riadil aj všadebol Jaroslav Svéchota. K jeho vplyvu na prvú skupinu sa dostaneme až neskôr, pretože na tomto mieste máme na programe pozitívne príklady.
Prvá skupina mala podľa všetkého kvalitnú agentúrnu sieť, pretože sa jej podarilo odhaliť a v súčinnosti s políciou aj prekaziť niekoľko obchodov s rádioaktívnym materiálom. V polovici deväťdesiatych rokov minulého storočia sa tieto látky dostávali na naše územie cez Poľsko z krajín bývalého Sovietskeho zväzu. Organizátormi obchodov, ktoré prebiehali na Slovensku, boli väčšinou Poliaci a mali slovenských pomocníkov. Pravda je taká, že Slováci im vlastne slúžili ako predskokani, pokusné králiky a biele kone.
Jeden z agentov prvej skupiny prišiel s informáciou, že na Slovensku je v obehu väčšie množstvo uránu, a vedel zabezpečiť kontakt s ľuďmi, ktorí chceli tento materiál zobchodovať. Bolo rozhodnuté, že jeden z príslušníkov skupiny bude predstierať záujem o kúpu uránu, takže agent dostal za úlohu sprostredkovať jeho stretnutie s predávajúcimi.
Prvý kontakt s priekupníkmi sa uskutočnil v kaviarni vo Zvolene. Príslušník SIS, vydávajúci sa za kupca, si dopredu stanovil podmienku, že chce vidieť vzorku. V tom čase sa totiž po Slovensku pohybovali vynaliezaví špekulanti, ktorí nechali pod röntgenom ožarovať kovové tyče a naivným amatérom ich ponúkali ako urán. Predávajúci bol síce Poliak, ale na prvé stretnutie neprišiel, namiesto seba so vzorkou poslal slovenského Róma. Človek z prvej skupiny skoro odpadol, keď poslíček s nadšením položil na stôl vzorku uránu zabalenú iba v obyčajnom alobale a nabádal ho, aby si tovar prezrel. Znechutene k nemu prisunul otvorený kufrík a prikázal mu, aby to čudo vložil do kufríka. S potenciálne rádioaktívnym tovarom v kufríku rýchlo bežal za kolegami, hodil ho do batožinového priestoru pristaveného vozidla, ktoré bez meškania zamierilo do Bratislavy.
Chemická analýza na prekvapenie potvrdila, že v alobale bol naozaj urán. A tak sa mohlo začať druhé dejstvo predstavenia. Tentoraz si dal podmienku Poliak. Tovar dodá len vtedy, ak uvidí peniaze. Jaroslav Svéchota na tento účel vybavil veľkú kopu dolárov v úhľadných balíčkoch, zviazaných papierovými páskami s logom Národnej banky Slovenska. V takomto prebale nepochybne ostrieľanému a mazanému Poliakovi prachy ukazovať nemohol. Pre istotu z balíčkov strhol pásky a namiesto nich - ako správny vekslák a vagabund - použil zaváraninové gumičky. Na cestu si ešte pribalil brokovnicu zvanú pumpa, ktorou uránového priekupníka počas prehliadky peňažného pokladu neustále držal v šachu. Poliak si mohol prezerať ktorýkoľvek balíček a akúkoľvek bankovku. Len jedno nemohol: pokúsiť sa s naládovaným kufríkom ujsť.

Obchod s uránom, tretie dejstvo. Uránová dráma mala aj celkom komickú zápletku. K predstieranej výmene peňazí za urán malo podľa dohody dôjsť na benzínovej pumpe pri Zvolene. Zainteresovaní pracovníci prvej skupiny si preto pred akciou urobili krátku koordinačnú poradu v hoteli Lux v Banskej Bystrici. Sledovací útvar mal medzičasom neustále pod kontrolou celú skupinu priekupníkov, veselého Róma nevynímajúc. Porada spravodajských dôstojníkov sa skončila. Hlavný aktér fingovanej kúpy uránu vyšiel z hotela s úmyslom presunúť sa na miesto transakcie. Rovno pred vchodom narazil na vysmiateho prostredníka, ktorý prišiel na prvé stretnutie s uránom v alobale. Toto neočakávané stretnutie vyvolalo veľký poplach medzi ľuďmi zo sledovačky, pretože niečo také nebolo v pláne. Zmätený bol aj príslušník prvej skupiny a prekvapene sa Róma opýtal, čo robí v Banskej Bystrici, keď o pár minút má byť pri výmennej transakcii vo Zvolene. „Zistil som, že doma nemám žiaden kufor, do ktorého by sa mi zmestilo toľko peňazí, tak som si ho prišiel požičať od švagra," zahlásil Róm, ktorý netušil, že len o malú chvíľu mu bude kufor úplne nanič.
Rozuzlenie drámy bolo z pochopiteľných dôvodov prekvapujúce len pre predávajúcich. Vo chvíli, ako začali z auta vykladať olovené tuby s uránom a chystali sa za ne prevziať peniaze, naskákali na nich špeciálne policajné jednotky v kuklách a bolo po paráde. Dvaja Poliaci a dvaja Slováci, medzi nimi aj Róm s požičaným kufrom, putovali expresne do väzby.
S rádioaktívnym materiálom sa v tom čase akoby vrece roztrhlo. Potvrdzuje to aj ďalší príbeh. Na trase Poľsko - Česká republika - Slovensko sa pašovalo stroncium a prvá skupina bola opäť v obraze, pretože ju o tom informoval agent. Sledovala pohyb stroncia od chvíle, ako prekročilo poľsko-českú hranicu, z čoho potenciálne mohol byť medzinárodný škandál. Keby české orgány odhalili, že na ich území operuje slovenská kontrarozviedka, negatívne by to ovplyvnilo naše tradične dobré vzťahy so západným susedom. Lexa a Svéchota si na diplomaciu nikdy veľmi nepotrpeli, a preto namiesto toho, aby pri operácii spolupracovali s českou službou, dali prvej skupine pokyn, nech koná na vlastnú päsť. Ak odhliadneme od medzinárodno-politických súvislostí, musíme uznať, že to bola jedna z chvályhodných akcií tohto útvaru.
Sledovali auto, v ktorom okrem šoféra sedel pašerák so stronciom. V Brne náhle z auta vystúpil a zamieril na autobusovú stanicu. Kúpil si lístok do Bratislavy a v autobuse si sadol k tehotnej mladej žene. Príslušníci SIS išli od jedu vyskočiť z kože. Nie preto, že zločinec náhle zmenil dopravný prostriedok. Vedeli, že rádioaktívne stroncium nie je uložené v špeciálnom bezpečnostnom obale. Priekupníci ho jednoducho nasypali do plastových vrecúšok, nahádzali ich do igelitovej tašky a poslali s ňou toho darebáka z Poľska cez Česko na Slovensko. Slovenskí spravodajskí dôstojníci boli v Brne ilegálne, a preto nemohli zasiahnuť. Museli nechať chlapa aj so stronciom, aby cestoval do Bratislavy vedľa budúcej mamičky.
Zavesili sa za autobus a kolegom do Bratislavy dali pokyn, aby obsadili autobusovú stanicu Nivy. Sledovaný objekt s rádioaktívnou igelitkou v tomto bode opäť zmenil dopravný prostriedok. Čakalo ho tu ďalšie auto, ktoré ho viezlo do cieľa jeho nesvätej púte.
Agent, ktorý prvú skupinu informoval o pripravovanom obchode so stronciom, bol s páchateľmi dohodnutý, že transakcia sa uskutoční na diaľničnej benzínovej pumpe Zeleneč v blízkosti Trnavy. Keď vošlo auto so stronciom do priestorov čerpacej stanice, zastavila ho bežná policajná hliadka. V tomto čase a na tomto mieste nebola ani trochu náhodou. Policajti, predstierajúc, že ide o bežnú kontrolu, požiadali šoféra, aby im ukázal batožinový priestor. Práve keď otváral na aute kufor, voz obkľúčili kukláči, ktorí boli celý čas ukrytí v podjazde pod diaľnicou. Zadržali páchateľov aj so stronciom a zopodiaľ sa prizerajúci príslušníci prvej skupiny sa s pocitom dobre vykonanej práce nenápadne vytratili na konšpiračný byt na Blumentálskej ulici v Bratislave.
Zmienku si zaslúžia aj tri úspešné operácie, pri ktorých boli za dramatických okolností odhalení a zadržaní obchodníci s výbušninami. Akcie prebehli vo Zvolene, Banskej Bystrici a Humennom.

Keď spolupracovník prvej skupiny prišiel s informáciou, že istý človek ponúka na predaj väčšie množstvo výbušných látok, po dlhodobom plánovaní bolo rozhodnuté, že jeho úlohou bude priekupníka vylákať na stretnutie do Zvolena. Istá kategória zločincov s obľubou transportuje extrémne nebezpečné látky v prostriedkoch hromadnej dopravy. Zrejme preto, lebo autobusové linkové spoje nie sú tak často podrobované policajným kontrolám ako osobné motorové vozidlá. Aj tento šialenec, ovešaný troma igelitkami, pricestoval do Zvolena autobusom. Vystúpil z autobusu a namieril si to do krčmy na železničnej stanici, kde sa mala podľa dohody uskutočniť obchodná schôdzka.

Všetko išlo ako po masle. Až na jednu maličkosť. Príslušníci prvej skupiny stále nevedeli, či podozrivý so sebou naozaj priniesol sľúbený materiál. Ich agent bol inštruovaný, že ak ten človek bude mať pri sebe výbušniny, dá im jednoduché znamenie: nasadí si na hlavu bejzbalovú čiapku. Agent s chlapom sedel v krčme, diskutovali, ale znamenie neprichádzalo. Preto ani spravodajskí dôstojníci nemohli dať pripraveným policajtom signál, aby zasiahli. Posedenie sa skončilo, obaja vstali od stola a už sa zdalo, že všetky prípravy a manévre boli zbytočné. Pri vychádzaní z podniku si agent spomenul, že na niečo zabudol, tak si urýchlene nasadil na hlavu čiapku. Akcia sa rozbehla, ale muž s igelitkami stihol zareagovať.
Začala sa klasická naháňačka. Kým sa policajtom podarilo keťasa dolapiť, stihol sa zbaviť jednej tašky. Prehodil ju za plot. Ostatné dve, plné výbušnín, mu ostali, takže orgány činné v trestnom konaní proti nemu mali dostatok dôkazov. Len zahodenú tašku už nikto nikdy nevidel. Polícia ju nenašla ani pri opakovaných prehliadkach priestorov za inkriminovaným plotom. Stihol ju zobrať náhodný okoloidúci? Ostala tam niekde zapadnutá a nepovšimnutá dodnes? Alebo sa niekomu z aktérov bezpečnostnej akcie z neobjasnených dôvodov prilepila na prsty a skončila v ilegálnom muničnom sklade? Na tieto otázky odpovede nepoznáme...
Ešte akčnejšia bola špeciálna operácia, v rámci ktorej mala prvá skupina do činenia s teatrálne založeným pomätencom. Ako obvykle, aj tentoraz spravodajskými prostriedkami zachytila informáciu o tom, že istý človek ponúka na predaj väčšie množstvo danubitu. Nadviazali s ním kontakt, predstierajúc záujem o kúpu. Dospeli k presvedčeniu, že ide o reálnu hrozbu, a preto SIS v súčinnosti s políciou nastražila naňho štandardnú pascu. Díler výbušného materiálu trval na tom, aby sa ukážka tovaru uskutočnila priamo v centre Banskej Bystrice. Na stretnutie tentoraz išli až traja príslušníci prvej skupiny. Dohoda znela približne takto: Ty nám ukážeš, či máš materiál. Keď sa presvedčíme, že to nie je plastelína, pôjdeme pre peniaze a vzápätí môže dôjsť k obchodu. S políciou bola skupina zase dohodnutá tak, že keď šíber naozaj príde s nákladom danubitu, dajú im pri predstieranom odchode po peniaze znamenie, aby zasiahli.

Akcia v podstate prebehla podľa stanoveného plánu. Stala sa však malá chybička. Traja príslušníci prvej skupiny po tom, čo si v kufri páchateľovho auta prezreli šúľky danubitu, už-už išli akože po peniaze, keď si predávajúci všimol, že na blízku sú policajti.

V amoku si vykasal košeľu. Bol pod ňou opásaný ďalšími výbušninami s baterkou a rozbuškou. V centre Banskej Bystrice plnom ľudí reval, že všetkých vyhodí do vzduchu. A naozaj sa pokúsil spojiť dva káble, visiace poniže pupka. V sekunde sa naňho vrhli dvaja siskári, skrútili mu ruky za chrbát, natlačili ho do pol pása do batožinového priestoru a tretí mu vekom kufra párkrát poriadne naložil, aby hysterika definitívne spacifikoval. Policajtom priekupníka predložili doslova na zlatej tácke.
Na papieri môžu pôsobiť záťahy proti priekupníckym gangom veľmi jednoducho. Vždy je to však zložitá hra, v ktorej nesmú spravodajskí dôstojníci a ich tajní spolupracovníci urobiť chybu. Musia detailne zmapovať prostredie, do ktorého vstupujú. Spoznať jeho maniere, štýl komunikácie a spôsob práce. Pri spravodajskom pôsobení v takýchto kruhoch majú neoceniteľnú hodnotu zruční agenti. Dobrý tajný spolupracovník vie, ako sa má v kontakte s ľuďmi z daného záujmového prostredia správať. Ovláda jeho jazyk, gestá a presne vie, aké otázky môže či nemôže klásť, aby sa neprezradil. Agent je to najcennejšie, čo tajná služba má, a preto ho musí za každých okolností chrániť. A chrániť znamená okrem iného aj precízne plánovať spravodajské operácie, do ktorých je agent nasadený. Avšak ani najprepracovanejší koncept nemôže zahŕňať všetky potenciálne hrozby, a preto musia vedieť spravodajskí dôstojníci a ich agenti pružne improvizovať. Presne tak, ako pri akcii v Humennom.

Prvej skupine prvého oddelenia I. odboru sekcie vnútorného spravodajstva sa aj v tomto prípade osvedčilo, že mali kvalitnú agentúrnu sieť. V Humennom sa jej agent dostal na kobylku bývalému príslušníkovi armády a jeho švagrovi, ktorí už dlhší čas sondovali, ako by mohli predať 40 kíl plastových trhavín danubit a semtex.
V konšpiračnom byte na Blumentálskej sa znova týždne a mesiace, dni i noci písali podrobné plány. Bývalého armádneho dôstojníka a jeho švagra si museli poriadne spravodajsky preklepnúť, preveriť si ich pozadie, minulosť a súčasnosť. A keď už bolo jasné, že to s predajom danubitu a semtexu myslia naozaj vážne, rozpracovávala sa schéma agentovho postupu, na konci ktorej mal, ako obyčajne, prísť nemilosrdný úder policajtov.
Predávajúci mali rigidnú podmienku: peniaze chcú vidieť dopredu. Agent dostal z dielne prvej skupiny jasné inštrukcie. V pobočke istej banky v Humennom si mal prenajať bezpečnostnú schránku a uložiť do nej peniaze, ktoré z fondov zvláštnych finančných prostriedkov pre potreby operácie zabezpečil námestník riaditeľa SIS Jaroslav Svéchota. Následne mal agent gangstrov zobrať do banky, ukázať im schránku plnú peňazí a počkať, kým oni prídu na dohovorené miesto s výbušninami. Za žiadnych okolností s nimi nemal ísť po tovar, ale čakať, kým ho dovezú. V tej chvíli by sa podľa plánu
o	dvojicu postarala polícia.
Agent nelenil, prenajal si bezpečnostnú schránku, uložil do nej štátne peniaze a v dohovorený deň sa stretol s partiou švagrov. Jeden ostal v aute, druhý sa išiel do banky presvedčiť, že finančné prostriedky sú prichystané. Všetko klapalo a zdalo sa, že s tými dvoma čoskoro urobia krátky proces. Omyl. Situácia sa začala komplikovať. Švagrovci asi predpokladali, že kupujúcemu niekto kryje chrbát s úmyslom zobrať im výbušniny a nezaplatiť. Preto agenta prinútili, aby s nimi nasadol do auta a išiel aj on vyzdvihnúť danubit a semtex. Dalo by sa povedať, že si z neho pre každý prípad urobili rukojemníka.
Príslušníkov prvej skupiny neplánovaný vývoj udalostí mierne zaskočil. Predsa dali svojmu človeku jasné inštrukcie, aby so švagrami nikam nechodil a predstieral, že na nich počká v meste. Vyrozumeli svojich nadriadených a tí zase požiadali vedenie polície, aby počkala so zásahom. Kukláči teda ostali schovaní v zálohe a spravodajskí dôstojníci nenápadne monitorovali okolie.
Čoskoro sa trojica vrátila. Šofér ostal sedieť v aute a exvojak s agentom kráčali smerom k banke. Blížili sa k úzkej uličke. Príslušníci SIS z toho usúdili, že výbušniny sú v aute a podľa zločincov teda nastal čas platenia. Peniaze sa však za žiadnych okolností nesmeli dostať do ich rúk. Pri zásahu kukláčov by boli zaistené ako dôkaz a s veľkou pravdepodobnosťou by v ich rukách skončil aj agent a z toho by boli nežiaduce opletačky a vysvetľovanie, pretože v tých časoch nebolo možné právne ochrániť osobu konajúcu v prospech štátu pri dokumentovaní trestnej činnosti tak, ako je to zákonne upravené dnes. Inštitút policajného agenta, na ktorého by sa za určitých okolností mohol zmeniť spolupracovník tajnej služby, ešte neexistoval, čo bola pri akciách podobného typu veľká komplikácia. Preto sa muselo rýchlo niečo stať, aby sa nestalo, k čomu sa v Humennom práve schyľovalo. Dvaja príslušníci prvej skupiny, volajme ich Rocker a Maďar, mali pohotový nápad a okamžite ho začali uskutočňovať.
Rocker a Maďar rýchlym krokom cez námestie nadbehli dvojici kráčajúcej po úzkej uličke. Keď do nej vstúpili z opačnej strany, spomalili. Pokojne kráčali agentovi s priekupníkom v ústrety. Pomerne nahlas sa zhovárali po rusky. V momente, keď sa míňali, Maďar kopol svojho agenta do zadku, dal mu zaucho a po rusky mu nadával, že je „pizdec". Tajný spolupracovník pochopil, koľká bije. Predstierajúc zdesenie utiekol. Rocker si medzitým zobral do parády obchodníka s výbušninami. Tĺkol ho a po rusky sa ho pýtal, kde sú jeho peniaze. Nádejný milionár achkal, jojkal, nariekal a dušoval sa, že on o žiadnych peniazoch nevie. Tak dostal ďalších pár rán aj od Maďara, ktorý mu navyše priložil k hlave deväťmilimetrový kanón a silou sibírskeho medveďa zreval: „Bľať! Cdé náše déngi?!" Nebohý od strachu prisahal, že on žiadne peniaze nemá. Preto vyfasoval od Rockera a Maďara niekoľko direktov a na rozlúčku ho hodili do blízkeho kontajnera, ktorý dôkladne zavreli, aby nemohol ujsť.
Kým sa v uličke neočakávane strhla mela, kukláči zakročili proti šoférovi, zaistili výbušniny a obzerali sa, kde sú ďalší páni na holenie. Čoskoro sa to dozvedeli. Rocker s Maďarom totiž nezaháľali. Rýchlo opustili miesto činu, nadriadeným oznámili, že toho druhého si môžu policajti vyzdvihnúť z odpadkového koša a rýchlo sa ponáhľali nájsť agenta, ktorý mal pred sebou ešte jednu dôležitú úlohu. Musel ísť do banky vybrať z bezpečnostnej schránky peniaze a vrátiť ich príslušníkom prvej skupiny.
Bolo po všetkom. Rocker s Maďarom nasadli do auta a vracali sa domov. Na obed sa zastavili za Košicami v motoreste neďaleko Moldavy nad Bodvou. Rovnaké potreby však mali aj kukláči, čo predpoludním zasahovali v Humennom. Rocker a Maďar sa tvárili, akoby sa nič nestalo. Sadli si, vybrali si jedlo, a keď čakali na vybavenie svojej objednávky, vypočuli si od vedľajšieho stola, kde práve dojedala obed skupina kukláčov, vcelku lichotivé hodnotenie svojich výkonov: „Ty, videl si toho rozbitého chlapa v kontajneri? Poviem ti, ja by som sa tým siskárom do rúk dostať nechcel."
Vo väčšine vyššie popísaných akcií vystupoval ako riadiaci dôstojník príslušník prvej skupiny, ktorému sme dali krycie meno Maďar. Mal spravodajský talent, schopnosť rýchlo sa rozhodovať a napriek priamočiarosti konania jeho činom nechýbala myšlienka. Škoda len, že aj Maďarovo nadanie bolo námestníkom Svěchotom zneužívané na svojvoľné, zákonu odporujúce aktivity. Na tomto mieste si však uvedieme ešte jeden príklad, ako dokážu byť zlí chlapci dobrí a ako sa cítia podvedení, keď im iní zlí chlapci podrážajú nohy.
V júli 1997 prepadli pobočku Ľudovej banky na Námestí SNP v Bratislave dvaja ozbrojení a maskovaní banditi. Tretí komplic ich čakal vonku a po spáchaní lúpeže im pomáhal s útekom. V štyroch kufroch si z banky odniesli asi 20 miliónov korún a ďalších 40 miliónov v cudzej mene. Nie je podstatné, ako napokon dopadlo vyšetrovanie prípadu. Dôležité je, aké mala kauza spravodajské pozadie.
Od začiatku existovalo podozrenie, že lupiči mali v banke spojencov a že jedným z nich mohol byť aj pracovník pobočky na Námestí SNP. Prípad vyšetrovala, samozrejme, polícia, avšak aj prvá skupina postavila na nohy svoju agentúrnu sieť. Maďar založil osobitný spis, v ktorom o prepade sústredil viaceré zaujímavé poznatky. Podarilo sa mu vypátrať, že páchatelia sa pred a po prepadnutí Ľudovej banky zdržiavali v jednom byte na Wolkrovej ulici v bratislavskej Petržalke. Prehliadka ukázala, že bankoví zlodeji tam po sebe zanechali kukly
i zbrane, použité pri prepade. V Maďarovom spise boli aj fotky, vyhotovené zo záznamu bezpečnostných kamier. Táto dokumentácia prezradila, že jedna zo zamestnankýň pobočky sa správala mimoriadne podozrivo. Všetko nasvedčovalo tomu, že o blížiacom sa prepade dobre vedela a dávala lupičom dohodnutými gestami znamenia. Je vysoko pravdepodobné, že im v čase plánovania lúpeže poskytla informácie o pracovnom režime na pobočke, ako aj ďalšie užitočné rady.
K záznamom z bezpečnostných kamier v banke sa nepochybne mohla dostať aj polícia, no niekomu evidentne veľmi prekážalo, že táto dokumentácia bola práve v Maďarovom spise. Jedného dňa prišiel do práce, otvoril trezor, vytiahol spis a fotky v nich nenašiel. Trezor používal len on a jeho kolega. Bolo jasné, kto fotky ukradol, ale vôbec nebolo isté, či to robil z vlastnej iniciatívy alebo na niečí pokyn. Keby z toho Maďar urobil škandál, vôbec by si nepomohol. Radšej bol ticho a začal si lepšie všímať, čo sa okolo neho deje. A prišiel k šokujúcim zisteniam.
Na I. odbore pracovali viacerí príslušníci s finančníckym nadaním. Problém spočíval v tom, že neotáčali svoje, ale štátne peniaze. Nielen Maďar, ale neskôr aj zvláštna komisia, ktorá vyšetrovala všetky neprávosti z rokov 1995 - 1998, zistila, že spravodajskí dôstojníci tohto útvaru si vymýšľali fiktívne špeciálne operácie, na ktoré údajne potrebovali väčší objem peňazí. Napríklad si mohli „vyrobiť" ďalší prípad s uránom alebo semtexom, pričom pred vedením deklarovali, že na predstieranie záujmu o kúpu budú potrebovať trebárs milión korún. Aj ich dostali - buď zo zvláštnych finančných prostriedkov, alebo občas vedel námestník Svéchota vybaviť na podobné akcie niečo ako pôžičku v Národnej banke Slovenska.
Spis, založený na operáciu, plnili vyfabrikovanými informáciami a mesiace sa tvárili, že sa chystajú na veľký záťah. Peniaze, čo dostala na akciu, použili na krátkodobý terminovaný vklad s výhodným úročením v Investičnej a rozvojovej banke. Po vypršaní termínu zinkasovali mastné úroky. Milión potom vrátili do pokladne Slovenskej informačnej služby s vysvetlením, že akcia z určitého dôvodu padla.
Ivan Lexa a Jaroslav Svéchota neboli takí hlúpi, aby týmto báchorkám uverili. Muselo im byť jasné, že príslušníci z I. odboru sú skúsení a schopní operatívni pracovníci, ktorí veľmi dobre vedia, kedy je a kedy nie je účelné pýtať si peniaze na špeciálnu operáciu. Všetko nasvedčuje tomu, že prinajmenšom Svéchota jasne videl, ako sa niektorí jeho podriadení nezákonne obohacujú na prostriedkoch zo štátneho rozpočtu, ale nezakročil. A neurobil nič ani vtedy, keď ho na neakceptovateľné finančné machinácie upozornil Maďar. Dôvodne sa totiž môžeme domnievať, že pán námestník štátne peniaze obracal vo veľmi podobných transakciách, len, pravdaže, v oveľa väčších objemoch.
Svéchota Maďara za jeho opovážlivosť nepotrestal. Práve naopak. Vysoko si cenil jeho operatívne schopnosti. Ľudí jeho kvalít zase veľa nemal. Navyše vedel, že potenciálne existuje iba veľmi málo prípadov, v ktorých by odmietol vykonať jeho príkaz. Preto si Maďara v službe aj naďalej podržal a spolu s ďalšími členmi prvej skupiny ho využíval v akciách, na aké sú vhodní len naozaj zlí chlapci.
[bookmark: bookmark21]ZLÍ ZLÍ CHLAPCI
Tajná služba nie je orgán činný v trestnom konaní. Tajná služba je orgán spravodajský. Tieto samozrejmosti by nebolo potrebné pripomínať, keby sme v predchádzajúcich statiach v hojnej miere nepopisovali situácie na pomedzí spravodajskej a kriminalistickej práce. Realita si niekedy žiada, aby spravodajská služba mala z dôvodu ochrany zdrojov (najmä agentov) určité procesy do poslednej chvíle pod vlastnou kontrolou a až v príhodnom okamihu prenechala páchateľov orgánom činným v trestnom konaní. Nie je na tom nič zlé, práve naopak.
Situácia sa však zásadne mení v prípadoch, keď tajná služba supluje poriadkovú políciu či nebodaj súkromnú bezpečnostnú službu alebo je dokonca zneužívaná na páchanie svojvoľných násilností s politickým a niekedy aj kriminálnym pozadím.
Keby Jaroslav Svéchota nechal prvú skupinu nerušene spravodajsky pracovať v prostredí organizovaného zločinu a na prípadoch obchodovania s rádioaktívnymi látkami, výbušninami, materiálmi dvojakého použitia a s nelegálne držanými zbraňami, bolo by všetko v najlepšom poriadku. Nikto by nemohol povedať jedno krivé slovo, že prikryl Rockera s Maďarom, keď v záujme úspešného priebehu súčinnostnej operácie s políciou načali fasádu chlapovi, čo chcel pustiť na čierny trh 40 kilogramov plastických trhavín.
Lenže Svěchotovo svedomie sa nezaťažovalo cnosťami spravodajského dôstojníka. Jeho skutky a charakter úloh, ktoré vydával v postavení fakticky najvyššej riadiacej inštancie, nasvedčovali tomu, že sa riadil inštinktmi gangstra. Bez úmyslu niekoho ospravedlňovať je dôležité uviesť, že chlapi z prvej skupiny ráno nevstávali z postele s radostnou predstavou, že zase niekomu ublížia alebo poškodia jeho majetok. Oni len (?) plnili zadania námestníka riaditeľa SIS a nesú za to primeraný diel zodpovednosti.
Dodnes nikto nevie, načo a prečo Jaroslav Svéchota podchvíľou zháňal zahraničné diplomatické pasy a diplomatické evidenčné čísla motorových vozidiel. Nerobil to zo zberateľskej vášne, ale ani tie najinformovanejšie zdroje nikdy nepočuli, že by kradnuté diplomatické doklady niekedy zmysluplne použil. Ale kto vie? Možno pasy a značky potreboval pre ľudí z podsvetia, s ktorými mal nemálo prapodivných kšeftov...
Svéchota si zavolal niekoho z prvej skupiny a oznámil mu, že by potreboval francúzske diplomatické pasy, vystavené na muža a ženu vo veku 45 až 52 rokov. Partia z Blumentálskej ulice lustrovala všetkých zamestnancov zastupiteľského úradu Francúzskej republiky na Slovensku. Našla manželský pár vo veku vyhovujúcom námestníkovým požiadavkám a zosnovala plán, ako sa zmocniť ich pasov. Príslušníci jednotky potrebovali navodiť situáciu, v ktorej by boli Francúzi nútení legitimovať sa. Jeden z nich preto manželom prepichol všetky štyri pneumatiky na motorovom vozidle a ďalší dvaja, navlečení do policajných uniforiem, sa tvárili, že vandalský čin iniciatívne vyšetrujú.
Okrem uniforiem mali policajné auto, vysielačky a rádiové skenery pre prípad, že by sa v okolí pohybovala skutočná policajná hliadka. Takto vyzbrojení zazvonili pri dverách nič netušiacich Francúzov. Povedali im, že pri bežnej pochôdzkovej činnosti zistili, že na ich aute ktosi zdevastoval pneumatiky. Manželov požiadali o predloženie pasov, aby mohli predstierať, že v súvislosti so zisteným skutkom vypĺňajú príslušnú dokumentáciu. Potom vyšli s pani domácou na ulicu, nech na vlastné oči uvidí dielo skazy. Pasy mali, samozrejme, stále v rukách falošní policajti.
Jeden si sadol aj s pasmi do auta, naoko si čosi zapisoval. Druhý sa zase pri otvorenom okienku rozprával s poškodenou, aby odpútal jej pozornosť. Odrazu sa policajné auto pohlo, policajt, ktorý stál na chodníku, sa rýchlo súkal cez zadné dvere dnu, a šokovaná Francúzka inštinktívne strčila hlavu a ruky do otvoreného šoférovho okna, lebo chcela zachrániť pasy. Nemala to robiť. Dostala dve rany päsťou do tváre, auto pridalo a ona spadla. Francúzka mala rozbitý nos a odreté kolená a pán plukovník, doktor Svéchota, svoje diplomatické pasy.
Ďalší príklad z toho istého súdka musíme uviesť informáciou, že prvá skupina mala zverbovaného agenta zamestnaného na americkej ambasáde. Bol to človek, ktorý sa po roku 1989 vrátil z emigrácie v Austrálii. Na veľvyslanectve USA mal pod palcom celú technickú správu, takže mal aj dokonalý prehľad o budove zastupiteľstva, veľvyslancovej rezidencii a všetkých bytoch, ktoré mali Američania v Bratislave. Agent bol zjavne dobre informovaný aj o iných podstatných súvislostiach, pretože, keď Svéchota nastolil požiadavku, že potrebuje americké diplomatické poznávacie značky, dôstojníci prvej skupiny okamžite vedeli, na koho sa majú obrátiť.
Agent svojmu riadiacemu orgánu povedal, že jeden z nižšie postavených diplomatov má v Bratislave milenku, s ktorou sa schádza v jej byte. Partia dvoch alebo troch jednotkárov sa pustila do sledovania záletného diplomata. Nemuseli sa dlho trápiť. Veľmi skoro po spustení akcie nasadol do auta a išiel na obvyklú intímnu návštevu. Diplomat zaparkoval auto pred domom dotyčnej dámy a ponáhľal sa k nej do bytu. Aj príslušníci SIS sa ponáhľali zobrať si to, po čo prišli. Tabuľky chceli odmontovať elektrickými skrutkovačmi, ale až na mieste činu zistili, že Američania ich neprichytávajú skrutkami, ale nitmi. Preto museli značky surovo odraziť, čo sa nezaobišlo bez prudších úderov a tie zase zaktivizovali autoalarm.
Bolo horúce leto, ľudia mali pootvárané okná, takže niektorí boli okamžite v nich a kričali, aby chytili zlodejov. Diplomat, zrejme v zajatí vášne, nič nepočul, ale chlapci z prvej skupiny museli rýchlo utekať, aby na nich rozhorčení občania nestihli privolať políciu.
Bilancia tejto výtržnosti bola síce menej bolestná, ale nie nepodobná incidentu s pasmi. Diplomat mal po príchode k svojmu autu pokazený dojem z erotického zážitku a námestník Svéchota jeho poznávacie značky. Pýtať sa, ako ich použil, zjavne nemá cenu.
Za krátku zmienku však stojí iná okolnosť súvisiaca s týmto príbehom. Iba naivný človek uverí, že spojenecké krajiny proti sebe nevyvíjajú spravodajskú činnosť. Kauza Snowden a jeho odhalenie nezriadene rozsiahleho programu globálneho zberu dát americkou Národnou bezpečnostnou agentúrou nás zbavuje všetkých ilúzií o tom, ako sa Spojené štáty správajú nielen k vlastným občanom, ale aj severoatlantickým spojencom. O USA to bolo v spravodajských kruhoch známe oveľa skôr, než čokoľvek odhalil pán Snowden, ale ani strata ilúzií nemôže ospravedlniť primitivizmus, aký Jaroslav Svěchota uplatnil pri využívaní agentúry nasadenej na americkej ambasáde. Spravodajské pôsobenie na medzinárodnej scéne si vyžaduje primeranú úroveň a hlavne správne definované ciele a vhodne zvolené prostriedky. Jedno ani druhé Svéchota nemal, a tak aj vyzerali jeho, eufemisticky povedané, nerozvážne zadania.
Obzvlášť hlúpy bol nápad námestníka riaditeľa SIS Svěchotu diskreditovať opozičné KDH vyfackaním poslankyne vládneho HZDS. Ľudom z prvej skupiny vydal pokyn, aby vylepili dve - tri zauchá istej poslankyni Mečiarovho hnutia s komentárom „Tu máš, ty kurva házedesácka!" vo zvrátenej nádeji, že verejná mienka odsúdi násilné praktiky kresťanských demokratov. Príslušníci prvej skupiny námestníkov pokyn vykonali, nič netušiaca poslankyňa si užila niekoľko sekúnd strachu, avšak požadovaný efekt sa nedostavil. Prípad neohlásila ani polícii, ani provládnym médiám, ba dokonca sa nesťažovala ani kolegom v poslaneckom klube. Aj keby poslankyňa z incidentu urobila politický cirkus, verejnou mienkou by to sotva pohlo. Dokonca ani prívrženci HZDS by s veľkou pravdepodobnosťou neboli touto informáciou vážnejšie rozrušení. Nikto by predsa neveril, že tromi fackami chce niekto v krajine navodiť atmosféru strachu. O politickom terore ani nehovoriac. Celá akcia preto nestála vôbec za nič, pretože jediný, kto utrpel ujmu, bola vládna poslankyňa, a nasadení príslušníci prvej skupiny sa navyše hanbili sami pred sebou, že položili ruku na ženu.
Na základe rozhodnutia Jaroslava Svěchotu sa musela prvá skupina venovať aj takým nezmyslom, ako bolo spravodajské rozpracovávanie komunity lesieb a homosexuálov v Bratislave. Na tento účel bol založený spravodajský spis Spojárka, v ktorom sa sústreďovali všetky informácie o tejto „problematike". Svěchotovi, samozrejme, nešlo o sociologickú štatistiku, ale o politiku. Jeho zámerom bolo použiť získané informácie o homosexuálnej a lesbickej orientácii na vydieranie a kompromitáciu, a preto sa v rámci tejto spravodajskej činnosti musela prvá skupina zameriavať najmä na politikov, novinárov a intelektuálov s vplyvom na verejnú mienku. Aj toto úsilie bolo napokon neproduktívne. Vyťažovanie zdrojov čoraz častejšie signalizovalo, že aj jeden z potomkov Jaroslava Svěchotu pociťuje náklonnosť k rovnakému pohlaviu, a preto pán námestník aktivity v homosexuálnej a lesbickej komunite postupne utlmoval a nechal ich odznieť dostratena.
Príbehy prvej skupiny prvého oddelenia I. odboru svedčia o tom, že príslušníci tohto útvaru boli bez akýchkoľvek pochybností nadaní spravodajskí profesionáli. A záležalo len na charaktere zadávaných úloh, či boli práve v role dobrých alebo zlých chlapcov. Mohli by sme im spätne vstupovať do svedomia a obviňovať ich, že sa nedokázali vzoprieť nezákonným a nemorálnym zadaniam zhora. To však nie je cieľom tejto knihy. Jej ambíciou je skôr poukazovať na zneužívanie kvalitného ľudského potenciálu na politické a niekedy aj kriminálne ciele metastázujúceho režimu. Bolo to plytvanie ľuďmi, časom a v neposlednom rade aj peniazmi daňových poplatníkov na obskúrne aktivity nielen mimo rámca zákona, ale aj ďaleko za hranicami zdravého rozumu.
Éru dobre zlých a zle zlých chlapcov z prvej skupiny uzatvára prípad podnikateľa Gustáva Hrdloviča, ktorý zmizol za záhadných okolností a odvtedy ho nikto nikdy nevidel.

Gustáv Hrdlovič patril k tým slovenským podnikateľom, ktorí v deväťdesiatych rokoch minulého storočia obchodovali takmer so všetkým. Úprimne povedané, Hrdlovič bol novodobý vekslák a zodpovedal tomu aj jeho životný štýl. Keď mal okolo 43 rokov, zoznámil sa s Magdou Mečiarovou, dcérou vtedajšieho predsedu slovenskej vlády. Aj keď bol medzi nimi obrovský vekový rozdiel, z Hrdloviča a mladej Mečiarovej sa stal pár.
Podľa všetkých indícií sa Magda Mečiarová do podnikateľa šialene zamilovala a nepostrehla, že jej amant až tak citovo angažovaný nie je a usiluje sa zo vzťahu s dcérou predsedu vlády vyťažiť pre seba rôzne výhody. Hrdlovič si od Mečiarovej požičal niekoľko miliónov korún na podnikanie a veľmi sa s ich vracaním neponáhľal. Mladej slečne to však neprekážalo. V zamilovanej zaslepenosti nevidela ani to, že Gustáv Hrdlovič udržiaval intímny pomer s ďalšími ženami. Rovnako ju nevyviedlo z miery poznanie, že jej priateľ si neplní vyživovaciu povinnosť voči svojej dcére, ktorá ju s ním zoznámila.
To, čo nevnímala mladá, neskúsená žena, neušlo bedlivému zraku jej otca, premiéra Vladimíra Mečiara. Videl, že jeho dcéra Magda sa ocitla vo viac než nevhodnej spoločnosti, a ako každý otec s tým chcel za každú cenu niečo urobiť. Dohováranie a zákazy však očividne nezaberali a zrejme aj z toho dôvodu bola do riešenia rodinného problému zaangažovaná Slovenská informačná služba. Z istého hľadiska by na tom nemuselo byť nič zlé. Ak sa do rodiny predsedu vlády votrie podnikateľ s pochybnými podnikateľskými zámermi a praktikami, ide o bezpečnostné riziko, na ktoré musí spravodajská služba adekvátne reagovať. Ide však o to, že pri plnení úloh podobného rázu je potrebné klásť dôraz na to, aby boli všetky opatrenia skutočne adekvátne.
Premiér Vladimír Mečiar bol pozvaný, aby prišiel otvoriť Hrdlovičov butik s talianskym tovarom. SIS zistila, že sortiment pochádzal z lúpežných prepadnutí talianskych kamiónov, pri ktorých boli zavraždení viacerí šoféri. Predseda vlády bol o tejto skutočnosti obratom informovaný a účasť na podujatí nekompromisne zrušil. Bol to bez akýchkoľvek pochybností adekvátny postup tak zo strany tajnej služby, ako aj premiéra.
Informácie o pôvode tovaru, určeného na predaj v Hrdlovičovom butiku, naznačovali, že podnikateľ nemal práve vrúcny vzťah k zákonu. Navyše sa množili dôvodné podozrenia, že Gustáv Hrdlovič je podvodník veľkého formátu a porušovanie zákona je neodmysliteľnou súčasťou jeho podnikateľskej stratégie. Na odhaľovanie týchto praktík mali byť zamerané ďalšie spravodajské aktivity SIS. Zjavne neboli. Jaroslav Svéchota vydával úplne iné pokyny.
Prvý odbor už dlhší čas sledoval zo Starého mosta pohyb na Hrdlovičovej lodi (hausbóte), kotviacej na pravom brehu Dunaja v Petržalke. Bol to vlastne súkromný klub, do ktorého sa bez podnikateľovho pozvania nikto nedostal. Rôznymi spravodajskými prostriedkami sa však SIS podarilo zistiť, že na lodi prebiehajú divoké žúry, konzumuje sa tam kokaín a tiež slúži Hrdlovičovi a Magde Mečiarovej ako azylový dom ich telesnej lásky.
Pán námestník Svéchota rozhodol, že Hrdloviča treba zastrašiť a premiérovu dcéru od neho odstaviť bez ohľadu na (neprimeranosť použitých prostriedkov. V zmysle tohto zámeru si jeden z funkcionárov prvého odboru predvolal istého príslušníka prvej skupiny s armádnymi skúsenosťami, o ktorom bolo známe, že je majstrom mnohých remesiel. Vysvetlil mu, že je vo vyššom záujme potopiť ten pelech lotrovský, kde sa spoločnosť oddáva fetovaniu, nezriadeným žúrom a neviazanému sexu. Funkcionárova predstava bola taká, že predvolaný príslušník sa v potápačskom výstroji nebadane priblíži k lodi, uchytí na ňu nástražný výbušný systém, a keď tam práve nebude prebiehať žiadna bujará zábava, vyhodia Hrdlovičov babylon bez zbytočných ľudských obetí do vzduchu.
Bol to nápad oplodnený výronom ohromnej predstavivosti a zároveň zarážajúcej neschopnosti vnímať realitu. Funkcionára I. odboru do nej musel uviesť predvolaný príslušník prvej skupiny. Teraz pre zmenu on vysvetlil jemu, že na potápanie sa v hlavnom toku Dunaja by museli nájsť človeka so špeciálnym výcvikom. V rieke sú rôzne prúdy, víry a pohyblivé piesky. Človek s bežnou potápačskou prípravou si nedokáže s takými nástrahami poradiť. Ak by aj takého špecialistu mali, musel by prejsť výcvikom práce s výbušninami a vôbec nie je isté, že v zložitých riečnych podmienkach by bol úspešný alebo že by nedošlo k neželanému výbuchu a nešťastiu.
Podvodný výsadok bol teda zavrhnutý a vedenie I. odboru muselo premýšľať o schodnejšej ceste, vedúcej k likvidácii Hrdlovičovho nerestného zariadenia. Keďže útok zvonka presahoval možnosti a schopnosti SIS, začalo sa uvažovať o tom, ako ho urobiť zvnútra. Nebolo to vôbec jednoduché. Na loď mali prístup len pozvaní ľudia. Všetko to boli Hrdlovičovi známi. Hausbót navyše strážili ozbrojení muži, takže ani pokus o násilné preniknutie dnu sa nejavil ako schodné riešenie. Prvý odbor sa preto musel do tohto prostredia infiltrovať. Zdroje sú v tejto časti príbehu trochu skúpe na slovo, ale podarilo sa zistiť, že SIS zverbovala na spoluprácu niektorého z pravidelných návštevníkov lode, ktorý ju pri vhodnej príležitosti zvnútra podpálil, a tak vyradil z prevádzky.
Hrdlovičov riečny prístrešok hriešnych pôžitkov bol znefunkčnený, ale problém s jeho neželanou prítomnosťou v živote premiérovej dcéry stále pretrvával. Problém zmizol, až keď sa nečakane a (takmer) bez stopy stratil aj Hrdlovič. V knihe Krycie meno Bežec boli pomerne podrobne opísané zrejme posledné podnikateľove chvíle na tomto svete a v záujme uceleného obrazu sa k nim musíme vrátiť aj na tomto mieste.
Prvý odbor mal v podsvetí viacerých spolupracovníkov. Jedným z nich bola aj osoba s iniciálami J. Z. V osudný deň J. Z. Gustávov Hrdlovičovi povedal, že sa s ním chce stretnúť boss podsvetia v Dunajskej Strede Tibor Pápay. Hrdlovič súhlasil. Na Trojičnom námestí v bratislavských Podunajských Biskupiciach nasadol do auta spolupracovníka SIS J. Z. a odišli smerom na Dunajskú Stredu. Ich stretnutie na Trojičnom námestí a odjazd južným smerom z auta pozorovali príslušníci I. odboru. Na spresnenie je potrebné uviesť, že J. Z. neriadili príslušníci prvej skupiny, mali ho pod kontrolou ľudia z inej súčasti odboru.

Z výletu do Dunajskej Stredy sa Hrdlovič nikdy nevrátil a podľa informácií svedka, ktorý bol citovaný v Bežcovi, je vysoko pravdepodobné, že miestny boss Tibor Pápay sa najprv postaral o jeho likvidáciu a potom aj o zmiznutie tela. Podľa všetkého ho dal zožrať na tento účel zámerne vyhladovaným sviniam na istej farme na južnom Slovensku. Juhoslovenský boss Pápay je už tiež pod zemou a vyhladený je aj celý jeho gang. Tajomstvo o Hrdlovičovom zmiznutí si zobrali do hrobu.
Je takmer isté, že ak mal I. odbor niečo spoločné s likvidáciou nepohodlného milenca premiérovej dcéry, musel byť Tibor Pápay súčasťou plánu. Bolo o ňom známe, že aj on spolupracuje s prvým oddelením, i keď nie tak úzko ako boss menšieho významu J. Z. Pápay bol v styku s inými spolupracovníkmi I. odboru a tí zabezpečovali komunikáciu medzi ním a tajnou službou. Tak ako mnohí iní bossovia podsvetia v tom období, aj Pápay udržiaval styky s SIS, aby si prostredníctvom služieb podobného charakteru zabezpečil, že nad ním Jaroslav Svéchota, ktorého sa v rokoch 1995 - 1998 báli všetci okresní a krajskí funkcionári polície, rozprestrel ochranný dáždnik. Pápay bol však natoľko opatrný, že sa nespoliehal len na námestníka riaditeľa SIS, a preventívne skorumpoval aj viacerých policajných šéfov, ktorí by mu mohli robiť problémy pre vyberanie výpalného a iné nezákonné aktivity.
Priamy dôkaz o tom, že Hrdloviča zlikvidoval I. odbor v spolupráci s J. Z. a Pápayom neexistuje. Ak však bol do tejto vraždy zapletený dunajskostredský boss, zvyšuje to pravdepodobnosť, že to urobil na objednávku SIS. Tibor Pápay nemal žiadne osobné ani obchodné spory s Gustávom Hrdlovičom. Každý sa zaoberal niečím úplne iným a nikdy sa nedostali do konfliktu. Aký teda mohol mať motív, aby sa angažoval v jeho likvidácii?
Rečnícke otázky nepotrebujú odpovede. Veľavravný je však holý fakt, že Hrdlovičovo telo sa nikdy nenašlo. Či ho naozaj zožrali hladom utýrané ošípané, s istotou nevieme. Vzhľadom na slová dobre informovaného svedka však máme dôvod považovať túto verziu za vysoko pravdepodobnú. S istotou môžeme povedať len to, že veľkolepé oznámenie polície z júna 2006, že Hrdloviča zavraždil ukrajinský mafián pôsobiaci na Slovensku, Volodymyr Jegorov, bolo výstrelom do prázdna. Po roku prokuratúra obvinenie zrušila s konštatovaním, že proti Jegorovovi a jeho kumpánovi v tejto kauze neexistujú žiadne dôkazy.
Tibor Pápay už zo záhrobia neprehovorí. Mlčať zrejme budú aj bývalí funkcionári I. odboru a zamestnanci prasacej farmy sa tiež na nič nerozpomenú. Za pokus by možno stál informatívny pohovor s J. Z., ktorý by o istý druh obchodu s políciou mohol mať záujem. Zároveň je na mieste skeptický predpoklad, že o skutočné objasnenie záhadného zmiznutia Gustáva Hrdloviča, pochybného podnikateľa a muža, ktorý zaviedol premiérovu dcéru na zlé chodníčky, nie je z viacerých dôvodov záujem.

Gustáv Hrdlovič zmizol začiatkom volebného roku 1998. Vládna koalícia HZDS, SNS a ZRS bola pod čoraz väčším tlakom negatívnych odoziev verejnej mienky na spôsob jej vládnutia. Meniaca sa verejná mienka dávala tušiť, že Vladimír Mečiar po štvrtý raz premiérske kreslo neobháji, avšak logika moci velila, že sa o to musí na jeseň 1998 za každých okolností pokúsiť. Vedenie SIS sa preto rozhodlo, že niektorých osvedčených príslušníkov prvej skupiny prevelí na 52. oddelenie, aby pomohli premiérovi Mečiarovi a jeho Hnutiu za demokratické Slovensko vyhrať parlamentné voľby.

V
ieme už, Že bývalý pracovník ŠtB Igor K. sa ako príslušník OŠO zúčastnil únosu prezidentovho syna, odkiaľ bol zaradený na I. odbor a stade sa dostal na 52. oddelenie, kde riadil kŕdeľ profesionálnych pobehlíc. Táto erotická zložka nevznikla na päťdesiatdvojke z iniciatívy jej riaditeľa Dušana Pastuchu, ale z vôle vedenia služby, ktoré si prialo získavať kompromitujúce pornofilmy s opozičnými politikmi v hlavných úlohách.
Dievčatá, ktoré pásol Igor K., vystupovali spravidla pod dvoma krycími legendami. Jedna časť dievok mala novinárske preukazy Tlačovej agentúry Slovenskej republiky (TASR). Druhé zase vyfasovali kozmetické kufríky značky Avon a predstierali, že sú dílerky produktov tejto značky. Preukaz TASR otváral lovkyniam politikov brány parlamentu a sekretariáty opozičných strán. Tým s kufríkmi Avon sa pred manželmi a priateľmi ľahšie vysvetľovalo, akej práci sa vlastne venujú a odkiaľ majú peniaze.
Keď už sme pri peniazoch, radoví príslušníci 52. oddelenia v tom čase zarábali okolo 16 tisíc korún mesačne (približne 530 eur). Šľapky v službách pornografického priemyslu SIS dostávali mesačný paušál 10 tisíc korún (vyše 330 eur). Odmeny za plnohodnotné zbalenie opozičného politika boli oveľa zaujímavejšie - 80 tisíc korún (2655 eur). Aby si zaslúžili túto úctyhodnú sumičku, museli dostať uloveného žiadostivca na konšpiračný byt a kopulovať s ním pred skrytou kamerou 52. oddelenia.
Čaru kurvičiek v službách štátu nepodliehali iba opoziční politici, ale aj niektorí príslušníci päťdesiatdvojky. Stalo sa to napríklad príslušníkovi s prezývkou Traslák. Tento bývalý vojenský policajt, zaradený do erotickej skupiny Igora K., bol poverený, aby riadil jednu madam ľahkých mravov v službách SIS. Musela byť očarujúca, pretože sa do nej okamžite zamiloval. Očividne aj ona zahorela čistým citom k svojmu riadiacemu dôstojníkovi. Opätovala jeho lásku a namiesto toho, aby v službách 52. oddelenia zvádzala záujmové objekty na pôde parlamentu a v centrálach opozičných strán, oddávala sa rozkošiam s Traslákom, ktorý jej navyše zo štátnej pokladne každý mesiac vyplácal desaťtisícový paušál. Nemohlo sa to skončiť inak, len trápnym odhalením. Nadriadení dali Trasláka do laty, vysvetlili mu, že takto by to nešlo, a v rámci 52. oddelenia ho poverili inou prácou. Kým jej milenec obišiel celkom dobre, nevýkonná zvodkyňa dopadla podstatne horšie. Na konšpiračnom byte, kde si namiesto usilovného obcovania s politikmi pred kamerou zriadila hniezdočko lásky s Traslákom, ju navštívilo trestné komando 52. oddelenia. Okamžite musela odovzdať krycí preukaz TASR, odobrali jej všetky peniaze, ktoré ešte nestihla minúť, a na sekundu ju vyhodili z bytu na ulicu. Na záver dostala dobrú radu. Ak sa nahlas posťažuje na svoj ťažký osud a prezradí, aké nemravnosti od nej vyžadovala tajná služba, môže sa stať, že jej niekto obleje tvár kyselinou sírovou, prípadne ju inak znetvorí. Tým bol prípad uzavretý a lov na neopatrných opozičníkov nerušene pokračoval ďalej.
Oveľa disciplinovanejšia a efektívnejšia bola istá kráska, ktorá operovala na konšpiračnom byte 52. oddelenia na Vajnorskej ulici v Bratislave. Nešlo o hocakú pouličnú šľapku. Bola to exkluzívna spoločníčka a dlhý čas si ju vydržiaval známy bratislavský podnikateľ. Aj keď jej neplatil málo, madam neodmietla ponuku svojho známeho z 52. oddelenia, aby v drese SIS telesne obšťastňovala ďalších vplyvných a vysokopostavených mužov.
Podaril sa jej kapitálny úlovok. Do nastraženej pasce chytila podpredsedu jednej pravicovej opozičnej strany s mimoriadnym rečníckym nadaním. Tohto politika zaradil premiér Mečiar do dlhého zoznamu svojich osobných nepriateľov. Aj preto bol výkon obyvateľky konšpiračného bytu na Vajnorskej v najvyšších poschodiach tajnej služby vysoko hodnotený.
Ulovenie podpredsedu opozičnej strany malo takmer klasický scenár. Spolupracovníčka 52. oddelenia sa v prestrojení za redaktorku TASR votrela na oslavu, kde sa výdatne venovala koketovaniu so záujmovým politikom a masáži jeho nenásytného ega. Politik pod vplyvom alkoholu zrejme nadobudol pocit, že je neodolateľný, prestal sa kontrolovať a najmä zvažovať riziká spojené s neodvratne sa blížiacou avantúrou. Nechal sa zviesť a vlákať do konšpiračného bytu na Vajnorskej ulici, kde už bola pripravená špeciálna spravodajská technika, ktorá nemilosrdne zaznamenala všetko, čo sa na posteli umiestnenej v zornom poli jej objektívu odohralo. Zvodkyňa chcela celú scénu osvetliť izbovou lampu, podpredseda však trval na tom, že sa chce rozkoši oddávať iba pri svetle pouličných lámp, prenikajúceho do miestnosti z ulice. Bol to kompromis a na jeho konci mali obe zúčastnené strany pocit, že dosiahli svoje.
Vzhľadom na nedostatok svetla to síce nebolo porno video najlepšej kvality, ale šéf 52. oddelenia mohol byť spokojný, pretože aj jeho nadriadení vyslovili nad výkonom jeho sexagentky uznanie. Aj keď bol o to zo strany SIS veľký záujem, politika, o ktorom je tu reč, sa už nikdy viac nepodarilo vylákať na konšpiračný byt a zhotoviť z jeho erotického výkonu kvalitnejší záznam.
Nepochybne bude každého zaujímať meno zvedeného podpredsedu opozičnej strany, avšak z ohľaduplnosti k jeho rodine a s vedomím možných právnych dôsledkov si takéto škandalózne odhalenie nemôžeme a ani nechceme dovoliť. Preto postačí, ak si povieme, že okrem opozičného podpredsedu padli za obeť mámeniu tejto nebezpečnej a luxusnej spoločníčky viacerí prominenti verejného života. Medzi inými aj jeden vysoko postavený štátny funkcionár, ktorý počas Mečiarovho režimu zodpovedal za makroekonomickú stabilitu.
Za zmienku stojí skutočnosť, že inkriminujúce nahrávky neboli proti podpredsedovi ani proti funkcionárovi, ktorý nemal s premiérom práve najlepší pracovný a osobný vzťah, nikdy použité. Aspoň nie otvorene. SIS a vtedajšie politické vedenie pravdepodobne nechceli tieto, ako ani iné výbušné materiály znehodnotiť nepremysleným uverejnením, ktoré by malo iba obmedzený a jednorazový účinok. Možno si ich odkladali ako nástroj vydierania na obdobie po voľbách, keď sa malo rozhodovať o zostavení novej vlády. Nie je vylúčené, že niektoré nahrávky boli použité skrytou formou. Napríklad tak, že nachytaného politika niekto navštívil a vysvetlil mu, že ak nebude vo svojich opozičných vystúpeniach miernejší alebo ak sa ako člen vládneho HZDS nepodriadi vôli najvyššieho, jeho manželka si pozrie, ako sa mužovi darí na záletoch.
Cenný, aj keď o dve triedy menej významný, úlovok si pripísala iná tajná spolupracovníčka 52. oddelenia, bojujúca na fronte voľnej lásky. Opäť to bola agentka s krycou legendou redaktorky TASR. Na lov chodila do parlamentu a pánov na holenie si vodila do konšpiračného bytu na Obchodnej ulici v Bratislave. Z akéhosi zvláštneho dôvodu sa zamerala na hovorcu z inej opozičnej strany ako jej kolegyňa z Vajnorskej. Robila v parlamente na hovorcu oči a ani jej nedalo veľa práce, aby si ho odviedla na svoje konšpiračné pracovisko, vybavené dobre zakamuflovanou kamerou. Svetlo bolo dobré, obraz ostrý a záznam kvalitný. Iba ona sa ponosovala, že výkon jej partnera nestál za veľa. Jej sťažnosti však boli irelevantné, keďže nebola platená za to, aby si kvalitne užívala, ale za profesionálne zvádzanie. Nahrávka bola okamžite odovzdaná námestníkovi riaditeľa SIS Jaroslavovi Svěchotovi a ten ju, pochopiteľne, posunul vyššie. Video nebolo nikdy verejne použité a nie je ani známe, že by niekto hovorcu medzi štyrmi očami upozornil, že by sa mal krotiť, lebo inak sa národ pozabáva na jeho neslávnych posteľných výkonoch. Veteráni päťdesiatdvojky sa zhodujú v názore, že materiál nebol použitý okrem iného aj preto, lebo hovorca je trochu primalá figúrka a strana, v mene ktorej komunikoval s médiami, nebola až tak ostro vyhranená voči premiérovi Mečiarovi ako iné opozičné subjekty.
Ani črieda šikovných vábničiek a chladnokrvných mŕch však nedokázala spôsobiť opozičným politikom také horúce chvíle, aké si neopatrným počínaním privodili oni sami. Fingované stretnutia a zinscenované aférky môžu mať nepríjemné dôsledky, no sile utajovanej lásky a organicky vznietenému ohňu milostného vytrženia nemôžu nastrčené ľahké devy nikdy konkurovať. Dôkazom je príbeh predsedu miniatúrnej opozičnej strany, ktorej účasť v parlamente bola chronicky závislá od toho, či jej líder dokázal presvedčiť vedenia iných subjektov, aby mu prepustili aspoň jedno zvoliteľné miesto na kandidátnej listine. Aj keď bola táto strana bezvýznamná a mala azda len niekoľko sto členov, predseda mal nepopierateľnú schopnosť zaujať. Nedokázal síce zhromaždiť na námestiach tisíce ľudí, ale keď v Bratislave zvolali protivládny masový míting iné opozičné partaje a dali mu krátky priestor na vystúpenie, využil ho dokonale. Kričal, používal expresívne vyjadrenia a hromžil na premiéra Mečiara ako rozhnevaný prorok. Bolo zaručené, že vo večerných správach Markízy a ráno v novinách ho budú citovať rovnocenne s opozičnými ťažkotonážnikmi, ktorí mohli silné slová oprieť aj o voličské preferencie. „Bol múdry jak rádio, kade chodil, vykrikoval a navážal sa do starého, čím liezol Mečiarovi strašne na nervy. Preto padlo rozhodnutie, že bude rozpracovaný s cieľom umlčať ho," vyjadril sa bývalý príslušník SIS, dobre informovaný o pozadí tohto pitoreskného prípadu.
Spravodajské pôsobenie proti predstaviteľom opozície malo v popise práce 52. oddelenie, takže niet divu, že úlohou zobrať si do parády nepríjemne hlučného predsedu trpasličej strany bol poverený práve tento útvar. Rutinnými spravodajskými previerkami si o ňom zistili všetko. Medzi iným aj to, že stranícky a do veľkej miery aj predsedov domáci rozpočet finančne saturuje podnikateľ Jozef Majský. Na diskreditáciu opozičného politika to však bolo primálo. Pán Majský totiž finančne podporoval viacej strán a politikov. Novinári o tom vedeli a nikto z toho vtedy nerobil aféru. Lenže 52. oddelenie sa zameralo aj na predsedov osobný život a odhalilo, že rozhnevaný malý líder pred verejnosťou a najmä manželkou ukrýva veľké tajomstvo: milenku. A nebola to milenka hocaká. Milenka možno ani nie je to správne slovo. Žena, s ktorou udržiaval intímny pomer, by si asi zaslúžila označenie životná láska.
Predseda svoju femme fatale miloval až tak veľmi, že strácal základné bezpečnostné inštinkty. Bol veľmi neopatrný, čím prácu 52. oddeleniu nemálo uľahčoval. Päťdesiatdvojka preto veľmi jednoducho zistila, že jeho utajovaná partnerka je manželkou Z. K., Poliaka dlhodobo žijúceho na Slovensku. Príslušníci oddelenia presne vedeli, kedy a kde sa schádzajú, a vedeli aj to, o čom sa rozprávajú. Milenci si totiž nielen telefonovali, oni cez éter viedli veľmi lascívne a šťavnaté rozhovory a zrejme nikoho neprekvapí, že 52. oddelenie ich odpočúvalo.

Intenzita a naliehavosť vášnivých telefonických vyznaní priamo úmerne stúpala so vzdialenosťou, ktorá v danom okamihu bránila milencom byť spolu. Bývalí príslušníci 52. oddelenia dodnes spomínajú na príhodu, keď predseda opozičnej nanostrany a jeho manželka odcestovali do Škandinávie. Vtedy sa im podarilo zachytiť veľmi, veľmi kompromitujúci rozhovor. Politik využil chvíľu, keď sa jeho manželka sprchovala, aby sa telefonicky skontaktoval so svojou milou. Chránený hlukovou clonou padajúcej vody jej oznámil, že „tá stará korytnačka sa išla sprchovať" a dvetisíc kilometrov vzdialenej milenke prisahal, že najradšej by bol s ňou. A nielen to. Považoval za dôležité toto vyhlásenie podporiť farbistým opisom až na hranici pornografie, aké fantastické veci by s neprítomnou milovanou ženou stváral, keby bola v tej chvíli pri ňom.
Keď 52. oddelenie nazhromaždilo dostatok kompromitujúceho zvukového materiálu, urobilo z neho výber najväčších hitov. Príslušníci SIS kompilát telefonátov vložili do obálky, ktorú vhodili do poštovej schránky v takom čase, aby mali istotu, že zásielku si z nej vytiahne predsedova manželka skôr, než to stihne on. Aký bol osud nahrávok, keď sa dostali do rúk politikovej ženy, nie je celkom jasné. Známe je však to, že pätdesiatdvojka akciu vyhodnotila ako úspešnú. Predseda malej strany a veľkých slov náhle skrotol, bol oveľa tichší a kritiku Mečiarovho režimu obmedzil na nevyhnutné minimum, aké boli premiér a jeho tajná služba ochotní strpieť.
V anglosaskej spravodajskej terminológii sa pre zlákanie objektu záujmu do náručia nastrčenej agentky tajnej služby používa termín honey trap - teda medová pasca. Je to starý (nielen) spravodajský trik. Ošúchaný, ale dodnes účinný. Byť zapojený do nastraženia honey trap nie je nič pre útlocitné nátury. Na takúto prácu rozhodne nemá každý žalúdok a predpoklady, no za určitých okolností je používanie tohto prostriedku legitímne.
Uveďme si aspoň jeden príklad. Keď chce rozviedka získať pre spoluprácu diplomata krajiny, v ktorej má vláda strategické záujmy, jednou (ale určite nie jedinou) z možností, ako to docieliť, je pokúsiť sa zatiahnuť ho do medovej pasce. Ak sa o diplomatovi vie, že je verný manžel, ktorý prísne dodržiava Desať božích prikázaní, nemajú takéto pokusy veľký význam. Nasadiť na muža zvodnú ženu navyše nie je jediný spôsob, ako ho získať pre spoluprácu. Dôkladná previerka objektu záujmu môže ukázať, že dotyčný je na peniaze alebo prechováva mimoriadne vrúcne city ku krajine, rozviedka ktorej má o jeho služby záujem. Vtedy naozaj nie je potrebné vystavovať diplomata pokušeniu a podrobovať jeho manželskú vernosť takým hraničným skúškam.
Iné je to v prípade človeka, o ktorom sa vie, že ho síce nie je možné skorumpovať, ale má slabosť pre ženy. Vtedy existuje pomerne vysoká pravdepodobnosť, že pasca nesklapne na prázdno. No ešte stále nemá rozviedka vyhrané. Kým sa pustí do akcie, mala by si byť istá, že mužovi, ktorého chce lapiť do sladkých osídiel, naozaj veľmi záleží na tom, aby bola jeho manželka ušetrená škandálnych odhalení. Stali sa totiž aj také prípady, že tajná služba podhodila cudzincovi prostitútku, nakrútila si ho v akcii, a keď prišlo na lámanie chleba, objekt ich záujmu spravodajcom so smiechom povedal, že on má s manželkou otvorený vzťah a navzájom sa podporujú v neviazaných sexuálnych aktivitách.
Navyše je tu ešte jeden aspekt a nemali by sme naň zabúdať. Vydieranie nie je tým najlepším základom pre spoluprácu. Efektívnejší sú agenti, ktorí spolupracujú na základe finančnej motivácie. Úplne najlepší sú však ideoví spolupracovníci, ktorí sú presvedčení, že poskytovaním informácií cudzej spravodajskej službe pomáhajú vytvárať podmienky pre trvalý svetový mier. Znie to možno nadnesene, ale aj takí sa v histórii našli a dnes zase mnohí agenti pracujú pre cudzie tajné služby preto, lebo si o svojich vládach myslia, že ich politika je z globálneho hľadiska škodlivá.
Z tohto pohľadu by bolo preto ideálne, keby diplomat, ktorému sme do postele prepašovali našu agentku, ani netušil, že sa stal súčasťou spravodajskej operácie. Ak vie okrem iných orgánov používať aj hlavu, môže zo svojho milenca šarmantne a nenásilne vyťahovať informácie bez toho, aby si uvedomoval, že cez jej uši vlastne poskytuje cenné poznatky cudzej spravodajskej službe.
Takže si to zhrňme, honey trap - medová pasca nepochybne patrí do arzenálu tajných služieb, jej uplatnenie však má mnohé etické a praktické limity. V žiadnom prípade by sa nemala používať samoúčelne a bez hlbšej úvahy o tom, či informačné zisky z uplatnenia honey trap majú pre záujmy štátu dostatočne veľký strategický význam, aby tajnú službu oprávňovali siahnuť k takýmto morálne diskutabilným opatreniam.
Keď sa v tomto kontexte zamyslíme nad počínaním 52. oddelenia, môžeme smelo konštatovať, že honey trap využívalo samoúčelne a najmä bez legitímneho dôvodu. Fakt, že predseda vlády nemá dobré vzťahy s opozičnými stranami a ich predstaviteľov považuje za osobných nepriateľov, nemôže byť dôvodom na to, aby tajná služba živila regiment kurtizán usilujúcich sa nakrútiť si s nepohodlnými politikmi kompromitujúce video. Diskreditácia politických oponentov vlády nie je prácou pre tajnú službu demokratického štátu. A politik, ktorý dával spravodajcom zadania tohto druhu, mal očividne veľmi pomýlenú predstavu o spravovaní krajiny. V tejto súvislosti vlastne ani nemá zmysel spomínať štát a jeho záujmy, pretože o tie tu ani náhodou nešlo. Lákaním opozičných politikov do postelí v konšpiračných bytoch bola tajná služba degradovaná na producenta pornofilmov určených na privátnu konzumáciu pre niekoľkých papalášov. A to je poznanie, ku ktorému už nie je možné pripojiť žiaden zmysluplný komentár.
Azda je vhodné aj na tomto mieste poznamenať, že z čisto technického hľadiska urobilo 52. oddelenie svoju prácu skvelo. Jeho príslušníci našli vhodné typy žien, dokázali ich dostať do záujmového prostredia a dosiahli stanovený cieľ. Druhou vecou je, že išlo o cieľ hlboko nelegitímny a nestanovili si ho sami. Ako inak, bolo to zadanie, ktoré verne odzrkadľovalo charakter vtedajšieho režimu a úroveň vedenia, čo nad nimi stálo.
Vráťme sa však ešte k politikom, ktorí uviazli v medových pas- ciach 52. oddelenia. Predovšetkým je potrebné povedať, že ich bolo viac, ako sa spomína v tomto texte. Bolo by však bezúčelné opisovať všetky prípady, pretože sú temer navlas rovnaké a pokračovanie v ich výpočte by sa mohlo negatívne odraziť na vnímaní žánru tejto knihy. Naším cieľom nie je lacným spôsobom zvyšovať predaj knihy škandalizovaním tých, ktorí uviazli v lepkavých sieťach zakonšpirovaných štetiek. A už vôbec nechceme odhaľovaním zbytočných detailov ubližovať ich blízkym. Bolo by to bezohľadné a surové. Preto treba opakovane zdôrazniť, že zmyslom celého nášho rozprávania je poukázať na to, do akých absurdných rozmerov sa rozrástlo zneužívanie tajnej služby na osobné a politické ciele niekoľkých jedincov a koľko sa pri tom premrhalo času, energie, štátnych peňazí a ľudského talentu.
Exkurzia po nástrahách zvláštneho druhu sa navyše nekončí. Z erotických konšpiračných bytov 52. oddelenia sa totiž presúvame o úroveň nižšie. Na rade sú bratislavské bordely.
[bookmark: bookmark24]KAMERY VO VESELÝCH DOMČEKOCH
· deväťdesiatych rokoch boli verejné domy medzi solventnejšou klientelou veľmi populárne. Preto v Bratislave a jej okolí vyrastali ako huby po daždi a takmer všetky prosperovali. Sex sa stal komoditou s vysokou pridanou hodnotou a bez nárokov na vymýšľanie sofisti- kovaných obchodných stratégií. Aj preto pravdepodobne všetky erotické kluby v tom čase platili výpalné podsvetiu a niektoré dokonca vlastnili samotní bossovia organizovaného zločinu.
Platený sex priťahoval mnohých. V bordeloch sa zabávala rodiaca sa slovenská oligarchia, zbohatlíci, malí, strední, veľkí aj najväčší podnikatelia, niektorí neopatrní politici, prominenti alebo ich deti. Verejné domy vtedy ešte neboli úplne demokratické, lebo pre väčšinu boli finančne nedostupné. Skrátka, v prvej fáze zlatej éry tieto „inštitúcie" priťahovali mužov, ktorí mali peniaze, a teda aj určitý vplyv.
Ako sme už mohli vidieť, vedenie SIS sa v rokoch 1995 - 1998 živo zaujímalo o sexuálnu morálku opozičných politikov. Ľahostajní jej však v tomto ohľade neboli ani niektorí podnikatelia a iné významnejšie figúry. A keďže námestník riaditeľa SIS Jaroslav Svéchota to s podsvetím vedel, pätdesiatdvojka mohla mať oči i uši aj vo viacerých veselých domčekoch roztrúsených po Bratislave a jej okolí. Najzaujímavejší pornografický materiál sa 52. oddeleniu podarilo nazhromaždiť v dvoch veľmi vychytených podnikoch.
Bratia Eduard a Róbert Diničovci kontrolovali hotel CKM v Bratislave. V skutočnosti to bol majetok Rady mládeže Slovenska, ale v divokých 90. rokoch bolo možné aj to, aby sa ho prostredníctvom pochybných nájomných zmlúv zmocnilo podsvetie. Rada mládeže Slovenska spravovala majetok po Socialistickom zväze mládeže, ktorý bol oprávnene rozpustený ako skompromitovaná satelitná organizácia komunistickej strany. Nové ponovembrové spolky a inštitúcie mali spočiatku vysoký morálny kredit, pretože sa opierali o étos nedávnej revolúcie. Príklad prenajatia hotela podsvetiu však ukazuje, ako rýchlo strácali dôveryhodnosť. Kým Socialistický zväz mládeže bol najmä nástrojom ideologickej indoktrinácie, Rada mládeže Slovenska sa postupne menila na tunel, v ktorom sa podivným spôsobom strácal majetok. Prípadu hotela CKM nasadil korunu irónie fakt, že bratia Diničovci premenili jeho nemalú časť na erotický salón s názvom Tropicana. Oddelenie Dušana Pastuchu tu malo v jednej z izieb, kam si vodili predajné dievčence klientov, nainštalovanú spravodajskú techniku. Keď boss konkurenčnej skupiny Sýkorovcov, prezývaný Kýbel, brutálne odstránil Eduarda (výbuch na Zlatých pieskoch) a Róberta (streľba zo samopalov na sídlisku Dlhé diely), na čas sa hotela CKM zmocnil jeho gang a prevádzkoval aj bordel Tropicana.
Druhým obzvlášť plodným dejiskom produkcie nahrávok s kompromitujúcimi scénami bol známy podnik v širšom centre mesta. Keďže, na rozdiel od Tropicany, je ešte stále v prevádzke, bude lepšie neuvádzať jeho názov. Čitateľovi musí postačiť náznak, že je situovaný v blízkosti bývalého policajného prezídia. Prípadných klientov tohto podniku však ubezpečujeme, že spravodajská technika 52. oddelenia z neho bola dávno stiahnutá, takže toto riziko si od iných nebezpečenstiev, spojených s návštevami podobných zariadení, môžu s úľavou odpočítať.
Kapacity a schopnosti päťdesiatdvojky boli síce rozsiahle, ale aj tie mali svoje medze. Útvar nemohol mať kamery vo všetkých izbách v každom erotickom salóne, pretože na to by nemala dostatok technických a personálnych síl ani oveľa väčšia tajná služba, akou je SIS.

V podniku bola „nahodená" vždy len jedna izba a aj tá stačila na to, aby zamestnala niekoľkých ľudí naraz.
Spočiatku sa veľa improvizovalo. Vedenie SIS chcelo mať čo najskôr nainštalovanú techniku a úlohou 52. oddelenia bolo vymyslieť, ako na to. Kamera a video walkman, na ktorý sa dianie na izbe tajných rozkoší zaznamenávalo, tvorili dohromady pomerne veľké zariadenie, takže ho bolo potrebné zamaskovať. Príslušníci SIS preto celú nahrávaciu sústavu položili na skriňu a kameru nastavili tak, aby v ideálnom uhle zachytávala výkony na posteli. Lenže takto by spravodajskú techniku odhalil aj zákazník v pokročilom štádiu alkoholického opojenia, takže s tým musela päťdesiatdvojka niečo urobiť. Tento problém bol dočasne vyriešený tak, že pred kameru a videowalkman položili dôstojníci 52. oddelenia do priestoru medzi skriňu a strop falošnú dosku s neviditeľným otvorom pre objektív. A nakrúcanie sa mohlo rozbehnúť. Neskôr bol tento systém zdokonalený tak, že na vrch skrine bola umiestnená elegantná zásuvka a do nej bol vložený nahrávací aparát. Rozvášnená smotánka 90. rokov si nikdy nič nevšimla.
Nahrávacie zariadenie bolo obsluhované diaľkovým ovládaním, ktoré mal na starosti biletár či ochrankár. Jeho úlohou bolo aj nasmerovať prominentných hostí do izby vybavenej týmto pekelným zariadením. Pri odchode sa vždy pokúsil od uspokojeného pána získať vizitku, telefónne číslo alebo si aspoň opísať evidenčné číslo jeho auta, ak bolo zaparkované v dosahu externých kamier. Ak sa biletárovi podarilo vymámiť od neopatrného návštevníka vizitku, pracovníci 52. oddelenia mali radosť, pretože nemuseli prácne zisťovať zhýralcovu identitu. Ak to bolo iba telefónne číslo alebo poznávacia značka auta, museli si dotyčného lustrovať v evidenciách, ale nemali istotu, že telefón alebo voz sú evidované na osobu zachytenú na ich kamere. Preto museli porovnávať informácie z evidencií s výzorom človeka na videu. Ani to však nebolo jednoduché, pretože k prezeraniu záznamov sa zase až tak často nedostali.

Bordel-chlapci boli síce veľmi nápomocní, ale neboli to žiadni rozhľadení občania, ktorí dokážu spoznať ministra, významného finančníka alebo vplyvného podnikateľa. A tak sa stávalo, že veľká ryba im unikla a pred kameru poslali bezvýznamného nadržaného chlapíka, o ktorého sa vedenie SIS vôbec nezaujímalo. Neskôr teda dostali úlohu, aby na inkriminovanú izbu posielali čo najviac hostí a nakrúcali úplne všetko. Následne sa získaný materiál v službe triedil a katalogizoval. Napriek tomu však boli biletári nenahraditeľní najmä pri zapínaní a vypínaní kamery, a preto za tieto služby dostávali 10 tisíc korún mesačne.

Na 52. oddelení mali niekoľkí poverení príslušníci za úlohu kontrolovať funkčnosť spravodajskej techniky inštalovanej v erotických salónoch, vyberať z videowalkmanov nahraté pásky a vkladať nové. Režim vyberania nahrávok bol veľmi prísny. Spravodajský dôstojník bol v bordeli už o ôsmej ráno, pásku musel bez meškania odniesť vedúcemu útvaru a ten s ňou okamžite išiel na centrálu SIS, kde ju odovzdal spravidla námestníkovi Svěchotovi. Tieto opatrenia mali zabrániť vyrábaniu kópií a to je aj dôvod, prečo mali radoví pracovníci päťdesiatdvojky iba málokedy možnosť oboznámiť sa s obsahom toho, čo vyprodukovali. V tejto súvislosti sa traduje, že keď bola na ústredie SIS doručená nahrávka s prísľubom pikantného odhalenia nejakej politickej či podnikateľskej celebrity, okamžite sa v kancelárii niektorého z najvyšších funkcionárov zatemňovali okná, čo neomylne naznačovalo, že spravodajskí bossovia trávia predpoludnie sledovaním pornografickej produkcie z bratislavských nevestincov.
Nedá sa obísť otázka, kto všetko uviazol v kamerovej pasci 52. oddelenia. Ale ako na ňu odpovedať bez toho, aby sme sa nedostali do konfliktu so zákonom? A ako uspokojiť zvedavosť čitateľa bez toho, aby sme ublížili ľudom, ktorí si nezaslúžia, aby sa o svojich blízkych dozvedeli, že sa kedysi dávno v minulosti oddávali tejto poklesnutej forme zábavy? Sme nútení sklamať všetkých milovníkov senzácií a škandalóznych odhalení, ktorí čakajú zverejnenie známych mien. Úmyslom knihy o 52. oddelení je prinášať dosiaľ utajované informácie o aktivitách tohto prominentného politického komanda Lexovej SIS. V žiadnom prípade to však nie je dielko politickej pornografie a už vôbec nie je naším úmyslom za každú cenu a bez zmyslu pre proporcie strpčovať život nič netušiacim ľudom. Rozhodne je verejným záujmom poukazovať na praktiky zneužívania tajnej služby na nelegitímne a nelegálne účely a na odsúdeniahodné pohnútky tých, ktorí ju v rokoch 1995 - 1998 riadili, respektíve mali z jej obskúrnej činnosti osoh. Avšak identity osôb, ktoré sa stali nevedomky hercami v tomto nechutnom kine, sú z hľadiska verejného záujmu irelevantné.

Napriek vyššie napísanému je potrebné aspoň naznačiť, o akom type záujmových osôb chcelo mať vedenie SIS informácie, týkajúce sa ich sexuálneho života. Pred kamerou umiestnenou v izbe jedného z veselých domčekov si zašpásoval aj veľmi známy slovenský podnikateľ, meno ktorého raz nepochybne vstúpi do dejín. Ďalším nevedomým ochotníkom pornografického priemyslu 52. oddelenia bol istý zľahka excentrický pán z východného Slovenska, ktorý sa rozhodol vstúpiť do sveta veľkého biznisu a zanechal v ňom nezmazateľnú stopu tým, že po ňom ostali tisíce okradnutých klientov a on skončil vo väzení. Iným prípadom boli reprezentanti podnikateľskej skupiny, pohybujúcej sa na hranici medzi finančnou inštitúciou a pyramídovým kasínom. Z pohľadu Lexovej tajnej služby bol nepochybne kapitálnym úlovkom potomok naozaj vysokopostaveného ústavného činiteľa, s ktorým premiér Mečiar viedol mnohé politické i osobné spory. A úplným trhákom muselo byť pre ľudí z centrály SIS zistenie, že na páske z bordelu pri bývalom policajnom prezídiu predvádza svoje milostné umenie prominentný minister Mečiarovej vlády, ktorý neskôr veľmi zbohatol, pretože sa stal jedným z kapitánov slovenského priemyslu.
Nahrávok s prekvapivými účinkujúcimi bolo, pochopiteľne, oveľa viac. Nebolo by však zmysluplné, keby sme uviazli v detailoch. Skôr by sme si mali znova pripomenúť, že SIS týmito filmárskymi aktivitami nielenže porušovala zákon, ale aj plytvala schopnosťami a časom svojich príslušníkov. A tým sa dostávame k ďalšej veľmi dôležitej otázke. Aký osoh mali funkcionári SIS a politické vedenie štátu z delikátnych videí? Jednoduchá a kratšia odpoveď znie, že žiaden. Toto strohé konštatovanie si však vyžaduje trochu širší výklad.
Predovšetkým si treba povedať, že zistenia o platenom sexe a nevere niektorých prominentov nemali žiaden spravodajský význam. Už sme si vysvetlili, že informácie o neštandardnom sexuálnom správaní záujmovej osoby občas môže tajnej službe poslúžiť ako „argument", keď sa ju usiluje získať pre spoluprácu. Poznatky o tomto aspekte ľudského konania môžu byť niekedy aj pomôckou pri objasnení iných, spravodajsky podstatných záhad. Avšak voyeurské praktiky, ktoré od 52. oddelenia požadovalo vedenie SIS, nemali žiadne praktické spravodajské využitie a už vôbec neprispeli k zvýšeniu bezpečnosti alebo kvality riadenia štátu. Obrazové nahrávky dokonca neboli použité ani na verejné potupenie a diskreditáciu osôb považovaných za nepriateľov Mečiarovho režimu.
Takže na čo teda boli dobré manévre so skrytými kamerami a expresným doručovaním pornografického materiálu na centrálu SIS? Túto otázku si kladú aj viacerí veteráni bývalého 52. oddelenia a odpoveď nie je jednoznačná. Ak vylúčime možnosť, že jediným účelom zhromažďovania tejto pokútnej diskografie bolo uspokojiť zavrhnutiahodné chúťky dvoch či troch najvyšších spravodajských papalášov, ktorým robilo dobre mať nad svojimi obeťami ešte aj takúto formu kontroly, potom prichádzajú do úvahy už len dva najpravdepodobnejšie motívy.
Prvým je donášanie neslušných klebiet predsedovi vlády o necudných radovánkach niektorých prominentov vo verejných domoch. Isto si vieme všetci živo predstaviť, ako vysoko hodnotil tieto informácie premiér so špicľovskými sklonmi. Druhý motív je trochu sofistikovanejší, ale o nič menej nechutný. Všetko nasvedčuje tomu, že riaditeľ SIS Lexa a jeho námestník Svéchota kompromitujúce informácie, získané vo verejných domoch, ale aj na konšpiračných bytoch, kde pre tajnú službu pracovali štátne pobehlice, využívali v rozhovoroch medzi štyrmi očami s nachytanými hriešnikmi. Stačilo utrúsiť informovanú poznámku, bez akéhokoľvek náznaku vydierania. Človek, ktorý pozná chúlostivé tajomstvá druhých, má nad nimi veľkú moc aj bez toho, aby sa uchyľoval k nátlaku. Ten, kto vie, že sa o ňom vie, rád vychádza v ústrety držiteľovi takejto informácie takmer dobrovoľne.

Písomné spravodajské záznamy o nahratých osobách boli archivované v spisoch, a tie, ako sme si už povedali, skončili v plameňoch tesne pred tým, ako Mitrove vedenie SIS päťdesiatdvojku rozpustilo. Kde skončili kazety s touto produkciou, to vie asi už len Ivan Lexa a Jaroslav Svéchota si toto tajomstvo zobral do hrobu. Je tu však ešte jedna záhada. Podľa vyjadrenia jedného bývalého príslušníka 52. oddelenia prinajmenšom na jednom konšpiračnom byte tohto útvaru bolo technické zariadenie, dovezené z Rakúska, pomocou ktorého sa dali vyrábať z nahratých videofilmov celkom slušné fotografie. A dokonca sa aj vyrábali a opäť doručovali na centrálu SIS. O účele ich použitia neboli príslušníci tohto komanda nikdy informovaní a tiež ostane zrejme naveky tajomstvom, kde sa všetky tie kompromitujúce fotky podeli.
Do pornografického priemyslu 52. oddelenia bolo investovaných veľa peňazí, spravodajského úsilia a času. Po všetkom, čo bolo uvedené vyššie, nikoho neprekvapí, že to bola veľmi zlá investícia. Nielen preto, lebo SIS tým bola zaťahovaná do úplne nezmysleného a samoúčelného porušovania zákona bez toho, aby to čo len minimálne prospelo štátnym záujmom. To je zjavné samo o sebe. Z určitého hľadiska je však oveľa dôležitejšie povedať, že aktivity tajných spolupracovníčok v postavení vábničiek alebo spravodajská technika vo vybraných izbách bratislavských bordelov neposlúžili ani politickým záujmom zadávateľov týchto nezákonností. Povedané inak, 52. oddelenie nerobilo nič bez toho, aby na to nemalo požehnanie zhora, avšak tí, čo sedeli na Olympe vtedajšej moci, nedokázali dať elitnému komandu tajnej služby ani len zmysluplné zadanie, ktoré by napomohlo efektívnemu presadzovaniu ich politických a osobných záujmov.
Zhromažďovali v rukách hodiny a hodiny výbušného filmového materiálu bez toho, aby ho dokázali použiť a využiť. Maximálne Svéchota sem-tam od niekoho zinkasoval pár drobných za mlčanie, ale to bolo všetko, čo toto enormné úsilie prinieslo. Ani jeden opozičný politik nebol touto formou zdiskreditovaný. Nebol urobený žiaden relevantný pokus umlčať prichyteného kritika režimu; výnimkou bolo len pošteklenie už spomínaného predsedu miniatúrnej straníčky, ktorý rozprával do telefónu viac, ako bolo zdravé a rozumné. A tiež nebol nikto z významných opozičníkov vydieraný tým, že proti nemu existujú morálne zničujúce dôkazy.
Režim a jeho tajná služba mali v rukách pokrm, na ktorom by sa s chuťou popásol každý bulvár. Napriek tomu ho nevedeli a nemohli použiť. Každému by totiž bolo jasné, že za zverejnením tohto svinstva nemôže byť nikto iný, iba SIS. A ak by aj utrpel dotknutý politik, kritik režimu alebo nepohodlný podnikateľ morálny debakel, na konci dňa by bola hlavným porazeným tajná služba a režim, pre ktorý pracovala.
Tak načo to všetko bolo? Túto otázku si budeme klásť ešte mnohokrát. A nielen v súvislosti s pornografickým priemyslom 52. oddelenia, pretože to nebolo jediné zadanie Lexovho vedenia SIS poškodzujúce nielen štát, ale aj politické záujmy, pre potreby ktorých toto elitné politické komando vzniklo.

K
eď Jaroslav Svěchota prvý raz oslovil Dušana Pastuchu s ponukou, aby sa vrátil do tajnej služby, naznačil mu, že jeho úlohou bude vybudovať prísne utajený útvar, poslaním ktorého bude získavanie informácií v prostredí politických strán a ovplyvňovanie verejnej mienky. Od začiatku bolo teda jasné, že hlavnou náplňou práce komanda bude rozpracovávanie popredných predstaviteľov opozície a nepohodlných kritikov režimu. Prioritou malo byť získavanie kompromitujúcich informácií, ale aj zisťovanie názorov a nálad v jednotlivých stranách, ich postoje k aktuálnym politickým témam, a isto neprekvapuje, že vedenie SIS sa zaujímalo aj o to, aké politické stratégie sa kujú na jednotlivých opozičných sekretariátoch.
Už z tohto základného rámca bolo zjavné, že päťdesiatdvojka sa bude pohybovať výrazne za hranicou zákona. Ak by však ostalo iba pri viac-menej neškodnom politickom intrigánstve, Lexova SIS by nemusela mať také zlé renomé doma i v zahraničí, aké si napokon vyslúžila. Námestník Svéchota však chcel od 52. oddelenia oveľa viac. Pred Pastuchom skutočný rozsah svojich plánov spočiatku tajil a vyjavoval ich iba postupne. Keď bolo napokon nové oddelenie vybudované presne podľa predstáv plukovníka Svěchotu, z pôvodného projektu politicko-špionážnej úderky sa vykľulo obávané komando, podľa ktorého bol neskôr posudzovaný celkový profil služby. Svéchota stvoril pre riaditeľa SIS a pre predsedu vlády batalión spravodajských dôstojníkov, záškodníkov a mediálnych manipulátorov, od ktorých si všetci zainteresovaní sľubovali, že vládnemu hnutiu pomôžu rozložiť opozíciu a zlomiť občiansky odpor.
[bookmark: bookmark25]AGENT DUŠAN T., KRYCIE MENO REVÍR
Vladimír Mečiar očakával od SIS informácie o opozícii. Jednak takého druhu, ktorými by mohol diskreditovať jej vrcholných predstaviteľov, a jednak také, čo by mu pomohli dopredu vedieť o jej pripravovaných taktických a strategických zámeroch. Vedenie tajnej služby prenášalo spravodajskú agendu namierenú proti opozícii zväčša na 52. oddelenie a požadovalo prvotriedne výsledky.
V rokoch 1995 - 1998 bolo hlavnou opozičnou silou KDH. Nielen preto, že malo spomedzi nevládnych strán spravidla najvyššie preferencie v prieskumoch verejnej mienky. Kresťanskí demokrati si vedúce postavenie v opozícii vybudovali najmä nekompromisným prístupom k Mečiarovmu režimu. Vďaka existencii paralelnej tajnej služby, ktorú viedli bývalý riaditeľ SIS Vladimír Mitro a exšéf rozviedky Igor Cibula, disponovalo KDH obrovským množstvom informácií o nezákonnostiach, ktoré páchala oficiálna spravodajská služba. Politici KDH tieto informácie často zverejňovali a neuveriteľne tým znepríjemňovali život vláde Vladimíra Mečiara.
Niet preto divu, že predseda KDH Ján Čarnogurský bol jednou z hlavných záujmových osôb, na ktoré sa zameriavalo nielen 52. oddelenie, ale aj celá štruktúra vnútorného spravodajstva SIS. Na druhej strane je však pozoruhodné, že proti Čarnogurskému sa Ivan Lexa a Jaroslav Svéchota nikdy neodvážili zorganizovať žiadne diskreditujúce ani násilné aktívne opatrenie. V jeho prípade sa vždy uspokojili so sledovaním, odpočúvaním a klasickým spravodajským zberom informácií.
Veľmi hlasnými kritikmi režimu a pomerov v SIS boli poprední politici KDH Ladislav Pittner a Vladimír Palko. Pochopiteľne, obaja boli predmetom záujmu 52. oddelenia. Pittner preto, lebo nielen za KDH, ale aj v mene celej opozície vystupoval ako expert na bezpečnostné a spravodajské otázky. Paralelná tajná služba jeho ústami veľmi často zverejňovala odhalenia o politicky motivovaných operáciách SIS. Palko bol pod dohľadom komanda zase preto, lebo mal podľa názoru premiéra Mečiara veľmi militantný slovník a z tohto pohľadu ho vedenie tajnej služby považovalo za hlavného nepriateľa režimu spomedzi všetkých politikov KDH. Pätdesiatdvojka uskutočnila vo vzťahu k Palkovi viacero spravodajských opatrení. Pátrala v jeho súčasnosti i minulosti. Veľa toho nezistila, iba toľko, že jeho matka sa druhý raz vydala, on prijal jej nového manžela za vlastného otca a osvojil si aj jeho priezvisko. Palko dostal od otčima kresťanskú výchovu a dodnes mu je za mnohé vďačný. Záujem SIS o Vladimíra Pálka sa však ešte zintenzívnil, keď agent s krycím menom Revír priniesol informáciu, že tento kresťansko-demokratický politik údajne presadzuje, aby opozícia zorganizovala fyzickú likvidáciu premiéra Vladimíra Mečiara.
Kto bol tento Revír? Pre potreby nášho rozprávania môžeme odhaliť, že ide o istého Dušana T. zo Žiaru nad Hronom, ktorý mal určitý čas blízko ku KDH. Vďaka tomu sa zúčastňoval niektorých straníckych rokovaní, prichádzal do styku s politikmi hnutia a dokonca navštevoval aj stranícku centrálu v Bratislave. Presnejšie povedané, Dušan T. toto všetko tvrdil príslušníkom 52. oddelenia pred tým, ako sa stal agentom Revírom. V tejto súvislosti je potrebné spomenúť ešte jeden detail. SIS si nenašla Dušana T., ale on sa ponúkol, že chce spolupracovať. Neprihlásil sa však priamo na centrále SIS, ale nakontaktoval sa cez známych na Mečiarove HZDS a až odtiaľ ho odporučili do pozornosti spravodajskej službe. Dušan T. uvádzal, že jeho túžba spolupracovať s SIS vyplýva z rozhorčenia nad tým, že cirkev rozpredáva umelecké diela a národné kultúrne pamiatky a z takto získaných peňazí následne financuje KDH. Z jeho vyjadrení zjavne vyplývalo, že má možnosti informačne prenikať do prostredia KDH, preto vedenie služby rozhodlo, že sa ho má ujať Pastuchove 52. oddelenie.
Dušan T. sa čoskoro stal tajným spolupracovníkom SIS. Krycie meno Revír dostal preto, lebo za svoje služby poskytované päťdesiatdvojke, okrem pravidelných mesačných odmien, ktoré vysoko prevyšovali plat kádrového príslušníka, požadoval vybavenie vysnívaného poľovného revíru. Do vybavovania Revírovej požiadavky sa osobne vložil aj sám námestník riaditeľa SIS Jaroslav Svéchota, ktorý v tejto záležitosti úspešne intervenoval u ministra poľnohospodárstva Petra Baca.
Agent Revír bol z určitého pohľadu cenným informačným zdrojom. Riadiacemu dôstojníkovi poskytoval informácie z rokovaní okresných štruktúr KDH v Žiari nad Hronom. Zo zasadnutí, na ktorých nebol prítomný osobne, nosil poznatky sprostredkované ich priamymi účastníkmi. Išlo prevažne o schôdze na krajskej a centrálnej úrovni. Vďaka Revírovi mala SIS ďalšie informácie do skladačky o tom, aké stratégie a plány sa v KDH kujú. K tomu všetkému vedel
Revír 52. oddeleniu dodať aj kópie prezenčných listín. Tie na jednej strane slúžili ako dôkaz, že jeho informácie sú hodnoverné, na strane druhej poskytovali 52. oddeleniu slušný prehľad o tom, ktoré osoby sa zúčastňovali jednotlivých straníckych rokovaní.
Príslušníci päťdesiatdvojky boli vybavení na tú dobu špičkovými diktafónmi. Vyzerali ako tabatierka, volali sa F-Bird. Preto dostali v žargóne oddelenia kódové označenie Vták. Pre potreby plnenia spravodajských úloh dostal Vtáka aj agent Revír. Mal si na diktafón nahrávať priebeh politických rokovaní a rozhovory s členmi a funkcionármi KDH. Revír jedného dňa odovzdal svojmu riadiacemu dôstojníkovi nahrávku, ktorá mala potvrdzovať, že Vladimír Palko navrhuje likvidáciu premiéra Mečiara. Pre SIS to bol zásadný poznatok, pretože podobnú informáciu získala aj z ďalšieho spravodajského zdroja, o ktorom bude ešte reč na inom mieste.
Správy z rokovaní rôznych orgánov KDH a nahrávky na Vtákovi zvyšovali Revírov rating a príslušníci 52. oddelenia ho na základe týchto výsledkov považovali za cenný a spoľahlivý zdroj. Preto je pochopiteľné, že Revír mal dôveru aj vtedy, keď začal hovoriť o údajných nekalých obchodoch s cirkevným majetkom, z ktorého mali profitovať aj kresťanskí demokrati. Revír prišiel s tvrdením, že z depozitára katedrály svätého Jána Krstiteľa v Trnave (známy aj ako univerzitný kostol) miznú sakrálne predmety, umelecké diela s cirkevnou tematikou a možno aj kultúrne pamiatky. Tieto artefakty mali byť podľa agenta rozpredávané na čiernom trhu alebo vyvážané do zahraničia, okrem iného aj do Izraela. To však nebolo všetko. Agent bažiaci po vlastnom poľovnom revíri priniesol aj kópiu dokumentu s podpisom predsedu KDH Jána Čarnogurského, ktorým mal potvrdzovať, že od istého Rakúšana hnutie prijalo za umelecké diela vyvezené do zahraničia milión šilingov, čo boli približne tri milióny slovenských korún. Revír ďalej informoval, že tieto peniaze bol v istej parfumérii na Drevenej ulici v Bratislave osobne prevziať podpredseda KDH Ivan Šimko. Do nelegálneho vývozu umeleckých diel do Izraela mali byť okrem Čarnogurského a Šimka zapletení aj Vladimír Palko, Ladislav Pittner a vedúca sekretariátu predsedu KDH Viola Tóthová, matka autora tejto knihy.

Tajná služba zabezpečila, aby informácie o nekalých kšeftoch s cirkevným hnuteľným majetkom a zapojení KDH do týchto pochybných transakcií uverejnil provládny denník Slovenská republika. Kresťanskí demokrati sa okamžite ohradili a rezolútne odmietli všetky obvinenia. Ľudia z 52. oddelenia však Revírovi verili, a preto nenechali prípad zaspať. Svojho agenta pre istotu ukryli v zahraničí. Nakrútili s ním video, ktoré malo podporiť článok z denníka Slovenská republika. Revír na nahrávke tvrdil, že veľmi dobre vie o účasti politikov KDH na pochybných obchodoch. Agent sa odvolával na to, že sa dlhé roky pohyboval v prostredí KDH a veľmi často navštevoval aj stranícku centrálu v Bratislave, takže má o dianí v hnutí detailný prehľad. Päťdesiatdvojka túto príležitosť využila aj na to, aby Revír v rámci videa porozprával o tom, ako Vladimír Palko navrhuje fyzickú likvidáciu Vladimíra Mečiara. Videosvedectvo agenta SIS bolo publikované v médiách spriaznených s vládou. V tom čase si 52. oddelenie už nerobilo starosti s ochranou identity svojho tajného spolupracovníka, pretože prvotným zverejnením týchto informácií vo vládnom denníku sa v KDH okamžite vedelo, odkiaľ vietor fúka. To posledné, čo mohol Dušan T., krycie meno Revír, pre SIS urobiť, bola táto televízna prezentácia.
Kým 52. oddelenie a vyššie inštancie tajnej služby považovali operáciu Revír za uzavretú, politici KDH sa rozhodli, že sa budú brániť právnou cestou. Ján Čarnogurský dôrazne popieral, že by podpisoval príjem šilingov za vyvážané umelecké predmety. Ivan Šimko hovoril, že nikdy žiadne peniaze na Drevenej ulici neprevzal, a rovnako sa bránili aj ostatní obvinení. Kauza sa v tichosti, avšak už bez asistencie médií, ťahala roky. Najprv v rámci policajného vyšetrovania a neskôr aj v rámci občiansko-právneho konania na ochranu osobnosti. Napríklad Čarnogurského sekretárka Viola Tóthová predložila polícii originály plánovacích kalendárov predsedu KDH, do ktorých boli zaznačované všetky plánované návštevy, prijatia, stretnutia a rokovania, či už na pôde centrály alebo na iných miestach. Ani jeden záznam nepotvrdzoval, že by sa Dušan T. stretával s predsedom Čarnogurským. Tóthová a ďalší dotknutí vypovedali aj o svojich súkromných cestách do Izraela, kde navštevovali sväté kresťanské miesta. Z vyšetrovania vyplinulo, že v rámci návštev židovského štátu neboli uskutočňované žiadne transakcie s predmetmi pochádzajúcimi z trnavského univerzitného kostola.
Verejnosť na Dušana T. už dávno zabudla, keď súd po dlhých rokoch právoplatne rozhodol, že tento bývalý agent 52. oddelenia poškodil dobré meno Jána Čarnogurského, Ivana Šimka, Ladislava Pittnera, Vladimíra Palka a Violy Tóth ovej a zaviazal ho, aby každému z nich vyplatil 10 tisíc korún ako náhradu nemajetkovej ujmy. Inak povedané, súd uznal, že Revír o účasti ľudí z KDH na pochybných kšeftoch klamal.
Zverejnenie informácií o profitovaní z medzinárodného obchodu so sakrálnymi a umeleckými predmetmi nemalo žiaden negatívny vplyv na imidž KDH a jeho preferencie. Práve naopak, pre opozične naladených voličov to bol len ďalší dôkaz, že tajná služba sa zapája do politického boja a šírením dezinformácií v spriaznených médiách sa usiluje ovplyvňovať verejnú mienku. Pri tejto príležitosti je však potrebné povedať aj čosi na obranu 52. oddelenia. Ak aj súd potvrdil, že KDH a jeho predstavitelia nemali nič spoločné s aktivitami, ktoré opisoval agent Revír, nevylučuje to možnosť, že z cirkevných depozitárov sa za podozrivých okolností strácali umelecké diela a sakrálne predmety a boli nelegálnymi cestami vyvážané do zahraničia. Ak by sa to potvrdilo, bol by to obrovský problém aj bez toho, aby do toho tajná služba či ktokoľvek iný nasilu a umelo zaťahoval politiku. Keby nedostávala pätdesiatdvojka nezmyselné propagandistické zadania a mohla sa venovať spravodajskej práci bez politických a ideologických vplyvov, možno by sme sa naozaj dočkali prekvapivých a nepríjemných odhalení.
[bookmark: bookmark26]Zadanie však znelo jasne: za každú cenu atakovať opozíciu. A keďže zodpovedným vedúcim tejto a iných podobných operácií bol námestník Svéchota, museli sa plniť podľa jeho predstáv a spôsobom, ktorý preferoval silu pred inteligenciou a bezúčelné dezinformácie či kamufláže pred realitou.

DOBÝJANIE ŽABY

Spravodajské aktivity 52. oddelenia zamerané proti KDH boli rozsiahle a uskutočňovali sa v rámci operačného projektu s krycím označením Žaba, čo bola zjavná narážka na fakt, že hnutie malo hlavný stan rozložený na Žabotovej ulici v Bratislave. Operačný projekt Žaba zahŕňal celé spektrum opatrení. Od spravodajského prieniku prostredníctvom agenta Revíra cez odpočúvanie rokovaní predsedníctva a snemov KDH až po prípravu aktívnych opatrení, cieľom ktorých mala byť morálna a politická diskreditácia čelných predstaviteľov strany.
Niektoré boli úspešné, iné čiastočne a viaceré sa skončili úplným fiaskom. Do poslednej kategórie patril napríklad pokus príslušníka 52. oddelenia s prezývkou Vrtuľa preniknúť do budovy KDH. Cieľ tejto operácie nebol úplne jasný, zrejme však súvisel s opakovanými pokusmi dostať sa do zasadačky, v ktorej rokovalo predsedníctvo strany, a umiestniť tam odpočúvacie zariadenie. Vrtuľa sa občianskym menom volal Vladimír S. a do tajnej služby prišiel z armády, kde pôsobil ako pilot vrtuľníka. Preto dostal prezývku Vrtuľa.
V budove na Žabotovej ulici malo sídlo nielen KDH, ale aj MKDH, Maďarská občianska strana, SDSS a ďalšie organizácie a obchodné spoločnosti. Medzi nimi aj cestovná kancelária Pax Tour a v nej bola zamestnaná sympatická mladá dáma s krstným menom Bibiana. Vrtuľov zámer bol jednoduchý. Rozhodol sa, že Bibiánu zbalí, od čoho si sľuboval, že mu to uľahčí prístup do záujmového objektu. Plán to bol síce pekný a za určitých okolností mohol byť aj úspešný, ibaže sa skončil úplne tragicky. Zrejme preto, lebo Vrtuľa sa zásadne obliekal do málo atraktívnych kožených nohavíc a navyše potenciálnu obeť svojich zvodov namiesto elegantnej a romantickej večere pozval na palacinky. Palacinkáreň Lacinka bola v Bratislave síce vychýreným bufetom s ohromným výberom pochúťok, ale na očarenie dámy Bibianinho formátu to bolo očividne primálo. Keď sa ukázalo, že Vrtuľa zhorel ako fakľa, Pastucha mu poriadne vyčistil žalúdok a zrejme mu ani nepreplatil náklady spojené s palacinkovým občerstvením pre Bibiánu.
Pri prenikaní do budovy KDH bol o niečo úspešnejší iný príslušník päťdesiatdvojky, ktorý bol na oddelenie prevelený z prvej skupiny prvého oddelenia I. odboru. Na Žabotovu ulicu poslal svojho agenta s inštrukciami, aby v jej priestoroch porozhadzoval kapsule, z ktorých sa uvoľňoval odporný zápach. Samozrejme, nebol to iniciatívny nápad tohto spravodajského dôstojníka. Plnil iba pokyn zhora. Námestník Svéchota bol totiž presvedčený, že znervózňovaním personálu KDH podobnými infantilnosťami vnesie do strany napätie a nebodaj niekto dostane aj strach. Privolaná polícia nezistila prítomnosť žiadnych nebezpečných látok a spomienky zamestnancov KDH na túto bezvýznamnú epizódu sa vyparili rovnako rýchlo ako smrad, ktorý po sebe zanechal agent 52. oddelenia. „Bola to úplná debilina. Nemala žiaden zmysel, nepriniesla nijaký spravodajský výstup a nás urážalo, že Svéchota od nás niečo také tupé požadoval," povedal autorovi jeden bývalý príslušník päťdesiatdvojky, ktorý sa podieľal na viacerých podobných pseudooperáciách.
Tam, kde sa márne usilovali uspieť chlapi, prerazila, ako obyčajne, žena. Prsnatá mladučká blondína so schopnosťou neobyčajne presvedčivo predstierať naivitu a z nej vyplývajúcu neškodnosť. Navyše to bola novinárka. Tento status jej zabezpečoval voľný vstup do budovy na Žabotovej ulici a v čase konania tlačových konferencií KDH aj takmer voľný pohyb po jej priestoroch. Áno, bola to agentka 52. oddelenia s kódovým označením Samy, o ktorej sme už písali v prvom fragmente.
V memoároch Krycie meno Bežec bolo podrobne opísané, ako sa Samy podarilo umiestniť do takzvaného červeného salónika, kde pravidelne rokovalo predsedníctvo KDH, odpočúvacie zariadenie. Na tomto mieste si priblížime niektoré nové zistenia o udalostiach súvisiacich s odpočúvaním rokovaní vedenia KDH a zároveň si pripomenieme niektoré už známe fakty, aby bol do kontextu uvedený aj ten čitateľ, ktorí nemal možnosť oboznámiť sa s predchádzajúcou knihou.
Samy musela svojmu riadiacemu dôstojníkovi z 52. oddelenia predovšetkým detailne opísať interiér budovy na Žabotovej ulici číslo 2. Pracovníci päťdesiatdvojky si totiž museli urobiť dokonalý prehľad o prostredí, v ktorom bude plniť ich agentka veľmi delikátnu úlohu. Iniciatívna Samy zistila, že predsedníctvo KDH rokuje v spomínanom červenom salóniku. Po dôkladnom opise miestnosti príslušníci oddelenia pochopili, že je v nej síce ideálne miesto na umiestnenie odpočúvacieho zariadenia, avšak bez stáleho zdroja elektrickej energie. Preto padlo rozhodnutie, že na odpočúvanie salónika bude použité odpočúvacie zariadenie na veľké valcové baterky. A keďže jeho tvar pripomínal uhorku, aparát dostal eponymický krycí názov Uhorka a bol využívaný pri mnohých iných operáciách politického spravodajstva 52. oddelenia.

Samy teda lokalizovala miesto rokovaní politbyra hlavnej opozičnej sily. Mala do neho v čase konania tlačových konferencií prístup a mala tiež dostatok odvahy nielen vložiť medzi radiátor a drevený obklad Uhorku, ale aj chodiť vymieňať jednu za druhú, keď sa v prvej vybili batérie.
V porovnaní s Vrtuľom a agentom roznášajúcim smrad to bol obrovský krok vpred, ale na 52. oddelení šampanské ešte otvárať nemohli. Uhorka síce zachytávala diskusie predsedníctva KDH a vysielala odpočúvaný obsah za múry budovy na Žabotovej ulici, ale príslušníci Lexovho politického komanda museli urgentne popracovať na tom, aby našli vhodný oporný bod na umiestnenie prijímača s nahrávacím zariadením. Pokiaľ nebol vyriešený tento problém, dvaja príslušníci 52. oddelenia nedobrovoľne trávili dlhé piatkové večery tým, že sa cez výťahovú šachtu štverali na povalu neďalekého domu, kde s prijímačom a záznamovým zariadením, v spoločnosti holubov a ich všadeprítomného trusu, čakali, kým sa kresťansko-demokratickí politici vyrozprávajú a odhlasujú závery rokovania predsedníctva. Bol to provizórny a veľmi riskantný spôsob vyhotovovania nahrávok, pretože ich mohol kedykoľvek niekto odhaliť, ako sa teperia na povalu, kde nemali čo hľadať.
Medzitým sa horúčkovito hľadalo iné, optimálne miesto pre zriadenie oporného bodu. Technici príslušníkom päťdesiatdvojky najprv tvrdili, že prijímač s nahrávačom musia byť situované nad úrovňou Uhorky. Preto sa vydali na ďalšiu púť po výťahových šachtách, povalách a strechách okolitých budov, kde rušili nielen pokoj holubov, ale aj miestnych obyvateľov. Museli si neustále vymýšľať krycie legendy, prečo sa potrebujú dostať do domu a skontrolovať nejaké veľmi neobvyklé miesto, napríklad prehnitú povalu. Niekedy sa im podarilo vkĺznuť do bytovky nepozorovane, takže nikomu nemuseli nič vysvetľovať, avšak vtedy, ako na potvoru, jednému z príslušníkov padol do šachty mobilný telefón, ktorý z nej museli za každú cenu vydolovať.

Budova na Žabotovej ulici mala pomerne veľký dvor s množstvom garáží a za ním už pekných pár mesiacov vyrastala novostavba. Všimli si to aj príslušníci 52. oddelenia. Okamžite dostali nápad: nepozorovane vniknú do rozostavanej bytovky, vlámu sa do niektorého bytu a uložia tam prijímač s nahrávačom. Bola to riskantná a komplikovaná operácia. Keby slúžila oprávneným spravodajským záujmom, napríklad dokumentovaniu činnosti nepriateľských spravodajských služieb, zaslúžila by si ocenenie prinajmenšom za invenčnosť a odvahu. Príslušník päťdesiatdvojky zmobilizoval zámočníka tajnej služby a svojho agenta, ktorý bol zároveň príslušníkom Policajného zboru. Zámočník sa pokúšal otvoriť zámok na vytypovanom byte planžetou, ale robil pri tom taký hluk, že s tým musel okamžite prestať. Jediným rýchlym, a preto schodným riešením bolo zlomiť zámok. Kým sa v dielni vyrábal nový, príslušník postavil agenta v policajnej uniforme pred byt. Jeho úlohou bolo predstierať pred stavbármi a inými nevhodnými svedkami, že polícia zaistila miesto činu a príslušníci kriminálky v byte hľadajú stopy po páchateľoch.

V skutočnosti sa vnútri inštalovala nahrávacia časť odpočúvacieho zariadenia a všetci netrpezlivo čakali, kedy príde zámočník s novým zámkom a uvedie dvere do pôvodného stavu.
Konečne sa zdalo, že Uhorka je plne funkčná a príslušníci 52. oddelenia sa viac nebudú musieť liepať po strechách. Byt v nedostavanom dome bol skvelým konšpiračným úkrytom. Pred začiatkom rokovania predsedníctva stačilo na diaľkové ovládanie spustiť Uhorku, pohodlne vojsť do bytu, zapnúť prijímač a vrátiť sa po dvoch - troch hodinách pre nahrávku. Ibaže všetko bolo inak. Príslušníci komanda netušili, že novostavba má silný kovový skelet, ktorý prijímaču zabráni prijímať signál z Uhorky. Nahrávky boli absolútne nepoužiteľné. Pre príslušníkov 52. oddelenia to znamenalo, že musia pokračovať v hľadaní optimálneho riešenia a v piatok večer hniezdiť s holubmi na smradľavej streche.
Po mnohým peripetiách sa komandu predsa len podarilo nájsť jednoduché a vyhovujúce riešenie. Príslušníci vytvorili oporný bod pre Uhorku v starom motorovom vozidle oranžovej farby značky Lada, ktoré dostalo krycí názov Pomaranč. Z hľadiska ich potrieb to bolo mimoriadne efektívne a dobre zakonšpirované úložisko pre zvyšnú časť odpočúvacieho zariadenia. Do Pomaranča umiestnili prijímač, ako nahrávač použili opäť videowalkman (na videopásky sa zmestilo viac hodín záznamu ako na bežné kazety) a obe zariadenia pripojili na autobatériu, takže mali vyriešený aj problém so zdrojom energie. Z času na čas sa niekto s Pomarančom previezol po Bratislave a znova ho zaparkoval v blízkosti sídla KDH. Pred rokovaním predsedníctva službukonajúci spravodajský dôstojník komanda na diaľku inicioval Uhorku a v Pomaranči zapol nahrávanie. Po dvoch hodinách sa vrátil, pomocou slúchadiel overil, či sa v rokovacej miestnosti ešte rozpráva. Ak už bolo ticho, vypol Uhorku aj Pomaranč, zobral pásku, a kým si ho stihol niekto všimnúť, rýchlo zmizol.
Vďaka Uhorke a Pomaranču a najmä vďaka prešibanosti agentky Samy mala tajná služba uši v hlavnom stane najsilnejšej a z pohľadu režimu najnebezpečnejšej opozičnej strany. Ivan Lexa a Vladimír Mečiar boli v predstihu informovaní o tom, aké stanoviská a politické kroky KDH pripravuje. Pozorné vnímanie pred verejnosťou ukrytých vnútrostraníckych diskusií im umožnilo urobiť si obraz o tom, aké sa tvoria v strane názorové a záujmové krídla, a analyzovať, ktoré z nich má prevahu. Boli to strategické informácie a riaditeľ SIS a predseda vlády k nim mali prístup ešte dlho po voľbách v roku 1998, pretože zostavenie prvej vlády Mikuláša Dzurindu sa ťahalo dlhé mesiace.
Uhorka bola vskutku cenným zdrojom spravodajských informácií. Prostredníctvom tohto zariadenia zachytilo 52. oddelenie neuvážený výrok člena predsedníctva KDH Vladimíra Palka, ktorý sa - zrejme v afekte - vyjadril v tom zmysle, že najlepšie by bolo premiéra Mečiara fyzicky zlikvidovať. Rovnakú informáciu tajnej službe poskytol aj agent Revír. Bola to voda na mlyn Vladimíra Mečiara. Jeho temperamentná povaha mu bránila, aby si informáciu tohto druhu nechal pre seba. Pri viacerých príležitostiach vyhlasoval, že kresťanskí demokrati naňho pripravujú atentát.
Skutočnosť však bola zásadne iná. Je síce pravda, že v politike by takéto výroky - či už verejne, alebo v straníckych kabinetoch - padať nemali. No rovnako je pravda aj to, že keď sa Palko na rokovaní predsedníctva nechal uniesť vášňami, predseda Čarnogurský ho dôrazne uzemnil a celá diskusia na túto tému sa skončila skôr, ako vôbec začala. Veľmi dobre to vedelo 52. oddelenie aj riaditeľ Lexa, takže po tejto línii neboli prijaté žiadne ďalšie spravodajské opatrenia.
Počínanie agentky Samy pri dobýjaní Žaby a inštalovanie odpočúvacieho zariadenia v srdci generálneho štábu hlavného protivníka sú príkladom toho, ako by to malo v spravodajskej praxi fungovať. Predchádzajúca veta by platila doslova, keby Samy, Uhorka a Pomaranč neboli nástrojmi politického špicľovania. Tieto spravodajské prostriedky totiž neboli nasadené proti teroristom, korupčníkom, pašerákom zbraní a materiálov dvojitého určenia či proti príslušníkom nepriateľských spravodajských služieb. Nepriniesli žiaden osoh štátu a neboli ani prínosom pre kvalitnejšie a kompetentnejšie rozhodovanie vlády. Prospeli len osobným a politickým záujmom premiéra Vladimíra Mečiara a jeho Hnutia za demokratické Slovensko.
Ale ani to nie je úplne presné konštatovanie. Koniec kariéry trojnásobného premiéra totiž ukázal, že Vladimírovi Mečiarovi už nemohlo pomôcť vôbec nič, ani zneužívanie tajnej služby a jej degradovanie na úroveň politickej polície.
[bookmark: bookmark27]ODPOČÚVANIE DÚ A TENISTOV KUFRÍK
Druhou najsilnejšou opozičnou stranou bola Demokratická únia (DÚ). Vznikla z bývalých členov HZDS, ktorí opúšťali hnutie vo viacerých vlnách. Mečiar ich preto považoval za zradcov a osobných nepriateľov, takže žiaden zázrak, že pätdesiatdvojka sa usilovne venovala aj tejto strane.
Na čele DÚ stál Jozef Moravčík, bývalý minister zahraničných vecí v druhej vláde premiéra Mečiara, ktorý v roku 1994 šéfa HZDS v tejto funkcii vystriedal na krátkych osem mesiacov. Predseda Moravčík bol slušný a inteligentný človek, nemal však politickú charizmu a bol politicky pomerne nevýrazný. Aj preto mu venovalo 52. oddelenie iba okrajovú pozornosť. Odpočúvanie telefónu a občasné sledovanie boli samozrejmosťou, ale inak sa okolo neho nevyvíjali nijaké mimoriadne aktivity.
Politické komando SIS sa najviac zameriavalo na podpredsedov DÚ a bývalých tribúnov novembrovej revolúcie v roku 1989 Milana Kňažka a Jána Budaja. Predovšetkým Kňažko, ktorý predsedu vlády a HZDS častoval zdrvujúcimi a ironizujúcimi bonmotmi, ležal Mečiarovi v žalúdku. K tomu si treba pripočítať okolnosť, že Milan Kňažko sa veľmi aktívne angažoval vo vybavovaní politického azylu vo Švajčiarsku pre Oskara Fegyveresa, korunného svedka kauzy zavlečenia prezidentovho syna. Touto činnosťou neiritoval len predsedu vlády, ale aj riaditeľa SIS Ivana Lexu. Žiaden div, že záujem 52. oddelenia a sledovacieho útvaru SIS o Kňažkovu osobu bol priamo úmerný premiérovej nenávisti a Lexovmu strachu. Aj preto patril Milan Kňažko k najostrejšie sledovaným opozičným politikom. V rámci Demokratickej únie nemal v tomto ohľade žiadnu konkurenciu, k čomu prispeli viaceré nehorázne úlohy, ktorými komando vo vzťahu k jeho osobe poveroval námestník Svéchota.
Predseda vlády a riaditeľ SIS mali potrebu snoriť nielen v osobných životoch vedúcich osobností DÚ, ale aj v ich straníckej politickej kuchyni. DÚ bola významná opozičná strana a tvorila nedeliteľnú súčasť protimečiarovského frontu. Jej preferencie zaostávali iba o pár percent za KDH a obe strany svoju parlamentnú i mimoparlamentnú politiku neraz koordinovali. Predkladali spoločné návrhy zákonov, zvolávali mimoriadne schôdze NR SR za účelom pranierovania vlády a SIS a organizovali masové mítingy proti Mečiarovej vláde. DÚ bola príliš aktívna a nebezpečná na to, aby ju mohol režim ignorovať. A ani neignoroval.
Najprv sa zdalo, že sa na SIS usmialo šťastie a že zber informácií o DÚ a jej predstaviteľoch bude ľahkou záležitosťou. Na bránu tajnej služby totiž zaklopal občan z Beckova, člen okresnej organizácie DÚ v Novom Meste nad Váhom. Vedeniu SIS naznačoval, že disponuje informáciami, ktoré na plnej čiare skompromitujú celé vedenie Demokratickej únie. Znelo to zaujímavo a ešte interesantnejšia bola suma, ktorú za zničujúce informácie požadoval. Rovný milión korún. Horlivý Beckovčan bol pridelený na ďalšie spravodajské využitie 52. oddeleniu. Skúsení spravodajskí dôstojníci, prešibaní sabotéri a majstri špinavých trikov veľmi rýchlo odhalili, že udavač zvnútra DÚ varí z vody a ponúka také informačné plevy, aké by neuverejnili ani inak vždy ochotní redaktori Slovenskej republiky a Slovenskej televízie. Ukázalo sa, že SIS a jej politická úderka sa musia pri spravodajskom rozpracovávaní a snorení v kuloároch DÚ spoliehať výhradne len na svoje sily.
Aj preto dostalo politické komando SIS za úlohu natvrdo preniknúť do centrály DÚ. A bola to úloha oveľa jednoduchšia, ako by sa na prvý pohľad mohlo zdať. V porovnaní s dobýjaním Žaby, sídla KDH, to bola doslova hračka.
Demokratická únia si zriadila sídlo na celom jednom poschodí rožnej budovy na Medenej ulici v Bratislave. Do jej centrály sa nedalo síce nepozorovane vniknúť, ale ani to nebolo potrebné. Päťdesiatdvojka si cez svoju agentúrnu sieť v novinárskej obci zistila, v ktorej časti poschodia je umiestnená zasadačka, kde prebiehajú politické rokovania. Následne si jej príslušníci prenajali o poschodie nižšie konšpiračný byt a z neho urobili odpočúvacie stredisko. Cez víkendy, keď nebol o poschodie vyššie žiaden pohyb, vošli spravodajskí dôstojníci do konšpiračného bytu, cez plafón sa prevŕtali do rokovacej miestnosti. Mikrofón umiestnili rovno pod rokovacím stolom, okolo ktorého sa radili a prijímali strategické rozhodnutia politici DÚ. Zvuk bol vynikajúci a nebol žiaden problém s prenosom signálu. Mikrofón bol v byte priamo napojený na nahrávacie zariadenie. Poverení príslušníci komanda mohli pohodlne v papučkách vymieňať pásky a kontrolovať, či sa o poschodie vyššie ešte diskutuje.
Elitné politické komando bolo zapojené aj do ďalšej odpočúvacej operácie SIS namierenej proti predstaviteľovi DÚ. Išlo o člena predsedníctva únie, poslanca NR SR a bratislavského viceprimátora Romana Vavríka. Nie je však úplne jednoznačné, či aj tento prípad patrí do kategórie politického špicľovania. Závisí to od toho, či operácia bola vykonávaná so súhlasom sudcu alebo nie. Táto informácia nám v dôsledku masívneho skartovania dokumentácie chýba, a preto musíme čitateľovi ponúknuť dve interpretácie spravodajského preverovania prominentného člena DÚ.
Vavrík bol mocný muž v pozadí, financovanie DÚ ležalo v prevažnej miere na jeho pleciach. Na bratislavskom magistráte sa neuskutočnilo žiadne významnejšie verejné obstarávanie alebo predaj majetku väčšej hodnoty bez toho, aby tomu politicky požehnal. Existuje preto teoretická možnosť, že na túto odpočúvaciu akciu, na rozdiel od napichnutia straníckych centrál, mohla SIS mať aj povolenie sudcu.
V kauze viceprimátora Vavríka bolo 52. oddelenie iba prieskumným útvarom a dodávateľom inštalatérskych prác. Kým sa mohol začať prieskum, komando si najprv muselo vyhliadnuť vhodného príslušníka mestskej polície, ktorý vykonával službu v rámci ochrany budovy magistrátu a ktorý bol zároveň za peniaze ochotný sprístupniť príslušníkom SIS úrad primátora a jeho námestníkov v čase, keď sa v ňom nikto nenachádzal. Povoľného mestského policajta našli a ten pod rúškom noci povodil príslušníkov komanda po magistráte. Priviedol ich do pracovne Romana Vavríka, kde umiestnili plošticu. Potom skorumpovaný mestský strážca siskárom vysvetlil, aký je režim v budove v pracovnom čase a ako sa dá do nej dostať, keď znova všetci odídu. Príslušníci si všetko dobre zapamätali, spísali o nočnej exkurzii na bratislavskom magistráte služobný záznam a odovzdali ho nadriadeným. Ich úloha sa tým končila, pretože obsluhu odpočúvacieho zariadenia a vyťažovanie nahrávok vykonával iný útvar SIS.

Nie je známe, čo všetko sa tajná služba dozvedela z odpočúvania kancelárie Romana Vavríka. Možností je viac a každá vychádza z iného predpokladu. Na základe predchádzajúcich skúseností sa môžeme oprávnene domnievať, že SIS ani na túto akciu nemala povolenie sudcu. V žargóne ľudí z 52. oddelenia ju teda robila „na hulváta" či „na vandala". V takom prípade poslúžilo odpočúvanie Vavríkových rokovaní iba osobným a politickým záujmom niektorých prominentov vtedajšieho režimu. A ak sa pri tom podarilo zachytiť reči, ktoré by nasvedčovali korupčnému konaniu, mohli byť takéto informácie použité na vydieranie. Ak však SIS predsa len mala na odpočúvanie viceprimátorovej kancelárie povolenie sudcu, zrejme sa nič zásadné nedozvedela, pretože proti Romanovi Vavríkovi nebolo nikdy začaté žiadne trestné konanie. Existuje však aj taká možnosť, že súdom povolené odpočúvanie prinieslo zásadné výsledky, ale niekto veľmi vysoko tieto poznatky použil pre vlastnú potrebu. Opäť prichádza do úvahy vydieranie, ale i politický a možno aj iný obchod. Pravda o tomto prípade, rovnako ako o mnohých iných, sa s pravdepodobnosťou hraničiacou s istotou rozplynula v plameňoch alebo sa nenávratne stratila v skartovacej mašine, kde boli zlikvidované mnohé rádioaktívne spravodajské spisy.
Pri získavaní informácií z prostredia opozičných strán sa SIS nemohla spoliehať iba na odpočúvanie telefónov ich lídrov a zasadačiek. Strany mali mnohé výjazdové rokovania a veľa sa toho dalo dozvedieť aj na uzavretých častiach snemov, zjazdov a výročných konferencií. Význam a cena informácií z takýchto rokovaní rástli s blížiacimi sa voľbami, ktoré sa mali konať na jeseň 1998. A to bol dôvod, prečo vedúci 52. oddelenia Dušan Pastucha dostal od svojich nadriadených pokyn, aby spolu so svojimi ľuďmi zabezpečil odpočúvanie snemu Demokratickej únie v piešťanskom hoteli SÍňava.
Prípravy na operáciu v Piešťanoch prebiehali mesiac pred začiatkom snemu. Pastucha mal v tomto meste známeho zo starých čias, bývalého príslušníka ŠtB, ktorý spravodajsky rozpracovával takzvaných valutových cudzincov. V tom čase už dávno podnikal a jeho firma sa venovala obchodovaniu s technikou určenou na ochranu proti odpočúvaniu. Ten, kto predáva zabezpečovacie zariadenia, vie vždy ponúknuť aj ofenzívnu, teda odpočúvaciu techniku. Pastucha sa spoliehal na to, že jeho bývalý kolega mu pre potreby plánovanej akcie nielenže dodá vhodnú plošticu, ale ju aj umiestni do sály, kde sa bude konať snem DÚ. Aj sa dohodli, ale bývalý spravodajský dôstojník ŠtB zlyhal. Takmer v poslednej chvíli cúvol. Buď mal z účasti na dobrodružstve tohto druhu strach, alebo mu bolo proti srsti nechať sa zatiahnuť do politicky motivovaných operácií tajnej služby.
Oddelenie sa znova presvedčilo, že najlepším riešením je spoliehať sa na vlastné sily. Snem DÚ sa mal konať v sobotu. V piatok do Piešťan vycestovali traja príslušníci 52. oddelenia, dvaja muži a jedna žena. Ubytovali sa v hoteli SÍňava. Na izbe vytvorili oporný bod pre Uhorku, ktorú plánovali umiestniť do rokovacej sály, a začali skúmať ako by sa do nej dalo dostať. Dôkladnou previerkou hotelových priestorov zistili, že kongresová miestnosť, kde na druhý deň prebehne zasadnutie najvyššieho straníckeho orgánu, je síce zamknutá, susedí však s tanečnou sálou, do ktorej sa dá dostať cez bar. Večer za nimi prišiel na kontrolu aj šéf komanda Pastucha. Jeden príslušník z trojčlennej skupiny s Uhorkou pod bundou si s ním sadol k baru, popíjali koňak a tuho premýšľali, ako by sa mohli nepozorovane dostať do rokovacích priestorov. Druhý príslušník a jeho kolegyňa zatiaľ čakali v hotelovej izbe, či prijímač zdola zachytí vytúžený signál.
S pribúdajúcim časom sa v bare začali objavovať mladí ľudia a postupne sa presúvali do vedľajšej miestnosti. Začala sa diskotéka.
V tanečnej sále zhasli svetlá, osvetľovali ju len farebné reflektory, blikajúce v rytme hudby. Mládež tancovala, chodila z baru na diskotéku a z diskotéky do baru a to bola chvíľa, na ktorú čakali Pastucha a jeho mladší podriadený. Zamotali sa medzi tancujúcich, tvárili sa, že sa zaujímajú o miestne dievčatá. V skutočnosti však skúmali, ako by sa dostali vedľa, o miestnosť ďalej. A mali šťastie. Diskotéku od kongresovej sály oddeľovala len posuvná stena. Čo viac si mohli priať? Len to, aby sa od aparatúry, umiestnenej pri posuvných vrátach, na maličkú chvíľu vzdialil dídžej. Keď si konečne odskočil, Pastucha s kolegom vošli do rokovacej sály. Museli sa rozhodovať veľmi rýchlo. Jediné vhodné miesto na uloženie Uhorky bola rímsa ťahajúca sa pod plafónom okolo celej miestnosti. Kým sa však začali štverať hore, zapli Uhorku, mobilným telefónom sa spojili s dvojicou čakajúcou na izbe a opýtali sa, či prijímač zachytáva signál. Keď dostali kladnú odpoveď, okamžite položili plošticu s baterkami dimenzovanými na 24 hodín na rímsu a vrátili sa cez diskotéku do baru, kde si po úspešnej akcii dali ešte jeden koňak.
Na druhý deň sa 52. oddeleniu úspešne podarilo nahrať celý snem DÚ. Po jeho skončení príslušníci komanda museli počkať na ďalšiu vhodnú príležitosť, aby si z rokovacej miestnosti zobrali Uhorku a mohli sa aj s cenným úlovkom vrátiť do Bratislavy.
Je nepochybne zavrhnutiahodné, že Mečiarov režim sa opieral o politické špicľovanie a namiesto korektnej politickej súťaže sa spoliehal na zneužívanie tajnej služby. Avšak odpočúvanie snemu DÚ bolo len neškodným uličníctvom v porovnaní s násilným aktívnym opatrením, ktoré proti Milanovi Kňažkovi nariadil námestník riaditeľa SIS Jaroslav Svéchota. Útok proti politikovi sa mal odohrať na území Českej republiky a to robilo z celej operácie mimoriadne chúlostivú záležitosť. Našťastie pre Kňažka i Slovenskú republiku akcia bola neúspešná, respektíve sa po zlyhaní ľudského faktora skončila skôr, než stihla začať jej násilná fáza. Keby vyšla, Kňažko by asi prišiel o pár osobných vecí a možno aj utŕžil monokel. A pre štát by z toho bola neuveriteľne trápna medzinárodná blamáž.
Tenistov telefón, takú mal na 52. oddelení prezývku vášnivý hráč tejto hry Milan Kňažko, bol Lexovou SIS nepretržite odpočúvaný. Ako inak, na hulváta, respektíve na vandala. Z týchto nahrávok sa námestník Svéchota dozvedel, že podpredseda DÚ Kňažko bude mať v kaviarni jedného z pražských hotelov na Václavskom námestí stretnutie s istým Slovákom, žijúcim v Českej republike. Z krajiny našich západných susedov mal po schôdzke okamžite odcestovať do Švajčiarska, s najväčšou pravdepodobnosťou na návštevu za azylantom Oskarom Fegyveresom, korunným svedkom kauzy únosu prezidentovho syna.
Jaroslav Svéchota už dlhší čas vedel, že Milan Kňažko je v styku s Fegyveresom, a to ho priviedlo k myšlienke, že by sa rád zmocnil jeho diplomatického kufríka. Pravdepodobne si myslel, že v ňom politik ukrýva a prenáša spravodajsky hodnotné dokumenty. Existuje milión a určite aj viac inteligentných spôsobov, ako sa nenásilne zmocniť osobných vecí alebo batožiny záujmového objektu. Plukovník Svéchota však zásadne uprednostňoval metódy inteligenciou neopelené. Jeho riadenie tajnej služby bolo živým protipólom základného významu anglického pojmu pre označenie spravodajskej činnosti, ktorým je intelligence.
Pán námestník rozhodol, že 52. oddelenie sa musí kufríka zmocniť vo chvíli, keď bude Kňažko, alias Tenista, so svojím známym piť kávu na Václavskom námestí. A nebol by to plukovník Svéchota, keby do tejto operácie nezapojil nielen množstvo ľudí z vnútra tajnej služby, ale aj orgány ministerstva zahraničných vecí. Tak, ako pri organizácii únosu prezidentovho syna, aj pri love na Kňažkov kufrík vytvoril všetky potrebné predpoklady, aby akcia neostala utajená. Za to, že sa príbeh o kufríku podpredsedu DÚ ocitol na stránkach tejto knihy, teda paradoxne vďačíme práve Jaroslavovi Svéchotovi.
Námestník riaditeľa SIS nariadil, že do akcie majú byť nasadení piati príslušníci 52. oddelenia. Na tento účel im osobne zabezpečil vhodný vozový park a dostatok zvláštnych finančných prostriedkov na pokrytie predpokladaných i neočakávaných výdavkov. Kým stihla lúpežná skupina vyraziť do Prahy, Svéchota sa telefonicky spojil so slovenským veľvyslanectvom v Prahe. Nášmu veľvyslancovi Ivanovi Mjartanovi síce nepovedal, čo idú príslušníci SIS stvárať na území Českej republiky, ale požiadal ho, aby im slovenský zastupiteľský úrad poskytol pomoc a podporu, ak to budú potrebovať. Bolo dohovorené heslo, ktorým sa naši tajní majú prihlásiť, aby na ambasáde vedeli, že to sú tí ľudia z SIS.
Oddelenie vyslalo na hon za Tenistovým kufríkom piatich príslušníkov. Romana, Oskara, Tinu, Tomáša a ďalšieho muža, ktorého krstné meno sa nepodarilo zistiť, a preto ho budeme volať Stranger. Svéchota mal určité pochybnosti o Tomášovi. Čakalo sa od neho, že vstúpi do kaviarne, uchmatne kufrík, a ak by sa s ním začal Kňažko o svoje propriety naťahovať, musel by mu vraziť medzi oči poriadny direkt. Námestník riaditeľa SIS si nebol istý, či to Tomáš zvládne, ale hlavný výkonný dôstojník akcie Roman sa zaňho u Deda, ako Svěchotu familiárne volali, zaručil. Tvrdil, že Tomáš má gule nielen na krádež kufríka, ale aj na to, aby v prípade potreby Kňažkovi jednu vrazil.
Plán bol teda nasledovný: Tomáš vpáli do kaviarne, ukradne kufrík, rýchlo vybehne na Václavák, kde ho vloží náhodnému okoloidúcemu Strangerovi do cestovnej tašky, a ak by sa Kňažko za niektorým z nich rozbehol, Oskar a Tina, predstierajúc popletenú mileneckú dvojicu, mu zatarasia cestu, aby Tomáš a Stranger mohli bez stopy zmiznúť. Roman to všetko zopodiaľ riadil.
Všetci vedeli, čo majú robiť. Oskar a Tina sa popod pazuchy vodili hore-dole po námestí. Stranger bol pripravený vyraziť v ústrety Tomášovi, len čo sa vyvalí z kaviarne aj s kufríkom. Nechajme však na chvíľu prehovoriť bývalého príslušníka 52. oddelenia, ktorý má o akcii na Václavskom námestí informácie z prvej ruky: „Lenže problém vznikol vtedy, keď sa Tomáš zastavil pred vchodom do kaviarne, lebo sa posral. Oskar a Tina práve prechádzali okolo a hovoria mu 'Tak čo je? Už to urob!' a pokračovali akoby nič ďalej. O pár minút sa vracajú naspäť a ten sraľo tam ešte stále stojí. 'No tak, už choď dnu a urob to,' nervózne mu na pol huby hovorí Oskar. Ale Tomáš tam len stál ako drevený a povedal: 'Neviem sa pohnúť!' A ďalej tam stál ako posratý..."
Tomáš bol načisto perplex, nedalo sa nič robiť. Plán nefungoval a nikto nechcel improvizovať. Vedúci zájazdu Roman, ktorý mal český pôvod, utekal do telefónnej búdky a hlásil do slúchadla Svéchotovi: „Pane náměstku, nevyšlo to!" Lexov zástupca takéto správy neprijímal. Jeho nezaujímalo, že Tomáš si naložil do nohavíc. Roman sa zaňho navyše zaručil. Tak aké „nevyšlo to"?! Šťavnato, ale veľmi presne to vyjadril náš dobre informovaný expríslušník päťdesiatdvojky: „Svěchota Romana cez telefón nemilosrdne zjebal a prikázal mu okamžite pokračovať v akcii."
Oskar, Tina a Stranger medzičasom strážili Kňažka, aby im nezmizol z dohľadu. Keď sa k nim pripojil Roman s jasným odkazom od Svěchotu, že bez kufríka sa do Bratislavy vracať nemajú, sledovali politika na hlavnú železničnú stanicu. Milan Kňažko nastúpil do vlaku smer Švajčiarsko. Všetci členovia tajnej výpravy, okrem neboráka Tomáša, za ním. Mysleli si, že vo vlaku sa im nejako podarí splniť misiu. Ušla im drobnosť: ak by sa aj zmocnili Kňažkovho pokladu, uzavretý priestor a veľká rýchlosť by im bránili v efektívnom úniku. Na vlastnú škodu si to uvedomili, až keď sa súprava za Prahou valila plnou parou smerom k nemeckým hraniciam. Neostávalo im teda nič iné, len vystúpiť na prvej zastávke ešte na českom území, presunúť sa do Prahy a odtiaľ sa vrátiť s dlhým nosom autami Slovenskej informačnej služby do Bratislavy.
Tam ich už čakal rozzúrený Svéchota. Strašne im vyčistil žalúdky a Roman dostal bonusový pucung za Tomášovo zlyhanie. Podľa pôvodných Romanových predstáv mala byť naháňačka za Kňažkovým kufríkom Tomášovým krstom ohňom. Mal ukázať, že je odvážny, spoľahlivý a schopný obstáť v ostrých akciách. Náš zdroj z 52. oddelenia sa vyjadril, že od tej chvíle bol považovaný za úplného tajtrlíka. Teda použil oveľa ostrejší výraz, ale na tom až tak nezáleží. Podstatné je, že Tomáš stratil dôveru, odstavili ho na vedľajšiu koľaj a už nikdy ho nepustili do žiadnej špeciálnej operácie. Odvtedy už len riadil svoju agentúrnu sieť a písal spravodajské záznamy.
Pravdepodobne by ho boli z tajnej služby aj vyhodili, mal však v rukáve jeden tromf. Tomáš bol v dôvernom styku s pracovníkom televízie Markíza, ktorý nemal ani potuchy o tom, že jeho priateľ je príslušníkom SIS. Bez akéhokoľvek podozrenia Tomášovi rozprával
o	interných vzťahoch v televízii, o tom, kto je s kým kamarát, aké majú redaktori spravodajstva vzťahy s politikmi a podnikateľmi, kto s kým spáva a kto má aké slabosti. Informácie z prostredia televízie, ktorá nebola vláde priateľsky naklonená, boli pre vedenie SIS mimoriadne cenné. A to Tomáša zachránilo pred prepustením zo služobného pomeru.
Tento spravodajský dôstojník napokon ostal v službe až do príchodu staronového riaditeľa Vladimíra Mitra. Je to ten Tomáš, o ktorom sme v prvom fragmente písali, že bol ochotný spolupracovať so zvláštnou komisiou na odhaľovaní nezákonností SIS a jej špeciálneho komanda s kódovým označením 52. oddelenie. Bývalí kolegovia z oddelenia mu za to prichystali krutý trest. Vylákali ho na stretnutie, kde sa strhla fingovaná bitka, pri ktorej skutočné rany utŕžil jedine nešťastník Tomáš.
Nepodarilo sa zistiť, nakoľko bol do kufríkového šialenstva a prenasledovania Milana Kňažka, zvaného Tenista, zainteresovaný vedúci 52. oddelenia Dušan Pastucha. Znie to možno nelogicky, ale pomery v SIS boli v rokoch 1995 - 1998 skrátka také. Stávalo sa pomerne často, že Jaroslav Svéchota poveroval Romana, Oskara a niekoľkých ďalších dobrodruhov z päťdesiatdvojky úlohami bez vedomia jej šéfa. Spravidla to boli najšpinavšie akcie z najšpinavších a mnohé z nich nesúviseli ani s politikou, ani s ovplyvňovaním verejnej mienky, ale s ochranou ekonomických záujmov námestníka Svěchotu a niektorých prominentov vtedajšieho režimu.
[bookmark: bookmark28]V RYTME SONGU „KILLING ME SOFTLY..."
Najproduktívnejšou formou získavania spravodajských informácií z prostredia opozičných politických strán bolo zrejme odpočúvanie. Nie telefónov, na tie si väčšina opozičných lídrov a poslancov dávala pozor. Ako sme si už ukázali a ďalej ukážeme, veľmi úspešné bolo nasadzovanie ploštíc do rokovacích miestností, kongresových hál, hotelových salónikov a ďalších priestorov, kde sa schádzali najrôznejšie stranícke grémiá. Tajná služba s veľkou obľubou nahrávala separátne rokovania opozičných poslancov so zahraničnými návštevami a odborníkmi z oblastí, ktorým sa v parlamente venovali. Primárnym cieľom týchto operácií bolo, pochopiteľne, KDH a jeho najvyšší predstavitelia.
Na prvý pohľad sa môže zdať, že odpočúvanie snemov nemalo žiaden význam, pretože o ich výsledkoch takmer v reálnom čase informovali médiá. Do veľkej miery je to pravda, ale mnohé stranícke podujatia tohto typu majú verejnú a neverejnú časť. A práve na tej neverejnej sa prednášajú mnohé polemické stanoviská, kritizuje sa vedenie alebo si aj členovia predsedníctva skočia do vlasov. Poznať obsah interných hádok znamená získavať palebnú muníciu pre vládnu propagandu a presne o to SIS išlo. Neverejné časti snemov sú aj zdrojom informácií o straníckom financovaní. Niežeby partajní pokladníci vešali delegátom na nos všetky detaily, ale predsa len im povedia viac ako novinárom a ako priznajú príslušnému parlamentnému výboru či ministerstvu financií. Aj z takýchto náznakov dokáže šikovný analytik vydolovať cenné informácie.
K snemovaniu strán patria aj kuloárne diskusie a tie sa vedú nielen v okolitých reštauráciách, ale aj na hotelových izbách, na ktorých 52. oddelenie v hojnom počte vysadila obľúbené Uhorky. A osobitnú kapitolu tvorí odpočúvanie miestností prenajatých v hoteloch v mylnom presvedčení, že tu si politici so svojimi partnermi pohovoria bez zvedavých uší tajnej služby. Aj keď väčšina operácií tohto druhu sa podobá ako vajce vajcu, niektoré z nich si priblížime podrobnejšie. Už len preto, aby sme mali predstavu o tom, koľko energie, peňazí a spravodajského dôvtipu SIS premárnila na neefektívne a nezákonné politické sliedenie.
Jednou z najrozsiahlejších akcií 52. oddelenia v rámci operačného projektu Žaba, a proti kresťanským demokratom vôbec, bolo odpočúvanie snemu KDH v Prešove v roku 1997. Asi týždeň pred jeho konaním vycestovala na východné Slovensko štvorčlenná úderka politického komanda SIS (v zložení traja muži a jedna žena), aby sa dôkladne pripravila na kľúčový predvolebný zraz straníckych delegátov.
Prvú noc v hlavnom meste Šariša si vyslaný tím príslušníkov 52. oddelenia vyšiel do baru, z ktorého aj rýchlo vypadol. Objavil sa v ňom mafiánsky mini boss z neďalekých Košíc. Volal sa Alexander Horváth a známi mu hovorili Šani. Bol povestný skromným intelektom a absenciou spoločenskej výchovy. Pravdepodobne to bolo príčinou, že do každého zapáral a neustále nútil personál donekonečna púšťať skladbu Killing Me Softly With His Song, čím neuveriteľne obťažoval všetkých prítomných. Jeden zo spravodajských dôstojníkov bol správaním košického gangstra natoľko konšternovaný, že by pri najmenšom náznaku konfliktu neváhal Šaniho zastreliť. Štvorica sa preto vybrala do iného baru, ale Šani Horváth o chvíľu obšťastnil svojou prítomnosťou aj osadenstvo tohto lokálu a, ako inak, znova prítomných terorizoval omieľaním sladkej odrhovačky. Keď sa ľudia z 52. oddelenia u čašníka domáhali inej hudobnej kulisy, dostali na tie časy príznačnú odpoveď: „Je tu pán Šani z Košíc, a ak sa to niekomu nepáči, môže odísť." Bojovne naladený príslušník mal v tej chvíli chuť namiesto Horvátha zastreliť barmana, ale napokon podnik v mieri opustili. A na dvojnásobné stretnutie s Alexandrom Horváthom na niekoľko hodín zabudli...
Hneď na druhý deň sa partia z 52. oddelenia presúvala autom po Prešove a takmer to pochovalo pripravovanú operáciu proti KDH. Bol silný mráz a zľadovatená cesta, takže keď pred nimi idúce vozidlo náhle zastavilo a oni prudko zabrzdili, narazili mu do kufra. Škoda na oboch autách bola síce nepatrná, avšak hneď tretí v poradí za nimi boli policajti. Z toho mohol byť veľký problém. Auto dôstojníkov SIS malo neevidovanú poznávaciu značku a v jeho kufri sa nachádzalo obrovské množstvo spravodajskej techniky - Uhorky, vysielače, prijímače, nahrávače, káble, pásky. Všetci štyria mali pri sebe falošné občianske a vodičské preukazy. Vždy duchaplný, aj keď občas prchký, príslušník mal vo vrecku ešte odznak kriminálnej polície. Získal ho za 10 tisíc korún od spolupracujúceho policajta, ktorý svojim nadriadeným nahlásil, že odznak stratil.
Za týchto okolností - siskári, poškodení a policajti - všetci naraz povyskakovali z áut a začali riešiť situáciu. Všetci prítomní veľmi dobre vedeli, že na vine je ten, kto narazil zozadu. Pochopiteľne, hlavné slovo mali policajti. V prvom rade chceli vidieť doklady od áut a potom občianske a vodičské preukazy. Vtedy pristúpil príslušník s odznakom kriminálky k jednému z policajtov, ukázal mu ho a sprisahanecky mu pošepkal: „Pst, my sme tu inkognito." To policajta veľmi zaujalo. Opýtal sa, kvôli akému prípadu. Pohotový päťdesiatdvojkár si spomenul na predchádzajúci večer a bez zaváhania odpovedal: „Kvôli tomu bláznivému Šanimu, ktorý vám tu jazdí na čiernom Jaguári s dunajskostredskou ešpézetkou."

Policajta to nielen zaujalo ale zrejme aj uspokojilo. Alexander Horváth bol švagrom Róberta Holuba, v tom čase najsilnejšieho bossa podsvetia v Košiciach. Pod jeho ochranou Šani traumatizoval celý Prešov, takže miestni policajti veľmi radi počuli, že kolegovia z Bratislavy im prišli vypomôcť. A keď ešte vysvitlo, že náš siskár, ktorý len niekoľko rokov predtým tiež slúžil v polícii, a prešovský policajt majú v Bratislave spoločných žandárskych známych, nehoda bola okamžite zabudnutá.
Keby chlapík s odznakom kriminálky nebol taký pohotový, všetko by asi dopadlo úplne inak. Ak by si prešovskí policajti lustrovali evidenčné číslo auta, na ktorom sa viezli ľudia z komanda, zistili by, že neprechádza evidenciami. To by ich pravdepodobne viedlo k tomu, aby si preverili aj ich doklady, čo by bolo zdrojom ďalších prekvapení. Od nich by už nebolo ďaleko k tomu, aby vykonali prehliadku vozidla. V jeho kufri by našli veľmi čudné systémy. A v tom okamihu by sa mohli stať dve veci. Buď by im docvaklo, že majú dočinenia s tajnou službou a zo strachu by ich okamžite nechali na pokoji, alebo by sa v nich ozval policajný inštinkt a pokúsili by sa nasadiť podozrivej štvorici putá. Úspech akcie zjavne visel na vlásku. Schopnosť improvizovať a presvedčivo reagovať však patrí k spravodajskému remeslu a prinajmenšom jeden zo štvorice sa v tomto umení osvedčil. Škoda len, že jeho talent nebol využitý pre štát prospešnejším spôsobom.
Ale vráťme sa naspäť k rozsievaniu Uhoriek na sneme KDH. Príslušníci päťdesiatdvojky boli v prvých dňoch misie ubytovaní v konšpiračnom byte SIS v Prešove a robili prieskum terénu. Zistili, že športová hala, v ktorej sa malo podujatie konať, a hotel, kde mali byť ubytovaní jeho účastníci, tvoria jeden komplex. Nastal čas preniknúť do záujmových priestorov, a preto sa diverzná skupinka presťahovala z konšpiračného bytu do hotela. Času nebolo nazvyš, museli konať rýchlo a rozhodne.
Nebolo zložité preniknúť do haly, kde sa o niekoľko hodín neskôr zišli delegáti najvyššieho straníckeho orgánu KDH. Nebadane do nej vošli, na strategické miesto umiestnili Uhorku a rýchlo vypadli. Oveľa ťažšie to bolo s napichnutím hotelových izieb najvyšších predstaviteľov hnutia. Do riešenia tohto rébusu museli zapojiť nielen svoje prešibané hlavy, ale aj mladé a obstojne trénované pečienky. Večer pred príchodom kresťanských demokratov sa mužská časť úderky 52. oddelenia vytrvalo venovala dvoreniu recepčnej. Neustále ju pozývali na drinky, čo spočiatku odmietala s odôvodnením, že v práci nepije. Čím bola pokročilejšia hodina, tým menej bola odhodlaná vytrvať v dodržiavaní tejto zásady, až napokon podľahla. Z jedného pohárika bolo niekoľko a tesne pred polnocou bola mladá recepčná takrečeno na šrot.
Mladí páni z päťdesiatdvojky však v kurizovaní nepoľavovali, ani keď už ledva stála na nohách. Neustále ju zamestnávali prívalom nových komplimentov, aby sa mohla ich triezva kolegyňa nebadane zmocniť rezervačných kníh a zistiť z nich, na ktorých izbách budú ubytovaní predseda KDH Ján Čarnogurský a poslanec Ladislav Pittner. Bola to len časť toho, čo sa od smelej dôstojníčky očakávalo. Nepozornosť opitej strážkyne recepcie musela využiť aj na krádež kľúčov od príslušných izieb. A bola úspešná.
Dala znamenie naoko tokajúcim chlapcom. Jeden z nich, ten naj- triezvejší, sa ospravedlnil, že si musí na chvíľu odskočiť. Zvyšní dvaja mládenci služobne ďalej zabávali nezodpovednú fešandu. Príslušníčka s kolegom neváhali. Veľmi rýchlo prenikli s pomocou ukradnutých kľúčov do izieb, v ktorých mali nocovať Čarnogurský s Pittnerom. Uhorky zastrčili, ako obvykle, za radiátory a do niekoľkých minút boli zase pri popíjajúcej spoločnosti. Neohrozená siskárka stihla medzičasom vrátiť kľúče na recepciu. Odpočúvanie sa teda mohlo začať.
Skoro ráno sa štvorica spravodajských dôstojníkov naoko vzdialia z Prešova. V skutočnosti sa však len znova nasťahovala do konšpiračného bytu a vzápätí sa vrátila pred komplex, kde sa o chvíľu začínalo snemovanie a kde medzi dvoma rokovacími dňami budú spať delegáti a najvyšší stranícki náčelníci. Na parkovisku pred hotelom nechali odstavené dve autá, ktoré slúžili ako oporné body pre prijímače a nahrávacie zariadenia. Len čo sa snem začal, na diaľku spustili Uhorky v rokovacej sále, ale aj v naštepených izbách.
Tým sa však pre údernú skupinu 52. oddelenia nič nekončilo. Snemoví hostia vedú strašne veľa dlhých rečí, takže v autách museli pravidelne vymieňať pásky. O to sa starala príslušníčka a jej kolega s odznakom kriminálnej polície. Ďalším účastníkom či spolupáchateľom akcie bol náš starý známy Vrtuľa, ktorý neúspešne dobýjal Žabu balením pracovníčky cestovnej kancelárie Pax Tour. V tejto fáze operácie dostal za úlohu zdokumentovať evidenčné čísla všetkých motorových vozidiel, zaparkovaných pred hotelom a športovou halou. Aby nechodil po ulici s perom a notesom, vyfasoval miniatúrny nahrávač značky F-Bird (v žargóne 52. oddelenia Vták), na ktorý si mal diktovať značky a typy áut.
Bola to vcelku triviálna úloha, no ani v nej Vrtuľa zvlášť neexceloval. Na Vtáka si poznamenal približne len polovicu áut, pretože mu bola údajne hrozná zima. „Je tu... Je tu strašná zima... Počujete... Počujete, ako mi... ako mi drkocú zuby?" ozývalo sa prerývane z Vtáka, keď si jeho poznámky kolegovia prehrávali, až keď už boli na konšpiračnom byte v Bratislave. Niekto jeho prácu však musel dokončiť, tak sa príslušník s príslušníčkou, čo vymieňali v autách pásky, vybrali per pazucha na prechádzku chladným novembrovým predpoludním a nenápadne si do diktafónu robili hlasové poznámky o prítomných autách.
Manévre okolo evidenčných čísiel mali 52. oddeleniu pomôcť urobiť si prehľad, akí delegáti, administratívny personál, hostia či novinári sa snemu zúčastnili. Lustráciami sa zisťovali mená majiteľov áut a potom sa medzi nimi hľadali osoby, ktoré by mohlo komando pod nejakou zámienkou kontaktovať. Jednoducho povedané, tajná služba chcela urobiť priesak do KDH a pre dosiahnutie tohto cieľa vyvíjala maximálne možné úsilie a pravdepodobne aj o čosi viac.
Snem sa skončil, funkcionári, radoví členovia, hostia a novinári poodchádzali. V rokovacej miestnosti a v hoteli po nich museli poupratovať nielen miestni zamestnanci, ale aj štvorčlenná partia spravodajcov z Bratislavy, ktorá už týždeň kočovala medzi miestom konania snemu a konšpiračným bytom tajnej služby. Nastal čas posledného sťahovania. Keď hotel opustil posledný účastník, naposledy sa doň nasťahovali inštalatéri odpočúvacích prístrojov. Znamenalo to opäť pozabíjať masu mozgových buniek popíjaním alkoholu so starou dobrou kamarátkou z recepcie. Rutinne ju opili, rutinne jej ukradli kľúče a rutinne pozbierali Uhorky. Na druhý deň ráno zaplatili účet na recepcii hotela, v ktorom boli ubytovaní na falošné občianske preukazy, a vydali sa s hojnou úrodou nahrávok na spiatočnú cestu do Bratislavy.
Prešov si žil ďalej svojím životom. Cez deň miestnych podnikateľov a večer návštevníkov barov vytrvalo molestoval neodbytný Alexander Horváth alias Šani z Košíc. Zdalo sa, že zvukový chvost Killing Me Softly With His Song, ktorý za sebou všade ťahal, raz niekoho určite zabije. Nikto neveril, že by sa to mohlo zmeniť. Asi aj policajti, čo ututlali nehodu siskárov vydávajúcich sa za lovcov bláznivého Šaniho, „ktorý vám tu jazdí na čiernom Jaguári s dunajskostredskou ešpézetkou", už prestávali dúfať. A už vôbec nikto neveril a netušil, že sa to stane len niekoľko týždňov po ukončení odpočúvaného snemu KDH.
Prišlo to ako blesk z jasného neba. Šani sa práve nachádzal pred podnikom, z ktorého kvôli nemu už druhý raz v ten istý večer odišla štvorica príslušníkov 52. oddelenia, aby nedošlo ku konfliktu. Náhle naňho zo zálohy vystrelil čakajúci vrah a trafil ho do chrbtice. Bol to odvetný a možno aj preventívny útok skupiny banskobystrického bossa Mikuláša Černáka, ktorý bol v konflikte s Horváthovým švagrom a košickým kápom Róbertom Holubom. Šani mal podľa pôvodného plánu zomrieť, avšak výstrel do chrbtice ho neusmrtil, ale kruto zmrzačil. Zákerný výstrel od chrbta ho pripútal na invalidný vozík. Dodnes je odkázaný na to, aby mu niekto vymieňal plienky. Takto si svoje killing me softly zrejme nepredstavoval...
[bookmark: bookmark29]SAMÉ UHORKY: V MARTINE, V STUPAVE I DEVÍNSKEJ NOVEJ VSI
V roku 1998 schválila vládna koalícia vedená premiérom Vladimírom Mečiarom novelu volebného zákona, ktorá fakticky vyradila z hry volebné koalície. Ak by koaličný spolok nezískal vo voľbách 10 percent hlasov, nedostal by sa do parlamentu. I keď matematický súčet preferencií strán neformálnej opozičnej Modrej koalície v zložení KDH - DÚ - DS bol vysoko nad nové desaťpercentné kvórum, nikto nechcel riskovať, že po jesenných voľbách sa pravica ocitne mimo parlamentu. Tri spomínané subjekty spolu so Stranou zelených Slovenska a SDSS preto najprv vytvorili Dúhovú koalíciu, ktorú neskôr pretvorili na jednotnú volebnú stranu s názvom Slovenská demokratická koalícia (SDK).
Projekt SDK si vyžadoval mnohé interné zmeny v materských stranách a tým bolo venované aj rokovanie straníckeho aktívu KDH v Martine. Nikto zo zainteresovaných, ktorých autor tejto knižky oslovil, si už nepamätal, či išlo o rokovanie Rady KDH alebo iného orgánu hnutia. Pravde sa bude zrejme podobať, že išlo o zasadnutie rady, na ktorej sa diskutovalo o strategických otázkach súvisiacich s obhajovaním záujmov kresťanských demokratov na pôde SDK, ktorú ortodoxné krídlo strany považovalo za nutné zlo.
Isté je však to, že takáto stranícka seansa sa uskutočnila v roku 1998, prebehla v Martine a na pokyn vedenia SIS sa o ňu opäť čulo zaujímalo 52. oddelenie. Taktika komanda bola veľmi podobná tej, ktorú použilo v Prešove. Dokonca aj zostava bola takmer identická. Boli tu ostrý príslušník s odznakom kriminálnej polície so šikovnou kolegyňou a ešte ďalší dvaja spravodajskí dôstojníci. Ich úlohou bolo preniknúť do veľkej miestnosti (zdroje sa rozchádzajú, či to bola spoločenská sála alebo telocvičňa) pri niektorej zo škôl v centre Martina a umiestniť do nej nahrávacie zariadenie, známe pod označením Uhorka.
Operácia sa opäť pripravovala týždeň vopred. Najprv sa urobila vonkajšia previerka záujmového objektu, ktorou sa zistilo, kde sa budova presne nachádza, ako ďaleko je od hotela a kde je najbližšia policajná stanica, aké sú odtiaľ únikové trasy a podobne. Zbežná obhliadka ešte priniesla zistenie, že škola nie je vybavená alarmom, ale na noc sa precízne zamyká a dokonca sú na nej aj nejaké mreže.
Dva dni pred začiatkom rokovania príslušného grémia KDH sa štvorčlenný úderný oddiel tajnej služby ubytoval v hoteli Turiec.

Odtiaľ v noci podnikol prieskumnú výpravu, cieľom ktorej bolo zistiť, či sa do budovy nedá nepozorovane dostať nejakým tajným vchodom. Dvaja členovia skupiny ostali neďaleko školy strážiť príjazdové, respektíve únikové cesty. Ďalšia dvojica, vybavená pomôckami na nočné videnie, sa vybrala do areálu školy. Jedni aj druhí mali vysielačky. Nepoužívali ich na dorozumievanie sa pomocou slov, ale klikaním. Vysielačky totiž nemali zašifrované, takže by ich mohla počuť nielen každá policajná hliadka, ale hocaký šikovnejší rádioamatér. Preto sa dohodli, že strážcovia budú prieskumníkom dávať znamenia. Jedno kliknutie znamenalo, že ku škole sa blížia policajti. Dve: idú civilné osoby. Tri kliky boli povelom, aby z objektu okamžite vypadli.

Počas nočného prieskumu síce nikto utekať nemusel, ale neobišlo sa to bez komplikácií. Jeden z tých, ktorí sa mali dostať cez plot do areálu školy, v prípravnej fáze na hoteli všetkých poučoval, že akcia musí prebehnúť v absolútnej tichosti. A práve on narobil strašný hluk pri preliezaní. Zariadenie na nočné videnie totiž skresľuje vzdialenosti. Myslel si, že už je na druhej strane, a preto sa len voľne spustil dolu. V skutočnosti však bol iba na vrchole plota, takže sa zle vypočítaným zoskokom obesil. Presnejšie povedané, zachytil opaskom o nejakú tyč a rozhadzujúc rukami, nohami plieskal po vlnitom plechu, čím narobil v tichom nočnom Martine obrovský hluk, ktorý sa nedal prepočuť. Ticho nastalo, až keď ho druhý kolega zvesil a on spadol na všetky štyri do priestorov areálu školy.
Previerka nepriniesla žiadne pozitívne výsledky. Ukázalo sa, že všetky časti budovy sú dobre uzavreté. Dalo by sa do nej dostať iba násilím. Toto zistenie nahlásili vyššie. Námestník Svéchota trval na tom, aby sa za každú cenu dostali do budovy, a ak to bude potrebné, nech sa do nej aj vlámu. Lenže to sa ľahko hovorí niekomu, kto sedí vo veľkom koženom kresle v centrále tajnej služby na Vajnorskej ulici v Bratislave. Oveľa ťažšie sa takáto nezákonná akcia uskutočňuje na mieste činu, a preto sa komando vzbúrilo. Jeho členovia odmietli násilné vniknutie do školy. Vymysleli inteligentnejší a rafinovanejší plán, ako dostať Uhorku do miestnosti, kde sa zídu okresné, krajské a bratislavské špičky KDH.

Tím poverený prepašovaním odpočúvacieho zariadenia do rokovacej sály tvorili z veľkej časti príslušníci päťdesiatdvojky, ktorí zabezpečovali odpočúvanie snemu KDH v Prešove. Bol medzi nimi už spomínaný pohotový mladý muž s odznakom kriminálnej polície. Pravdepodobne to bol jeho nápad, aby spolu s kolegyňou zaklopali na dvere správcu objektu a požiadali ho o sprístupnenie telocvične. Legitimoval sa mu preukazom kriminálky a vysvetlil mu, že práve na okresnom riaditeľstve Policajného zboru vypočúvajú bytového zlodeja a ten im povedal, že ukoristené zlato a šperky si ukryl za radiátor v telocvični. Zriadenec ich ochotne odviedol do telocvične. Kým sa príslušník tváril, že usilovne prehľadáva priestory za radiátormi, jeho kolegyňa sa o čomsi živo rozprávala s nič netušiacim mužom. Dokonca si ho odviedla trochu nabok, čo jej akčný komplic využil na to, aby nepozorovane zasunul Uhorku za radiátor. Keď vykonal, čo mal, pripojil sa k diskutujúcej dvojici a so smutnými očami pánovi správcovi oznámil, že výpoveď podozrivého sa nepotvrdila, žiadne drahé kovy za radiátormi neboli.
Uhorka bola konečne tam, kde ju potrebovali mať. Pred začiatkom zasadnutia zaparkovali v blízkosti školy modrú Škodu Feliciu a umiestnili do nej prijímač s nahrávačom. Počas rokovania chodili príslušníci komanda do auta vymieňať pásky, čo v tom čase považovali za veľké bezpečnostné riziko. Päťdesiatdvojka mala určité podozrenie, že KDH disponuje skupinou bývalých príslušníkov sledovacieho útvaru SIS, ktorí by mohli v okolí budovy vykonávať kontrasledovacie opatrenia. Ak by ich nafotili, prípadne vyvolali incident a zmocnili sa pások, bol by to pre Lexovu službu ďalší obrovský škandál, pre aký sa v spravodajskom žargóne používa termín prevaľ Ich obavy sa však nenaplnili. Aj táto akcia sa z pohľadu komanda skončila úspešne. Podarilo sa nahrať cenný materiál, ktorý bol okamžite expedovaný analytickému útvaru na vyhodnotenie. Analyticky spracovaný materiál bol potom postúpený riaditeľovi SIS Ivanovi Lexovi a premiérovi Vladimírovi Mečiarovi.
Nebol to však úplný koniec operácie. Príslušník s odznakom a jeho kolegyňa sa ešte museli postarať o to, aby Uhorka nezhnila za radiátorom. Preto sa znova pobrali do školy, oslovili toho istého ochotného pána a požiadali ho, či by sa ešte raz nemohli pozrieť do telocvične. Povedali mu, že páchateľ pri opakovanom výsluchu spresnil miesto, kde sú ukradnuté šperky. Vošli do telocvične a šikovný príslušník Adroit, ktorého už poznáme z prvého fragmentu, išiel na istotu k radiátoru, pod ktorým len pred dvoma či tromi dňami schoval odpočúvacie zariadenie. Vytiahol Uhorku a povedal niečo v tom zmysle, že presne takto opísal páchateľ obal na ukradnuté cennosti. Príslušník s príslušníčkou sa pánovi správcovi zdvorilo poďakovali a konečne sa mohli vydať na spiatočnú cestu do Bratislavy.
Veľmi podobný priebeh mali aj ďalšie dve operácie komanda. Vzhľadom na to, že už pomerne dobre poznáme techniku prenikania päťdesiatdvojky do objektov, kde rokovali vtedajšie opozičné strany, nebudeme sa zaoberať ich podrobným popisom. Z dokumentárnych dôvodov ich uvádzame aspoň v skrátenej verzii.
Niekedy v roku 1997 alebo 1998 sa 52. oddelenie dozvedelo prostredníctvom Uhorky, nasadenej v rokovacej miestnosti predsedníctva KDH na Žabotovej ulici, že Ladislav Pittner bude mať počas niektorého víkendu utajené stretnutie so zahraničnými hosťami v separé salóne hotela Morava v Devínskej Novej Vsi. Dva dni pred Pittnerovou konšpiratívnou schôdzkou si tú istú miestnosť prenajali ľudia z komanda. Predstierali, že majú vážne obchodné rokovania. Po stoloch si porozkladali haldy papierov a spisových obalov, aby pôsobili na personál hotela dôveryhodne. V skutočnosti im však išlo iba o to, aby aj tento salón naštepili Uhorkou. Cez víkend tam Pittner absolvoval stretnutie, o ktorom bol presvedčený, že prebieha v absolútnom utajení. V pondelok sa do hotela Morava opäť vrátili ľudia z 52. oddelenia a pod zámienkou, že si v salóne čosi zabudli, si vyzdvihli osvedčené odpočúvacie zariadenie. Veľmi podobne postupovali príslušníci päťdesiatdvojky vtedy, keď si Ladislav Pittner dohodol konšpiratívnu schôdzku na konci Stupavy v rovnomennom hoteli.
Ďalšou podobnou akciou bolo odpočúvanie snemu SDSS v budove železničiarskej nemocnice v Bratislave. Príslušníci najprv prenikli na röntgenové pracovisko, ktoré susedilo s rokovacou miestnosťou, ale keďže tam bolo obrovské množstvo kovových komponentov, mali problémy s vysielaním signálu. Museli sa preto znova za pomoci lesti dostať priamo do rokovacej sály, uložiť tam Uhorku, postaviť na parkovisko auto, kde si zriadili oporný bod, a vymieňať pásky, až kým sa snem sociálnych demokratov neskončil. Bolo okolo toho strašne veľa práce, avšak výsledky neboli nijako omračujúce. Nahrávka nebola kvalitná, pretože konštrukcia budovy pozostávala z množstva kovu. A ani snemujúci sa veľmi nepredviedli. Ich vystúpenia nepriniesli nič, čo by už páni Lexa a Mečiar dávno nevedeli.
[bookmark: bookmark30]VÝKONNÝ AGENT TICHÝ
Ako sme videli na príklade tajného spolupracovníka Revíra, päťdesiatdvojka nepoužívala proti opozícii iba spravodajskú techniku, ale usilovala sa vytvárať si v tomto prostredí aj agentúrnu sieť. Okrem politických strán sa zameriavala aj na tretí sektor, ktorý bol v tom čase naladený obzvlášť protivládne. V opozičných stranách aj v občianskych združeniach sa však agenti hľadali iba veľmi ťažko.
Príslušníkom komanda sa síce podarilo informačne preniknúť do slovenskej pobočky Greenpeace a do mimovládnej organizácie MEMO 98, avšak ani v jednej z nich nemalo 52. oddelenie svojho agenta. V prípade Greenpeace Slovensko dokázali príslušníci SIS nadviazať kontakt s jeho riaditeľkou Ľubicou Trubíniovou bez toho, aby si toho bola vedomá. Stretávali sa s ňou pod rôznymi falošnými legendami, podsúvali jej všemožné informácie a tipy o environmentálnych hrozbách a zároveň sa od nej usilovali získať informácie o dianí v opozičných a novinárskych kruhoch. Ani pre jednu zo zúčastnených strán to pravdepodobne neboli produktívne stretnutia. Ľubica Trubíniová totiž nepatrila k tým, koho by mohla päťdesiatdvojka priamo zverbovať a poverovať ju spravodajskými úlohami.
MEMO 98 bol trochu iný prípad. Táto nezisková organizácia vykonávala niečo ako občiansky dohľad nad prípravou a priebehom blížiacich sa parlamentných volieb. Existovalo mnoho indícií, ktoré naznačovali, že Mečiarov režim by sa mohol pokúsiť voľby zmanipulovať alebo iným spôsobom zmariť výsledky slobodného všeľudového hlasovania. Úlohou tajnej služby bolo zistiť, kto financuje aktivity MEMO 98. Podľa zistení príslušníkov 52. oddelenia bola nezisková organizácia financovaná rôznymi subjektmi pochádzajúcimi zo Spojených štátov amerických. SIS tieto poznatky posunula prostredníctvom agentúrnej siete denníku Slovenská republika a Slovenskej televízii. Vládne médiá ich potom s príslušným propagandistickým komentárom aj publikovali.
Ak nebolo jednoduché vytvárať si agentúrnu sieť v prostredí tretieho sektora, tak v štruktúrach opozičných strán to bolo temer nemožné. V 90. rokoch boli opozičné sily ideologicky, politicky a záujmovo veľmi zomknuté. Nájsť človeka ochotného spolupracovať s SIS, vynášať jej stranícke tajomstvá a kolaborovať tak s Mečiarovým režimom bola úloha, akú neraz nevedeli splniť ani najskúsenejší a najšikovanejší spravodajskí dôstojníci. Avšak komandu sa z času na čas predsa len podarilo naverbovať človeka s priamym prístupom k opozičným vnútrostraníckym tajomstvám.
Presne takým bol agent s krycím menom Tichý. Išlo o milenca sekretárky predsedu okresnej organizácie maďarskej opozičnej strany Spolužitie (Egyuttélés). Kým sa dostaneme k jeho prípadu, v krátkosti si pripomeňme, že pred prijatím takzvaného Mečiarovho volebného zákona, ktorý dramaticky komplikoval život volebným koalíciám, pôsobili na slovenskej politickej scéne tri významnejšie maďarské strany. Najsilnejšou bolo konzervatívno-pravicové Maďarské kresťansko-demokratické hnutie (MKDH) na čele s Bélom Bugárom, zľahka šovinistické Spolužitie s predsedom Miklósom Durayom a napokon umiernení liberáli z Maďarskej občianskej strany, ktorú viedol príjemný a intelektuálne založený László Nagy. Po prijatí spomínaného volebného zákona vytvorili maďarské strany jednotný subjekt s názvom Strana maďarskej koalície. Bývalí členovia Spolužitia a expodpredseda MKDH Pál Csáky v ňom reprezentovali radikálne krídlo.
Pred vznikom Strany maďarskej koalície sa päťdesiatdvojka zameriavala na Spolužitie pravdepodobne z dvoch dôvodov. Prvý je zjavný - išlo o politickú stranu. Druhý je zjavný síce rovnako, ale málokto je to ochotný aj pripustiť. V Spolužití pôsobili sily, ktoré sympatizovali s maďarským iredentizmom a svoje politické aktivity koordinovali s Budapešťou. Ani nie tak s maďarskou vládou, ale s nacionalistickými radikálmi, usilujúcimi sa o likvidáciu mierových zmlúv z Versailles, vďaka ktorým vznikla v roku 1918 prvá ČSR. Tajné služby sa vždy dostávajú do chúlostivej situácie, keď sa obšmietajú okolo politických strán. V prípade Durayovho Spolužitia bol však záujem SIS o jeho pôsobenie opodstatnený a ospravedlniteľný, bez ohľadu na to, že sa to dialo v čase Mečiarovho režimu. Samozrejme, je potrebné dodať, že nie celé Spolužitie a nie všetci jeho predstavitelia mali iredentistické sklony. Pre úplnosť si tiež musíme pripomenúť, že Lexova SIS tejto strane venovala pozornosť nielen kvôli podozreniam z úsilia o podkopanie základov štátu, ale sledovala aj číro stranícke a osobné ciele vtedajšieho premiéra a jeho najbližšieho okolia.
Na 52. oddelení pôsobil príslušník s vynikajúcimi stykmi v maďarskej komunite žijúcej na Slovensku. Dokázal prenikať aj do prostredia maďarských menšinových strán a podarilo sa mu získať pre spoluprácu už spomínaného agenta s krycím menom Tichý, ktorý udržiaval intímny pomer so sekretárkou okresného šéfa Spolužitia v Rimavskej Sobote. Milenku navštevoval na straníckom sekretariáte spravidla počas obednej prestávky. Za pol až trištvrte hodinku toho stihol požehnane. Uspokojil seba, žiadostivú sekretárku, povypytoval sa jej na vnútrostranícke novinky a klebety a ešte aj prefotil dôležité politické dokumenty a účtovné doklady. Vďaka päťdesiatdvojke tak mali riaditeľ SIS a predseda vlády celkom slušný prehľad o tom, čo sa v Spolužití deje a kto túto stranu financuje. Podľa vyjadrení viacerých bývalých príslušníkov 52. oddelenia prúdili do pokladne strany Mikloša Duraya peniaze z Budapešti, ale aj od radikálne naladených skupín Maďarov žijúcich mimo územia Maďarska.
***
Rozprávaniu o spravodajskom pôsobení komanda proti opozičným silám ešte nie je ani zďaleka koniec. Na tomto mieste ho však nakrátko prerušíme, aby sme sa lepšie zoznámili s človekom, ktorý celú túto mašinériu výkonné riadil.


 FRAGMENT
ŠIESTY:
PLUKOVNÍK
JAROSLAV SVĚCHOTA


J
aroslav Svěchota sa z pochopiteľných dôvodov mediálne narodil až v roku 1990. Po tom všetkom, čo bolo o ňom povedané a napísané, by sa mohlo zdať, že je širokej verejnosti dostatočne známy a nikomu ho netreba osobitne predstavovať. Napriek tomu stojí za to obzrieť sa do šesťdesiatych rokov 20. storočia. Vtedy sa totiž začala jeho kariéra spravodajského dôstojníka.
[bookmark: bookmark31]ŠTVRTÉ ODDELENIE DRUHÉHO ODBORU
V roku 1960 prepustil vtedajší režim z väzenia prominentného väzňa Gustáva Husáka. O tri roky neskôr bol na základe činnosti takzvanej barnabitskej komisie v plnom rozsahu rehabilitovaný. Husák už odrazu nebol v očiach svojich súdruhov buržoázny nacionalista, ale dôveryhodný komunista. Slovom, v Československu sa začínal politický odmäk, ktorý v roku 1968 vyvrcholil Pražskou jarou.
Politické zmeny sa postupne prejavovali aj v štruktúrach Štátnej bezpečnosti. Z arzenálu jej pracovných metód sa začalo programovo vytrácať násilie, ktoré dominovalo 50. rokom, oveľa väčší dôraz sa kládol na inteligentnejšie a sofistikovanejšie formy a metódy spravodajskej činnosti. Na jednotlivých útvaroch ŠtB sa objavovalo čoraz viac ľudí s maturitou a dokonca aj s vysokoškolským vzdelaním. Surovci z predchádzajúcej dekády si vystačili s tvrdými päsťami, v nových pomeroch sa však začal režim orientovať na trochu iné kádre.
Spočiatku bolo pokrokom aj to, že väčšina príslušníkov na oddelení mala ukončenú maturitu. Neskôr už bolo pravidlom, že bez vysokej školy sa kariéra v spravodajskej oblasti robiť nedala. Tento posun sa pozitívne prejavil aj na vzťahoch agentúry s riadiacimi dôstojníkmi. V 50. rokoch bolo bežné, že eštebáci mlátili nielen vnútorných nepriateľov, domnelých špiónov a diverzantov, ale aj svojich agentov, keď sa zdráhali udávať blížnych. Mnohí tajní spolupracovníci ŠtB starších ročníkov boli neraz milo prekvapení, keď ich pôvodné riadiace orgány nahradili noví príslušníci s oveľa distingvovanejšími spôsobmi.

Práve v období roztápajúcich sa ľadov československej verzie stalinizmu nastúpil na Krajskú správu Štátnej bezpečnosti v Bratislave mladý Jaroslav Svéchota. Bol zaradený na štvrté oddelenie druhého odboru takzvanej zjednotenej kontrarozviedky, ktorá podliehala priamemu riadeniu druhej správy Ministerstva vnútra Československej socialistickej republiky. Povedané inak, slúžil na útvare riadenom Prahou.

Štvrté oddelenie druhého odboru zjednotenej kontrarozviedky v tom čase viedol major Michal Husťák a malo v referáte kontraspravodajské odhaľovanie činnosti špionážnych služieb Spolkovej republiky Nemecko a Rakúska. V náplni práce útvaru bolo aj dokumentovanie aktivity slovenskej emigrácie žijúcej v týchto krajinách, ktorá sa usilovala ovplyvňovať politické nálady v Československu a na Slovensku obzvlášť.
Svéchota bol poverený vykonávaním spravodajskej činnosti po línii slovenskej emigrácie v Rakúsku. Počas výkonu služby začal zároveň študovať na Právnickej fakulte Univerzity Komenského v Bratislave. Aj z neho sa mal v krátkom čase stať vzdelaný reprezentant nového kurzu v československých spravodajských orgánoch. No nielen to. Výsledky práce mladého Jaroslava Svěchotu začali už čoskoro potvrdzovať, že je to nadaný, pracovitý, schopný a veľmi ambiciózny spravodajský dôstojník.
Politické oteplenie sa pozitívne prejavilo aj na vzťahoch so susednými štátmi. Jedným z príznakov bolo zrušenie mnohých reštrikcií, ktoré bránili ľudom z takzvanej kapitalistickej cudziny navštevovať Československo. Voľnejší režim na hraniciach sa okamžite prejavil na zvýšenom počte návštevníkov z Rakúska napríklad v bratislavskom hoteli Carlton. Bola to však aj výzva pre kontrarozviedne útvary ŠtB, pretože okrem bežných turistov na naše územie prichádzali aj osoby so spravodajským poslaním a tie bolo potrebné mať pod kontrolou. Do Bratislavy tiež prichádzali Rakúšania s väzbami na slovenskú emigráciu žijúcu vo Viedni, a to už bola parketa nášho starého známeho Jaroslava Svěchotu.

V Československu sa síce práve odohrával politický odmäk, ale mnohé priority komunistického režimu ostávali naďalej nemenné. Pokiaľ išlo o slovenskú emigráciu s ľudáckym zameraním, postoj režimu k nej ostal nezmenený. Strana a vláda chceli byť informované, čo sa v tejto komunite deje, kto s ňou na Slovensku udržiava kontakty a aké - z pohľadu režimu rozvratné - akcie pripravuje. Úlohou útvaru ŠtB, na ktorom pôsobil Svéchota, bolo dokumentovať všetky tieto aktivity, a to nešlo bez toho, aby si budoval agentúrnu sieť v štruktúrach rakúskej pohraničnej polície.
Jaroslav Svéchota bol v získavaní agentov veľmi úspešný, a preto bol nadriadenými vysoko hodnotený. Dokázal sa šikovne pohybovať v pohraničnom priestore, nadviazať komunikáciu s rakúskymi policajtmi a získať ich pre spoluprácu. Nikto z jeho rakúskych agentov spolupracujúcich s československou ŠtB nebol presvedčený komunista. Každý z nich preňho pracoval zo zištných dôvodov. Všetci dostávali za svoju prácu finančnú odmenu. V tom čase však nebolo žiadnou výnimkou, že ŠtB zahraničných tajných spolupracovníkov odmeňovala aj poukazmi na pobyt v piešťanských kúpeľoch či inými drobnosťami zanedbateľnej hodnoty.
Rakúski policajti pomáhali Svěchotovi najmä v získavaní informácií o Slovákoch žijúcich vo Viedni. Lustrovali záujmové osoby v rakúskych policajných evidenciách, identifikovali, v akom utečeneckom tábore sa práve nachádzajú alebo či už dostali politický azyl, respektíve povolenie vycestovať do inej západnej krajiny. Agenti z pohraničnej polície zároveň Svěchotu informovali o pohybe záujmových osôb v blízkosti rakúsko-československej hranice alebo mu zisťovali informácie o ich spoločenských stykoch na území Rakúska, ktoré by mohli zaujímať československé kontrarozviedne orgány.
Aj keď Svěchotova spravodajská činnosť nebola žiadna veľká kontrašpionáž a nikdy sa nepodieľal na odhalení skutočného západného špióna, viaceré jeho akty zverbovania tajného spolupracovníka sa svojho času pri školení začínajúcich spravodajských dôstojníkov vyučovali ako prípadové štúdie správneho prístupu k získaniu agenta. Jeho hviezda rástla. Mal výsledky a predpoklady stať sa spravodajským esom. A mal aj nemalé ambície. Nemohli ich nepostrehnúť jeho spolupracovníci, podľa ktorých sa uňho už v mladom veku začali prejavovať sklony ku karierizmu.
Jaroslav Svéchota robil naozaj všetko pre svoju kariéru. Okrem dobrých pracovných výsledkov úspešne doštudoval právnickú fakultu a urobil si aj doktorát, čo ho predurčovalo k tomu, aby sa z neho časom stal funkcionár. Nebol to však len šplhúň a premiant, ale aj stúpenec politických zmien a podporovateľ kurzu, ktorý v krajine nastúpil nový generálny tajomník komunistickej strany Alexander Dubček. A potom, 21. augusta 1968, obsadili Československo vojská Varšavskej zmluvy. Odrazu bolo všetko inak. Týmto strohým konštatovaním sa vyhnime dlhým úvahám o okolnostiach, príčinách a dôsledkoch sovietskej invázie. Pre potreby nášho príbehu postačí, keď si povieme, že po krátkom odmäku v Prahe i v Bratislave prišiel zase mráz z Kremľa, do čela krajiny sa predral bývalý politický väzeň a neskorší umiernený reformátor Gustáv Husák, z ktorého sa stala postava symbolizujúca normalizáciu.
Jaroslav Svéchota sa pridal k tým, ktorí verejne odmietli považovať intervenciu „spriatelených armád" za bratskú pomoc, a označil ju, ako mnohí iní, za okupáciu. Z toho preňho vyplývali jednoznačné dôsledky. Vylúčenie z komunistickej strany, prepustenie zo služobného pomeru a koniec nádejí na kariéru.
Po augustových udalostiach sa Jaroslav Svéchota spolu s niekoľkými ďalšími prepustenými príslušníkmi ŠtB s právnickým vzdelaním zamestnal na správe ciest, kde sa venovali procesu vyvlastňovania, respektíve vykupovania pozemkov pre potreby výstavby diaľnic.
Normalizačné čistky mali režimu zabezpečiť politickú a ideologickú spoľahlivosť ľudí pracujúcich v štátnom aparáte. Dvojnásobne to platilo o príslušníkoch armády, polície a spravodajských zložiek. Vyčistenie ŠtB od nespoľahlivých ľudí na druhej strane spôsobilo obrovské straty. Z rozviedky i kontrarozviedky odišlo množstvo vyškolených odborníkov. ŠtB nemala nikoho, kým by ich mohla nahradiť. Vyškolenie a výchova spravodajského dôstojníka trvá roky, ale spravodajské potreby režimu bolo potrebné saturovať okamžite. Aj preto po utíchnutí prvotných búrok začala Štátna bezpečnosť verbovať vyhodených príslušníkov a robila z nich svojich agentov. Čisto z pohľadu spravodajského záujmu to bol vysoko racionálny ťah. Neurobili z nich nanovo kádrových príslušníkov, ale tajných spolupracovníkov. Nikto teda nemohol novým náčelníkom spravodajského aparátu vyčítať, že držia v služobnom pomere politicky nespoľahlivé kádre s prístupom k najväčším štátnym tajomstvám. Ako tajní spolupracovníci však nikomu nemohli prekážať. Práve naopak, režim ušetril čas i peniaze, ktoré by musel investovať do prípravy novej agentúry.
Oslovený bol aj len prednedávnom vylúčený a prepustený Jaroslav Svéchota. Kriminálka prišla na to, že sa podieľal na krádeži vykurovacieho kotla. Podľa platných predpisov, keďže šlo o bývalého príslušníka, musela to ohlásiť ŠtB. Tá dala Svěchotovi na výber: trestnoprávne dôsledky alebo spolupráca. Podpísal záväzok o spolupráci s ŠtB, a ako mnohí iní, aj on sa stal jej agentom.
[bookmark: bookmark32]NOVÝ ZAČIATOK
Vybavovať právnu agendu správy ciest a robiť bezvýznamného agenta ŠtB rozhodne nezodpovedalo Svěchotovým kariérnym predstavám. Lenže sovietske vojská sa z Československa odísť nechystali a nič nenasvedčovalo tomu, že by v krátkom čase mohlo dôjsť k zmenám. A ani nedošlo. Okupačná armáda sa tu zdržala 20 rokov a rovnako dlho vydržal pri moci husákovsko-biľakovsko-jakešovský režim. Nielen Jaroslav Svéchota, ale tisíce a tisíce iných občanov tejto krajiny museli čakať na ďalšiu príležitosť presadiť sa.
Niektorí sa dočkali, iní z rôznych dôvodov nie. Jaroslav Svéchota patril k tým šťastnejším. Ak sa spôsob, akým sa vyvíjala jeho kariéra po novembri 1989, dá skutočne nazvať šťastím...
Spočiatku to však rozhodne vyzeralo na comeback z ríše snov. Od vypuknutia nežnej revolúcie neuplynuli ani tri mesiace a 49-ročný Svéchota bol už 9. februára 1990 vymenovaný za náčelníka XII.
Správy kontrarozviedky v Bratislave. O tejto súčasti ŠtB sa toho veľa hovorí, nie každému je však jasné, aké miesto mala v jej hierarchii.
Nechajme na malú chvíľu prehovoriť oficiálny jazyk. V Československej socialistickej republike existoval Zbor národnej bezpečnosti, ktorý sa delil na zložky známe ako Verejná bezpečnosť a Štátna bezpečnosť. A XII. Správa kontrarozviedky v Bratislave (tak znel jej oficiálny názov) bola, pochopiteľne, súčasťou zložky Štátnej bezpečnosti. Mala postavenie výkonného útvaru Federálneho ministerstva vnútra ČSSR. Z toho vyplývalo, že XII. správa sa na území Slovenskej socialistickej republiky spravodajsky zaoberala problematikami a objektmi federálneho významu. Povedané po lopate, XII. správa bola najdôležitejšou súčasťou ŠtB na Slovensku.
Vráťme sa naspäť ku kariére Jaroslava Svěchotu, pretože tá bola na počiatku politických zmien v Československu naozaj dynamická. Popri funkcii najvyššieho spravodajského bossa na území Slovenska stihol od januára do mája 1990 predsedať aj rehabilitačnej komisii. Na čele XII. správy však pôsobil pomerne krátko, pretože jej dni boli spočítané. Štátna bezpečnosť bola rozpustená a s ňou zanikla aj XII. správa. Namiesto ŠtB postupne vznikali štyri nové spravodajské orgány. Vojenská rozviedka a kontrarozviedka, ďalej civilná rozviedka s názvom Úrad pre zahraničné styky a informácie (ÚZSI) a civilná kontrarozviedka, ktorá sa volala Úrad na ochranu ústavy a demokracie (ÚOÚD). Pre naše rozprávanie to síce nie je dôležité, ale predsa len aspoň v krátkosti pripomeňme, že ÚOÚD sa neskôr transformoval na Federálnu bezpečnostnú a informačnú službu.
Koniec dvanástej správy ešte nebol koncom Jaroslava Svěchotu. Už 14. augusta 1990 bol vymenovaný za námestníka ÚOÚD pre Slovensko a krátko nato bol ustanovený do funkcie námestníka slovenského ministra vnútra.
Svéchota ako riaditeľ ÚOÚD úradoval v jednej vile v širšom centre Bratislavy, neďaleko Palisád. Stretol sa tam aj s istou Lýdiou K., ktorú na pracovisko i po skončení pracovného času pravidelne vozil jej manžel Dušan. Tak sa budúci námestník riaditeľa SIS Jaroslav Svéchota zoznámil s budúcim šéfom obávaného komanda Dušanom Pastuchom. Život je plný náhod a z nich sa neskôr skladajú dôležité historické udalosti. Stretnutie Svěchotu s Pastuchom rozhodne zásadným spôsobom ovplyvnilo dejiny slovenskej tajnej služby.
Ešte z pôsobenia na štvrtom oddelení druhého odboru takzvanej zjednotenej kontrarozviedky Svéchota poznal všetkých bývalých príslušníkov ŠtB, ktorí neskôr prešli na spomínanú XII. správu. Viacerých lanáril, aby ostali pracovať aj v štruktúrach novovznikajúcej kontrarozviedky demokratického Československa. Jaroslav Svéchota sa však napokon na čele slovenskej pobočky ÚOÚD dlho neohrial, pretože prvý námestník federálneho ministra vnútra Jan Rumí ho odvolal pre podozrenie z nezákonnej manipulácie so zväzkami rozpustenej ŠtB. Tieto a mnohé iné udalosti, spojené so vznikom nových spravodajských štruktúr po roku 1989, sú nepochybne skvelým námetom pre historikov zaoberajúcich sa najnovšími slovenskými dejinami.
Po prvých slobodných voľbách v júni 1990 sa stal premiérom za VPN Vladimír Mečiar, ktorý v prechodnej vláde Milana Čiča vykonával funkciu ministra vnútra. Do tohto kresla si po Mečiarovi v novej koaličnej vláde sadol nominant KDH Anton Andráš. Ani on dlho vo funkcii nevydržal. Premiér Mečiar s ním totiž vyvolal umelý konflikt a od koaličného KDH požadoval, aby na Andrášovu pozíciu nominovalo inú figúru. V novembri 1990 sa teda na scéne objavuje nový minister vnútra Ladislav Pittner. Do Bratislavy prišiel z Prahy, kde pôsobil ako námestník federálneho riaditeľa ÚOÚD.
Keď na slovenskom ministerstve vnútra začal úradovať Ladislav Pittner, Svéchota už nebol šéfom žiadnej spravodajskej zložky a ani ministrovým námestníkom. Znova pôsobil ako právnik. Tentoraz na ekonomickej sekcii ministerstva vnútra. A práve vtedy došlo medzi týmito dvomi mužmi k nechutnému stretu, ktorý doslova nadosmrti poznačil ich vzťahy.
Ladislav Pittner sa na akejsi porade vedenia ministerstva, ktorej sa z neznámeho dôvodu zúčastňoval aj právnik Svéchota, vyjadril, že je hlboko nemorálne, keď sa nemenovaná sekretárka a istý príslušník polície oddávajú sexuálnym radovánkam v úradných priestoroch. Kto vie, odkiaľ mal minister vnútra takéto informácie, je však vysoko pravdepodobné, že pochádzali zo spravodajského prostredia. Dokonca sa hovorilo, že v kancelárii, kde sa mali tieto obscénnosti odohrávať, boli nainštalované skryté kamery. Jaroslav Svéchota správne pochopil, že Pittner hovorí o jeho novej sekretárke (Lýdia K. už preňho vtedy dávno nepracovala), ktorá mala pomer s policajtom. Zároveň veľmi dobre vedel, že ministrov slovný útok nie je primárne namierený proti hriešnej žene, ale proti nemu samému. Nenechal sa však zatlačiť do kúta. Sarkasticky ministrovi odpovedal, že ak sa niečo také naozaj na jeho sekretariáte odohráva, určite len po úradných hodinách. Navyše sa nikdy nestalo, že by pri údajnom pohlavnom styku sekretárky s policajtom došlo k znehodnoteniu štátneho majetku znečistením telesnými tekutinami, a preto nevidí žiaden dôvod, aby sa tejto súkromnej afére dvoch dospelých ľudí venovala pozornosť na porade ministra vnútra.
Po odrazení útoku sa Svéchota nadýchol a prešiel do protiofenzívy. Pozastavil sa nad tým, že o morálke rozpráva človek, ktorý doma bije manželku a udržiava pomer s (bývalou) rádovou sestrou. O Ladislavovi Pittnerovi bolo síce známe, že sa rozviedol a do druhého manželstva vstúpil s dámou, ktorá bola predtým rehoľníčkou, nikdy však nebola reč o tom, žeby mal násilné sklony. Nevedno, odkiaľ mal Jaroslav Svéchota takéto zvláštne informácie a už vonkoncom nie je isté, či boli pravdivé. Môžeme sa oprávnene domnievať, že tiež mali spravodajský pôvod, no na ich dôveryhodnosť sa spoliehať nedá. S istotou však môžeme konštatovať, že tento incident urobil z Pittnera a Svěchotu úhlavných nepriateľov.
Prinajmenšom do leta 1992, kým bola pri moci vláda Jána Čarnogurského, mal navrch Ladislav Pittner, pretože až dovtedy vykonával funkciu ministra vnútra. Keď sa moci chopila druhá Mečiarova vláda, Pittner sa ako poslanec za KDH ocitol v opozičných laviciach. Ešte stále bol na tom lepšie ako Svéchota, ktorý bol opäť mimo hry, pretože po vzniku samostatnej Slovenskej republiky a založení Slovenskej informačnej služby sa k žiadnej funkcii nedostal. Vďaka vetu prezidenta Michala Kováča sa riaditeľom SIS nestal Ivan Lexa, a preto sa, aspoň dočasne, nemohol konať ani tretí návrat Jaroslava Svěchotu. Nasledovalo krátke obdobie vlády Jozefa Moravčíka, v ktorej bol Pittner opäť ministrom vnútra.
Svéchotov čas prišiel až koncom roka 1994, keď predčasné voľby opäť vyhral Mečiar a jeho tretia vláda začiatkom nasledujúceho roka presadila zákon, ktorým odobrala hlave štátu kompetenciu vymenovávať riaditeľa tajnej služby. Premiér posadil do kresla riaditeľa SIS svojho verného spojenca Ivana Lexu a veľmi mu kládol na srdce, aby si za pravú ruku vybral Jaroslava Svěchotu. Nový riaditeľ tajnej služby vyhovel naliehaniu predsedu vlády. Vymenoval Svěchotu za riaditeľa sekcie vnútorného spravodajstva SIS, neskôr ho dokonca povýšil na námestníka. Z týchto faktov sa zvykne vyvodzovať domnienka, že Vladimír Mečiar a Jaroslav Svéchota sa poznali ešte zo 60. rokov a hneď po revolúcii uzavreli nové politické spojenectvo. V tejto súvislosti sa dokonca objavovali fámy, že to bol Svéchota, kto Mečiara tesne po revolúcii zorientoval, ako to chodí v neprehľadných štruktúrach ministerstva vnútra a Štátnej bezpečnosti, čo mu pomohlo stať sa bezkonkurenčným kandidátom VPN na ministra vnútra v prechodnej vláde Milana Čiča.
Je to veľký omyl. Podnikovému právnikovi Mečiarovi nedal brífing podnikový právnik Svéchota, ale niekto úplne iný. A ten niekto iný mu dal aj tipy na spolupracovníkov, medzi ktorými sa neskôr objavil aj Jaroslav Svéchota.

Každý, kto je len trochu zorientovaný v kauze zavlečenia prezidentovho syna do cudziny, musí poznať meno Dezidera Kóňu. Za Ivana Lexu bol riaditeľom personálneho útvaru rozviedky SIS. Viaceré okolnosti naznačujú, že to bola ďalšia personálna nominácia premiéra Vladimíra Mečiara.
Dezider Kóňa má dcéru Adrianu. V čase únosu Michala Kováča mladšieho s ňou chodil príslušník sledovačky SIS Oskar Fegyveres, ktorý bol do tajnej služby prijatý na základe intervencie svojho potenciálneho svokra. Kóňa mu nielen vybavil prácu, ale sa zaňho aj zaručil, že bude lojálny. Veľmi skoro sa ukázalo, že to bola planá záruka. Fegyveres bol v deň zavlečenia nasadený na sledovanie prezidentovho syna. Po niekoľkých týždňoch vyšetrovateľovi Petrovi Vačokovi poskytol svedeckú výpoveď o účasti SIS, jej príslušníkov a techniky na únose mladého Kováča. Priznal sa aj k tomu, že na pokyn nadriadeného maril dôkazy, usvedčujúce funkcionárov a radových príslušníkov tajnej služby z toho, že zorganizovali a uskutočnili zavlečenie prezidentovho syna do Rakúska.
Všetkým bolo jasné, že za Fegyveresa nesie zodpovednosť jeho tútor Kóňa. Napriek tomu si ani riaditeľ Lexa, ani námestník Svéchota nedovolili voči nemu uplatniť sankčné opatrenia. Aj keď Dezider Kóňa neriadil operatívnu činnosť SIS, patril k mocným mužom spravodajskej komunity. Chrbát mu totiž kryl premiér Vladimír Mečiar, ktorý mu do veľkej miery vďačil za úspešný štart politickej kariéry.
Dezider Kóňa bol ideologickým tajomníkom hlavného výboru Komunistickej strany Slovenska na Ministerstve vnútra Slovenskej socialistickej republiky. Skôr narodení si ešte pamätajú, že štátne a stranícke orgány boli vzájomne prepletené. Komunistické výbory pri ministerstvách dozerali na ideologickú a kádrovú čistotu a na plnenie straníckeho programu. Z hľadiska straníckej hierarchie bol Kóňa v postavení ideologického tajomníka hlavného výboru KSS pri MV SSR druhým najsilnejším mužom ministerstva. Z titulu tejto funkcie bol dokonale informovaný o dianí v rezorte, o jeho štruktúrach a o spôsobe ich fungovania. Prišiel však november 1989 a Dezider Kóňa bol podľa svedectiev viacerých súčasníkov jedným z prvých, kto na ministerstve vnútra zahodil stranícky preukaz. A začal sa tváriť, že so starými poriadkami nemal nič spoločné.
Novembrové udalosti zaktivizovali aj podnikového právnika Skloobalu Nemšová Vladimíra Mečiara. Okamžite sa zapojil do činnosti VPN v trenčianskom regióne. Nové všeľudové hnutie hľadalo do prechodnej vlády Milana Čiča vhodného kandidáta na ministra vnútra. VPN preto zorganizovala konkurz, do ktorého sa prihlásil aj
JUDr. Mečiar. Exceloval. Všetkých očaril nielen vedomosťami o fungovaní ministerstva vnútra a bezpečnostných a spravodajských zložiek, ale aj konkrétnymi predstavami o tom, aké opatrenia je potrebné v rezorte bezodkladne vykonať. Vladimír Mečiar konkurz vyhral a 11. januára 1990 bol vymenovaný za ministra vnútra.
O pozadí Mečiarovej pripravenosti na riadenie ministerstva vnútra sa dodnes rozprávajú mnohé legendy. Medzi inými aj taká, že jeho presadenie do funkcie ministra vnútra bolo sprisahaním eštebákov, ktorí sa odmietali vzdať moci. Tiež sa tradovalo, že Vladimír Mečiar bol agentom ŠtB a práve jeho si staré štruktúry vybrali za nového pána bezpečnostných a spravodajských zložiek na Slovensku. Veľa sa porozprávalo aj o Mečiarových údajných kontaktoch so sovietskymi spravodajskými orgánmi, pôsobiacimi pri posádkach ruských vojsk dislokovaných v Trenčíne. Dnes už ťažko povedať, čo všetko z toho bola pravda a čo nie. Pravde bude zrejme najviac podobné, že za vymenovaním Vladimíra Mečiara za ministra vnútra nebolo sprisahanie eštebákov ani spravodajská operácia KGB či CRU, ale pozoruhodná zhoda okolností.
Dezider Kóňa a Vladimír Mečiar sa veľmi dobre poznali z mladosti. Na počiatku 60. rokov spoločne pôsobili v Socialistickom zväze mládeže. Neskôr obaja vstúpili do komunistickej strany. Mečiara v roku 1970 zo strany vyhodili, pretože aj on, tak ako státisíce iných, odmietol považovať sovietsku inváziu za bratskú pomoc. Prešli dve desaťročia, zmenil sa režim a pred oboma mužmi stáli nové príležitosti. Mečiar sa dral k moci. Kóňa roztrhal stranícku legitimáciu a hľadal niekoho, kto by mu v nových podmienkach pomohol prežiť. Títo dvaja sa jednoducho museli znova nájsť a aj sa našli.
Bol to Dezider Kóňa, kto Vladimíra Mečiara zasvätil do tajomstiev rezortu vnútra. To on ho pripravil na ministerský konkurz a bol to on, vďaka komu vyhral. Okrem dobrých rád dal Kóňa novému ministrovi niekoľko personálnych odporúčaní. Bolo ich nepochybne viac, avšak podľa pamätníkov sa medzi nimi vyskytovali predovšetkým dve významné mená. Jedným bol Cejza Valjent, z ktorého Ivan Lexa urobil v roku 1995 riaditeľa sekcie sledovania a spravodajskej techniky SIS. A druhým bol práve Jaroslav Svéchota. Z neho sa už v čase stretnutia Kóňu s Mečiarom pomaly stávala nová dôležitá postava na poli spravodajských a bezpečnostných štruktúr. Avšak až po zásahu dobového fenoménu, ktorým v tom čase Vladimír Mečiar nepochybne bol, sa z pána plukovníka stal pojem, ktorý sa naveky zapíše do análov slovenských tajných služieb.
[bookmark: bookmark34]EŠTE JEDEN NOVÝ ZAČIATOK
Pôsobenie na Krajskej správe ŠtB v 60. rokoch vynieslo Jaroslavovi Svěchotovi nielen povesť schopného a pracovitého spravodajského dôstojníka, ale aj slušného - i keď zľahka nezdravo ambiciózneho - človeka. Bývalí kolegovia z takzvanej zjednotenej kontrarozviedky sa zhodujú, že nikdy nemal násilnícke sklony a ani na nikoho nekričal. Správal sa slušne k nadriadeným, mladším kolegom i k svojej agentúre. Dokonca ani neholdoval alkoholu ako mnohí iní spravodajskí dôstojníci. K obrazu úplného gýča chýba už len obraz starostlivého otca rodiny. Ale Jaroslav Svéchota presne taký bol!
Kde sa potom zobral ten plukovník Svéchota, ktorý vykonával funkciu námestníka riaditeľa SIS spôsobom, ktorý absolútne odporuje jeho obrazu z čias, keď pôsobil na štvrtom oddelení druhého odboru?
Odpoveď musíme hľadať v príznakoch karierizmu. Svěchotove ambície ostali po sovietskej invázii trpko nenaplnené. Človek, ktorý mal našliapnuté, aby sa z neho stal úspešný a neskôr možno aj vysokopostavený spravodajský dôstojník, odrazu robil bezvýznamného podnikového právnika. ŠtB z neho síce neskôr urobila agenta, lenže to bolo postavenie, s akým sa nemohol za žiadnych okolností zmieriť. Svéchota bol zvyknutý riadiť svoju agentúru a teraz bol riadený on. To sa ani trochu nezhodovalo s jeho predstavami o kariére.
Takže keď dostal v roku 1995 od Vladimíra Mečiara a Ivana Lexu novú príležitosť, bol odhodlaný urobiť čokoľvek, aby si novonadobudnuté postavenie zaslúžil, obhájil a udržal. Chopil sa novej príležitosti a jeho politickí a funkční nadriadení dokázali plukovníkovu ambicióznosť veľmi efektívne využiť. Neskôr aj Jaroslav Svéchota pochopil, že v hre, do ktorej sa dostal, nejde len o politiku, ale najmä o peniaze. A keďže miloval svoju rodinu, po vzore svojho okolia aj on urobil v rámci možností, ktoré mu poskytovalo jeho postavenie, všetko pre to, aby najbližších hmotne zabezpečil.
Jaroslav Svéchota už nikdy nechcel zažiť pád, a preto hral tvrdo. Dokonca tak, že zabudol na jemné spôsoby, k akým ho viedli v rámci spravodajskej prípravy v šesťdesiatych rokoch. Pri prvej vážnej operácii v postavení riaditeľa kontrarozviedky SIS sa použitými metódami a prostriedkami vrátil do rokov päťdesiatych.
Na štvrtom oddelení druhého odboru mal možnosť oboznámiť sa so spravodajskými spismi z 50. rokov, v ktorých boli detailne opísané únosy slovenských emigrantov žijúcich vo Viedni naspäť do Československa. Stalinská ŠtB na tieto kriminálne činy využívala alkohol a agentúrnu sieť medzi dunajskými lodníkmi. Najprv bolo potrebné nepohodlného emigranta opiť. Na túto časť práce boli využívaní lodníci, ale aj agentúra pôsobiaca v komunite emigrantov. Keď už bol vytypovaný človek nevládny, zmocnilo sa ho komando únoscov. Bol dopravený na loď kotviacu na Dunaji. Spolupracujúci lodníci obeť únosu schovali v útrobách lode a bez povšimnutia rakúskych úradov ju pohodlne dopravili eštebákom do Bratislavy.
Týmito praktikami bol zjavne inšpirovaný aj únos prezidentovho syna do Rakúska. Najprv mu zásahové komando OŠO zatarasilo cestu, a keď ho malo v moci, násilím ho prinútilo vypiť takmer dve fľaše whisky. Až keď bol Michal Kováč mladší v opitom bezvedomí, previezli ho príslušníci OŠO do Rakúska. Tento príbeh je slovenskej verejnosti už notoricky známy a nie je potrebné znova opakovať všetky jeho detaily. Stačí uviesť len tie, ktoré podľa pamätníkov takzvanej zjednotenej kontrarozviedky pripomínajú šablónu eštebáckych barbarov z 50. rokov minulého storočia.
Jaroslav Svéchota v postavení riaditeľa kontrarozviedky a neskôr námestníka riaditeľa SIS ochotne plnil aj iné politické zadania. Zväčša išlo o to, že vládnej elite sa nepáčili prejavy opozičných síl či občianskeho odporu, a jeho úlohou bolo vymyslieť, ako ich rafinovane potlačiť. Vo Svěchotovej hlave sa začali rodiť neuveriteľné nápady, ktoré odporujú všetkým predchádzajúcim pozitívnym referenciám o jeho osobe. Niektoré boli primitívne a necivilizované, ale v princípe neškodné. Iné však boli hrôzostrašné a k nešťastiu nedošlo len vďaka tomu, že sa proti nim vzbúrili inak profesionálne veľmi poslušní príslušníci 52. oddelenia.
Pri niektorej protestnej akcii opozičných strán pochodoval dav spred úradu vlády na Námestie SNP. Organizátori akcie o tom museli z pochopiteľných dôvodov vopred informovať úrady, takže Svéchota sa ani nemusel veľmi namáhať, aby zistil, aká bude dramaturgia podujatia. Cez šéfa 52. oddelenia vydal pokyn, že príslušníci útvaru sa majú zamiešať medzi demonštrantov a vyvolávať provokácie. Dostali hromadu letákov zobrazujúcich Mečiara a Lexu na šibenici a pokyn, aby ich rozhadzovali po uliciach. Ďalšou úlohou bolo rozbíjať okná na autách zaparkovaných pozdĺž trasy protestného pochodu. Všetko to malo vyzerať ako vandalizmus a politické násilie organizátorov protestu. Plukovník Svéchota si od toho sľuboval, že Bratislavčania s poškodenými autami zanevrú na opozičné strany. Inou zamýšľanou reakciou politicky korektných občanov malo byť odsúdenie opozície za to, že nabáda dav na fyzickú likvidáciu predsedu vlády a riaditeľa SIS. Nič také sa však nestalo.
Jaroslav Svéchota mal aj oveľa viac malígne nápady. Prejavilo sa to napríklad v marci 1997, keď umelci, prevažne herci, v spolupráci s opozičnými poslancami okupovali ministerstvo kultúry a požadovali odstúpenie jeho šéfa Ivana Hudeca. Mečiarovi takéto viditeľné a médiami široko rozmazávané prejavy nespokojnosti liezli mimoriadne na nervy. Od tajnej služby očakával, že urobí opatrenia, ktoré zabránia podobným neželaným incidentom. Nemôžeme tvrdiť, že predseda vlády dával SIS námety, čo konkrétne má v tejto záležitosti podniknúť. Je dokonca veľmi pravdepodobné, že vôbec netušil, čo všetko sa ambicióznemu a vďačnému Svěchotovi melie v hlave, keď premýšľa, ako by splnil jeho očakávania. V prípade okupačného štrajku na ministerstve kultúry si zmyslel, že túto nepríjemnú politickú výtržnosť by pomohol vyriešiť výbuch bomby. Jednak by to bola vhodná zámienka na nekompromisný zásah polície proti okupantom, a jednak by to bol skvelý námet na šírenie dezinformácie, že výbuch je dielom neustále sa radikalizujúcej opozície.
Svéchota si predvolal niekoľkých príslušníkov päťdesiatdvojky. Chcel im odovzdať plastickú trhavinu s pokynom, aby ju umiestnili do niektorého z policajných áut, ktorých bolo v čase protestu pred ministerstvom kultúry neúrekom. Žiadal, aby to príslušníci narafičili tak, že všetky stopy povedú k opozičným stranám. V budove ministerstva aj pred ním sa vtedy neustále pohybovalo množstvo ľudí. Protestujúci, novinári, policajti, zvedavci či náhodní okoloidúci. Keby tam niekto odpálil bombu, zahynulo by množstvo ľudí a veľa ďalších by bolo ranených. Príslušníci 52. oddelenia preto odmietli tento Svěchotov pokyn vykonať. Námestník riaditeľa SIS našťastie nehľadal iný spôsob uvedenia svojej bláznivej myšlienky do reality. Je však veľmi pravdepodobné, že keby sa s touto požiadavkou obrátil na jednu zo skupín podsvetia, s ktorými hojne spolupracoval, došlo by k strašnej tragédii.
V tejto súvislosti je mrazivo ironické a hlboko paradoxné, že Jaroslav Svéchota si naplánoval teroristický útok proti civilnému obyvateľstvu a jeho vykonaním chcel poveriť útvar, na ktorom pracovali aj dobrí zlí chlapci, čo len prednedávnom odhaľovali ilegálne obchody s výbušninami a rádioaktívnym materiálom. Chlapci z päťdesiatdvojky rozhodne neboli žiadni svätci, ale takýmito požiadavkami ich námestník riaditeľa SIS neuveriteľne iritoval a urážal.
„Všetko sa podriaďovalo politike. A to bolo jednou z najväčších chýb." Takto komentoval pôsobenie 52. oddelenia jeden z jeho veteránov a v týchto dvoch jednoduchých vetách je ukrytá hlboká pravda. Veď iba v stave najhlbšieho politického zúfalstva môže niekomu zísť na um bojovať proti hlave štátu tým, že mu zlikviduje oplotenie rodinného domu. Toto bol tiež jeden z nápadov Jaroslava Svěchotu a jeho vykonaním bol poverený istý Ľuboš C., ktorý predtým pôsobil v policajnom zbore na ochrane letiska, a dokonca bol aj divadelným inšpicientom. Celá akcia spočívala v tom, že Ľuboš C. sa prikradol k domu Michala Kováča tak, aby ho nespozorovala ochranka, povolil skutky na plote a ten po nejakom čase spadol.

Byť zadobre s režimom znamenalo chápať, kto je pre jeho predstaviteľov dôležitý, a vychádzať týmto novodobým papalášom v ústrety. Aj preto vydal Jaroslav Svéchota pokyn, aby bol na 52. oddelení založený spravodajský spis, v ktorom sa zhromažďovali anonymné výhražné listy adresované ministrovi dopravy a spolumajiteľovi VSŽ Košice Alexandrovi Rezešovi. Každý súdny človek vie, že anonymné listy sa podľa ich povahy buď hádžu do odpadkového koša, alebo sa odstupujú miestnemu oddeleniu Policajného zboru.

V prípade pána Rezeša však platila výnimka. Zrejme preto, lebo valnou mierou prispel k enormnému nárastu majetku viacerých prominentov Mečiarovho režimu.
Tajná služba nielenže viedla zbierku anonymov adresovaných Alexandrovi Rezešovi, ale musela dokonca predstierať, že sa nimi aktívne zaoberá. Ak napríklad napísal frustrovaný robotník z VSŽ alebo podgurážený obyvateľ Luníka IX spolumajiteľovi oceliarne niečo v takom zmysle, že „rozdzigam ci hlavu", okamžite musela z Bratislavy do Košíc vycestovať štvorčlenná skupina príslušníkov 52. oddelenia. Pre Rezešov dobrý pocit sa ponevierali po fabrike a širšom okolí, ubezpečovali ho, že sa nič nestane a že páchateľa tohto zákerného listu čoskoro dolapia. Manévre okolo Rezešových anonymov neboli práve najlacnejšie. Už len cesta z Bratislavy do Košíc a späť, strava a prípadne aj ubytovanie pre štyri osoby nie sú žiadna maličkosť. Pre Jaroslava Svěchotu to však bola prijateľná cena za to, že je tam hore dobre zapísaný. Druhou stranou mince je otázka, čo všetko muselo ťažiť Rezešovo svedomie, keď ho rozhodili zúfalé výlevy bezmocných a očividne neškodných ľudí. O pozadí oceliarovho strachu a o ochote pána námestníka čičíkať ho je aj nasledujúci veľavravný príbeh.
Päťdesiatdvojka disponovala údernou jednotkou schopnou vnikať do uzatvorených priestorov a vynášať z nich požadované veci, zväčša písomnosti. Riaditeľ oddelenia Pastucha síce evidoval týchto ľudí vo svojom stave, no zväčša ich neriadil on, ale námestník Svěchota. Alexandrovi Rezešovi sa jedného dňa zažiadalo nazrieť do dokumentov, ktoré mali jeho spoločníci uložené v budove mimo železiarní. Objekt sa nachádzal v košickej mestskej časti Šaca, teda čoby z VSŽ kameňom dohodil. Jaroslav Svéchota okamžite pochopil, čo sa od neho očakáva. Bez meškania vyslal skupinu príslušníkov SIS do Košíc, aby pánu Rezešovi zadovážili požadované písomnosti. Naše zdroje sa zdráhali potvrdiť, či materiály, ktoré mali ukradnúť, patrili ďalšiemu spolumajiteľovi železiarní Jánovi Smerekovi. Je to však najpravdepodobnejšia verzia tohto prípadu.
Podľa pôvodného plánu sa mala Svěchotova úderná jednotka počas dňa infiltrovať do budovy, kde sa nachádzali žiadané papiere, dostať sa na strechu, vyčkať tam noc, pomocou lana sa spustiť na príslušné poschodie, vykopnúť okno, zmocniť sa dokumentov a vypadnúť kadeľahšie. Aj keď bol na zlaňovanie vyškolený iba jeden z príslušníkov úderky, jej členovia boli pevne rozhodnutí pridržiavať sa tohto plánu. Teda až do chvíle, kým sa operatívnou cestou nezistilo, že majiteľ tých vzácnych písomností ich na noc zamyká do trezoru.
Z tohto dôvodu museli prispôsobiť plán realite. Svěchotovi chlapci sa prestrojili za upratovaciu službu a pod týmto krytím sa infiltrovali do záujmového objektu v Šaci. Vedeli, že trezor jeho majiteľ cez deň necháva otvorený, zamyká ho až vtedy, keď definitívne odchádza z budovy. Preto robili aj nemožné, aby sa do kancelárie dostali v čase neprítomnosti Rezešovho spoločníka, a aj sa im to podarilo. Trezor našli otvorený, uchmatli z neho dokumenty a tie po návrate do Bratislavy odovzdali námestníkovi Svěchotovi.
Príslušníci 52. oddelenia robili takéto operácie v rámci pracovného času a za plat spravodajského dôstojníka. Veľmi dobre vedeli, že nemajú nič spoločné so zákonným poslaním spravodajskej služby, a tiež im bolo nad slnko jasnejšie, že Jaroslav Svéchota zneužíva ich schopnosti na privátne kšefty. Z krádeže dokumentov nemal osobný osoh iba Režeš, ale aj sám námestník, ktorý si nielenže pripisoval dobré body u prominentov Mečiarovho režimu, ale si týmito službami aj celkom slušne privyrábal.
Plukovník Svéchota však nekšeftoval iba s vtedajšími mocnými. Podľa ich vzoru si aj on sám hľadal obchodné príležitosti a pri presadzovaní svojich ekonomických záujmov sa mu náramne hodilo, že bol druhým najmocnejším mužom v SIS. Dôkazom toho je aj jeden nočný výpad jeho osobnej údernej jednotky na východnom Slovensku. Nikto z účastníkov operácie netušil, aký bol skutočný dôvod tejto pokútnej misie. Všetkým však bolo jasné, že ide o veľké peniaze, pretože v podobných prípadoch Svéchota nepoužíval ako poznávacie znamenie hodnosť plukovníka, ale svoj akademický titul JUDr.
Príslušníci jednotky išli za človekom, ktorý si zabudol alebo nechcel plniť voči Jaroslavovi Svěchotovi záväzky. Ich úloha bola v podstate veľmi jednoduchá. Neplatiča mali poriadne vystrašiť a dať mu najavo, že ak budú musieť prísť za ním aj druhý raz, dopadne to oveľa horšie. S týmito inštrukciami sa vybrali na východné Slovensko. Obeť bývala aj s manželkou v rodinnom dome. Počkali, kým si ľahli a tvrdo zaspali. Keď si boli istí, že moment prekvapenia bude dokonalý, odpojili v dome poistky, nasadili si zariadenia na nočné videnie a vtrhli nič netušiacim a sneniu sa oddávajúcim manželom do spálne. Vrhli sa na muža, zasypali ho spŕškou profesionálnych úderov a keď už bol dobre spracovaný, povedali len dve vety: „Zabudol si na pána doktora. Je ti jasné, o čom je reč?" A jajkajúcemu chlapíkovi neostávalo nič iné, len veľmi zrozumiteľne odpovedať: „Áno." Lenže vtom začala jačať a bedákať jeho šokovaná manželka a nezdalo sa, že má v pláne utíšiť sa. Preto aj ona dostala dve nežné poza uši a jeden z príslušníkov úderky jej aj verbálne, a dosť vulgárnym spôsobom, naznačil, aby bola ticho.
A naozaj, nastalo obrovské ticho. Nielen vtedy v spálni. Mlčali napadnutí manželia. Vyslaní príslušníci 52. oddelenia si dôkladne overili, že polícii neoznámili napadnutie a porušenie domovej slobody. A mlčal aj doktor Svéchota. Úderku za neplatičom už viac neposlal a ani sa k tomuto prípadu neskôr nikdy nevracal. Z toho vyplýva len jeden záver. Plukovníkovi JUDr. Jaroslavovi Svěchotovi išlo o veľa a s vysokou pravdepodobnosťou to aj dostal.
Asi nie je potrebné vysvetľovať, že prípad manželov na východnom Slovensku nebol ojedinelý. Námestník Svéchota (no nielen on) mal veľa rôznych kšeftov s ľuďmi rôzneho razenia a z rôzneho prostredia. Mnohí z nich sa ho usilovali podviesť a oklamať alebo sa im nechcelo dodržať slovo. Počet neplatičov a ľudí, čo zabudli na svoje záväzky, rástol, a preto bolo potrebné prijať systémové opatrenia na riešenie s tým súvisiacich problémov. Samozrejme, aj touto delikátnou úlohou bola poverená Svěchotova osobná úderná jednotka. Pri tejto príležitosti je azda vhodné zopakovať, že riaditeľ 52. oddelenia o mnohých aktivitách tejto súčasti svojho útvaru nevedel, pretože ju spravidla riadil osobne pán námestník.
V súvislosti s pribúdajúcimi požiadavkami na vykonanie pohovoru s dlžníkmi a inými hriešnikmi bolo potrebné vyriešiť niekoľko logistických komplikácií. Svěchotovi úderníci predsa nemohli zakaždým niekomu vtrhnúť do baraku, obrátiť ho hore nohami, spracovať ho fackami a spoliehať sa na to, že ich pri tom nikto nikdy neuvidí. Preto si v okolí Bratislavy našli niekoľko opustených objektov na odľahlých miestach, kde by mohli nerušene pracovať. Ani to však nebolo úplne bez komplikácií.
Jednotka si raz našla vhodnú zrúcaninu, kde si dokonca pripravila aj starú školskú lavicu a stoličku, aby si mali kam svojho klienta usadiť. Tesne pred tým, ako sem mali priviesť jedného z hriešnikov, išiel vedúci akcie skontrolovať, či je v objekte všetko v poriadku. Samozrejme, nebolo. Našiel tam usilovne pracujúcu skupinu Rómov s pílkami na železo, kárami a iným vybavením. Odnášali z budovy armatúry a ďalšie kovové súčasti, ktoré plánovali speňažiť v zberných surovinách. Nedalo sa nič robiť, akcia musela prebehnúť inokedy a na inom mieste.
Operácie tohto druhu sa postupne vyvinuli do jednotnej šablóny. Svéchota dal pokyny špeciálnej jednotke, aby našla neplatiča, sledovala ho, vo vhodnej chvíli naložila do auta a odviezla do niektorej z ruín v širšom okolí hlavného mesta, kde s ním príslušníci vykonali pohovor. Keď už niekoho zastavíte na ulici a prinútite, aby s vami nastúpil do auta alebo ho tam jednoducho nasilu vtlačíte, zväčša pri dohováraní ani nemusíte mlátiť. Strach je veľmi účinný nástroj a ľudia z jednotky sa s ním naučili veľmi umne zaobchádzať.
Rozhovor zväčša viedli ako výsluch. Či už preto, aby od dotyčného pre Svěchotu získali potrebné informácie, alebo preto, aby sa uistili, že je mu jasné, prečo sa stretávajú práve za takýchto okolností a práve na tomto mieste. Inokedy úplne stačilo, keď „predvedenej" osobe dohovorili, aby mala rozum a splnila to, čo od nej pán doktor očakáva. Po družnom posedení príslušníci 52. oddelenia klientov pána Svěchotu vždy odviezli do blízkosti ich bydliska, no nikdy nesmeli vystúpiť na tom istom mieste, kde boli naložení.
Metódu nakladania do auta použila úderná jednotka päťdesiat- dvojky dokonca aj na svojho agenta, o ktorom sa zistilo, že tajnú službu zavádza. Jednoducho si neposlušného tajného spolupracovníka odchytili mimo dosahu zrakov nepovolaných osôb, zviazali ho a hodili do kufra. Stalo sa to v nedeľu v istom regióne na severe Slovenska a práve v čase, keď zástupy ľudí kráčali do kostola. Ako sa s agentom v kufri viezli cez dedinu, uvedomili si, že ak by sa mu podarilo rozviazať a začal by znútra kopať do plechov, mohlo by to medzi nábožnými okoloidúcimi vyvolať nežiaducu pozornosť. Na ich šťastie sa nič také nestalo. Kdesi za dedinou agenta vypustili von a od tej chvíle ich vraj prestal zavádzať a fungoval ako švajčiarske hodinky.
Ťažko uveriť, že riaditeľ SIS Ivan Lexa o Svěchotových privátnych operáciách nevedel. Oveľa pravdepodobnejšie znie predpoklad, že o nich vedel a že ich v tichosti toleroval, pretože sa na svojho námestníka mohol spoľahnúť vždy, keď išlo o politické záujmy, ktorým slúžil a ktoré reprezentoval. Okrem špicľovania opozície, aktivistov, tretieho sektora a novinárov bolo pre vtedajší režim veľmi dôležité ututlávať kauzy, ktoré by mohli ešte viac devastovať imidž vlády. A ak k poškodzovaniu renomé politického vedenia štátu mala prispieť aj tajná služba (a dialo sa to v hojnej miere), od Svěchotovho tímu sa, pochopiteľne, o to viac očakávalo, že bude podávať nadštandardné výkony.

Písal sa 19. jún 1997. Mladý muž v sprievode 40 - 45-ročného pána priviezol v nočných hodinách do nemocnice na bratislavských Kramároch mladíka s rozsiahlymi zraneniami. Keďže poškodenia boli nezlučiteľné so životom, zakrátko im podľahol. Ide o prípad smrti dvadsaťjedenročného príslušníka SIS Jaroslava Valjenta, syna vtedajšieho riaditeľa sekcie sledovania a spravodajskej techniky Cejzu Valjenta. V knihe Krycie meno Bežec bolo o tomto prípade povedané dosť, avšak v čase jej vzniku neboli autorovi známe niektoré podrobnosti, súvisiace s angažovaním sa plukovníka Svěchotu v marení vyšetrovania.
V krátkosti si povedzme základné fakty. Dňa 19. júna 1997 prišli autom bratia Jaroslav a Tomáš Valjentovci k jazeru nachádzajúcemu sa v katastrálnom území obce Plavecký Štvrtok. Jaroslav neodborne manipuloval s nástražným výbušným systémom, ktorý predčasne explodoval. Tejto činnosti sa venoval na objednávku. Najal si ho bratislavský podnikateľ, ktorý chcel, aby mladý Valjent nástražným výbušným systémom zničil chatu iného podnikateľa. Išlo o klasické vybavovanie si účtov, do ktorého sa v postavení nájomného strelmajstra nechal angažovať príslušník SIS Jaroslav Valjent. Keď Tomáš Valjent priviezol do nemocnice krvácajúceho brata Jaroslava, všetkým tvrdil, že sa na nič nepamätá a ani nevie, kde došlo k výbuchu.
Všetkým bolo jasné, že SIS a prostredníctvom nej aj vláda majú ďalší veľký problém a jeho riešenie spočívalo na bedrách plukovníka Svěchotu. Prvý, kto ho o mimoriadnej udalosti informoval, bol Valjentov zástupca Róbert B. Polícia aj tajná služba - každá zložka z iného dôvodu - rozbehli veľké pátranie po mieste explózie. Orgány Policajného zboru sa spočiatku usilovali bez akýchkoľvek postranných úmyslov prípad objasniť. Až po intervencii Jaroslava Svěchotu bolo na úrovni šéfa Krajského riaditeľa Policajného zboru v Bratislave rozhodnuté, že jeho ľudia na miesto činu neprídu skôr, ako ho stihnú dôkladne poupratovať príslušníci SIS.
Problém bol však v tom, že ani tajná služba, ani polícia ešte stále nevedeli, kde presne k výbuchu došlo. Mali len akési hmlisté indície, že miesto činu sa nachádza v rajóne Okresného riaditeľstva
Policajného zboru Bratislava IV. Na porade na krajskom riaditeľstve, kde boli prítomní aj príslušníci 52. oddelenia SIS, presnejšie členovia Svěchotovej údernej jednotky, sa zoširoka rozoberalo, ktoré lokality možno vopred vylúčiť a ktoré je zase potrebné dôkladne prevetrať.
Políciu aj tajnú službu však napokon predbehol náhodný a nič netušiaci okoloidúci, ktorý štandardným spôsobom ohlásil, že objavil miesto, kde zjavne došlo k explózii. Tento svedomitý občan si dokonca v rannom svite všimol, že na jednej z blízkych borovíc sa hompáľajú kľúče, kam ich pravdepodobne vymrštila tlaková vlna. Jaroslav Svéchota okamžite dostal z kancelárie krajského policajného riaditeľa echo, že miesto výbuchu je pri jazere v Plaveckom Štvrtku, ktorý, mimochodom, naozaj spadal do pôsobnosti OR PZ Bratislava IV.
Špeciálna úderná jednotka bleskovo vyrazila do Plaveckého Štvrtka, aby stihla splniť pokyny pána námestníka: pred príchodom polície zlikvidovať všetky biologické stopy, ktoré by mohli potvrdiť, že s výbušninou manipuloval príslušník SIS a syn vysokého služobného funkcionára tejto inštitúcie Jaroslav Valjent. Upratovacia čata pri jazere pozbierala všetky podstatné stopy a napratala ich do plastových vriec. Bola to odporná práca. Kto už by mal radosť z toho, že musí zvesiť zo stromu hompáľajúce sa črevá...
Príslušníci SIS hodili vrecia s usvedčujúcim materiálom do kufra auta a pohľadmi ešte prečesávali koruny stromov, kde mali visieť kľúče, o ktorých vo svojom hlásení referoval spomínaný oznamovateľ. Slnko už bolo vysoko, dopadalo na miesto činu pod iným uhlom, takže Svěchotovým siskárom sa kľúče nájsť nepodarilo. A nie je vylúčené, že tam kdesi vo vetre cinkajú dodnes.
Kým si príslušníci so zaklonenými hlavami prezerali okolité stromy, dorazil na miesto činu policajný výjazd. Vyšetrovateľ, kriminalisti a technici. Okamžite vznikol slovný konflikt. Policajti chceli od neznámych a podozrivých občanov, aby sa okamžite legitimovali. Príslušníkom 52. oddelenia ani len nenapadlo vyťahovať občianske preukazy a služobné doklady už vôbec nie. Hrubo nadali policajtom a povedali im, že ak majú nejaký problém, nech zatelefonujú svojim nadriadeným. Potom nasadli do služobných áut a zmizli preč aj s nenávratne znehodnoteným dôkazným materiálom.

Policajti si ešte stihli zapísať ich evidenčné čísla, ale vôbec si tým nepomohli. Autá 52. oddelenia podliehali zvláštnej evidencii, takže sa o ich majiteľoch a o ľuďoch, ktorých stretli pri jazere, nedozvedeli vôbec nič. Pochopiteľne, mysleli si o tom svoje a nepochybne mali pravdu.
„Toto všetko sa mohlo diať len preto, že všetci krajskí riaditelia Policajného zboru boli v politickej línii HZDS, cítili sa v podriadenom postavení voči SIS a nikdy by si nedovolili ísť s ňou do konfliktu," povedal jeden z príslušníkov 52. oddelenia. My len dodajme, že architektom tohto usporiadania bol námestník riaditeľa SIS Jaroslav Svéchota, ktorý mal v dlhom období medzi rokmi 1969 a 1989 dosť času na to, aby pochopil, ako sa zapáčiť vládnej moci a udržať sa v čo najvyšších poschodiach jej hierarchie.
[bookmark: bookmark35]ZA VŠETKO, ČO SOM PREŇHO UROBIL. . .
Jaroslav Svéchota riadil operatívnu činnosť SIS približne tri a pol roka. Dosiahol takmer na vrchol spravodajskej pyramídy. Významom svojho postavenia ho však v mnohých ohľadoch dokonca prevyšoval. Bol zástupcom riaditeľa tajnej služby a bez konzultácie s ním sa v SIS nemohlo prijať žiadne dôležité rozhodnutie. Jeho ambície boli konečne naplnené.
Ale za akú cenu?
Kniha, ktorú drží čitateľ v rukách, je svojím spôsobom účtom vystaveným za kariérny úspech Jaroslava Svěchotu. Je zjavné, že o úspechu v pravom slova zmysle nemôže byť ani reči. Nechceme povedať, že v rokoch 1995 - 1998 tajná služba nezrealizovala žiadne spravodajsky hodnotné operácie. Už len príbeh dobrých zlých chlapcov ukazuje, že to nie je pravda. Podobných príkladov dobre odvedenej spravodajskej práce by sa dalo uviesť oveľa viac. Je však neodškriepiteľnou pravdou, že v tomto období negatíva vrchovatou mierou prevažovali nad pozitívami. Ale to by nebolo to najhoršie. Ide totiž o charakter negatív, o ktorých je tu reč.
Slovenská informačná služba vznikla v roku 1993 a do apríla 1995, keď jej vedenie prebrali Ivan Lexa a Jaroslav Svéchota, si stihla vybudovať veľmi slušné renomé. Ani nie tak doma, pretože tam nikto nie je prorokom a tajné služby dvojnásobne nie. SIS si však získala rešpektované postavenie najmä v zahraničí. Dôkazom toho bolo jej prijatie za člena Middle European Conference (MEC), ktorá združovala a dodnes združuje viaceré tajné služby členských krajín EÚ a NATO, ako aj transformujúce sa spravodajské organizácie post- komunistických štátov. Členstvo v MEC znamenalo, že SIS do apríla 1995 požívala dôveru západných partnerských orgánov a bola považovaná za štandardnú a demokratickú spravodajskú službu. Len čo sa kormidla ujala dvojica Lexa - Svéchota, SIS bola z MEC vylúčená, a to bol vážny signál nielen pre tajnú službu, ale aj pre celú krajinu.
Jaroslav Svéchota v záujme udržania si pozície a neskôr aj v záujme presadzovania pochybných osobných cieľov zavádzal v SIS praktiky pripomínajúce 50. roky. Prepady osôb, krátkodobé únosy jeho dlžníkov, predvádzanie nezákonne zadržaných osôb na neformálne konzultácie a napokon aj zavlečenie prezidentovho syna do cudziny boli cenou, ktorú sme všetci zaplatili za jeho osobný úspech a prospech.
Naozaj si to takto predstavoval, keď mu po páde režimu v roku 1989 svitla nádej na návrat? Alebo ho k doslova kriminálnym excesom priviedli okolnosti a režim, vďaka ktorým sa stal nepísanou hlavou tajnej služby? Môžeme sa však opýtať aj trochu inak: Čo by sa vykľulo z nadaného, pracovitého, úspešného a ambiciózneho príslušníka ŠtB Jaroslava Svěchotu, keby ho nezomlel normalizačný proces a dostal by príležitosť pokračovať v kariére spravodajského dôstojníka?
Nech sú odpovede akékoľvek, na konci roka 1998 už bolo evidentné, že Svěchotova kariéra sa definitívne končí. A tiež bolo jasné, že to nie je ani trochu koniec slávny. Z funkcie aj zo služby odišiel s hanbou a s vidinou trestného stíhania, ktorá sa aj o niečo neskôr aspoň do určitej miery naplnila.
Kým však z SIS definitívne odišiel, ponavštevoval konšpiračné byty 52. oddelenia, aby sa rozlúčil s jeho príslušníkmi. Väčšine z nich odporučil, aby nasledovali jeho príklad a rozviazali služobný pomer ešte pred tým, než sa riadenia služby ujme nové vedenie. Iným zase povedal, aby v SIS ešte ostali a čakali, kým im dá pokyn na odchod. A bola aj tretia kategória príslušníkov päťdesiatdvojky, na ktorú naliehal, aby sa v tajnej službe udržali tak dlho, ako to len bude možné. Niektorým sa to skutočne podarilo a po istý čas plukovníkovi Svěchotovi zabezpečovali kontakt s ďalšími aktívnymi príslušníkmi alebo mu poskytovali detailné údaje o novoprijatých spravodajských dôstojníkoch. Vo viacerých prípadoch bol informovaný nielen o ich pravých a krycích menách a služobnom zaradení, ale disponoval aj ich fotografiami z personálnych spisov.
Voľby v roku 1998 síce vyhralo Mečiarovo HZDS, nedokázalo však nájsť koaličných partnerov na zostavenie vlády, a preto muselo odísť do opozície. Keď už bolo jasné, že je všetko stratené, vybral sa Jaroslav Svéchota do centrály donedávna vládneho hnutia, aby sa s jeho predsedom dohodol na ďalšom postupe, prípadne ho požiadal o pomoc pre prípad (a ten bol veľmi pravdepodobný), že nová vládna moc sa bude usilovať vyvodiť voči bývalému vedeniu SIS trestnoprávne postihy. Vladimír Mečiar nechal plukovníka Jaroslava Svěchotu dlho čakať na chodbe. Prijal ho až po dlhých štyroch hodinách.
Keď Svéchota po čase spomínal na toto poníženie, bývalému príslušníkovi 52. oddelenia s trpkosťou v hlase povedal: „Tak toto som si nezaslúžil za všetko, čo som preňho urobil..."
Kto vie, čo si podľa svojej mienky od Mečiara zaslúžil.

K
aždý úspešný politik musí ovplyvňovať verejnú mienku. Ide len o to, akým spôsobom to robí. Demokratický politik sa v komunikácii s verejnosťou usiluje presadiť bez toho, aby na to zneužíval štátny aparát a mocenské postavenie. Isteže, treba brať do úvahy mnohé nuansy. Niektorí demokratickí politici si v práci s verejnou mienkou pomáhajú demagógiou a lžami, ale to ešte neznamená, že prekročili hranicu. Teda prekročili, ale nie nebezpečným spôsobom, pretože ak v štáte existuje voľná výmena myšlienok, názorov a informácií, demagógia a lži môžu byť vcelku poľahky odhalené.
Vylúčme z tejto úvahy diktatúry, pretože tie sú založené na systematickom manipulovaní verejnej mienky. Na tom sa zrejme všetci zhodneme a nemusíme si nič vysvetľovať. Spôsob práce s verejnou mienkou v podaní Mečiarovho režimu však nebol ani demokratický, ani diktátorský. Bolo to niečo medzi, a preto je veľmi ťažké narysovať presné kontúry Mečiarových pracovných metód v tejto oblasti. Nie je ani naším cieľom podať vyčerpávajúcu analýzu jeho public relations.
Pokúsime sa však nazrieť do zákulisia. Tam, kde sa spriadali plány na získanie vplyvu medzi tými, ktorí najviac ovplyvňovali a ovplyvňujú verejnú mienku. Reč bude o pôsobení 52. oddelenia v cirkevnom a mediálnom prostredí.
Z tohto pohľadu bola Mečiarova práca s verejnou mienkou tancom na veľmi tenkom ľade.
[bookmark: bookmark36]BLAMÁŽ V KAUZE BALÁŽ
Mečiarov režim mal s cirkvami rozporuplný vzťah. Obzvlášť s katolíckou. Na jednej strane si uvedomoval, že cirkev má obrovský spoločenský vplyv. Najmä na vidieku, kde získavalo Mečiarove HZDS najväčšiu voličskú podporu, bola autorita cirkvi dominantná, a preto s ňou chcel mať režim dobré vzťahy. Na strane druhej si však vytváral s niektorými predstaviteľmi katolíckej hierarchie konfliktné vzťahy, čo výrazným spôsobom naštrbovalo hodnovernosť vládnej propagandy, ktorá sa usilovala pred verejnosťou vytvárať dojem, že režim má podporu cirkvi.

Najviditeľnejším konfliktom medzi režimom a cirkevnou hierarchiou bola verejnosti dobre známa kauza triptychu Klaňanie sa troch kráľov. Písalo sa o nej v mnohých novinových článkoch a knihách, a preto nie je potrebné detailne popisovať jej priebeh odznova. Načrtnime si len základný rámec. Banskobystrický biskupský úrad potreboval peniaze na dostavbu seminára. Preto sa rozhodol predať triptych a zároveň si z neho dal u reštaurátora vyrobiť repliku. Na čele banskobystrickej diecézy stál biskup Rudolf Baláž, predseda Konferencie biskupov Slovenska, ktorý bol známy kritickým postojom k vláde Vladimíra Mečiara. Lexom vedená SIS získala informácie, že biskupstvo hľadá kupca a zároveň zadalo výrobu repliky triptychu, a preto okamžite rozbehla spravodajskú operáciu. Ako údajný švajčiarsky kupca v nej figuroval príslušník SIS Ján T., ktorý dostal od námestníka Svěchotu 200 000 amerických dolárov, aby vierohodne fingoval záujem o kúpu obrazu. Výsledkom komplikovanej akcie, do ktorej boli zapojené mnohé útvary SIS, ako aj policajné orgány banskobystrického regiónu, bolo zhabanie triptychu i 200 tisíc dolárov, ako aj obvinenie reštaurátora z výroby falzifikátov.
Účelom akcie SIS bolo kompromitovať kritika režimu, biskupa Baláža, a obviniť ho z výpredaja kultúrnych pamiatok do zahraničia. Preto by bolo oveľa presnejšie kauzu triptych volať kauza Baláž. Pôvodný zámer tajnej služby celkom nevyšiel, pretože kým režim stihol z Rudolfa Baláža urobiť pokútneho šmelinára, prípadu sa chopili opozičné médiá, ktoré nielenže odhalili, že je to komplot SIS, ale aj získali nespochybniteľné dôkazy, že triptych Klaňanie sa troch kráľov ani nie je zapísaný na zozname národných kultúrnych pamiatok.
Ak si Vladimír Mečiar prial dobré vzťahy s katolíckou cirkvou, negramotná účasť SIS v kauze triptych mu ich mimoriadne skomplikovala. Nevedno, prečo sa námestník Svéchota rozhodol postupovať práve takýmto spôsobom. Možno to bol opäť dôsledok inšpirácie čerpanej zo spravodajských spisov z 50. rokov. Faktom však je, že v roku 1995, keď sa pustil do operácie namierenej proti významnému predstaviteľovi katolíckej cirkvi, nemali ešte k dispozícii 52. oddelenie. Ani jeho riaditeľa Dušana Pastuchu, spravodajského odborníka na cirkevnú problematiku.
[bookmark: bookmark37]Replika druhého odboru XII. správy
Z predchádzajúceho rozprávania už vieme, že Dušan K., alias Pastucha, sa stal spravodajským dôstojníkom na zvláštnom oddelení druhého odboru XII. správy. Bol to útvar zameraný na spravodajské prenikanie do prostredia cirkví a siekt. Pastucha mal v referáte takzvané svetské duchovenstvo. Teda nepracoval ani proti cirkevným rádom, ani sa nezaoberal laickým apoštolátom, ktorý sa stal na Slovensku známy napríklad vďaka nedávno zosnulému Silvestrovi Krčmérymu.
Mečiar sa veľmi intenzívne zaujímal o informácie z prostredia katolíckej cirkvi. Chcel vedieť, aké nálady panujú medzi radovým duchovenstvom, ale aj medzi hierarchiou. Potreboval byť v obraze, aké sú názorové rozdiely medzi jednotlivými biskupmi, či má navrch krídlo kardinála Korca alebo skupina okolo biskupa Baláža, jeho hlavného kritika na pôde Konferencie biskupov Slovenska. Ani zďaleka to však nebolo všetko. Predseda vlády totiž veľmi dobre vedel, že rovnako ako on, aj KDH má v katolíckej cirkvi svojich spojencov a uplatňuje cez nich svoj vplyv. Preto sa obzvlášť intenzívne zaujímal aj o túto otázku. A, samozrejme, veľkou témou boli peniaze, respektíve cirkevný majetok.
Ak mala SIS zabezpečiť spravodajské pokrytie rozsiahlej agendy spojenej s katolíckou cirkvou, riaditeľ 52. oddelenia Dušan Pastucha bol pre splnenie tejto neľahkej úlohy osobou najpovolanejšou. Do svojho komanda začlenil niekoľkých bývalých kolegov z XII. správy a spolu s nimi opäť postavil na nohy agentúru, ktorá v 70. a 80. rokoch pôsobila v katolíckej cirkvi. V nových podmienkach neboli agenti využívaní na represiu a ideologické potieranie náboženstva, ale nato, aby pomáhali dokumentovať tri Mečiarove priority: nálady vnútri cirkvi; presuny/predaje cirkevného majetku; vzťahy cirkvi s opozíciou a najmä s KDH. Druhá a tretia priorita pritom spolu úzko súviseli. Premiér a jeho úzky okruh boli hlboko presvedčení, že z predaja cirkevného majetku sú financované aktivity KDH a iných politických síl.
Obnovenie širokospektrálneho a komplexného spravodajského rozpracovávania cirkvi bolo obrovským krokom späť. Po novembri 1989 sa v bývalom Československu v plnom rozsahu obnovila náboženská sloboda. Spravodajský a policajný aparát viac nebol zneužívaný na prenasledovanie kňazov a veriacich. Cirkvi a náboženské spoločnosti sa zbavili všadeprítomného dohľadu štátu. Spravodajské nasadenie 52. oddelenia na rozpracovávanie cirkvi, pochopiteľne, nebolo motivované záujmom o obnovenie náboženskej neslobody. Niečo také by Mečiara politicky smrteľne poškodilo. Avšak už len spravodajské zisťovanie politických názorov jednotlivých predstaviteľov cirkevnej hierarchie, ako aj presvedčenie, že na Slovensku existuje sprisahanie cirkvi s KDH, naznačovali, že pán premiér žije v zajatí predstáv ťažko zlučiteľných s demokratickým výkonom vládnej moci.

Dušan Pastucha však nebol šéfom 52. oddelenia preto, aby posudzoval premiérove odchýlky od demokratického vládnutia. Jeho úlohou bolo plniť zadania, ktoré naňho prenášal námestník riaditeľa SIS Jaroslav Svéchota. A pán plukovník požadoval urýchlené vytvorenie efektívnej agentúrnej siete v prostredí katolíckej cirkvi. Pre Pastuchu to bola v podstate maličkosť. Stretol sa s niekoľkými starými kolegami, obišiel zopár starých známych - agentov a informátorov - a na päťdesiatdvojke znenazdania vznikla akási malá replika zvláštneho oddelenia druhého odboru XII. správy.
[bookmark: bookmark38]TAKTO SA S NAMI NEROZPRÁVAJTE!
Prípad agenta Rubensa výstižne ilustruje, ako prebiehalo oživovanie agentúrnej siete bývalého zvláštneho oddelenia.

Pán Štefan N. bol v minulosti tajným spolupracovníkom ŠtB. Dostal krycie meno Rubens. Po zmene režimu sa z neho stal podnikateľ a keďže mal blízko k arcibiskupovi Jánovi Sokolovi, pracoval aj pre trnavskú arcidiecézu. Keď začalo 52. oddelenie s oživovaním starej „cirkevnej" agentúry, bývalí príslušníci ŠtB si spomenuli aj na Štefana N. Z nejakého dôvodu usúdili, že by im mohol pomôcť s odhaľovaním majetkovej trestnej činnosti, o ktorej sa domnievali, že za ňou stojí KDH. Bolo rozhodnuté, že šéf päťdesiatdvojky navštívi pána Štefana N. a pozhovára sa ním na tému, ako by mohol byť pre tajnú službu užitočný.
Bývalý agent Rubens mal na Špitálskej ulici v Bratislave honosné a priestranné kancelárie, zariadené starožitným nábytkom. Tam ho vyhľadal Pastucha a naznačil mu, že by bolo načim obnoviť spravodajskú spoluprácu. Štefan N. však z minulosti Pastuchu nepoznal, pretože ho ako agenta ŠtB riadil iný spravodajský dôstojník XII. správy. Okamžite sa v ňom ozval obranný reflex. Pravdepodobne si myslel, že ho neznámy návštevník z jemu nepochopiteľného dôvodu skúša alebo že ide o provokáciu či nebodaj o pokus o vydieranie. Na Pastuchov návrh zareagoval nielen odmietavo, ale aj zľahka arogantne, takže to šéf 52. oddelenia musel skúsiť trochu inak.
„Pán Rubens, takto sa s nami nerozprávajte!" zahriakol ho Pastucha. Keď počul z úst neznámeho muža krycie meno, ktoré mu dal jeho bývalý riadiaci dôstojník, Štefanom N. to najprv myklo a vzápätí ostal veľmi zaskočený. Vtedy mu šéf päťdesiatdvojky, už oveľa miernejšie, povedal: „Pozdravuje vás Igor." Rubens pochopil, že Pastucha má o ňom informácie od eštebáka, ktorý ho riadil pred revolúciou, a odrazu bol oveľa zhovorčivejší. Až tak, že sa z neho stal agent 52. oddelenia SIS. A aby v tom ani jedna strana tohto kontraktu nemala chaos, opäť pôsobil pod krycím menom Rubens.
O osobe Štefana N. sa toho v ostatných rokoch popísalo veľa. Viaceré médiá informovali o tom, že sa ako agent ŠtB podieľal na rozkladaní rádu františkánov. V novinách sa dokonca opakovane objavovalo aj meno jeho riadiaceho dôstojníka, poručíka Igora Bakoša. Podľa názoru časopisu .týždeň mal arcibiskup Sokol previesť v roku 1998 na účet pána Štefana N. pol miliardy korún, pričom tieto peniaze v trnavskej arcidiecéze údajne nikomu nechýbali, pretože ich správca biskupstva neviedol v účtovníctve. Ak by boli tieto tvrdenia pravdivé, potom by sme boli nútení konštatovať, že Lexova SIS a najmä jej 52. oddelenie malo veľmi dobrý čuch na informácie o neprávostiach páchaných pri spravovaní cirkevného majetku.
Práve v tejto súvislosti je veľavravný dôvod, pre ktorý päťdesiatdvojka napokon ukončila spoluprácu s agentom Rubensom. Jej pôvodným zámerom, ako sme už uviedli, bolo získať informácie o majetkovej trestnej činnosti KDH. Avšak všetky Rubensove informácie poukazovali na finančné a majetkové machinácie v trnavskej arcidiecéze. Poznatky to boli síce cenné, ale - pamätajúc na blamáž a fiasko v kauze triptych/Baláž - pre režim iba ťažko použiteľné. Tajná služba v zastúpení Mečiarovej vlády si už nemohla a nechcela dovoliť ďalší konflikt s cirkevnou hierarchiou. Preto sa agentovi Rubensovi poďakovala a viac jeho služby nevyužívala.
Ukončenie spolupráce s Rubensom ešte neznamenalo, že 52. oddelenie sa prestalo zaujímať o majetkové pomery a finančné transakcie katolíckej cirkvi. Veľmi populárne bolo zbieranie informácií o predávaní umeleckých a sakrálnych predmetov, ktoré bolo interne odôvodňované ako dokumentovanie ilegálneho vývozu kultúrnych hodnôt/pamiatok do zahraničia. Mnohé z týchto poznatkov plánovala päťdesiatdvojka využiť v rámci spravodajských hier a mediálnych aktívnych opatrení namierených proti opozičným politikom. O prípravách na tieto akcie bude v pokračovaní tejto knihy ešte reč.
Uloženie Rubensa k ľadu tiež neznamenalo, že SIS sa prestala zaujímať o predstaviteľov katolíckej hierarchie. V piatom fragmente sme narazili na agenta Revíra, ktorý získaval informácie z prostredia KDH. Vzhľadom na to, že Revír žil a pracoval v Žiari nad Hronom, mal možnosť informačne prenikať aj do rôznych záujmových prostredí v Banskej Bystrici. Preto ho 52. oddelenie využívalo aj na získavanie kompromitujúcich informácií o sídelnom biskupovi Balážovi. Pomocou Revíra, ale aj inou cestou zhromaždilo komando informácie o údajných morálnych pokleskoch a pikantériách z osobného života Rudolfa Baláža. Mali pochádzať z obdobia, keď bol správcom farnosti na strednom Slovensku. Pre zaujímavosť uveďme, že tajná služba ani vládna propaganda diskreditujúce materiály proti biskupovi nikdy nevytiahli. Časť z nich však použil občan Ivan Lexa pri písaní knihy Biskupov triptych, v ktorej sa nepresvedčivým spôsobom usiloval dokázať, že v kauze Baláž bol tým dobrým chlapcom on.
[bookmark: bookmark39]PIŠTA, JOŽO, SKROMNÝ. A VIKTOR!
Štátna bezpečnosť by v prostredí katolíckej cirkvi nemohla efektívne spravodajsky pôsobiť, keby súčasťou jej agentúrnej siete neboli aj kňazi. Stránka Ústavu pamäti národa vyjavuje aj v tejto oblasti niekoľko prekvapení. Pre mnohých čitateľov bude asi prekvapením, že viacerí kňazi, ktorí boli tajnými spolupracovníkmi ŠtB, sa neskôr stali agentmi alebo neformálnymi informátormi 52. oddelenia. Z hľadiska logiky efektivity to však až také veľké prekvapenie nie je. Plukovník Svéchota kládol na päťdesiatdvojku vysoké nároky, nemohla si dovoliť byť neúspešná.
Hovoriť a písať o tejto téme nie je vôbec jednoduché. Mnohí z kňazov - agentov sú dodnes pastoračné činní a viacerí z nich nikomu neublížili ani spoluprácou s ŠtB, ani zväzkami s 52. oddelením. Aj preto je potrebné pristupovať k informáciám, ktoré zverejňuje Ústav pamäti národa s primeraným nadhľadom a odstupom. Plošné zverejňovanie zoznamov kádrových príslušníkov a agentov ŠtB hraničí podľa autorovej mienky s politickou pornografiou a nemá takmer žiadnu historickú a dokumentárnu hodnotu. Iba individuálne posúdenie každého prípadu (či už príslušníka alebo tajného spolupracovníka) môže bádateľa oprávňovať k opatrnému vyrieknutiu zasväteného názoru či nebodaj morálneho úsudku. Avšak paušálne publikovanie zoznamov len podporuje škodlivé a odpudivé uplatňovanie kolektívnej viny. Kolektívnej viny v právnom i morálnom zmysle. Považovali sme za správne uviesť túto krátku a tému nie celkom vyčerpávajúcu poznámku, pretože odmietame nielen princíp kolektívnej viny, ale aj kampaňovité hony na čarodejnice a primitívne zjednodušovanie problematiky spravodajských služieb, ktorého sa už dve desaťročia dopúšťajú mnohí politici, novinári a publicisti.
Niekdajšie zvláštne oddelenie druhého odboru XII. správy malo z pohľadu svojho zamerania famózneho tajného spolupracovníka. Bol ním už nebohý Štefan Zárecký, správca farnosti Najsvätejšej Trojice v Bratislave. O tomto kňazovi sa v súvislosti s jeho spoluprácou s ŠtB rozprávajú v hlavnom meste celé legendy. Nie je naším cieľom rozmnožovať ich. Chceme z jeho agentského života uviesť iba jednu ilustratívnu príhodu. Pán farár Zárecký mal veľa vplyvných priateľov a známych. Vďaka nim sa dozvedel, že polícia chce v jeho byte vykonať domovú prehliadku, pretože ho podozrieva z nelegálneho obchodovania s umeleckými a sakrálnymi predmetmi. Bol to preňho veľký problém, pretože na fare ukrýval cudziu menu v hodnote približne dvoch miliónov korún československých, čo bola na ten čas veľká, priam horibilná suma. Nedalo sa nič robiť, Štefan Zárecký musel požiadať o pomoc svojich riadiacich dôstojníkov (v priebehu spolupráce s ŠtB ich mal viac).
Zrejme si bol veľmi istý, že si ho nikto nedovolí odpočúvať, preto svoju prosbu príslušníkom ŠtB tlmočil telefonicky. „Nechám tie peniaze pod štvrtou lavicou vpravo. Môžete mi ich na pár dní schovať?" pýtal sa farár Zárecký. „Spoľahni sa, Pišta," znela odpoveď. A aj sa tak stalo. Policajná domová prehliadka prebehla bezvýsledne. Spravodajskí dôstojníci sa o niekoľko dní zastavili u Pištu na fare, priniesli mu balíček s peniazmi a družne sa opili.
Tento príbeh nemá pokračovanie spoluprácou Štefana Záreckého s 52. oddelením, v čase jeho vzniku bol už zrejme na pravde božej. Zmyslom opísanej anekdotickej príhody je poukázať na to, že príslušníci päťdesiatdvojky, ktorí v minulosti slúžili v ŠtB, veľmi dobre vedeli, ako pracovať s klérom. A tiež vedeli svoje, ako sa malá časť kléru spreneverila svojmu poslaniu láskou k mamone. Preto bol útvar Dušana Pastuchu na tomto poli informačne úspešným, aj keď je, pochopiteľne, sporný účel, akému táto spravodajská činnosť slúžila.

Kňazi, ktorí spolupracovali s ŠtB, sa po revolúcii bežne obhajovali tvrdením, že boli k tejto spolupráci prinútení. Keď ich však oslovila so žiadosťou o spoluprácu päťdesiatdvojka, viacerí z nich ochotne súhlasili. Možno preto, lebo sa podvedome báli, že ak by odmietli, SIS by proti nim použila kompromitujúce informácie, na základe ktorých ich kedysi dávno zverbovala ŠtB. Do tejto kategórie však rozhodne nepatril istý Jozef K. Prezývajme ho Jožo. Ide o duchovného s veľmi zaujímavým pozadím. Pôsobil ako prodekan bohosloveckej fakulty v Bratislave a vyučoval na nej cirkevné právo. Zároveň spravoval farnosť pri Modrom kostolíku v Bratislave. Bol exponentom pápežom zatratenej prorežimnej kňazskej organizácie Pacem in terris, ktorá otvorene kolaborovala s komunistickou vládou. Jožo bol tajným spolupracovníkom (agentom) ŠtB. Neskôr sa stal dokonca aj jej kádrovým príslušníkom a dosiahol v nej hodnosť majora. Ťažko povedať, či bol jediným slovenským kňazom, ktorý mal zároveň služobný pomer s ŠtB, rozhodne sa však nepomýlime, keď povieme, že aj v čase bývalého režimu to bol ojedinelý úkaz.
Aj Jožo bol medzi tými, ktorí ochotne súhlasili so spoluprácou s 52. oddelením. Pravdepodobne bol súčasťou rodinného striebra útvaru, pretože o jeho spravodajskom pôsobení za éry Ivana Lexu sa toho veľa nevie. Dodnes ostal prísne chráneným a stráženým agentúrnym prostriedkom. Napriek tomu sa nám podarilo zistiť, že ako agent päťdesiatdvojky bol Jožo poverený komunikáciou s riaditeľom banskobystrického biskupského úradu Jozefom Hrtúsom. Lepšie povedané, Jožo bol ten, kto vedel s Hrtúsom hovoriť bez toho, aby to v mysli riaditeľa biskupského úradu vyvolalo podozrenie, že jeho diskusný partner je predĺženou rukou tajnej služby. Keď uvážime, že Mečiarov režim bol s biskupstvom v Banskej Bystrici na vojnovej nohe, musela byť možnosť priameho spravodajského prieniku k jeho riaditeľovi unikátnou a veľmi cenenou príležitosťou. Každý si asi dokáže predstaviť, že v rámci bratského rozhovoru dvoch kňazov, pri ktorom sa predpokladá jednak otvorenosť, a jednak diskrétnosť, sa odhalia mnohé tajomstvá. Vďaka Jožovi k nim malo 52. oddelenie pohodlný prienik.

Tému spolupracujúcich kňazov uzavrime spomienkou na agenta s krycím menom Skromný. Tajným spolupracovníkom ŠtB sa stal ešte ako veľmi mladý kaplán v Pezinku. Neskôr pôsobil na fare v Lamači. Po revolúcii zase spravoval farnosť v istej obci pri Piešťanoch. Pastoračnú činnosť vykonáva na západnom Slovensku dodnes.
Skromného prípad je tak trochu smutný a inštruktážny zároveň. Tohto kňaza vždy milovali mladí ľudia, kvôli jeho kázňam plnili kostoly. Dával im priestor na svojské vyjadrenie viery. Napríklad aj rockovými omšami a podobne. Keďže za ním tiahla mládež, okamžite sa dostal do hľadáčika Štátnej bezpečnosti. Vtedajší režim nevidel rád, keď sa deti a dospievajúca mládež radšej vzdelávali v idealistickom učení katechizmu ako vo večných pravdách dialektického materializmu. Spravodajským dôstojníkom ŠtB sa operatívnou činnosťou podarilo zistiť, že mladý pezinský kaplán má určité slabosti a, samozrejme, sa ich usiluje pred svojimi veriacimi utajiť. Je vedľajšie, o aké poklesky voči dobrým mravom išlo. Podstatné je to, že tajní teraz presne vedeli, ako majú postupovať, aby kňaza presvedčili, že pre všetkých bude lepšie, ak začne spolupracovať.
Skromný sa stal tajným spolupracovníkom ŠtB, ale vôbec nebol aktívnym agentom. Mal ľudomilné a filozofické sklony. Nebol na peniaze a na spoluprácu s tajnými nemal žiadne zištné dôvody. Bol síce ochotný so svojím riadiacim dôstojníkom dlho diskutovať a vyjadrovať názory na dianie v cirkvi, mal však veľké morálne problémy plniť zadávané úlohy. Najmä také, ktoré sa týkali osobného života iných ľudí alebo ich režimom netolerovaných aktivít. Spis agenta Skromného bol uložený do archívu v decembri 1989.
Nie je celkom isté, kedy si päťdesiatdvojka znova spomenula na Skromného. Možno to bolo už v čase jej vzniku, ale nie je vylúčené ani to, že k prvému kontaktu došlo, až keď sa proti Mečiarovmu režimu začali spontánne ozývať viacerí radoví i rádoví kňazi, ako napríklad farár z Lozorna Pavol Flajžík či františkánsky mních Ján Krstiteľ Balázs. Celkom spoľahlivo sa podarilo zistiť, že 52. oddelenie neevidovalo Skromného ako agenta, z čoho vyplýva, že s komandom v pravom slova zmysle nespolupracoval. Oddelenie ho skôr využívalo ako konzultanta s prehľadom o dianí a náladách v cirkvi a medzi pospolitým veriacim ľudom. Viaceré zdroje zo spravodajskej komunity potvrdili, že riaditeľ 52. oddelenia Dušan Pastucha sa so Skromným stretol asi dva dni nato, ako po výbuchu auta zahynul Róbert Remiáš, najlepší priateľ Oskara Fegyveresa, ktorý bol korunným svedkom v kauze únos. Aj Skromný totiž verejne odsudzoval niektoré praktiky Mečiarovho režimu a Lexovej SIS. Pastucha mu chcel zrejme vysvetliť, že jeho oddelenie s touto vraždou nemá nič spoločné.
Absolútnym esom Pastuchovej organizácie v cirkevnej problematike nebol žiaden agent, ale kádrový príslušník SIS. Volal sa Vincent M. A nebol to nikto iný ako bývalý námestník pre veci cirkevné ministra kultúry Slovenskej socialistickej republiky Miroslava Válka! Na 52. oddelení používal tento vysoký štátny a politický funkcionár prednovembrového režimu krycie meno Viktor.
V postavení námestníka komunistického ministra kultúry mal Viktor pod palcom všetkých cirkevných tajomníkov na Slovensku. Ak chcela ŠtB naznačiť príliš aktívnemu kňazovi, že by sa mal mierniť, obrátila sa na Viktora. On sa zase skontaktoval s cirkevným tajomníkom zodpovedným za príslušný kraj a ten duchovnému dohovoril. Ak to nestačilo, nasledovalo preloženie kňaza do inej farnosti, aby si musel vytvárať nové väzby. Znova to išlo po linke ŠtB - Viktor - cirkevný tajomník. A keď si farár alebo kaplán nedal pozor ani potom, stačilo cinknúť Viktorovi. Ten už vedel, ako spurného kňaza pripraviť
o	štátny súhlas. Pre neskôr narodených dodajme, že pred novembrom 1989 potreboval mať každý duchovný súhlas na vykonávanie pastoračnej činnosti. Ak mu bol odobraný, nemal oficiálne právo vykonávať kňazskú službu, nesmel spravovať farnosť ani byť kaplánom. Musel si nájsť svetské zamestnanie. A ak ho pristihli, že tajne vysluhuje sviatosti (omše, krsty, spovedanie a podobne), mohol skončiť vo väzení.
Viktor bol na päťdesiatdvojke hlavným odborníkom na problematiku rímskokatolíckej cirkvi. Mal fantastické kontakty medzi kňazmi. Poznal kaplánov, farárov, dekanov, biskupov. Udržiaval styky s bývalými funkcionármi komunistami utvorenej kňazskej organizácie Pacem in terris a bez problémov sa vedel stretnúť s bývalými
i aktívnymi hodnostármi bohosloveckej fakulty. Fantastické spravodajské možnosti využíval na získavanie informácií o dianí v cirkvi. Obligátnymi okruhmi záujmu boli predaje majetku, umeleckých a sakrálnych predmetov, finančné transakcie a odhaľovanie prepojenia medzi cirkvou a KDH.
Okrem toho Viktor plnil ešte jednu veľmi vážnu úlohu. Stal sa parlamentárom SIS a jeho úlohou bolo obhajovať záujmy Mečiarovho režimu na pôde katolíckej cirkvi. Citlivo vnímal vývoj nálad a názorov vnútri cirkvi. Usiloval sa dozvedieť podrobnosti z rokovaní Konferencie biskupov Slovenska, najmä o otázkach dôležitých pre politické záujmy premiéra. Takrečeno v mene vlády sondoval, či by bolo možné zaobliť niektoré ostré hrany medzi biskupmi a štátom. Zisťoval, či by dekani nemohli usmerniť podriadených farárov, aby nemali také kategorické protivládne postoje. Viktor bol jednoducho na roztrhanie a jeho služby boli na Pastuchovom útvare mimoriadne cenené.
Rímskokatolícka cirkev nebola jediným náboženským spoločenstvom v hľadáčiku 52. oddelenia, aj keď v tejto oblasti išlo o primárny objekt záujmu. Hneď druhým v poradí bola počtom pomerne malá, ale významom mimoriadne dôležitá židovská náboženská obec. Aj preto Pastucha na päťdesiatdvojke angažoval bývalého nemenovaného príslušníka ŠtB, ktorý po nástupe do služobného pomeru okamžite oživil svoju driemajúcu agentúrnu sieť. Budeme ho pracovne volať Nátan.
Jeho agenti ako tajní spolupracovníci Štátnej bezpečnosti boli zväčša židovského pôvodu a v minulosti dostávali spravodajské úlohy vo viacerých líniách: pravica, kultúrna obec, novinári, mládež a podobne. Nátan bol spravodajským dôstojníkom starej školy. Bol nenápadný, správal sa prísne konšpiratívne a usiloval sa budiť čo najmenšiu pozornosť. Na schôdzky s agentmi a na konšpiračné byty chodil presne podľa osvedčených spravodajských zásad. Nechodil autom, ale električkou. Robil si kontrolné trasy, aby sa pred schôdzkou s agentom uistil, že ho nikto nesleduje. Vďaka tomu bol úspešný a jeho tajní spolupracovníci mu dôverovali, že nebudú nikdy prezradení.
Nátanovo poslanie bolo v podstate zhodné s úlohami, ktoré dostávali ľudia pôsobiaci v prostredí katolíckej cirkvi. Získaval spravodajské informácie o postojoch a náladách v židovskej náboženskej obci, ale aj v širšej komunite osôb židovského pôvodu. Osobitnou kategóriou boli politici židovského pôvodu, aj o ich názoroch a postojoch musela byť päťdesiatdvojka informovaná. Agentúrnej sieti dával úlohy zamerané na odhaľovanie údajného pôsobenia izraelskej rozviedky Mossad na slovenskom území. Nátan bol prosto nesmierne výkonný, v jeho štruktúre pôsobili viacerí poprední predstavitelia židovskej náboženskej obce. Niektorí z nich sa dokonca pravidelne objavovali v televízii a vďaka svojmu sympatickému umeleckému prejavu boli medzi divákmi mimoriadne obľúbení.
[bookmark: bookmark40]O PRASKANÍ ĽADU
Tak ako v prípade spravodajského pôsobenia v prostredí cirkví a náboženských spoločností, aj prenikanie 52. oddelenia do médií bolo veľkým krokom späť.
Od konca roka 1989 nemal štát ideologickú kontrolu nad médiami a postupne sa zbavoval majetkovej účasti v tlačených médiách. Jediným štátnym médiom ostala Tlačová agentúra Slovenskej republiky. Okrem súkromných novín a rozhlasových a televíznych staníc existovali Slovenská televízia a Slovenský rozhlas. Obe sa viac či menej úspešne transformovali na verejnoprávne inštitúcie. Samozrejme, každá vláda mala tendenciu získať v nich vplyv, ale vždy v ako-tak prijateľnej miere.
V čase nástupu Mečiarovej vlády bola teda na Slovensku sloboda slova a tlače. Nedá sa povedať, že s jej príchodom sme tieto slobody stratili. Bolo by to veľké zjednodušenie, priam nepravda. Lenže spôsob, akým sa vtedajší režim zmocnil napríklad Slovenskej televízie a ako invazívne sa usiloval ovplyvňovať verejnú mienku a médiá prostredníctvom tajnej služby, bol tancovaním na ukrutne tenkom ľade. Odtiaľ bol už len krôčik k represiám. A vlastne k nim aj došlo, aj keď len v obmedzenej miere, napríklad formou bitiek, podpálenia a demolovania motorových vozidiel či bezostyšne otvoreného sledovania novinárov.
Priame pokusy SIS infiltrovať redakcie s cieľom podsúvať im prorežimné informácie a využívanie vláde nakloneného denníka Slovenská republika na rozpútavanie spravodajských hier bolo návratom k zavrhnutým a zavrhnutiahodným metódam ŠtB. To bola ďalšia vrstva mimoriadne tenkého ľadu, pod ktorou v hlbokej priepasti driemali démoni minulosti.
Mečiar nezrušil a ani nemohol zrušiť slobodu tlače. Ale jeho tajná služba vytvorila spravodajsko-dezinformačnú mašinériu, ktorá išla proti zmyslu slobody tlače. Päťdesiatdvojka navyše disponovala novinárskou agentúrnou sieťou, ktorá špicľovala v redakciách, v parlamente a na sekretariátoch opozičných strán. To už bol taký tenký ľad, až sme mohli počuť, ako praská.
[bookmark: bookmark41]ZO ZELENEJ LÚKY PO RIADITEĽA STV
Hlavným zmyslom spravodajského pôsobenia 52. oddelenia vo svete médií bolo brániť v uverejňovaní negatívnych informácií o vláde Vladimíra Mečiara. Vzhľadom na to, že jeho režim bol síce napoly autoritatívny, ale nie diktátorský, bola to nesplniteľná úloha. Neboli zaznamenané žiadne prípady, že by sa Svěchotovmu komandu podarilo odhovoriť niektorého investigatívneho novinára od publikovania článku napríklad o nezákonných aktivitách SIS. Nie je známe ani to, že by sa päťdesiatdvojke darilo eliminovať šírenie informácií o privatizácii, ktorá sa zmenila na stranícke rabovanie. Takto by sme mohli pokračovať donekonečna a zakaždým by sme museli konštatovať, že útvar vedený Dušanom Pastuchom v plnení tejto misie zlyhal. Jedným dychom však treba dodať, že to nebola jeho chyba. Hlúpe a nezmyselné bolo samotné zadanie. On sám si ho nevymyslel. To Mečiar, Lexa a Svéchota nepochopili, že za daných podmienok je jednoducho nevykonateľné.
Druhým dôležitým poslaním 52. oddelenia na poli boja proti nepríjemným novinárom bolo odhaľovať ich informačné zdroje. Aj keď to bola požiadavka priečiaca sa duchu demokratických zásad, bola aspoň realistická. Päťdesiatdvojka mala medzi novinármi agentov, ktorí jej dokázali v určitej miere odhaliť, kto poskytoval ich kolegom citlivé informácie. V tomto ohľade bola navyše veľmi výkonná a podarilo sa jej informačne preniknúť prakticky do každej redakcie s výnimkou denníka SME.
Novinári však mali pre tento útvar význam aj z hľadiska získavania informácií o objektoch záujmu mimo mediálnej sféry. Išlo, pochopiteľne, najmä o opozičných politikov, prípadne vplyvných podnikateľov.
Počiatky pôsobenia 52. oddelenia na poli ovplyvňovania verejnej mienky boli skôr rozpačité. Jej príslušníci zväčša nemali s touto prácou žiadne skúsenosti a nedisponovali v médiách žiadnou agentúrnou sieťou. Stáli na zelenej lúke a jedni z prvých, kto na nej vyoral aspoň trochu viditeľnú brázdu, boli dvaja príslušníci, ktorí boli do komanda prevelení z prvého odboru SIS. Jeden z nich bol dobrý zlý chlapec Maďar. Druhý bol Roman D., známy okrem iného z koordinovania honu na Kňažkov kufrík.
Kým ich začal Svéchota využívať na oveľa „delikátnejšie" práce, zamestnávali sa podsúvaním oslavných článkov o Vladimírovi Mečiarovi do novín. Bola to drina, na konci ktorej však svietila na výsledkovej tabuli jedna veľká nula. Žiadne normálne noviny, okrem provládneho denníka Slovenská republika, neboli ochotné publikovať o premiérovi hagiografické texty. Keď to teda nešlo inak, koordinovali Madár s Romanom D. redakčnú činnosť v Slovenskej republike. Mali k dispozícii analytika, prezývaného Jednooký Bili, ktorý produkoval jeden článok za druhým. Nie všetky boli ódami na Mečiara a jeho družinu. Významná časť Billových textov boli hanopisy proti opozičným politikom a kritickým novinárom z nevládnych médií alebo išlo o aktívne opatrenia vo forme šírenia rôznych dezinformácií. Produkciu Jednookého Billa potom expedovali svojmu kontaktu v Slovenskej republike. Bol ním istý František M. Zabezpečoval, aby spravodajskou službou dodané materiály publikovali pod vlastnými menami redaktori vládneho denníka.
Neskôr sa dvojici bývalých príslušníkov prvého odboru podarilo vybudovať okruh kontaktov v médiách, ktorý presahoval veľmi obmedzený význam denníka Slovenská republika. Z hľadiska záujmov 52. oddelenia boli mimoriadnym prínosom úlovky v televízii Markíza. Podarilo sa im vytvoriť si vzťahy s viacerými redaktormi či inými pracovníkmi tejto televíznej stanice. Zväčša nevedeli, že sú v kontakte s príslušníkmi spravodajskej služby. Od nevedomých spolupracovníkov získavali najmä informácie o dianí v Markíze, o jej redaktoroch a spôsobe fungovania redakcie spravodajstva. Napokon si však získali aj vedomého spolupracovníka z radov redaktorov spravodajstva televízie Markíza. Nebol to ich agent a nedostával za svoju činnosť v prospech SIS žiadne paušálne odmeny. Ak však v Televíznych novinách presadil alebo sám zabezpečil odvysielanie požadovaného príspevku, dostal odmenu od 10 do 15 tisíc korún. Vzhľadom na to, že Markíza bola k vláde Vladimíra Mečiara pomerne kriticky vyhranená, možno uvedený prienik do jej spravodajstva považovať za celkom pozoruhodný operatívny výkon.
Pätdesiatdvojka mala svojho človeka aj v Tlačovej agentúre Slovenskej republiky. Volal sa Dušan, ale nebol to jej generálny riaditeľ Kleiman. Dušan, ktorého v agentúre páslo 52. oddelenie, bol v inej riadiacej pozícii. Komandu poskytoval informácie o fungovaní agentúry a z času na čas zabezpečil, aby TASR vydala správu zostavenú analytikmi Slovenskej informačnej služby. Napriek tomu, že agentúra bola plne v štátnych rukách, vláda ani tajná služba ju nemali celkom pod kontrolou a ani to nebolo potrebné. Tlačová agentúra iba poskytuje informácie iným médiám, takže aj keby uverejňovala siskárske dezinformácie na pokračovanie, nedostali by sa k adresátovi - teda voličovi.
Z tohto pohľadu bola, samozrejme, oveľa dôležitejšia Slovenská televízia. A napočudovanie to s ňou mala päťdesiatdvojka oveľa jednoduchšie než s akýmkoľvek iným médiom. Na to, aby STV dostala pod spravodajskú kontrolu, nepotrebovala žiadne skúsenosti s prácou s verejnou mienkou a budovaním agentúrnej siete v prostredí médií. O ideologické, politické a spravodajské ovládnutie STV sa postaral príslušník komanda Oskar N., ktorého spravidla riadil priamo námestník Svéchota, nie vedúci oddelenia Pastucha.
Oskar N. mal spolužiaka a ten pracoval ako športový redaktor spravodajstva Slovenskej televízie. Svěchotov obľúbenec Oskar sa s ním po rokoch skontaktoval a sľúbil mu, že ak pôjde po ruke Slovenskej informačnej službe, urobí z neho riaditeľa televízie. Je to neuveriteľné, ale naozaj sa to stalo. Z radového športového redaktora bez manažérskych skúseností sa naozaj stal ústredný riaditeľ verejnoprávnej televízie. A Oskar N., zaradený v najobávanejšom komande Lexovej tajnej služby, pred svojimi nadriadenými vystupoval ako jeho riadiaci dôstojník.
Vďaka akcieschopnosti Oskara N. sa stala STV najúčinnejším nástrojom ovplyvňovania verejnej mienky, aký mala v rukách tretia Mečiarova vláda. Na jej škodu a na prospech občianskej spoločnosti ho však nevyužívala inteligentne, ale hrubo a často až primitívne. Darmo riaditeľ STV umožnil, aby sa v ním riadenej verejnoprávnej inštitúcii odvysielali výpovede kadejakých utajených svedkov, darmo zabezpečoval oslavné príspevky o práci vlády a jej vodcovi Mečiarovi, darmo bol povoľný, keď bolo potrebné publikovať špinavé útoky proti prezidentovi Kováčovi a predstaviteľom opozície. Všetko sa to robilo tak okato, že televízii, a teda tajnej službe, ergo Mečiarovmu režimu, to nežrali už ani jeho priaznivci.
Slovenská televízia bola vo všetkých ohľadoch povoľným nástrojom režimu. Na pokyn námestníka Svěchotu jeho protežant Oskar N. vždy zabezpečil, aby boli v jej spravodajstve odvysielané akékoľvek aktívne opatrenia alebo spravodajské hry. O tom niet najmenších pochýb. Dodnes sa však vedú spory, či Oskar N. riadil šéfa STV iba ako agenta alebo to bol dokonca spravodajský dôstojník v legalizácii. Viacerí zase Oskara zhodne podozrievajú z toho, že či už bol riaditeľ STV jeho agentom alebo legalizantom, s veľkou pravdepodobnosťou si jeho odmeny, respektíve služobný plat ponechával pre seba. Ak to tak naozaj bolo, možno mal pre takéto konanie aj nejaké ospravedlnenie. Napríklad: Keď som bývalému spolužiakovi vybavil riaditeľské kreslo so slušným platom, tak si zaslúžim, aby som aj ja z toho niečo mal.
[bookmark: bookmark42]LEGENDÁRNA AGENTKA SAMY
Riaditeľ STV bol pre 52. oddelenie bezpochyby veľmi dôležitý. Asi ako jukebox. Hodíte doňho mincu a zahrá vám požadovanú pesničku. Lenže spravodajská služba potrebovala oveľa viac, ako je spoľahlivý verklík bez štipky invencie, samostatnosti a hlavne možností prenikať do záujmového prostredia. A pätdesiatdvojka takú akvizíciu našla. Bola to mladá, šarmantná, dlhovlasá blondína, obdarená neprehliadnuteľným poprsím. My už z predchádzajúceho rozprávania vieme, že to bola agentka Samy.
Mala vynikajúce podmienky a celkom slušné vlohy na spravodajské pôsobenie medzi novinármi a opozičnými politikmi. Pracovala v tlačenom médiu, ktoré malo negatívne vyhranený postoj k režimu. Nikto ju preto nemohol podozrievať, že sympatizuje s Vladimírom Mečiarom. Bola mladá a na prvý pohľad pôsobila nevinne a naivne, takže málokto by si pri rozhovore s ňou pomyslel, že jej ústami hovorí, ušami počúva, očami vidí a rukami koná Slovenská informačná služba.
Mnohé detailné informácie o spravodajskej činnosti Samy už boli publikované v knihe Krycie meno Bežec, a preto ich nebudeme opakovať. Už o nej bola reč aj v tomto texte a na tomto mieste už len doplníme niekoľko dôležitých faktov a zhodnotíme strategický význam Samy pre 52. oddelenie.
Vďaka Samy sa spravodajskí dôstojníci zoznámili s pracovníčkou Slovenskej televízie. Ani len netušila, že je v kontakte s tajnou službou, a preto neuvádzame jej meno, iba iniciálky R. S. Môžeme ju volať trebárs aj Rita. Mala byt na Heydukovej ulici v Bratislave, v susedstve hráčskeho obchodu Brloh. Samy chodila k Rite domov na žúry a na jeden z nich priviedla aj dvoch príslušníkov päťdesiat- dvojky. Predstavila ich ako spolužiakov z vysokej školy. Nič netušiaca Rita ich prijala, akoby to boli aj jej kamaráti. Bezstarostne a hlavne bez akéhokoľvek podozrenia sa s nimi otvorene rozprávala o všetkom. Aj o iných novinároch. Samy pri týchto stretnutiach robila nadhadzovačku. Hodila do pľacu meno novinára, o ktorého sa zaujímali jej kamaráti z 52. oddelenia, aby sa Rita chytila. Jednoducho a jasne, skôr či neskôr sa vždy strhlo klasické babské klebetenie, pretriasali sa kolegovia a vďaka tomu sa príslušníci komanda dozvedeli, ktorý novinár je na ženy, kto fajčí marihuanu, ktorý je homosexuál, kto je na peniaze a aké má kto neresti.
Samy bola pre tajnú službu cenná aj preto, lebo nevedomky sama sebe vyrábala konkurenciu. Z klebetenia u Rity vyplynulo, že medzi novinármi je niekoľko typov vhodných na ponúknutie spolupráce. Päťdesiatdvojka si Samy nepochybne vážila. Najmä za podstrčenie Uhorky do strategicky dôležitej miestnosti v centrále KDH. Ibaže jej agentka sa postupne dostávala do podozrenia. Kolegovia a politici už Samy neverili tak ako spočiatku. SIS však potrebovala neustály prílev čerstvých informácií z mediálneho prostredia a parlamentných kuloárov. Takže každý ochotný novinár mal cenu zlata. Pre 52. oddelenie bolo navyše veľmi dôležité mať možnosť overovať si hodnovernosť a kvalitu informácií, ktoré im poskytovali jednotliví novinári. Čím viac ich bolo, tým spoľahlivejšie si mohli informácie preverovať.
Pre komando nebolo podstatné, či bol spolupracujúci novinár agentom alebo len dôverným kontaktom. Nebolo dokonca dôležité ani to, či vedel, že je v styku s tajnou službou. Prioritou bolo získavať informácie a vplyv. Ak sa však niekto zaviazal k vedomej spolupráci, v SIS to veľmi vítali. A práve pričinením Samy sa 52. oddeleniu podarilo zverbovať za agenta novinára s enormným vplyvom. Išlo o redaktora najčítanejšieho slovenského denníka Nový Čas. Po dlhom a dôkladnom zvážení sme sa rozhodli, že neuverejníme ani jeho meno. Bývalý agent päťdesiatdvojky už v médiách nepracuje, a aj preto nevidíme dôvod vyvolávať okolo jeho osoby škandál. Účelom tejto knihy nie je ubližovať ľudom, ale informovať verejnosť o tom, ako vládna moc v rokoch 1995 - 1998 zneužívala tajnú službu na osobné a stranícke ciele. A to je ďalší dôvod, prečo neuvedieme pravé meno agenta SIS, ktorého budeme volať jednoducho Stípček.
Redaktor Nového Času Stipček bol gay. Mal intímneho priateľa, ktorý pracoval v istej komerčnej rozhlasovej stanici. Stípček a jeho priateľ sa kamarátili so Samy. Keď dala svojmu riadiacemu dôstojníkovi tip na redaktora Stípčeka, dostala za úlohu poskytnúť o ňom tajnej službe všetky informácie. Súčasťou preverovania kandidáta na spoluprácu s 52. oddelením bola aj veľmi zvláštna úloha. Samy dostala nahrávač značky F-Bird, teda známeho Vtáka, ktorého používal aj agent Revír. Kým komando pristúpilo k zverbovaniu Stípčeka, chcelo mať pre každý prípad v rukách niečo, čím by ho mohlo kompromitovať. A tak, keď bola Samy na žúre u Stípčeka a jeho priateľa, pred koncom zábavy nenápadne v izbe pohodila Vtáka a išla spať do vedľajšej miestnosti. Stípček s priateľom si pred tým, než zaspali, vyznávali lásku. „Milujem ťa ako mrakodrap," hovorili si. Toto všetko a ešte omnoho viac zaznamenal Vták, ktorého Samy ráno z izby zobrala a odovzdala riadiacemu dôstojníkovi.
Zverbovanie Stípčeka prebehlo úspešne. Komando ani nemuselo pri verbovaní použiť ako nátlakový prostriedok nahrávku z Vtáka. Okrem poskytovania informácií z mediálneho prostredia bol tento agent využívaný na priame ovplyvňovanie verejnej mienky. Patril totiž medzi redaktorov, ktorí v Novom Čase písali komentáre, respektíve stĺpčeky. A vďaka tomu mal pre 52. oddelenie vysokú pridanú hodnotu. Je pozoruhodné, že Stípček sa nikdy nedostal do podozrenia, že spolupracuje s SIS. Treba to pripísať na vrub nielen jeho inteligencii a schopnostiam, ale aj správnemu riadeniu. Nikdy totiž nedostal úlohu, aby v komentári velebil Mečiarovu vládu alebo polemizoval s evidentnými faktami o zneužívaní SIS. Dostával zadania na kvalifikovanú kritiku opozície, čo mu nikto nemohol vyčítať.
Napriek tomu sa však Stlpčekova spolupráca s SIS skončila nie práve idylickým spôsobom. Jeho priateľ ho raz videl nastupovať do auta príslušníka komanda. Okamžite ho začal podozrievať z nevery a urobil mu žiarlivú scénu. Nedalo sa nič robiť, Stípček, ak si chcel zachrániť vzťah, musel ísť s pravdou von. Priznal sa, že je agentom SIS, na základe čoho sa jeho priateľovi síce uľavilo, no museli vymyslieť plán, ako vyviazať Stípčeka zo spolupráce s tajnou službou. Rozhodli sa ísť za prezidentom Michalom Kováčom. Vysvetlili mu, čo je vo veci, a Stípček sa pred hlavou štátu zaviazal, že to s tajnými skoncuje. Aj sa tak stalo, ale komando sa len tak nechcelo vzdať.
Keď im Stípček vypovedal poslušnosť, príslušníci 52. oddelenia oblepili okolie jeho bydliska plagátmi, na ktorých sa o ňom a jeho priateľovi písalo, že sú homosexuáli a že sú hrozbou pre zdravú výchovu detí. Jeho riadiaci dôstojník mu navyše odkázal, že ak nechce, aby táto kampaň pokračovala, musia on aj jeho frajer odísť z médií a prestať sa starať do politiky. Obaja to odmietli.
Kolegovia novinári prejavili o škandál s plagátmi živý záujem. Nevediac, že Stípček bol agentom SIS, o prípade referovali ako o hnusnej kampani tajnej služby, zameranej na poškodenie dobrého mena nezávislých novinárov. Obaja zainteresovaní sa v rozhovoroch pre médiá vyjadrovali, že nie sú homosexuáli. Jeden z nich dokonca tvrdil, že má priateľku. Ich reakcia vytočila do biela Stĺpčekovho riadiaceho dôstojníka, ktorý už-už chcel cez STV zverejniť nahrávku z Vtáka, na ktorej boli zaznamenané kompromitujúce vyznania lásky.
Vtom však vstúpil do deja pán námestník Svéchota. Rozhodol, že nič sa zverejňovať nebude, a tým považoval vec za uzavretú. Zabudol však svojim podriadeným povedať, že Stĺpčekov kamoš len pred malou chvíľou nechal na záznamníku odkaz. Znel približne takto: Ak bude tajná služba pokračovať v tejto nechutnej kampani proti mne a môjmu priateľovi Stĺpčekovi, médiá a široká verejnosť dostanú k dispozícii pornografický materiál s homosexuálnym obsahom, ktorý nepochybne nepoteší pána Svěchotu, pretože okrem toho, že je námestník riaditeľa SIS, je aj milujúci otec svojej rodiny...
Samy pomohla päťdesiatdvojke uviesť do spoločnosti novinárov a poslancov Národnej rady SR inú kolegyňu - agentku SIS. Bola to jedna z kurvičiek, ktoré za honorár zvádzali politikov, ale aj novinárov, vodili ich na konšpiračné byty a tam s nimi pred skrytými kamerami telesne obcovali. Loviaca agentka dostala od tajnej služby preukaz tlačovej agentúry, na krk jej zavesili fotoaparát a prikázali jej, aby predstierala, že je fotografka. Ostatné už mala zariadiť Samy, ktorá domnelú fotografku kolegom a politikom predstavovala ako senzačnú super kamošku. No nezoznámte sa s ďalšou sexy usmiatou babou! Vo štvrtom fragmente o pornografickom priemysle 52. oddelenia sme sa s ňou už stretli. Vďaka kolegyni Samy úspešne prenikla do záujmového prostredia, v ktorom okrem iných zviedla podpredsedu a hovorcu pochádzajúcich z dvoch rôznych opozičných strán.
Vo výpočte spravodajských výkonov agentky Samy nesmie chýbať zmienka o tom, že na požiadanie svojho riadiaceho dôstojníka podala komplexné informácie o všetkých investigatívnych novinároch, ktorí písali o nezákonných aktivitách SIS. Nie o každom z nich bola schopná referovať dostatočne obšírne na to, aby to uspokojilo vysoké nároky päťdesiatdvojky. Rozhodne však môžeme konštatovať, že bez jej pomoci by sa komandu oveľa ťažšie zháňali základné charakteristiky žurnalistov, o ktorých bol v tajnej službe nemalý záujem.
Riaditeľ SIS Lexa s námestníkom Svěchotom tlačili na spravodajské rozpracovávanie investigatívnych novinárov z dvoch elementárnych dôvodov. Za každú cenu chceli odhaliť, odkiaľ čerpajú poznatky o nezákonných a politicky motivovaných aktivitách tajnej služby. Zároveň dúfali, že spravodajským rozpracovaním sa podarí o investigatívnych publicistoch získať kompromitujúce informácie. Ak by bolo 52. oddelenie úspešné v odhaľovaní novinárskych zdrojov, mohlo by mať vedenie služby akú-takú nádej, že sa v médiách prestanú objavovať zničujúce články o jej pochybnej činnosti. A ak by sa v živote novinárov našlo niečo, čím by sa ich dalo kompromitovať, mali by takéto informácie dvojité využitie. Najprv by sa tajná služba pokúsila dotyčného alebo dotyčnú presvedčiť, nech sa zriekne písania o SIS výmenou za nezverejnenie delikátností z jeho/jej súkromného života. V prípade stroskotania tejto stratégie by pustila do obehu kompromitujúci materiál a dúfala, že novinára/novinárku znemožní v očiach čitateľov, poslucháčov či divákov.
Okrem vyššie spomínaného pokusu o diskreditáciu Stípčeka a jeho priateľa nie je známy iný prípad otvoreného škandalizovania novinárov. Pravdepodobne preto, že o nikom z tých, ktorí liezli vedeniu SIS na nervy, sa nepodarilo získať informácie s dostatočne kompromitujúcou silou. Sú však známe viaceré prípady sledovania, rozpracovávania a zastrašovania. Nie všetky aktivity namierené proti novinárom uskutočňovala päťdesiatdvojka, ale treba mať na pamäti, že v tejto oblasti zohrávala hlavnú úlohu.
Aspoň telegraficky spomeňme, že 52. oddelenie sa veľmi intenzívne zaoberalo novinárkami a novinármi ako Luba Lesná, Daša Matejčíková, Eugen Korda, Štefan Hríb, Dušan Valko, Karol Wolf a mnohí ďalší, medzi ktorými nechýbal ani autor tejto knihy.
Eugen Korda bol v tom čase slovenským prispievateľom českej televíznej stanice NOVA. Mečiarovu vládu nekonečne iritovalo, že Kordové reportáže o praktikách režimu a tajnej služby odhaľujú jej pravú tvár nielen pred českými, ale aj slovenskými divákmi, ktorí mali najmä na západnom Slovensku možnosť sledovať správy tejto televízie. Päťdesiatdvojka teda dostala úlohu, aby tomuto novinárovi všemožne znepríjemňovala život. Šírila fámy, že je alkoholik a hochštapler a ďalšie podlosti. Znepríjemňovala Kordovi život pri oficiálnych akciách a dúfala, že ho tak odradí od pokračovania v novinárskej práci. On bol však tvrdohlavejší. Keďže neustúpil, na pokyn Jaroslava Svěchotu mu Roman D. spolu s ďalším príslušníkom 52. oddelenia zdemolovali auto Opel Corsa.
V Rádiu Slobodná Európa sa kauze zavlečenia Michala Kováča mladšieho do cudziny a iným prípadom zaťahovania SIS do politického zápasu neúnavne venovala redaktorka Luba Lesná. Pila tým krv všetkým. Premiérom počnúc, Lexom a Svěchotom pokračujúc a viacerými nižšie postavenými príslušníkmi SIS končiac. Bola nepretržite odpočúvaná. Veľmi často bola na ňu nasadzovaná sledovačka a, pochopiteľne, sa jej venovalo aj 52. oddelenie. Lesnú sa nedalo kompromitovať, zastrašiť ani vydierať. A nahovoriť na spoluprácu už vôbec nie. Posledným zúfalým pokusom priviesť ju k rozumu bolo rozhodnutie námestníka Svěchotu, aby sa na ňu pokúsil vplývať jeho obľúbenec Roman D. Vedelo sa o ňom totiž, že by sa s Lesnou mohol skontaktovať cez určité rodinné väzby. Roman D. síce Svěchotovi sľúbil, že urobí všetko, čo je v jeho silách, ale bezvýsledne.
Keďže pätdesiatdvojka sa intenzívne zaujímala aj o slovenského korešpondenta českého denníka Mladá fronta Dnes Karola Wolfa, vedela, že tento novinár bude moderovať diskusiu humoristu Stana Radiča a politika Františka Šebeja v podniku Stará pekáreň v Nitre. Kauza už bola veľakrát mediálne pertraktovaná a obšírne sa o nej hovorilo aj v knihe Krycie meno Bežec. Preto sa pri tejto príležitosti obmedzíme len na tie skutočnosti, ktoré neboli dosiaľ o prípade známe.
Aj Karol Wolf srdil štátnu a stranícku verchušku tým, že - povedané vtedajším vládnym žargónom - poškodzoval dobré meno Slovenska v zahraničí, teda v Českej republike. Neodpustiteľným hriechom v očiach režimu a vedenia SIS bola aj okolnosť, že Wolf udržiaval dobré vzťahy s bývalým predsedom VPN, nezmieriteľným kritikom Vladimíra Mečiara a novodobým slovenským emigrantom žijúcim v Prahe - Fedorom Cálom. Pätdesiatdvojka považovala informáciu o pripravovanej akcii v Starej pekárni za bežný operatívny poznatok a neplánovala s ním ďalej pracovať. Lenže, ako obyčajne, iniciatívy sa chopil Jaroslav Svěchota a náhle bolo všetko inak.
O Starej pekárni sa vedelo, že sa v nej pravidelne húli tráva. Pán plukovník sa preto rozhodol, že urobí všetko pre to, aby povesť podniku ako narkomanského hniezda potvrdil a zároveň znepríjemnil život Wolfovi, Radičovi a Šebejovi, ktorí boli napospol považovaní za osoby nepriateľsky naladené voči Mečiarovmu režimu. Už asi nikoho neprekvapí, že Svéchota pri tejto príležitosti zmobilizoval osvedčeného Romana D. Trochu väčším prekvapením je pre nás zistenie, že na akciu využil aj dobrého zlého chlapca Maďara. Dal im obom za úlohu, aby do Starej pekárne pred začiatkom podujatia podsunuli tvrdé drogy, a aby bol efekt impozantnejší, pribalil im k tomu aj zopár valčekov trhavín.

Pokračovanie príbehu o policajnom zásahu v Starej pekárni je asi väčšine čitateľov známe. Preto si už len stručne pripomeňme, že kukláči počas diskusie v podniku zasahovali dvakrát. Najprv nič nenašli, a preto odišli z podniku naprázdno. Lenže krajskému policajnému riaditeľovi v Nitre Dušanovi Malovcovi podsúval informácie o drogách a výbušninách v Starej pekárni sám pán námestník Svéchota, takže prítomnosť týchto nebezpečných materiálov musela byť za každú cenu potvrdená! A tak boli neboráci kukláči prinútení otočiť sa na opätku a (vybavení presnejšími inštrukciami) aj s pomocou vycvičeného psa drogy a výbušniny našli. Boli ukryté pod epedami a na toaletách.

Pozorný čitateľ si nepochybne všimol, že v príbehu o päťdesiatdvojke vystupujú dvaja príslušníci s rovnakým krstným menom. Roman K., ktorý sa ako príslušník OŠO zúčastnil na únose prezidentovho syna a na 52. oddelení mal okrem iného na starosti skupinu ľahkých žien. Druhým bol Roman D., špecialista na operácie ako Stará pekáreň či hon na Kňažkov kufrík. Obaja boli obľúbencami a chránencami pána námestníka. Iba Romanovi K. sa však Jaroslav Svéchota aj revanšoval za lojalitu a ochotu podieľať sa na akomkoľvek svinstve. Pomohol mu pri privatizácii mraziarní v Kežmarku. Dlho si ich neužil. O podnik ho veľmi rýchlo pripravil popradský boss Ondrej Ž. a jeho verný spoločník, prezývaný Ježko.
Na záver rozprávania o Svěchotovom tanci na tenkom ľade sa opäť vráťme k Samy, legendárnej agentke 52. oddelenia. Nebola medzi novinármi jediná. Obstojne si napríklad počínala istá Andrea. Pracovala v nemenovanom tlačenom médiu a tajnej službe poskytovala informácie o viacerých kolegoch. Azda najcennejšie boli o skvelom komentátorovi a predsedovi Slovenského syndikátu novinárov Jánovi Fulem.
Nikto z novinárskej agentúrnej siete nedosahoval výkonnosť a strategický význam príťažlivej Samy. Bola to v pravom zmysle agentka. Par excellence! Ak dáme nabok morálne úvahy, ako tajnej spolupracovníčke jej nič nechýbalo. Mala geniálne krytie, odvahu a ochotu riskovať, bola spravodajsky nadaná, mimoriadne produktívna a dokázala preniknúť do prostredia, ku ktorému sa mnohí iní ostrieľaní borci ani zďaleka nepriblížili.
Okrem vyššie opísaných spravodajských kúskov urobila Samy rozhovor s opozičným poslancom KDH a nádejným lídrom budúcej vládnej zostavy Mikulášom Dzurindom. Naoko nevinné interview neobyčajne poslúžilo päťdesiatdvojke pri spriadaní plánov na rafinované a perfídne aktívne opatrenie proti tomuto politikovi. O tom, čo z toho napokon vzišlo, si však povieme viac až v poslednom fragmente knihy.
Teraz je čas pozrieť sa na najväčšiu operáciu 52. oddelenia v mediálnom prostredí. Do dejín vošla pod označením kauza Markíza.

KEBY NIEČO, TAK PÁĽ!
S
iedmeho februára 1997 zastrelili bossa jednej z najsilnejších skupín bratislavského podsvetia Miroslava Sýkoru. Stalo sa to takmer na pravé poludnie na parkovisku hotela Holiday Inn pred zrakmi mnohých ľudí, ktorí práve v lobby bare popíjali kávu.
Po zavraždení vrchného šéfa prevzal velenie nad gangom Róbert L., prezývaný Kýbel. Skupinu najprv začali volať Sýkorove siroty. Potom sa ustálilo pomenovanie sýkorovci alebo sýkorky. Kýbel viedol partiu takmer pätnásť rokov. V čase vzniku tejto knihy je na úteku pred políciou. Je obvinený z desiatich a celkovo podozrivý z 23 vrážd a mnohých iných skutkov. Viaceré podstatné informácie o jeho krutosti a nemilosrdnosti začali vychádzať na povrch, až keď utiekol pred trestným stíhaním.
V 90. rokoch bolo publikovaných množstvo článkov o podozrivých stykoch námestníka riaditeľa SIS Jaroslava Svěchotu s poprednými slovenskými zločincami. Niežeby tajná služba nemohla využívať podsvetie na získavanie informácií, avšak v prípade pána plukovníka išlo o omnoho viac než len o bežnú spravodajsko-operatívnu prax. Bolo o ňom známe, že sa zapájal do intríg medzi jednotlivými skupinami, využíval ich na presadzovanie svojich záujmov a vplyvu, a ak to považoval za potrebné, neváhal predstaviteľov podsvetia nasadzovať ako svoju predĺženú ruku v spravodajských hrách a aktívnych opatreniach namierených proti opozícii alebo kritickým novinárom. Ešte počas Sýkorovho života bola jeho skupina využitá napríklad na sledovanie Róberta Remiáša alebo fyzickú inzultáciu opozičného poslanca Františka Mikloška.
Kýbel bol novým mužom na scéne. Pre námestníka Svěchotu to bol jasný signál, aby si k nemu našiel cestu, a ak to bude čo len trochu možné, využil ho vo svoj prospech. Nevieme povedať, ako došlo k nadviazaniu prvého kontaktu. Celkom isto však vieme, že po negatívnych skúsenostiach nebohého Sýkoru s vierolomnosťou tajnej služby bol Kýbel ohľadom komunikácie s SIS mimoriadne skeptický. Nie je isté, či o týchto vzťahoch vieme úplne všetko, zodpovedne
však môžeme povedať, že prinajmenšom v určitom rozsahu poveril námestník Svéchota komunikáciou s Kýblom riaditeľa 52. oddelenia Dušana Pastuchu. Zároveň musíme pripustiť, že kontakty s novopečeným bossom mohla rozvíjať aj iná súčasť SIS.
Spravodajské kontakty s podsvetím boli očividne mimo zamerania päťdesiatdvojky, jej úlohy boli predsa jasne ohraničené politickým spravodajstvom, ovplyvňovaním verejnej mienky, rozpracovávaním novinárov a inými podvratnými činnosťami. Na odhaľovanie aktivít organizovaného zločinu bol určený I. odbor sekcie vnútorného spravodajstva. Ak sa popri inej spravodajskej práci 52. odbor dostal k informáciám o tom, že pre (už roky nebohého) Petra Steinhubela pracuje veľké množstvo bývalých policajtov alebo že sa v okolí Miroslava Sýkoru pohybuje nezdravé množstvo rusky hovoriacich Ukrajincov, odstúpil tieto poznatky služobnou cestou prvému odboru a viac sa nimi nezaoberal.
Na doručovanie špeciálnych odkazov niektorým popredným predstaviteľom podsvetia mal plukovník Svéchota svojho chlapca pre všetko - Romana K. Obzvlášť intenzívne ho využíval na zabezpečovanie komunikácie s ďalším šéfom gangu Eduardom Diničom, ktorý to už tiež má dávno za sebou. Jednako sa však námestník riaditeľa SIS rozhodol, že Kýbla zverí do opatery šéfa päťdesiatdvojky
Dušana Pastuchu.
i
Prvé stretnutie s Kýblom prebehlo za dobrodružných okolností. Uskutočnilo sa v kaviarni nad Mostom SNP v Bratislave. Podnik sa v súčasnosti volá UFO. Dušan Pastucha jedného večera neočakávane zatelefonoval Adroitovi, aby so sebou zobral ešte jedného príslušníka a prišli „za vodu". Znamenalo to, že sa majú dostaviť na vopred dohodnuté miesto v Petržalke. Adroit so sebou zobral kolegu prezývaného Baterkár. Po príchode na miesto určenia Pastucha rozdal chlapcom pištole a náboje. „Ide sa rokovať s mafiou," a už aj ich šikoval k Mostu SNP.
Môžeme sa oprávnene domnievať, že Dušan Pastucha chcel prísť na stretnutie skôr ako Kýbel a jeho ľudia. Potreboval mať pod kontrolou okolie mosta, ale aj samotnú kaviareň. Z tohto dôvodu ostal Baterkár dolu a dával pozor na každý pohyb. Pastucha s Adroitom sa vyviezli výťahom do podniku. Každý si sadol k inému stolu. Šéf 52. oddelenia čakal na príchod Kýbla a jeho podriadený, ktorý sa tváril ako bežný hosť, bol pripravený v prípade potreby zasiahnuť.
Nový boss sýkoriek a jeho suita prišli o poznanie neskôr na bordovej Audi A4 s břeclavským evidenčným číslom. Až oveľa neskôr vysvitlo, že Kýbel mal na susednej Morave veľmi slušné zázemie. Často hľadal bezpečný úkryt vo Valticiach a určitý čas sa tam ukrýval aj po tom, čo naňho slovenské orgány vydali zatykač. Keď však prichádzal na schôdzku s Dušanom Pastuchom, mnohé hrozné činy, ktorých sa neskôr dopustil, boli ešte vo hviezdach. Pred tým, než stihol vstúpiť do kaviarne týčiacej sa 85 metrov nad Dunajom, Baterkár svojmu šéfovi oznámil, že Kýbel je už vo výťahu.
Nikdy sa nepodarilo, a zrejme sa už ani nepodarí, zistiť, aký presne bol predmet diskusie Pastuchu s Kýblom. Časť personálu si však po čase spomenula, že dvaja muži, ktorých popis sa zhodoval s výzorom riaditeľa 52. oddelenia a bossa sýkoriek, mali mimoriadne živú a miestami až emotívnu výmenu názorov. Podľa očitého svedectva si Pastucha objednal palacinky so šľahačkou. Keď zdôrazňoval svoje argumenty prudkým mávaním vidličkou, Kýbel mal čo robiť, aby sa stihol uhýnať pred šľahačkovou spŕškou.
Stretnutie sa skončilo. Kýbel odišiel prvý. Keď Baterkár zdola oznámil, že bordová A4-ka odišla, Pastucha naznačil Adroitovi, že pôjdu aj oni. Spoločne nastúpili do výťahu. Operátorka výťahu zatvorila dvere a mĺkva trojica sa rýchlo spúšťala dolu. Pastucha sa náhle obrátil k Adroitovi a bez ohľadu na prítomnosť pani výťahárky mu prikázal: „Priprav si zbraň a keby niečo, tak páľ!"
Pani vo výťahu nemohla tušiť, že len pred chvíľou prepravovala bossa Kýbla a že práve teraz sa s ňou vezú dvaja príslušníci Svěchotovho komanda. Skoro si od strachu pustila do nohavičiek a bola prešťastná, keď tí dvaja konečne vystúpili. Vonku Adroit a Baterkár s odistenými zbraňami v rukách odprevadili Pastuchu až k autu a veľmi bedlivo pri tom skúmali okolie, či sa niekto zo zálohy nechystá zastreliť ich šéfa. Nič zvláštne sa však nestalo a každý príslušník 52. oddelenia sa pobral domov.
Ako sme už uviedli, presný účel tohto stretnutia nie je známy.

V tajnej službe však dodnes prevláda názor, že Pastucha na tejto schôdzke zverboval Kýbla na neevidovanú spoluprácu s SIS a odovzdal mu odkazy od námestníka Svěchotu, aby sa pokúsil trochu lepšie vychádzať s konkurenčným bossom Eduardom Diničom.
[bookmark: bookmark44]TROCHU NUDNÝ ÚVOD DO VEĽMI VZRUŠUJÚCEJ KAUZY
Právny spor o televíziu Markíza je strašne nudný. Ako väčšina právnych sporov. Ale všetko to, čo sa odohrávalo v pozadí, je mimoriadne vzrušujúce a s odstupom času aj zábavné. Aj preto budeme venovať obchodnej a právnej stránke tejto kauzy iba nevyhnutné minimum pozornosti a nebudeme čitateľa zaťažovať detailmi. Nás predsa predovšetkým zaujíma, ako sa v tomto prípade angažovalo 52. oddelenie a námestník riaditeľa SIS Jaroslav Svéchota.
V krátkosti si povedzme, že Pavol Rusko fakticky ovládal spoločnosť Markíza Slovakia, ktorá bola držiteľkou licencie na vysielanie televízie Markíza. Táto firma mala v televízii 51-percentný podiel. Zvyšných 49 percent vlastnila americká spoločnosť CME. Pavol Rusko bol v Markíze generálnym riaditeľom, a teda do veľkej miery aj neobmedzeným vládcom.
Firma Markíza Slovakia získala licenciu na vysielanie počas vlády Vladimíra Mečiara a z toho vyplývajú ďalšie podstatné súvislosti. Pavol Rusko mal síce dobré vzťahy s pánom premiérom, Mečiar mu bol dokonca za svedka na svadbe, bol však príliš malým pánom na to, aby bez prispenia oveľa vplyvnejších ľudí získal licenciu na televízne vysielanie. V Ruskov prospech sa angažovalo nemálo ľudí. Napríklad Sylvia Volzová, jeho spoločníčka z firmy Markíza Slovakia, ktorá mala konexie vo vládnom HZDS a priamy prístup k predsedovi parlamentu Ivanovi Gašparovičovi. Za Pavla Ruska a jeho licenciu na príslušných straníckych a štátnych miestach orodoval aj známy herec Ľubo Gregor. A nemalou mierou sa o úspešné spustenie televízie Markíza pričinil aj známy producent Siloš Pohanka.
Vybavenie licencie znamenalo, že Pavol Rusko na seba prevzal viacero právnych, obchodných a morálnych záväzkov. Napríklad sa, samozrejme ústne, zaviazal, že jeho nová televízia nepôjde proti Mečiarovmu HZDS, dokonca sa hovorilo, že by mala jeho politiku určitým spôsobom podporovať. Riaditeľ televízie Markíza na tento sľub veľmi rýchlo zabudol a trúfame si povedať, že väčšina ľudí mu je za to vďačná, aj keď je jasné, že vtedajšie vládne hnutie to považovalo za krivdu.
Medzi mnohými inými záväzkami Rusko písomne potvrdil, že po vzniku televízie sa v nej obchodne „nájde" aj producent Siloš Pohanka. Pán Rusko však sľub nedodržal a navyše začal škrtať rozpočty na relácie, ktoré Markíze dodávala producentská firma pána Pohanku.
· zmluve medzi týmito dvomi pánmi bolo ustanovené, že jej nedodržanie bude sankcionované pokutou 50 miliónov korún.
Siloš Pohanka najprv Pavla Ruska vyzval, aby začal plniť zmluvu. Rusko to odmietol. Potom mu navrhol, že ak nechce dodržiavať zmluvu, nech aspoň zaplatí zmluvnú pokutu. Rusko to odmietol. Do tretice Pohanka Ruska požiadal, aby mu aspoň nekrátil rozpočty relácií, ktoré pre jeho televíziu dodával. A Rusko odmietol Pohanku aj tretíkrát.
Zúfalý Siloš Pohanka si povedal, že keď si s Ruskom nedokáže poradiť on, musí to dokázať niekto iný.
[bookmark: bookmark45]RUSKO, POHANKA, KOČNER
Marian Kočner a Siloš Pohanka sa spoznali ešte v časoch, keď na Pražskom hrade sídlil Gustáv Husák a zároveň bol aj generálnym tajomníkom Komunistickej strany Československa. Pohanka bol strihačom v Slovenskej televízii a Kočner, ktorého hneď na prvý raz neprijali na vysokú školu, sa zapísal na akúsi nadstavbu a prenajal si dom neďaleko Slávičieho údolia. V blízkosti býval aj Pohanka s otcom, takže sa čoskoro zoznámili a spriatelili.
Ich vzťah sa ešte viac utužil, keď Marian Kočner zohnal Silošovi Pohankovi motocykel Babeta, čo bol vtedy podpultový tovar. Priviezol mu ju vlakom z rodného Ružomberka. Medzičasom Kočner vyštudoval žurnalistiku, stal sa z neho PhDr., prišla revolúcia a cesty dvoch priateľov sa rozišli. Z Pohanku sa stal úspešný televízny producent a z jeho priateľa dravý podnikateľ.
Znovu sa ich cesty pretli až po rokoch. Úplnou náhodou sa stretli v reštaurácii Chez Dávid. Ako dobrí Slováci sa pri tejto príležitosti strašne opili. Pohanka sa pri pijatike posťažoval, že Pavol Rusko, Kočnerov bývalý spolužiak z vysokej školy, ho ukrutne podviedol a on hľadá niekoho, kto by mu pomohol. A tak sa zrodila nielen dohoda, že Pohanka svoju pohľadávku voči Ruskovi prepíše Kočnerov, ale sa aj začala kauza Markíza, ktorá základným spôsobom ovplyvnila spoločensko-politickú atmosféru pred parlamentnými voľbami v roku 1998.
Vyzbrojený Pohankovou pohľadávkou sa Marian Kočner ohlásil u svojho bývalého spolužiaka, vtedy mocného riaditeľa televízie Markíza Pavla Ruska. Na rokovaní mu vysvetlil, že zastupuje Silošove záujmy, a ponúkol vcelku jednoduché a lacné urovnanie obchodného sporu. Zmluvná pokuta bola stanovená vo výške 50 miliónov korún. Kočner navrhol, že postačí, keď z nej Rusko zaplatí 10 percent, teda 5 miliónov. A ak by sa mu to nechcelo platiť v hotovosti, môže svoj záväzok vyrovnať aj formou poskytnutia reklamného času v hodnote desiatich percent pôvodného záväzku. Posledným bodom návrhu bola požiadavka, aby Rusko nechal Pohanku aj naďalej vyrábať programy pre Markízu.
Pavol Rusko sa zasmial a všetky Kočnerove podmienky, respektíve návrhy odmietol. Kauza Markíza tak vstúpila do ďalšej fázy.

[bookmark: bookmark46]STE OBDIVUHODNE DOBRE INFORMOVANÝ...
Jaroslav Svéchota si jedného dňa k sebe povolal vedúceho 52. oddelenia Dušana Pastuchu a zástupcu riaditeľa sekcie vnútorného spravodajstva Pavla Vajsíka a nariadil im, aby sa stretli s istým Marošom, ktorý im poskytne zaujímavé informácie o Pavlovi Ruskovi a zo zákulisia televízie Markíza.
Obaja vysokopostavení funkcionári SIS urobili, ako im pán námestník prikázal, a od Maroša sa dozvedeli mnohé pozoruhodné skutočnosti. Povedal im, že Siloš Pohanka predal 50-miliónovú pohľadávku voči Ruskovi, ktorú drží v rukách firma Camatex, a tú zase vlastnia dvaja spoločníci - Marian Kočner a Štefan Agh. O Kočnerovom obchodnom partnerovi v tomto príbehu ešte nebola reč. Povedzme si o ňom, že aj on mal spravodajskú minulosť, bol starším referentom na prvom odbore Správy Štátnej bezpečnosti v Bratislave, po roku 1993 bol krátky čas aj príslušníkom SIS.
Maroš šéfovi päťdesiatdvojky Pastuchovi a jeho formálnemu nadriadenému Vajsíkovi povedal, že ak by sa Kočnerovi s Aghom podarilo vyhrať právny spor o firmu, ktorá má licenciu na vysielanie Markízy, hnutie premiéra Vladimíra Mečiara by sa mohlo televízie zmocniť. Samozrejme, pod podmienkou, že by niekto z okolia vodcových oligarchov firmu od Kočnera a Agha odkúpil. Spravodajskí dôstojníci okamžite pochopili, že v zápase o nadvládu nad verejnou mienkou sa schyľuje k rozhodujúcej bitke. Okamžite po návrate na svoje útvary začali vykonávať prvé spravodajské opatrenia, zamerané na získanie čo najpresnejších informácií o obchodom spore okolo televízie Markíza.
Agentúrna sieť prišla so správou, že keď Pavol Rusko odmietol Pohankove podmienky, Kočner sa rozhodol v spore pokračovať. Za pomoci tretích osôb si mal na náklady spojené s náročným sporom o televíziu požičať 20 miliónov korún od Petra Steinhubela. Agentúra ďalej hlásila, že ak Kočnerova partia v spore uspeje, bude ochotná predať firmu držiacu licenciu na vysielanie Markízy za 200 miliónov.
Keď si námestník Svéchota vypočul tieto informácie, neotáľal a okamžite dal Pastuchovi pokyn, aby išiel na stretnutie so Steinhubelom. Dohodli sa, že schôdzka sa uskutoční v reštaurácii Rybársky cech. Steinhubel, prezývaný Žaluď, prišiel na červenom Ferrari a za ním asi sedem ochrankárov v dodávkovom voze Volkswagen Transportér. Veliteľ komanda Pastucha mal na akciu tiež pridelenú ochranku. Boli to príslušníci z útvarov SIS mimo Bratislavy, aby ich nikto z podsvetia nespoznal. Avšak kým ľudia od Žaluďa profesionálne prehľadali okolie reštaurácie, jej interiér a potom v ňom obsadili všetky strategické miesta, ochrancovia z SIS sa buď prechádzali popri električkovej trati alebo sa na nábreží pozerali, ako tečie Dunaj. Šéfovi 52. oddelenia preto neostávalo nič iné, len počkať, kým sa Žaluď a jeho perepúť usadia. Nechal ich chvíľu čakať a v nádeji, že sa nič vážne nezomelie, kým sa jeho košickí kolegovia kochajú pohľadom na Dunaj, vstúpil do Rybárskeho cechu a prisadol si k pánovi Steinhubelovi.
Bol to veľmi krátky, ale užitočný rozhovor. Pastucha Steinhubelovi veľmi priamo povedal, že vie o tom, že požičal 20 miliónov na prevzatie televízie Markíza. „Ste obdivuhodne dobre informovaný," odpovedal Žaluď A tým sa splnil účel Pastuchovej prítomnosti v Rybárskom cechu. Peter Steinhubel mu totiž potvrdil, že celá kauza je reálna a že Vladimír Mečiar má skutočne príležitosť zmocniť sa televízie Markíza, najvplyvnejšieho média v štáte.
[bookmark: bookmark47]UŽ JE TO TU!
Možno si pozorný čitateľ všimol, že Pastuchova agentúra v rodiacej sa kauze Markíza urobila z dvojice Kočner - Agh, ktorá pôvodne kúpila pohľadávku voči Ruskovi, celú partiu. Dvojica predsa nie je partia. Tak čo sa vlastne stalo?
Po bezvýslednom rozhovore s Pavlom Ruskom sa Marian Kočner a Štefan Agh rozhodli, že na základe pohľadávky, ktorú stále držali v rukách, sa zmocnia firmy Markíza Slovakia a stanú sa držiteľmi vysielacej licencie. Podnikli komplikované právne kroky, na základe ktorých sa mohli považovať za stopercentných majiteľov licencie. Keď už si boli istí, že ovládnutiu televízie nič nestojí v ceste, zvolali valné zhromaždenie spoločnosti, odvolali Ruska z pozície konateľa Markízy Slovakia. Zároveň sa chystali navštíviť Pavla Ruska priamo v televízii, aby mu oznámili, že už nie je konateľom firmy ani riaditeľom Markízy. Tesne pred zamýšľaným prevzatím televízie sa však Marian Kočner zastavil u svojho advokáta, aby s ním prekonzultoval niekoľko podrobností.
Okrem dobrých právnych rád mu advokát dal ešte jednu. Upozornil ho, že vo chvíli, ako sa po Bratislave roznesie, že v Markíze sú právne spory, zaktivizujú sa rôzne skupiny podsvetia, pretože zacítia vôňu peňazí. Nehľadiac na to, že ani Pavol Rusko sa predsa nebude pozerať so založenými rukami, ako prichádza o televíziu, majetok a vplyv. Po dlhom právnikovom naliehaní Kočner s Aghom napokon súhlasili, že si ako súkromné osoby pre potreby prevzatia kontroly nad Markízou najmú ochranku. Advokát im odporučil služby agentúry DKFB, teda Detektívnej kancelárie Františka Borbélyho. Pôvodne to mala byť zmluva na jeden deň.
Prevzatie televízie prebehlo vcelku pokojne. Pavol Rusko odišiel a Kočner s Aghom sa mohli domnievať, že odteraz už pôjde všetko hladko. Ale nešlo. Už dva dni po tejto udalosti sa za Kočnerom zastavil Milan E., prezývaný Sližo, zo skupiny podsvetia Eduarda Diniča. Rozpovedal mu zaujímavý príbeh. Eduarda Diniča navštívil Pavol Rusko. Povedal, že Kočner od neho vymáhal pohľadávku vo výške päť miliónov korún. Podľa Slížových slov mal Rusko Diničovi navrhnúť, že ak spacifikuje Kočnera, dá mu za to dva milióny. Pri tomto rozhovore bol aj Sližo, a keďže Kočnera trochu poznal, ponúkol sa, že on to s ním vybaví. Potom Sližo vyrukoval s návrhom: „Ak sa stiahneš, vytiahneme z Ruska tri milióny. Dva si necháme a jeden dáme tebe."
Na oplátku Kočner rozpovedal Sližovi iný príbeh. Vysvetlil mu, že voči Ruskovi nemal pohľadávku päť, ale 50 miliónov. Keď Ruskovi navrhol, aby z nej zaplatil desať percent - teda tých päť miliónov, o ktorých bola pred chvíľou reč - vysmial ho a odmietol sa s ním ďalej baviť. Sližo okamžite pochopil, koľká bije, a utekal informovať svojho šéfa Diniča. Ten, keď pochopil, ako ho Rusko oklamal, vyhlásil: „Nakopem ho do riti!"
Marian Kočner po týchto udalostiach opäť zašiel za advokátom, a keď mu referoval o rozhovore s emisárom Eduarda Diniča, pán doktor zdesene vyhlásil: „Už je to tu! O Markízu sa začalo zaujímať podsvetie a z toho budú len problémy." Právnik aj tentokrát dôrazne odporučil, aby si Kočner s Aghom najali ochranu, a dodal, že DKFB to za nich s Diničovcami vyrieši.
Ukázalo sa, že keď Pavol Rusko nepochodil u Diniča, skúšal to údajne ešte u Mikuláša Černáka v Banskej Bystrici aj u Jozefa Pápaya v Dunajskej Strede. Obaja ho však odmietli, pretože už dávno vedeli, že v kauze Markíza sa angažuje iná skupina. Napokon za Kočnerom prišiel ešte raz Sližo a povedal mu, že aj Edo od toho dáva ruky preč. Prečo? Odpoveď sa volá DKFB.
DKFB je súkromná bezpečnostná služba, ktorú vedie a vlastní František Borbély. Prinajmenšom v čase kauzy Markíza (v skutočnosti však omnoho dlhšie) bol hlavným veliteľom DKFB aj samotného pána Borbélyho iný muž. Volá sa Róbert L, alias Kýbel, ktorý sa ako novopečený boss gangu sýkorovcov stretol s riaditeľom 52. oddelenia v kaviarni nad Mostom SNP Táto okolnosť vysvetľuje dve veci naraz. Po prvé to, prečo Pavla Ruska odmietli „zastupovať" v spore s Mariánom Kočnerom diničovci, černákovci aj pápayovci. Nikto nechcel ísť pre Ruskove dlhy do sporu so sýkorkami. Prítomnosť Kýbla v pozadí DKFB vysvetľuje aj to, prečo agentúra päťdesiatdvojky odrazu začala hovoriť o akejsi Kočnerovej partii. Tento slovník sa totiž vždy používa tam, kde sa objaví podsvetie. Keď teda agentúra zaňuchala prítomnosť sýkoriek, okamžite vo svojich správach začala používať slová ako partia či skupina.
„Pred kauzou Markíza som o existencii DKFB nič nevedel a nepoznal som žiadne sýkorky. Teraz som o skúsenosť bohatší," povedal lakonicky Kočner. A to ešte nevedel, že onedlho bude mať tú česť spoznať aj šéfa 52. oddelenia Pastuchu, zástupcu riaditeľa kontrarozviedky Vajsíka, námestníka Svěchotu, ba dokonca aj samotného pána direktora SIS Lexu.
V tejto hre nikto nezaháľal. Kočner, podsvetie ani SIS. A ani Pavol Rusko. Vo veľmi krátkom čase sa obhajoby jeho záujmov zhostila po rusky hovoriaca ochranka. A to bol problém pre Kočnera, slovenské podsvetie aj SIS.
[bookmark: bookmark48]JE NA TO VEĽMI HÁKLIVÝ
Síce stále nevieme, o čom presne hovorili Pastucha s Kýblom, keď sa prvý raz stretli vo výške 85 metrov nad Dunajom, začína nám byť však jasné, že kontakty s bossom gangu sýkorovcov prišli tajnej službe počas kauzy Markíza neobyčajne vhod. Od chvíle, keď sa ukázalo, že Marian Kočner a Štefan Agh sú z hľadiska svojej bezpečnosti odkázaní na služby DKFB, päťdesiatdvojka mala prostredníctvom svojej spojky Kýbla pohodlný prístup k informáciám o kauze Markíza.
Slovenskej informačnej službe však v prvom rade nešlo o informácie. Tie ju zaujímali len do tej miery, do akej viedli k politickému cieľu. A tým bolo získanie televízie Markíza pre stranícko-politické potreby Mečiarovho HZDS. A z tohto pohľadu bol Kýbel až druhoradý. S ním sa o právnych aspektoch ovládnutia televízie rokovať nedalo. A už vôbec nebol tým, s kým by SIS v zastúpení mečiarovskej oligarchie rokovala o obchodných podmienkach transakcie.
· zákulisí navyše prebiehali rokovania medzi držiteľmi pohľadávky a bývalým riaditeľom Markízy o nejakej forme urovnania obchodného sporu. Neskôr sa ukázalo, že nevedú nikam, ale to v danej chvíli ešte nikto nevedel. V každom prípade však bolo jasné, že v tejto hre, ak ju chce SIS vyhrať, sa nemôže spoliehať len na Kýbla. Tajná služba preto musela vstúpiť do priameho kontaktu s Mariánom Kočnerom a Štefanom Aghom.
Pre Kýbla bola kauza Markíza nielen príležitosťou byť pri veľkom obchode, z ktorého by sa mu mohlo niečo ujsť, ale aj veľmi prestížnym podnikom. Ochranu Kočnera a Agha považoval za vec osobnej prestíže. Ak chcel obhájiť povesť rešpektovaného bossa podsvetia, nesmel sa jeho dvom chránencom ani len vlas na hlave skriviť. Rozhodol, že zodpovednosť za ich bezpečnosť ponesie jeden z jeho „námestníkov", Peter Čongrády, známy najmä pod prezývkou Čongi. Mal na starosti udržiavať disciplínu medzi chlapcami, ktorí sa striedali pri ochrane Kočnera a Agha, a dozerať na dodržiavanie všetkých bezpečnostných zásad. Čongi navyše plnil úlohu sprostredkovateľa medzi nimi a Kýblom.
Bol to práve Čongi, kto prišiel chránenej dvojici odovzdať Kýblov odkaz, že sa chce s nimi niekto stretnúť. A tak sa odohralo prvé zo série mnohých stretnutí Kočnera a Agha s najprominentnejšími figúrami Slovenskej informačnej služby. Na otváracie kolo rozhovorov prišli zástupca riaditeľa sekcie vnútorného spravodajstva Pavol Vajsík a vedúci obávaného 52. oddelenia Dušan Pastucha. Primárnym záujmom spravodajských dôstojníkov bolo zistiť, či právne dokumenty, ktoré držia tí dvaja v rukách, sú dostatočne silné na to, aby na základe nich mohlo HZDS, zastupované niektorým z oligarchov, odkúpiť Markízu.
Kočner s Aghom boli veľmi opatrní. Prvý z nich už mal niekoľko negatívnych skúseností s Lexovou SIS. Napríklad v kauze Technopol alebo v prípade zavlečenia syna slovenského prezidenta do Rakúska. Druhý ako bývalý spravodajský dôstojník vedel, že ak politická moc vysiela na takéto rozhovory predstaviteľov tajnej služby, musia byť opatrní. Deputácii vysokých funkcionárov SIS veľmi neverili, ale vedeli, že ak nechcú v tejto vojne otvoriť ďalší front, musia s nimi rokovať. Kočner však pre istotu komunikoval aj s predstaviteľmi vtedajšej opozície. O vývoji udalostí informoval poslanca DS Jána Langoša a komunikoval aj s Milanom Cílekom, ktorý sa ako bývalý exponent SDSS uchytil v blízkosti Mikuláša Dzurindu, lídra novovznikajúcej SDK.
Ani Pastucha a spol. neboli naivní a neverili všetkému, čo im dočasní držitelia licencie hovoria. Predovšetkým vedeli, že rokujú s Ruskom o všestranne prijateľnom vyriešení sporu. Ak by sa dohodli, Markíza by ostala v rukách pôvodného majiteľa a všetky nádeje, že sa televízie zmocní HZDS, by tým boli pochované. Ani pokračovanie súdnych sporov im však nehralo do karát. Pastucha s Vajsíkom mali veľké pochybnosti o tom, že Kočner a Agh budú schopní v dohľadnom čase vyhrať súdne spory s Pavlom Ruskom tak jednoznačne, aby sa predaj televízie mohol uskutočniť pred blížiacimi sa parlamentnými voľbami 1998.
Keď prišla reč na to najpodstatnejšie, teda na cenu, ktorú by za Markízu mohli od ľudí blízkych vládnemu hnutiu dostať, padlo niekoľko horibilných súm od 200 do 500 miliónov korún. Kočnera a jeho spoločníka preto veľmi zaujímalo, kto a akým spôsobom by to celé zaplatil. Dostali odpoveď, že peniaze by im priniesli v cestovnej taške. Platcom mal byť pôvodne Alexander Režeš, no v priebehu ďalších rokovaní sa ukázalo, že sponzorom televízneho daru pre vodcu HZDS sa mal údajne stať Juraj Široký. Táto možnosť mala určitú logiku, pretože rodina riaditeľa SIS Lexu mala s pánom Širokým viacero spoločných obchodných záujmov.
Ďalšou veľkou témou rozhovorov bola otázka právnej podpory. Niežeby SIS ponúkala svojich právnikov alebo najala pre odporcov Pavla Ruska prominentných advokátov. Hovorilo sa o tom, že je v moci tajnej služby, aby intervenovala na súdoch v prospech Kočnera s Aghom. Obaja túto ponuku odmietli. Pravdepodobne aj preto do rokovaní vstúpil námestník riaditeľa SIS Jaroslav Svéchota. Prišiel na jedno rokovanie osobne a ponuku neštandardnej právnej pomoci znova zopakoval. Explicitne povedal, že čokoľvek budú potrebovať vybaviť na krajskom súde, majú sa naňho s dôverou obrátiť: „Predsedníčka súdu je náš človek, my ju riadime a ona urobí všetko, čo budeme potrebovať." Aj táto ponuka bola taktne odmietnutá.
Čas bežal, jesenné voľby boli za dverami a tajná služba sa potrebovala pohnúť z miesta. V tomto štádiu sa v riešení kauzy Markíza začal osobne angažovať riaditeľ SIS Ivan Lexa. Do svojej kancelárie v hoteli Tatra, ktorého je spoluvlastníkom, pozval na dve alebo tri stretnutia Kočnera a Agha. Medzi prísediacimi bol šéf 52. oddelenia Pastucha a pravdepodobne aj pán zástupca Vajsík. Hlavné slovo mal, pochopiteľne, Lexa, ktorý na tabuľu zvanú flip chart kreslil rôzne modely vývoja situácie. Nie všetky zodpovedali realite, ale iba zbožným želaniam riaditeľa SIS, a preto do jeho výkladu viackrát vstúpil Kočner a opravil ho. Keď si jeho najvyšší nadriadený odskočil na WC, Pastucha priateľsky upozornil Kočnera, aby Lexu neopravoval, pretože je na to veľmi háklivý.
Bola to zložitá šachová partia. Opozícia a médiá šaleli. Či už úprimne alebo s ohľadom na blížiace sa voľby bili na poplach, že spor o Markízu je ohrozením slobody slova a tlače. Všetci za celou kauzou videli Mečiara a jeho tajnú službu a jedným dychom naznačovali, že Kočner a Agh sú ich nastrčené marionety. Nikto nevidel, respektíve málokto chcel vidieť, že SIS v službách HZDS sa usiluje naskočiť do rozbehnutého vlaku, ktorý sa dal do pohybu oveľa skôr, než o tom mala tajná služba vôbec potuchy. A všetko to ešte komplikoval fakt, že okrem slovenského podsvetia sa v kauze Markíza objavil nový, mimoriadne nebezpečný a nevyspytateľný hráč. Po rusky hovoriaca ochranka Pavla Ruska, ktorý sa zo všetkých síl usilovať vrátiť späť do Markízy.
OCHRANKA PAVLA RUSKA:
ROZVIEDKA, OSOBKA, ÚDERKA
Prítomnosť cudzokrajnej ochranky Pavla Ruska znepokojovala všetkých, aj keď každého trochu iným spôsobom. Všetkých preto, lebo chceli prežiť. Kýbla preto, lebo si nemohol dovoliť ukázať slabosť a stratiť pred zvyškom slovenského podsvetia tvár a tým aj rešpekt. Kočnera s Aghom preto, lebo ak by sa čokoľvek zomlelo, boli by prví na rade i na rane. A SIS preto, lebo aj keď v tomto prípade hrala úlohu obchodného zástupcu, predsa len to bola tajná služba a musela sa s týmto bezpečnostným rizikom profesionálne vyrovnať.
Päťdesiatdvojka mala celkom slušný prehľad o tom, čo robí Pavol Rusko, kde sa ukrýva, s kým sa stretáva a aké pripravuje odvetné opatrenia. Keďže jedna aj druhá strana aspoň predstierali, že sú v danej chvíli na jednej lodi, časť týchto poznatkov zdieľala tak s Kočnerom a Aghom, ako aj s Kýblom, s ktorým sa jej príslušníci stretávali separátne. Povedzme si na rovinu, že agentúrne a technicky nebolo zložité zachytiť, o čom a s kým Rusko rokuje. Bolo však priam nemožné získať detailnejšie informácie o jeho ochranke z východu. Tajná služba nevedela ani zaťať. Kýbel bol na tom o niečo lepšie, ale v porovnaní s protivníkom, čo proti nemu stál, tiež iba paberkoval.
Boss sýkoriek bol z prítomnosti Ruskovej ochranky veľmi nervózny. Na jednom stretnutí s riaditeľom 52. oddelenia mu praskli nervy a povedal: „Kurva, Dušan, robte niečo! Vy ste štát, tak tých Rusov vyhostite!" Byť bossom podsvetia na Slovensku znamená mať určitú silu a moc, ale stáť proti veteránom z Afganistanu a ďalších vojnových konfliktov je niečo celkom iné. V armáde Pavla Ruska boli Ukrajinci, Rusi, bojovníci z Čečenska, Dagestanu, Kabardsko-balkarskej republiky a ďalších oblastí severného Kaukazu. Ako sa sem dostali? Kto ich platil? A načo tu vlastne boli?
Ako sme už uviedli, 49-percentným spolumajiteľom televízie Markíza bola americká spoločnosť CME. Nemala síce majetkový podiel vo firme Markíza Slovakia, ktorá držala licenciu, ale do tejto slovenskej televíznej stanice vložila nemálo peňazí, a preto sa rozhodla, že bude svoju investíciu brániť. Pavol Rusko si našiel cestu k istému Ukrajincovi žijúcemu na Slovensku, Ivanovi M. Pravdepodobne ich dal dohromady Eduard Dinič. Ivan M. a Dinič mali vedľa seba vily na francúzskej riviére v Saint-Tropez.
Rusko s Ivanom M., ktorý bol obľúbencom ukrajinského mega bossa Sevu Mogilieviča, podľa našich zdrojov zo spravodajského prostredia uzavrel dohodu, že mu za päť miliónov korún mesačne zabezpečí elitnú ochranu, o akej sa v našich končinách nikomu nesníva. Tento astronomický mesačný paušál za Pavla Ruska údajne platil jeho americký partner CME. Aby sme pochopili, prečo mal Kýbel z týchto ľudí také obavy, musíme si opísať štruktúru novej ochranky Pavla Ruska.
V prvej vlne prišla na Slovensko akási súkromná rozviedka. V priebehu niekoľkých dní mala podrobné informácie o všetkých aktéroch kauzy Markíza. Poznali štruktúru gangu sýkorovcov, vedeli, kto sú
Kýbel, Čongi, Borbély a ďalší vysokí aj nižšie postavení predstavitelia gangu. V druhom slede prišla osobka. Bola to klasická telesná stráž. Jej členov sem osobne vyslal človek známy v Rusku a na Ukrajine pod menom Slávik Samaljot. Ochrankári sa na Slovensku zodpovedali Ivanovi M. a jednému Rusovi, ktorého blízky rodinný príslušník pracoval pre ruskú FSB. Treťou partiou, čo zaisťovala komplexnú ochranu Pavla Ruska, bola úderka. V jej radoch bolo najviac veteránov z afganského a čečenského konfliktu. Boli to žoldnieri, kedykoľvek pripravení bojovať a zomrieť. V špeciálnych úkrytoch mali pripravené samopaly, guľomety, snajperské pušky, ale aj granáty a iné zbrane. Je pozoruhodné a neuveriteľné zároveň, že sa im podarilo nepozorovane dostať takýto úctyhodný arzenál na Slovensko. Mimochodom, je vysoko pravdepodobné, že tieto zbrane tu ostali dodnes.
Z tejto štruktúry bola viditeľná iba osobka. Svoju prácu robila veľmi profesionálne. Sprievod Pavla Ruska vždy pozostával z troch áut. V každom z dvoch vozov, ktoré jazdili pred a za Ruskom, sedeli vždy traja Rusi a jeden Slovák. Každé auto bolo vyzbrojené štyrmi pištoľami, ktoré boli oficiálne evidované na slovenského člena ochranky. Rusi mali veľmi striktné bezpečnostné pravidlá a od svojho klienta vyžadovali, aby ich rešpektoval. Keď Pavol Rusko nedodržal ich pokyny a vystúpil z výťahu skôr než jeho ochranca, dostal facku, aby si zapamätal, že ak chce prežiť, musí byť disciplinovaný.
Títo chlapci sa s ničím veľmi nehrali a chceli dať aj svojim slovenským protivníkom jasne najavo, kto má navrch. Čongi, ktorý bol poverený ochranou Kočnera s Aghom, pri preberaní Markízy odobral Ruskovi kľúče od jeho služobného Audi A8. Povedal, že odteraz mu viacej nepatrí a vozil sa na ňom on. Teda až do chvíle, kým si na Čongiho postriehli chladnokrvní Rusi na Dolnozemskej ulici v Bratislave. Jednoducho ho z Audi vytiahli, nasadli doň a vrátili ho Pavlovi Ruskovi.
Čongi bol ponížený a chcel pomstu. Spolu s ním penili aj ostatné sýkorky a tvárili sa veľmi bojovne. Začalo sa otvorene hovoriť, že sa bude strieľať a že na uliciach vypukne vojna. Iba vďaka autoritatívnemu zásahu päťdesiatdvojky sa na poslednú chvíľu podarilo zabrániť krviprelievaniu. Sýkorky síce mali určité informácie o pohybe Rusko- vej ochranky, ale ani zďaleka netušili, kto a čo všetko proti nim stojí. Vojnu s touto armádou nemohli nikdy vyhrať. Stačilo, aby dal niekto z Ukrajiny úderke pokyn a Kýbel, Čongi a ich armáda by boli v priebehu jednej hodiny zlikvidovaní. A v dôsledku ich neschopnosti realisticky zhodnotiť vlastné sily by, s prepáčením, zahučali aj Kočner s Aghom, ktorých mali pôvodne ochrániť.
Schyľovalo sa k poslednému predvolebnému dejstvu kauzy Markíza. A ako obyčajne, sebe vlastným a nezameniteľným spôsobom do nej vstúpil veľký démon v pozadí, plukovník Svéchota.
[bookmark: bookmark49]PROSTREDNÍCTVOM OSKARA N. ALEBO DLHÉHO ROMANA
Nervozita rástla nielen z Ruskovej ruskej ochranky, ale aj z nekonečnej neistoty, ako sa obchodný spor vyvinie. Kočner s Aghom na jednej strane cez prostredníkov neustále viedli rokovania s detronizovaným riaditeľom Markízy a na strane druhej zamestnávali súdy rôznymi podaniami, aby im definitívne potvrdili, že sú majiteľmi firmy s licenciou na vysielanie. Trpezlivosť a najmä vieru postupne strácal aj šéf 52. oddelenia, ktorý mal od vedenia za úlohu priniesť Mečiarovi na striebornom podnose vytúženú televíziu. A Kýbel síce racionálne veľmi dobre chápal, že všetko má svoj čas, ale aj tak sa donekonečna pýtal: Kedy budú peniaze? Pavol Rusko na tom nebol oveľa lepšie, pretože žiť 24 hodín denne s ruskou ochrankou nie je med lízať, no na druhej strane sa zdalo, že karta sa postupne obracia v jeho prospech a nikto nechápal, prečo...
Aj naďalej pokračovali horúčkovité stretnutia šéfa päťdesiat- dvojky Pastuchu a sekčného zástupcu Vajsíka s Kočnerom a Aghom, ktorých od určitého času sprevádzal Čongi. Väčšina rozhovorov prebiehala na bratislavskom Kamzíku. Dookola sa rozoberalo, ako, kedy a za akých podmienok dôjde k definitívnemu prevzatiu Markízy. O výsledku každého stretnutia bol bezodkladne a do všetkých detailov informovaný námestník Svéchota. Napokon, nebolo to nič nezvyčajné, pretože 52. oddelenie bolo jeho spravodajské komando.

Pastucha sa na Kamzíku niekoľkokrát stretol aj s Kýblom. Tak ako pri akcii na Moste SNP, aj tu mu kryli chrbát Adroit s Baterkárom. Niekedy ich nechal schovaných v tme, inokedy považoval za potrebné, aby boli viditeľní a dali každému najavo, že ak sa ktokoľvek o čokoľvek pokúsi, bude nasledovať odveta. Boss sýkoriek väčšinou chodil s ochrankárom na zelenej a prehrdzavenej Škode Felícia s dunajskostredskou poznávacou značkou. Na hlave mal budajku a pod bundou samopal škorpión. Nie na Pastuchu, ale proti prípadnému útoku Rusov.
Väčšina stretnutí sa uskutočňovala po západe slnka a na Kamzíku, avšak z nejakého záhadného dôvodu bola jedna schôdzka zvolaná za bieleho dňa a navyše do záhrady známeho kaštieľa v Rusov- ciach. Delegáciu SIS tvorili Pastucha a Vajsík. Za druhú stranu prišli Kočner, Agh a dozorca Čongi. Bezpečnosť funkcionárov tajnej služby ako obvykle zabezpečovali príslušníci päťdesiatdvojky Adroit s Baterkárom. Počas večerných a nočných stretnutí na Kamzíku boli buď schovaní za stromami, alebo im aspoň nikto nevidel do tváre. V Rusovciach však bolo všetko inak. Keď prichádzal Kočnerov sprievod, Čongi na chvíľu spomalil, až takmer zastavil pri Adroitovi, nadýchol sa, že čosi povie, ale napokon znova pridal do kroku a pokračoval ďalej.
V záhrade kaštieľa v Rusovciach sa totiž neočakávane stretli dvaja starí známi, aj keď každý z nich tam bol kvôli niečomu inému. Čongi obchodne, Adroit služobne. Spoznali sa v prvej polovici 90. rokov v bare Linda na bratislavskej Kuchajde. Čongi prišiel z Trenčína a v Linde robil počas diskoték biletára. Schádzala sa tam veľmi rôznorodá societa. Od bežných zákazníkov až po ľudí z prvej generácie bratislavských mafiánov. Adroit vysedával počas diskoték pri šatni a rozprával sa s Čongim. Pri jednej z takýchto príležitostí sa pri nich zastavil Vladimír Daniš, prezývaný Tuti. Patril k prvým porevolučným mafiánom v meste a vynikal nízkym intelektom a vysokou agresivitou. Strhla sa hádka. Tuti vrazil mladému karatistovi Adroitovi, ktorý netušil, s kým má tú česť. Jednoducho mu vrátil ranu späť. Primitív Tuti bol zvyknutý, že všetci so strachom a pokorou prijímali jeho údery. Adroitov odpor nečakal a nebol ani schopný pokračovať v boji. Okamžite začal z tanečnej miestnosti zvolávať svoju bandu na čele s bratom Jozefom, alias Papasom, a istým Tiborom Pútikom, prezývaným Buco.
„To je Tuti! Rýchlo utekaj preč!" zvolal Čongi a zrejme tým zachránil Adroitovi život. Keby tam ostal, Tuti, Papas a Buco by ho s najväčšou pravdepodobnosťou dopichali nožmi. Tutiho a Papasa v roku 1995 zavraždili nastraženou bombou. Buco je už druhé desaťročie nezvestný. A Čongiho z tohto sveta zniesla v roku 2004 spŕška zo samopalu. Keď však na počiatku 90. rokov robil biletára v Linde, bol ešte mladý, začínajúci vagabund, ktorého si tam všimol Miroslav Sýkora a urobil z neho člena svojho vznikajúceho gangu.
Stretnutia predstaviteľov SIS s držiteľmi pohľadávky, respektíve licencie na vysielanie televízie Markíza boli čoraz uvoľnenejšie. Dôkazom toho je aj Pastuchov pokus zoznámiť Adroita s Petrom Čongrádym. Vtedy sa Čongi znova nadýchol, spýtavo sa najprv pozrel na Adroita, či môže, a potom riaditeľovi 52. oddelenia vysvetlil, že s jeho podriadeným sa pozná už roky. Presne od roku 1990.
Nebolo to však jediné a najväčšie prekvapenie. Vedúci 52. oddelenia sa musel vyrovnať s oveľa závažnejším zistením. Ukázalo sa totiž, že niekto vyzradil Pavlovi Ruskovi celú stratégiu, na základe ktorej chcelo komando uskutočniť začlenenie televízie Markíza do sféry vplyvu vládnuceho HZDS. Kočner s Aghom nezdieľali s Pastuchom a Vajsíkom všetky informácie a plány. A už vôbec ich neinformovali o utajených stykoch s niektorými predstaviteľmi opozície. Napriek tomu však päťdesiatdvojka poznala základnú taktiku a schému, akými sa chceli riadiť v konaní pred súdom v prípade, ak by rokovania o urovnaní pohľadávky s exriaditeľom Markízy definitívne zlyhali.
Toto všetko mal prekvapivo v rukách Pavol Rusko a odrazu začínalo viacerým svitať, prečo sa veci nevyvíjajú tak, ako by sa podľa pôvodného plánu mali. Keď sa spravodajskí dôstojníci 52. oddelenia začali do hĺbky zaoberať týmto fatálnym únikom informácií, zistili, že Pavlovi Ruskovi cenné informácie za prijateľnú sumu dvoch miliónov korún predal námestník riaditeľa SIS Jaroslav Svéchota. Neurobil to priamo, ale prostredníctvom jedného z dvojice svojich obľúbencov Oskara N., respektíve Romana K., prezývaného aj Dlhý Roman.
Blížili sa voľby 1998. Bolo viac než pravdepodobné, že éra Vladimíra Mečiara sa skončila a s ňou aj pôsobenie Jaroslava Svěchotu vo vedení tajnej služby Pán námestník vedel, že to je definitívny koniec jeho kariéry a žiaden ďalší návrat nebude. Jeho ambície boli naplnené, a preto už nemal dôvod byť lojálny voči tým, ktorým tak oddane a za cenu mnohých morálnych a právnych pokleskov slúžil.
Prostredníctvom Oskara N. alebo Dlhého Romana predal tajomstvo, ktoré bolo v očiach režimu možno povestnou slamkou a snáď aj poslednou nádejou, ako sa udržať pri moci. Neznamená to však, že plukovník Svéchota naoko nedohral túto frašku až do konca. Veď kauza Markíza sa práve blížila do finále.
[bookmark: bookmark50]PODĽA PREDSTÁV PÁNA RIADITEĽA
Pavol Rusko aj naďalej cez sprostredkovateľov rokoval s Mariánom Kočnerom a jeho spoločníkom Štefanom Aghom. No nikdy žiadnu dohodu nedodržal. Máme dôvod myslieť si, že vieme, čo posilňovalo jeho sebavedomie. Vďaka námestníkovi Svěchotovi a jeho emisárom už vedel, čo jeho protivníci pripravujú. A pravdepodobne bol informovaný aj o tom, že sa schyľuje k takzvanému druhému obsadeniu Markízy.
Riaditeľ SIS Ivan Lexa, akiste výdatne podnecovaný plukovníkom Svěchotom, naliehavo žiadal, aby sa Kočner s Aghom nesprávali ako papieroví spolumajitelia Markízy, ale rozhodne konali. Chcel, aby s ochrankou za chrbtom vstúpili do televízie, obsadili všetky strategické pracoviská a priamo zasahovali do obsahu vysielania, predovšetkým správ. Kočner bol rozhodne proti. Verejná mienka bola rozbúrená, obával sa, že ak napochoduje vojsko DKFB do televízie, strhnú sa obrovské konflikty a nenávisť pospolitého ľudu sa obráti predovšetkým proti nemu.

Bolo zvolané posledné stretnutie, ktorého sa osobne zúčastnil Lexa. Neustále tlačil na obsadenie televízie a sľuboval všemožnú pomoc. Svätosväte prisahal, že ak sa pred Markízou začnú zhromažďovať davy, zariadi, aby tam krajský policajný riaditeľ Dlapa poslal kukláčov a rozohnal ich. Napriek sľubom, tlaku a prosbám Kočner odmietol vydať pokyn na obsadenie Markízy. Z pohľadu Ivana Lexu sa stretnutie skončilo neúspešne, no neznamená to, že sa vzdal. Evidentne sa musel námestník Svéchota veľmi činiť, pretože večer toho istého dňa prišiel za Kočnerom jeho obchodný partner Agh. Oznámil mu zaujímavú novinu. Kýbel, ktorý má na povel k dispozícii Fera Borbélyho a jeho DKFB, rozhodol, že sýkorky prostredníctvom tejto súkromnej bezpečnostnej služby obsadia Markízu. Boss nepochybne konal pod vplyvom tajnej služby. Aj preto Agh Kočnerovi povedal: „Nemáš šancu o tom diskutovať." Predvídavo dodal, že aj on vie, že na konci dňa nebude platiť ani jeden z Lexových sľubov.
Druhý deň sa začal presne podľa toho, ako si to želal Ivan Lexa. Súkromná bezpečnostná služba Františka Borbélyho vstúpila do areálu Markízy a začala krok za krokom obsadzovať jednotlivé pracoviská. Zamestnanci televízie boli spočiatku vydesení a nesmelí. Kým sa však Borbélyho ľuďom podarilo obsadiť vysielacie štúdio, stihli sa v ňom zatvoriť Stanislav Pavlík a Anna Ghannamová. Vstúpili do živého vysielania a celému národu oznámili, že demokracia, sloboda a Markíza sú v ohrození, pretože ju obsadila mafia. A tak vypukla malá revolta, ktorá sa postupne začala rozrastať do masových protestov a napokon sa skončila ako neočakávaná, ale vítaná predvolebná kampaň opozície.
To, čo sa rozpútalo potom, ďaleko prekonalo všetky čierne predpovede Mariana Kočnera a bolo na hony vzdialené ružovým snom riaditeľa SIS Ivana Lexu. Pred Markízou sa začali zhromažďovať ľudia z Bratislavy a okolia. Neskôr prichádzali aj z odľahlejších končín, až sa tam napokon dovalili davy z každého, aj toho najvzdialenejšieho kúta Slovenska. Tisíce a tisíce rozhorčených občanov prišli bojovať za Markízu, slobodu slova a demokraciu. Bojovali, ale nevedeli, proti komu. A nikto im to nemôže mať za zlé. To, čo sa dialo za oponou, bolo také neprehľadné, že dnes sa v tom už ťažko orientujú aj ľudia, ktorí boli v centre centra diania.

Marian Kočner a Štefan Agh sedeli v kancelárii riaditeľa televízie Markíza a pozerali sa, ako udalosti začínajú žiť vlastným životom a oni nemajú najmenšiu možnosť ovplyvniť ich. Ochranka bola bezmocná. Jediné, čo sa jej podarilo uhájiť, bola budova riaditeľstva, kde sedeli ešte stále držitelia licencie Kočner a Agh. Po čase za nimi prišiel riaditeľ 52. oddelenia Dušan Pastucha a oni mu položili jednoduchú otázku: Kde je krajský riaditeľ Dlapa a kde sú jeho policajné oddiely? Šéf päťdesiatdvojky im nevedel dať uspokojivú odpoveď, pretože bolo jasné, že Lexove sľuby z predchádzajúceho dňa boli prázdne a nereálne. Napriek tomu však zatelefonoval krajskému policajnému direktorovi a pýtal sa ho, kedy príde obnoviť právo a poriadok. Plukovník Dlapa odpovedal, že s jeho pomocou nemôžu rátať, a tým len potvrdil, že od tejto chvíle sú politickými (nie právnymi a obchodnými) víťazmi kauzy Markíza opoziční politici.
Demonštrácia pred televíziou a vysielanie Markízy sa zmenili na veľký 48-hodinový happening. Okrem bežných ľudí prišli demokratický zápas za slobodu slova podporiť aj umelci a, samozrejme, opoziční lídri sprava i zľava. Varil sa guláš a čaj, piekli sa koláče, spievali pesničky a najmä sa naživo vysielalo. V rámci živých vstupov sa pri mikrofóne neustále striedali opoziční poslanci a zvestovali národu predvolebné posolstvá. Trvalo to celý deň a celú noc a potom ešte celý ďalší deň. Frustrovaný Kočner chcel odísť, odvolať ochranku a ponechať Markízu vlastnému osudu. Keď sa s touto myšlienkou zdôveril dvom opozičným poslancom, Jánovi Čarnogurskému a Jánovi Langošovi, ktorí sa s ním prišli pozhovárať, druhý z nich mu povedal: „Vy tu predsa musíte ostať. Ak by ste odišli, bolo by po všetkom, ale ak ostanete, toto sa tu zvrhne na revolúciu a po nej padne Mečiarova vláda."
Potom sa však opäť ozval Ivan Lexa. Tentoraz nie osobne, ale telefonicky. S hnevom Kočnerovi oznámil: „Mečiar je nasratý, lebo sa to celé zvrtlo a otočilo proti nám. Okamžite to tam zastavte a vypnite vysielanie!" Lenže vysielanie sa dalo zastaviť len dvoma spôsobmi.

Buď zmocnením sa vysielacieho pracoviska v Markíze, alebo oficiálnym požiadaním telekomunikácií o zastavenie šírenia signálu. Prvá možnosť bola vylúčená, pretože vysielacie stredisko bolo v rukách revolucionárov a v danej chvíli nebolo v nikoho silách, aby ich odtiaľ vyhnal. Druhá možnosť bola veľmi reálna. Avšak iba za predpokladu, že by Kočner s Aghom podpísali potrebné dokumenty a doručili ich telekomunikáciám. Lenže oni to nikdy neurobili a tým poskytli opozícii dva dni bezplatnej televíznej reklamy.
Napriek tomu Kočner nikdy nebol obľúbený medzi vládnou elitou, ktorá prišla v roku 1998 k moci. Naopak, tvrdí, že na nátlak Pavla Ruska mu kvôli kauze Markíza narobila polícia mnohé problémy.
Pavol Rusko napokon obchodný spor nevyhral, aj keď vplyv v Markíze si ešte niekoľko rokov udržal. Dlho po voľbách v roku 1998 sprostredkoval urovnanie medzi ním na jednej strane a Mariánom Kočnerom a Štefanom Aghom na strane druhej jeho dlhoročný priateľ Ján Kováčik, ktorý sa spolu s Milanom Fiľom podieľal na zatiahnutí celého mnohomiliónového cechu. Faktom aj napriek tomu ostáva, že z najhoršieho sa dostal vďaka dvojdňovému žúru, ktorý by sa bez zaslepenej tvrdohlavosti riaditeľa SIS pred jeho televíziou nikdy nestrhol. A tiež je pravda aj to, že vďaka zrade pána námestníka bol na tieto udalosti veľmi dobre pripravený.
Nemôžeme s určitosťou tvrdiť, že revolúcia pred Markízou bola dopredu vykalkulovaná. Môžeme sa však oprávnene domnievať, že keď Pavol Rusko dostal od Jaroslava Svěchotu podrobné informácie o tom, čo sa v televízii chystá, pri troche strategického myslenia sa dala takáto akcia efektívne naplánovať. Stačilo odkázať verným redaktorom, že ak sa niečo zomelie, okamžite musia konať. A vo vhodnom čase naznačiť prešibaným opozičným politikom, že si majú pripraviť ohnivé prejavy.
Je iróniou osudu, že dvojdňový žúr pred Markízou prebiehal podľa predstáv riaditeľa SIS Ivana Lexu. Až na niekoľko maličkostí, ktoré zásadne zmenili vývoj udalostí.

K
krivdili by sme Slovenskej informačnej službe, keby sme tvrdili, že v rokoch 1995 - 1998 sa jednostranne zameriavala iba na spravodajské rozpracovávanie opozičných strán. Politickí lídri podobní Vladimírovi Mečiarovi sa totiž vždy riadili zásadou, že ak si chcú udržať moc, musia mať pod kontrolou predovšetkým svojich najbližších. Dôvody a rozsah špicľovania opozície a vlastných straníkov či koaličných partnerov boli neporovnateľné. Musíme mať na pamäti, že kým vo vládnom tábore vykonávala tajná služba zväčša iba bežný spravodajský dozor, proti opozícii viedla totálnu spravodajskú vojnu.
V záujme spravodlivosti musíme taktiež dopredu upozorniť, že rozpracovávanie predstaviteľov najsilnejšieho vládneho subjektu HZDS a ostatných dvoch koaličných strán primárne neuskutočňovalo 52. oddelenie. Na týchto aktivitách sa podieľali iné útvary SIS, pričom prísun množstva cenných informácií bol zabezpečovaný cez odpočúvanie všetkých členov vlády, ako aj mnohých poslancov Národnej rady SR. Skutočnosť, že približne 99 percent prípadov odpočúvania ministrov a iných ústavných činiteľov z vládnej koalície prebiehalo bez povolenia zákonného sudcu, pravdepodobne nikoho neprekvapuje.
[bookmark: bookmark51]ALEXANDER REŽEŠ V PODOZRENÍ
Pokiaľ išlo o dozor nad premiérovým hnutím, z ktorého pochádzal aj riaditeľ SIS, dokázal si ho do veľkej miery zabezpečiť Ivan Lexa sám. Veľmi dobre vedel, aké dohody boli prijaté na najvyššej straníckej úrovni, aké úlohy boli vydané jednotlivým ministrom a čo sa očakáva od radových poslancov. Kontrola plnenia pokynov bola zabezpečená porovnaním toho, k čomu boli ministri, poslanci a iní funkcionári zaviazaní na straníckom fóre, s tým, čo hovorili v telefonických rozhovoroch.
Z tohto rámca sa trochu vymyká rozpracovávanie a odpočúvanie poslanca HZDS Vlastimila Vicena, ktorého manželka pôsobila v orgánoch Fondu národného majetku. Spravodajskými úkonmi SIS preverovala, či sa pani a pán Vicenovci nedopúšťajú ekonomických neprávostí, ktoré by mohli neskôr proti nim použiť.
Špecifickým prípadom bolo odpočúvanie a intenzívne spravodajské preverovanie spurného poslanca Františka Gauliedera, ktorý v roku 1996 opustil HZDS a vládna väčšina ho z pomsty protiústavné vylúčila z parlamentu. Súčasťou vendety bol s najväčšou pravdepodobnosťou aj výbuch bomby pri jeho rodinnom dome. Do spravodajských a zastrašovacích aktivít okolo poslanca Gauliedera však päťdesiatdvojka zaangažovaná nebola.
Naopak, 52. oddelenie dostalo za úlohu posvietiť si na Alexandra Rezeša. Spravodajská práca prináša mnohé paradoxné situácie. A rozpracovávanie ministra dopravy a spolumajiteľa VSŽ v jednej osobe bolo jednou z nich. Svěchotova jednotka osobitného určenia sa na jednej strane starala o jeho duševnú pohodu, keď ho mučil strach z anonymných listov, alebo na jeho požiadanie ukradla dokumenty zo stola oceliarových spoločníkov, avšak na strane druhej dostala päťdesiatdvojka za úlohu preveriť Rezešovu lojalitu a finančnú disciplínu.
V istom čase, keď Alexander Režeš zastával funkciu ministra dopravy, pôšt a telekomunikácií, stal sa v prieskumoch verejnej mienky najpopulárnejším členom vlády. Navyše sa začal mimoriadne starať o svoj mediálny obraz. Záhadným, až podozrivým spôsobom vyhrával ankety typu „najkrajší slovenský minister" a podobne. Vladimír Mečiar mal preto obavy, že oceliarskemu mágovi sa zakrúti hlava, stratí súdnosť, odtrhne sa od HZDS a vytvorí konkurenčný subjekt. Oddelenie Dušana Pastuchu preto dostalo okamžite pokyn pozrieť sa pánovi ministrovi na zúbky. Na jeho útvare sa tiež zhromažďovali všetky prepisy Rezešových telefonátov a krátkych textových správ (SMS). Ukázalo sa, že Režeš je spoľahlivý straník, a preto ostal privilegovaným členom HZDS, aj keď po čase musel z vlády odísť.
V roku 1998 dostal Alexander Režeš významnú stranícku funkciu. Bol vymenovaný za šéfa volebného štábu. Lenže znova padol do podozrenia. V rámci prípravy na predvolebnú kampaň spolupracoval s reklamnou agentúrou Roko, ktorej spoluvlastníkmi v tom čase boli Peter Kuba a Michal Cučík. Vo vedení HZDS sa začalo šepkať, že cez túto firmu si pán Režeš ulieva stranícke peniaze. Nedalo sa nič robiť, opäť bolo povolané na pomoc 52. oddelenie. Jeho príslušníci celé dni vysedávali v reštaurácii U mamičky, ktorá susedila so sídlom agentúry Roko, a pozorovali, s kým sa páni Režeš, Kuba a Gučík stýkajú. Tradične všetkým odpočúvali telefóny a preverovali finančné toky na súkromných i firemných účtoch. Košický oceliarsky barón to aj tentoraz ustál a volebný štáb viedol až do trpkého volebného víťazstva, po ktorom HZDS nebolo schopné zostaviť vládu a na dlhých osem rokov odišlo do opozície.
[bookmark: bookmark52]SISKA SKÁČE, AKO JA PÍSKAM
Najsmiešnejšou figúrkou Mečiarovej koalície bol predseda Združenia robotníkov Slovenska (ZRS) Ján Lupták. Na zdesenie opozície, zahraničných pozorovateľov, ale aj mnohých koaličných predstaviteľov sa stal neotesaný a inteligenciou nepožehnaný rodák z okolia Banskej Bystrice podpredsedom parlamentu.
Ján Lupták bol kdesi na chvoste spravodajských priorít 52. oddelenia. Jednak preto, lebo jeho inteligencia mu nestačila na zorganizovanie kvalifikovanej intrigy proti záujmom predsedu vlády, a jednak preto, lebo všetko dopredu vytrúbil pred médiami alebo na verejných straníckych schôdzach.
ZRS bolo aktívne najmä v Banskej Bystrici a jej okolí. Jediný príslušník päťdesiatdvojky dislokovaný v tomto meste dostal za úlohu iba rutinne preverovať informácie o Luptákovom úsilí presadzovať rodinných príslušníkov do štátnych funkcií. Na centrále SIS z tohto dôvodu odpočúvali viacerých ľudí z rodiny samozvaného robotníckeho lídra a tým sa aj záujem tajnej služby o Jána Luptáka vyčerpal.
Predseda koaličnej Slovenskej národnej strany (SNS) Ján Slota bol skúsenejší, rafinovanejší a schopnejší politik než Lupták, a preto bol z pohľadu Vladimíra Mečiara aj oveľa nebezpečnejší. Na vodcu SNS si museli premiér a jeho tajná služba dávať pozor aj z iného dôvodu. Keď bol Jaroslav Svéchota povýšený z funkcie riaditeľa sekcie vnútorného spravodajstva na námestníka riaditeľa SIS, v rámci koaličného handrkovania si Ján Slota presadil, aby bol na uvoľnenú pozíciu vymenovaný jemu blízky Ľubomír Kurajda. Navyše sa vedelo, že k predsedovi národniarov majú blízko aj riaditeľ sekcie sledovania a operatívnej techniky SIS Gejza Valjent a Miroslav G., predstaviteľ stredného manažmentu tajnej služby.

Od Jána Slotu musíme na chvíľu odbočiť ku KDH. Pokladníkom hnutia bol Peter Gabura, s ktorým bol v dobrom vzťahu istý Dušan a ten sa 52. oddeleniu dobrovoľne ponúkol, že bude tajnú službu informovať o financovaní KDH. Ako odmenu požadoval prijatie za príslušníka SIS. Podali si ruku a Dušan päťdesiatdvojke nosil informácie o tom, ako Peter Gabura kúpil budovu na Žabotovej ulici, že vydáva časopis Fakty a že väčšina zamestnancov hnutia je platená cez toto periodikum. A keďže bol s pánom Gaburom v pravidelnom styku, povyzvedal toho o jeho aktivitách pre tajnú službu oveľa viac. Keď splnil, čo sľúbil, stal sa príslušníkom Pastuchovho oddelenia. Jedného dňa novopečený spravodajský dôstojník Dušan prišiel na útvar s hlásením, že majiteľka nemenovanej reštaurácie na Jozefskej ulici v Bratislave mu zverila neuveriteľné tajomstvo. Údajne je v dobrom vzťahu s pánom predsedom SNS Jánom Slotom a že ten jej doslova a do písmena povedal: „Mám v siske šéfa sledovačky, a preto celá tajná služba skáče, ako ja pískam!" Pani, ktorá to Dušanovi prezradila, sa volala Milka.

Ján Slota bol už dlhší čas odpočúvaný, pretože najvyššie vedenie SIS malo vážne podozrenie, že viacerí vysokí funkcionári mu vynášajú politicky a spravodajsky citlivé informácie. Šéf SIS Ivan Lexa a jeho námestník Svéchota veľmi dobre vedeli, že riaditeľ sekcie vnútorného spravodajstva Ľubomír Kurajda je jeho človek. Veď si ho Slota do funkcie presadil v rámci koaličných rokovaní. A tak sa k nemu aj správali. Zúčastňoval sa síce porád štábu riaditeľa SIS, ale v Kurajdovej prítomnosti sa nikdy nepreberali závažné otázky, nehovorilo sa o špeciálnych operáciách a o činnosti 52. oddelenia už vôbec nie.

Ľubomírovi Kurajdovi všetci vedeli, že do Košíc, kde býval, odchádzal každý piatok už predpoludním. Cestou sa vždy zastavil v Žiline, aby miestnemu primátorovi a predsedovi SNS Jánovi Slotovi podal hlásenie, čo je v SIS nového. V rámci sekcie, ktorú formálne riadil, Kurajdu strážil sekčný zástupca Pavol Vajsík. A ak chcel Ivan Lexa naplánovať nejakú operáciu s riaditeľmi jeho odborov, jednoducho dal pokyn námestníkovi Svěchotovi, aby ich na riaditeľstvo zvolal poza Kurajdov chrbát.

Slotov nominant bol teda zjavne odstavený od všetkých podstatných a najmä najutajovanejších informácií. Zo správy, ktorú priniesol na 52. oddelenie Dušan, však vyplývalo, že z hľadiska vyzradenia politicky citlivých akcií je oveľa nebezpečnejší šéf sekcie sledovania a spravodajskej techniky Cejza Valjent. Keďže sa predseda SNS pred pani Milkou chválil, že je to jeho človek, päťdesiatdvojka si naňho musela lepšie posvietiť. A zistila, že pán Valjent si robí kópie záznamov všetkých sledovacích i odpočúvacích akcií. Boli to písomnosti, zvukové, ako aj obrazové záznamy. Koľko z toho v skutočnosti mal a čo všetko sprístupnil Jánovi Slotovi, nikto netušil. Dušan Pastucha sa však po tomto odhalení rozhodol, že jeho 52. oddelenie si bude sledovanie záujmových objektov, ako aj nasadzovanie priestorovej odpočúvacej techniky (Uhorky) robiť výlučne vo vlastnej réžii.
Po voľbách v roku 1998 si mnohí bývalí vysokopostavení a politicky exponovaní príslušníci SIS lámali hlavu nad tým, ako je možné, že riaditeľ sekcie sledovania a spravodajskej techniky Cejza Valjent nebol novou vládnou mocou popoťahovaný. Niektorí si myslia, že svoj archív použil ako cukor aj bič, pretože v ňom boli dôkazy, čo kompromitovali tak predstaviteľov Mečiarovho režimu, ako aj ľudí z bývalej opozície, ktorá sa práve vyhrievala na výslní moci. Možno je to pravda a možno len jedna z mnohých konšpiračných teórií, avšak nie je v našich silách, aby sme pri súčasnom stave poznania tento rébus rozriešili.

[bookmark: bookmark53]PÄŤDESIATDVOJKA V SLUŽBÁCH ŽIARLIVOSTI
Poradkyňa pre všetko. Takto definovala postavenie Blaženy Martinkovej v kabinete Vladimíra Mečiara jeho hovorkyňa, keď ju novinári tlačili, aby vysvetlila, z akého dôvodu sa táto dáma objavuje po boku predsedu vlády na oficiálnych podujatiach. Z tejto definície sa neskôr stalo synonymum slova milenka, ktoré publicisti a novinári radšej nepoužívali, aby sa vyhli prípadným právnym dôsledkom.

I keď bol vzťah pani Blaženy s pánom Mečiarom verejným tajomstvom a neskôr sa o ňom hovorilo otvorene na mnohých fórach, aj my pri označovaní statusu tejto dámy radšej ostaneme pri zaužívanom pojme poradkyňa pre všetko. Vedú nás k tomu viaceré spoločenské, nielen právne ohľady.
Bol piatok večer a Adroit si myslel, že konečne strávi pokojný víkend. Veľmi sa však mýlil, pretože mu zatelefonoval vedúci 52. oddelenia Dušan Pastucha a požiadal ho, aby prišiel do hotela Alfonz v bratislavskej mestskej časti Dúbravka, z čoho jednoznačne vyplývalo, že musela nastať mimoriadna situácia. A keď po príchode do hotela videl, že s Pastuchom naňho čaká aj sekčný zástupca Vajsík, muselo mu byť jasné, že má po víkende.
Išlo o veľmi delikátnu záležitosť, ktorá svojou povahou oscilovala medzi stredovekým rytierskym románom a melodramatickým gýčom. Z najvrchnejších straníckych a štátnych miest bola vznesená požiadavka, aby spravodajská služba preverila, pre akého neznámeho bohatiera bije srdce Blaženy Martinkovej. Scénou realizácie tejto citlivej prácičky bol súkromný hudobný gala večer v priestoroch piešťanských kúpeľov, ktorý v sobotu pre vybraných hostí organizovali manželia Karol a Blažena Martinkovci. Na hudobnom podujatí vystúpili viaceré hviezdy, medzi nimi aj taká celebrita ako Helena Vondráčková. A pre mnohých mal byť nepochybne zlatým klincom večera krátky spevácky recitál samotnej Blaženy Martinkovej na záverečnej slávnostnej recepcii.
Adroit dostal vážnu a veľmi zodpovednú úlohu. Preniknúť na akciu a počas koncertu i recepcie neustále pozorovať Blaženu Martinkovú, sledovať na koho sa najviac usmieva a pozerá, s kým nadväzuje očný a neverbálny kontakt a v koho spoločnosti z akcie odíde. Pastucha dal Adroitovi pokyn, aby si na operáciu vybral ďalších dvoch príslušníkov oddelenia, a okamžite začal hľadať cestu, ako sa zapliesť medzi slávnostných hostí. Pre prípad, že by to nešlo inak, dal mu aj peniaze na úplatky.
Po týchto inštrukciách si Adroit zostavil tím z osvedčenej príslušníčky a osvedčeného príslušníka. Vysvetlil im, o čo ide, a na druhý deň, v sobotu, sa spoločne vybrali do Piešťan. Vstup na akciu bol len na pozvánky, všade bola po rusky hovoriaca profesionálna ochranka, avšak ani to nebola pre päťdesiatdvojku prekážka. Adroit dokonca ani nemusel nikoho podplácať, pretože jeden z jeho ľudí mal medzi účinkujúcimi príbuzného, ktorý im zabezpečil dve vstupenky. Do sály najprv vošli dvaja príslušníci. Potom jeden vyšiel von aj s dvomi vstupenkami, jednu si nechal a druhú podal tretiemu. Znova vošli dnu a zase jeden vyšiel von aj s dvoma vstupenkami, jednu dal vedúcemu oddelenia Pastuchovi a odrazu boli vnútri štyria príslušníci tajnej služby. A keďže to bola spravodajská operácia s mimoriadne vysokým stupňom štátno-bezpečnostnej priority, vonku v aute sedel zástupca riaditeľa sekcie vnútorného spravodajstva Pavol Vajsík.
Kým sa začali vystúpenia jednotlivých účinkujúcich, štyria spravodajskí dôstojníci sa v miestnosti rozostavili tak, aby každý z nich videl na Blaženu Martinkovú z iného uhla. Šéf päťdesiatdvojky Dušan Pastucha chodil každých 20 minút pred sálu a telefonicky detailne informoval Vajsíka o tom, ako je poradkyňa pre všetko oblečená, ako sa správa a čo na recepcii spieva. Zástupca Vajsík následne obratom telefonoval riaditeľovi Lexovi a z logiky veci vyplýva, že ten v takmer reálnom čase opisoval dianie v Piešťanoch premiérovi Mečiarovi.
Po vystúpení pani Martinkovej všetci zatlieskali a vrhli sa na luxusné dobroty servírované na zrkadlových podnosoch. Pastucha a jeho trio sa zhromaždili v odľahlom kúte. Každý mal povedať, na koho sa podľa nich poradkyňa pre všetko najviac pozerala. Všetci opísali toho istého muža. Keď bolo po všetkom, prítomní príslušníci 52. oddelenia sledovali, kam pôjde vytypovaný neznámy rytier a či ho bude Blažena Martinková nasledovať. Prvý odišiel on. Nasadol do Audi A8 slonovinovej farby a odviezol sa do neďalekého hotela. Po chvíli sa pohla aj ona a stratila sa presne v tej istej budove, ako pán, ktorému počas celého večera venovala najviac vrúcnych pohľadov. A všetkým bolo jasné, o čo tu ide.
Po návrate do Bratislavy príslušníci päťdesiatdvojky vykonali ešte niekoľko previerok, na základe ktorých bolo zistené, že nový muž srdca poradkyne pre všetko je riaditeľ jedného z piešťanských hotelov. Nikto z nich sa však už nikdy nedozvedel, akú mala táto, pre premiéra nepochybne zdrvujúca, správa dohru.


FRAGMENT
DESIATY:
52. ODDELENIE
A KONIEC MEČIARIZMU


J
e čas vrátiť sa k hlavnej náplni práce 52. oddelenia. Komando v priamej riadiacej pôsobnosti Jaroslava Svěchotu sa v prvom rade zameriavalo na získavanie spravodajských a kompromitujúcich informácií o opozičných politických stranách a ich vrcholových predstaviteľoch. V rámci tejto činnosti bol pod dohľadom päťdesiatdvojky napríklad aj prezident republiky Michal Kováč či právny zástupca jeho syna, advokát Ján Havlát, a mnohí ďalší.
Vladimírovi Mečiarovi ležal v žalúdku napríklad aj podnikateľ Róbert Krajňák, ktorý zorganizoval petíciu za vypísanie referenda o odvolaní premiéra z funkcie. V záujme dosiahnutia tohto cieľa si dokonca platil inzerciu v tlačených médiách. Takáto urážka majestátu nemohla ostať nepovšimnutá, a preto dostalo 52. oddelenie pokyn, aby sa začalo podnikateľom bezodkladne zaoberať. Krajňák bol odpočúvaný, sledovaný, neustále predvolávaný na políciu a robili sa mu všemožné administratívne prieky. Od päťdesiatdvojky sa však čakalo oveľa viac. Preto sa jej príslušníci skontaktovali s Krajňákovou bývalou zamestnankyňou a ťahali z nej informácie o bývalom šéfovi, ktoré by ho mohli postaviť do negatívneho svetla. Na oddelení prevládala mienka, že je to nezmyselná a najmä kontraproduktívna akcia. Tomuto názoru dal napokon za pravdu aj súd. Mnoho rokov po týchto udalostiach rozhodol, že SIS Krajňáka rozpracovávala nezákonne.
Pri špicľovaní v prostredí politických strán boli získané aj veľmi kuriózne informácie. Tajná služba odpočúvala nielen mobily jednotlivých opozičných politikov, ale aj všetky pevné linky v straníckych centrálach. Viacerí bývalí spravodajskí dôstojníci, ktorí pôsobili v SIS v tomto období, tvrdia, že sekcia sledovania a spravodajskej techniky zachytila obzvlášť kompromitujúci rozhovor nemenovaného politika KDH. Zjavne v podnapitom stave si z napichnutej pevnej linky údajne objednával eskort prostitútok a dokonca mal pri tom žiadať aj množstevnú zľavu. Ešte kurióznejšie ako samotný telefonát bolo zistenie 52. oddelenia, že šéf sekcie Cejza Valjent si mal túto informáciu nechať pre seba. Zvukový záznam ani jeho prepis neposunul na ďalšie spravodajské využitie a dokonca o prekvapivom záchyte neinformoval ani najvyššie velenie služby. Medzi príslušníkmi SIS z toho vznikol nepríjemný konflikt. Po voľbách v roku 1998 si mnohí z nich aj na základe tohto podozrenia mysleli, že pán Valjent inkriminujúci telefonát využil pri vyjednávaní s predstaviteľmi novej moci o beztrestnosti.
Rozpracovávanie kritikov režimu a príprava aktívnych opatrení zameraných na ich diskreditáciu, pohltili množstvo spravodajskej práce, energie a zvláštnych finančných prostriedkov. Nasadenie 52. oddelenia bolo enormné a námestník riaditeľa SIS Jaroslav Svéchota mu nedal ani na chvíľu vydýchnuť. Neustále poháňal päťdesiatdvojku k ďalšej a ďalšej aktivite. Aj to málo, čo o týchto operáciách a akciách vieme, je omračujúce tak rozsahom, ako aj obsahom.
[bookmark: bookmark54]JÁN HAVLÁT S DROGAMI POD ZADKOM
Premiér Vladimír Mečiar viedol bezohľadný politický boj s prezidentom Michalom Kováčom. Nevedel mu odpustiť, že správou o stave republiky, prednesenou v parlamente v roku 1994, inicioval pád jeho druhej vlády. Politickým cieľom HZDS bolo prinútiť prezidenta Kováča, aby odišiel z úradu a otvoril tak Mečiarovi cestu k uchopeniu ešte väčšej porcie moci.
Prezident Michal Kováč však odolal. Vo funkcii zotrval aj po tom, ako mu tajná služba uniesla a do Rakúska zavliekla syna, ktorého chceli nemecké justičné orgány vypočuť v kauze Technopol. Michala Kováča mladšieho ako poškodeného v prípade zavlečenie a zároveň podozrivého v prípade Technopol zastupoval advokát Ján Havlát. Aj on sa stal predmetom rozpracovania, a to už v roku 1995, keď ešte neexistovalo 52. oddelenie.
Prvý pokus o zastrašenie Jána Havláta zrealizoval zrejme ešte Odbor špeciálnych operácií (OŠO), keď sa mu nejaký strelmajster pokúsil podpáliť auto, avšak neúspešne. Advokátovi obhorel iba pravý predný blatník, takže jeho Mercedes S neutrpel žiadnu vážnejšiu ujmu. V oveľa nebezpečnejšej situácii sa ocitol, keď si ho v rokoch 1996 a 1997 zobrala do parády päťdesiatdvojka. Jej cieľom nebolo samoúčelné zastrašovanie, ale získanie distingvovaného doktora Havláta pre spoluprácu. Tento advokát poskytoval právne služby Michalovi Kováčovi mladšiemu, pohyboval sa v blízkosti jeho otca prezidenta a udržiaval kontakty s paralelnou tajnou službou. Z tohto pohľadu by bolo veľkým spravodajským úspechom, keby z neho dokázalo 52. oddelenie urobiť tajného spolupracovníka.
Ako však presvedčiť niekoho v Havlátovom postavení, aby sa stal agentom Lexovej SIS? Patril a dodnes patrí k advokátom s bonitnou klientelou, takže peniazmi sa ho zlomiť nedalo. Bol a dodnes je hrdým a čestným reprezentantom svojho stavu, aj preto je dlhoročným a váženým členom predsedníctva Slovenskej advokátskej komory. Možnosť, že by dobrovoľne a iba v záujme Mečiarovho režimu zradil svojho klienta, bola taktiež vylúčená. Za týchto okolností si na päťdesiatdvojke mysleli, že jedinou cestou, ako si zaviazať Kováčovho advokáta, bola hrozba trestnoprávneho postihu. Nebolo to však vôbec jednoduché, pretože Ján Havlát je počestný človek, za každých okolností koná podľa zákona. Ostávala iba jediná možnosť: nastražiť pascu.
V 90. rokoch bolo v móde podhadzovať nepohodlným ľudom do auta drogy a touto metódou sa mal dostať do problémov aj advokát Michala Kováča mladšieho. Jaroslav Svéchota súhlasil s uvoľnením zvláštnych finančných prostriedkov na zaobstaranie 30 gramov kokaínu. Drogy kúpil na čiernom trhu v Čechách jeden z jeho obľúbencov, ktorého v rámci 52. oddelenia priamo riadil. Peniaze použité na drogy boli neskôr vyúčtované ako odmena pre agenta. Medzitým Pastuchov osvedčený tím vypracoval podrobný plán, ako sa nenásilne dostať do Havlátovho auta a podstrčiť doň kokaín.
V rámci prípravy na akciu príslušníci 52. oddelenia zistili, že advokát chodí víkendovať na chatu v okolí Piešťan, čo považovali za vhodnú príležitosť na uskutočnenie aktívneho opatrenia. Boli vytvorené dve skupiny. Jedna sledovala príjazdovú cestu k diaľnici a jej úlohou bolo dať druhej partii, prezlečenej za policajtov, znamenie, že Ján Havlát sa už blíži. Hliadka falošných policajtov s bielou Škodou Favorit striehla na začiatku diaľnice a tvárila sa, že odstavuje veľké tmavé autá. Medzi inými si ku krajnici stiahli aj advokáta, požiadali ho, aby im predložil doklady, predviedol povinnú výbavu a ukázal batožinový priestor. Jeden z domnelých policajtov neustálymi požiadavkami odpútaval Havlátovu pozornosť, takže jeho kolega mal dosť času, aby pod sedadlo vložil drogy. Schoval ich pod akýsi plastový kryt, aby ich niekto pri čistení auta nenašiel alebo náhodne nepovysával.
Súčasťou stratégie bolo vyvolanie súčinnosti s políciou. Tajná služba preto dopredu avizovala šéfovi Národnej protidrogovej jednotky Ľudovítovi Lánymu, že mu v krátkom čase poskytne informácie o osobe, ktorá vo svojom aute preváža drogy. Okrem toho dostala polícia aj niekoľko anonymných udaní, že Ján Havlát je podozrivý z nezákonného držania narkotík.
Na základe množiacich sa informácií musela polícia konať. Požiadala právneho zástupcu prezidentovho syna, aby im vydal na kontrolu auto, a on jej žiadosti poslušne vyhovel. Do pátrania po drogách v Havlátovom voze bol zapojený aj špeciálne vycvičený pes a pracovníci protidrogovej jednotky. Žiadne omamné a psychotropné látky však nenašli. Nemecké plastové kryty zjavne dokážu oklamať nielen kriminalistov, ale aj policajných psov.
Nič netušiaci Ján Havlát teda veselo jazdil aj s drogami pod zadkom ďalej. Blížil sa pritom termín, keď mal vycestovať do Švajčiarska za Oskarom Fegyveresom, korunným svedkom zavlečenia prezidentovho syna. Existovala reálna možnosť, že tajná služba podsunie informáciu o drogách slovenským alebo rakúskym pohraničníkom. Ak by sa to stalo, advokát by mal skutočne vážny problém, pred ktorým ho zachránil blížiacimi sa voľbami vyvolaný pokles lojality v radoch príslušníkov SIS.
Jána Havláta neočakávane kontaktoval príslušník 52. oddelenia. Pri stretnutí na Kamennom mlyne neďaleko Plaveckého Štvrtka mu prezradil, čo sa naňho chystá a aký kontraband vozí v aute. Vytiahol z auta balíčky a ukázal ich nemilo prekvapenému advokátovi. Napočudovanie, tento spravodajský dôstojník bol jedným zo Svěchotových priamo riadených obľúbencov s krycím menom Navara. S odstupom času ho viacerí kolegovia podozrievali, že si za túto zradu nechal zaplatiť. Advokát Havlát niečo také rezolútne odmieta. Podľa jeho slov si Navara za túto službu nič nepýtal a on mu ani žiadne peniaze neponúkal. Myslí si totiž, že Navara tušil, ako dopadnú parlamentné voľby, a preto si chcel aj takýmto spôsobom pootvoriť zadné vrátka.
Dodnes nikto nevie, čo urobil Navara s drogami, keď ich vytiahol z Havlátovho auta. Bývalí príslušníci 52. oddelenia si myslia, že boli opäť hodené na čierny trh, avšak zisk z predaja už neputoval do kasy SIS, ale do kohosi súkromného vrecka.
[bookmark: bookmark55]ČO MALI SPOLOČNÉ VLADIMÍR PAĽKO A MUDR. DRAHOTÍN M.?
Člen predsedníctva KDH Vladimír Palko patril v ére kolabujúceho mečiarizmu k novej generácii konzervatívnych pravicových politikov. Tesne po revolúcii sa stal námestníkom riaditeľa Federálnej bezpečnostnej a informačnej služby (FBIS). Po rozpade federácie sa vrátil prednášať matematiku na vysokú školu a stal sa aktívnym členom hnutia kresťanských demokratov. Keď bol zvolený do straníckeho vedenia, patril ku krídlu verných stúpencov predsedu Jána Čarnogurského. Vladimír Palko dokázal zaimponovať tým, že vedel pomenovať veci bez obalu a nezdráhal sa používať v politickej komunikácii tvrdé vyjadrenia na hranici radikalizmu.
Ako námestník riaditeľa FBIS zastával presvedčenie, že keď bol Vladimír Mečiar v roku 1990 slovenským ministrom vnútra, podieľal sa na odcudzení a nelegálnom zlikvidovaní archívnych dokumentov ŠtB. Išlo o zložitú a neprehľadnú kauzu Tisová vila. Vladimír Palko navyše nebol sám, kto premiéra a Jaroslava Svěchotu podozrieval, že nechal zlikvidovať materiály, ktoré mali dokazovať jeho spoluprácu s ŠtB.
Pre Vladimíra Mečiara to bol dostatočný dôvod na nenávisť. A skutočne aj Palka nenávidel. No nielen pre kauzu Tisová vila. Nemal ho rád, pretože neustále poukazoval na to, že tajná služba zavliekla prezidentovho syna, že zorganizovala a uskutočnila provokáciu proti biskupovi Balážovi, a dookola pripomínal aj mnohé ďalšie hriechy Mečiarovho režimu. Ak by mu aj premiér dokázal prepáčiť všetky politické ataky, nikdy Palkovi neodpustil jeho neuvážený výrok na rokovaní predsedníctva KDH, ktorý zachytila Uhorka. Pripomeňme si, že Vladimír Palko sa v návale rozhorčenia vyslovil, že ak Mečiarovi nezožerie mozog rakovina, bude ho potrebné odstrániť, na čo ho predseda Čarnogurský veľmi rezolútne zahriakol.
Nie je preto žiadnym prekvapením, že výbojný Vladimír Palko musel byť v mimoriadnej spravodajskej opatere 52. oddelenia. Neodmysliteľnou súčasťou takejto pozornosti bolo odpočúvanie jeho domácej pevnej linky, a to dokonca aj s požehnaním zákonného sudcu. Treba však dodať, že príslušník, ktorý spracovával návrh na odpočúvanie, uviedol do žiadosti meno zubára Drahotína M. a telefónne číslo Vladimíra Palka. Ako dôvod navyše uviedol, že zubár je podozrivý z pašovania uránu, takže oklamaný sudca súhlas s odpočúvaním ochotne podpísal. Dôstojník 52. oddelenia si vybral Drahotína M. na zakrytie pravého účelu odpočúvania preto, lebo jeho a Palkove telefónne číslo sa líšilo len v koncovej číslici. Zvláštnou zhodou okolností sa po rokoch dostal dotyčný siskár do kresla MUDr. Drahotína M. Keď mu vŕtal pokazený zub, vravel si, aké je to veľké šťastie, že zubár ozbrojený vŕtačkou ani netuší, s kým má tú česť.
A zrejme ani Vladimír Palko dodnes nemá potuchy, akú pomstu proti nemu päťdesiatdvojka pripravovala. O jej prehľade o obchodovaní s cirkevnými umeleckými predmetmi, zlatými kalichmi, monštranciami a ďalšími sakrálnymi predmetmi už vieme svoje. Pri spravodajskom pôsobení na tomto poli zdokumentovala aktivity bývalého emigranta J. H., obchodníka so starožitnosťami, diamantmi a iným podobným sortimentom. Živil sa aj tým, že do zahraničia predával originály obrazov a sôch ukradnutých z kostolov. Vždy však zabezpečil výrobu falzifikátov, ktoré umiestnil do chrámov namiesto originálov, takže nikomu nič nechýbalo. Samozrejme, netreba pripomínať, že niečo také by sa bez súčinnosti niektorých duchovných robiť nedalo.

Tajná služba mala pôvodne v pláne, že Vladimírovi Palkovi do jeho fialovej Škody Forman podhodí kradnuté kostolné vybavenie, zabezpečí, aby tento tovar pri zinscenovanej policajnej kontrole našla hliadka, a následne z toho urobí mediálny škandál. Chcela na to využiť služby emigranta J. H., avšak 52. oddeleniu sa podarilo nájsť partiu iných zlodejov, ktorí z istého kostola ukradli svietniky, kalichy, monštranciu a ďalšie vzácnosti. Namiesto toho, aby informácie o páchateľoch poskytli polícii, príslušníci 52. oddelenia od nich ukradnutý materiál odkúpili a chystali sa podstrčiť zlaté predmety do Palkovho voza. Policajná hliadka mala politika zastaviť v noci z 12. na 13. septembra 1998 v Kútoch na Záhorí. Päťdesiatdvojka totiž predpokladala, že sa tadiaľ bude vracať z púte v Šaštíne, ktorá sa tam tradične koná pri príležitosti sviatku Sedembolestnej Panny Márie.
Napriek tomu, že tento plán osobne inicioval a schválil Jaroslav Svéchota, na poslednú chvíľu jeho uskutočnenie bez vysvetlenia odvolal. Radi by sme verili, že aj v dôsledku kulminujúcej kauzy Markíza to bol jeden z nemnohých prejavov triezveho úsudku námestníka riaditeľa SIS. Pravde sa však bude asi viac podobať, že zákaz uskutočniť aktívne opatrenie prišiel z vyšších miest, pretože dvanásť dní po púti v Šaštíne sa začínali parlamentné voľby a v HZDS vedeli, že po nich budú zúfalo potrebovať nového koaličného partnera. V KDH ani v inej politickej strane ho však nenašli.
[bookmark: bookmark56]PO SLOVENSKÝCH HOTELOCH ZA PREZIDENTOM MICHALOM KOVÁČOM
Slovenská republika nebola v rokoch 1995 - 1998 štandardný demokratický štát, pretože tajná služba hlavu štátu spravodajsky nechránila, ale spravodajsky špicľovala. Okrem toho, že jej najvyšší funkcionári a radoví príslušníci boli podozriví zo zorganizovania a spáchania únosu syna prezidenta Michala Kováča, SIS až zarážajúco bezočivo vstupovala do jeho súkromia.
Na Veľkú noc v roku 1996 prijal prezident Michal Kováč s manželkou pozvanie podnikateľa Milana Jurištu do jeho penziónu Emília v Poľnom Kesove. Bola to trojdňová akcia, na ktorej sa zúčastnili obaja prezidentovi synovia. Slobodný Juraj prišiel sám, mladšieho Michala sprevádzala manželka a ich dve dcérky. Okrem mnohých iných ľudí oslávili s prezidentským párom veľkonočné sviatky aj advokát Ján Havlát či obchodný partner Michala Kováča mladšieho Martin Syč-Milý. Prostredníctvom agentúrnej siete sa o akcii dozvedela SIS a jej 52. oddelenie dostalo za úlohu spravodajsky zmonitorovať všetko, čo sa v Poľnom Kesove počas Veľkej noci odohrá. Niekto dostal nápad, aby sa aj v tomto prípade využila Uhorka, ale po dôkladnom zvážení bol tento návrh zavrhnutý. V penzióne malo byť počas sviatkov veľa zaujímavých hostí a každý bol, pochopiteľne, ubytovaný samostatne. Toľko Uhoriek päťdesiatdvojka nemala. Prakticky nebolo možné preniknúť do prezidentského apartmánu, pretože podnikateľ Jurišta vyžadoval od svojich zamestnancov dodržiavanie disciplíny a prísneho pracovného režimu. Na Bielu sobotu bola navyše plánovaná tanečná zábava, takže na nahrávke by bolo len neproduktívne dunenie. A napokon, v blízkosti penziónu nebolo možné zaparkovať auto s oporným bodom a meniť v ňom pásky bez upútania neželanej pozornosti hostí a zamestnancov penziónu. Po vyhodnotení všetkých uvedených komplikácií a rizík sa šéf oddelenia Dušan Pastucha rozhodol, že do Poľného Kesova pošle jedného príslušníka s manželkou. Jediný, kto z tejto spravodajskej akcie profitoval, bol práve tento pár, ktorý prežil na štátne trovy príjemný predĺžený víkend v penzióne Emília.

Veľmi podobná, aj keď oveľa sofistikovanejšia, bola akcia vysádzania Uhorky v hoteli Šachtička v horách nad Banskou Bystricou. O tomto prípade sa pomerne široko pojednáva aj v knihe Krycie meno Bežec, avšak zistenie nových detailov nás oprávňuje, aby sme sa k nej vrátili. Hotel Šachtička vlastnil podnikateľ blízky KDH, volal sa Vincent Hegeduš. Keď sa tajná služba dozvedela, že prezident Michal Kováč a jeho manželka strávia v prezidentskom apartmáne hotela niekoľko dní, 52. oddelenie dostalo takpovediac obligatórnu úlohu, aby zabezpečilo o pobyte hlavy štátu podrobné informácie.

Spravodajskí dôstojníci sa na operáciu pripravovali niekoľko týždňov. Najprv boli vykonané spravodajské previerky Vincenta Hegeduša a zároveň dal Dušan Pastucha pokyn svojmu tykadlu v Banskej Bystrici, aby preverilo možnosti prieniku do hotela. Bystrický príslušník 52. oddelenia obratom hlásil, že v Šachtičke robí čašníčku sestra jeho dobrého známeho. Na stredné Slovensko okamžite vycestovala úderná skupina Bratislavčanov, ktorá sa ubytovala na konšpiračnom byte svojho miestneho kolegu, a začala rozvíjať vzťahy s vytypovanou servírkou. Tieto vohľady trvali približne dva týždne. Chlapci z päťdesiatdvojky sa presťahovali do hotela a intenzívne pracovali na tom, aby si získali čašníčkinu náklonnosť. Jeden z nich si s ňou v záujme veci dokonca začal románik. Sústredená ofenzíva priniesla želané výsledky. Zradná zamestnankyňa Františka Hegeduša zabezpečila kľúče od bočného vchodu hotela aj od samotného apartmánu. Dva dni pred príchodom hlavy štátu sa tam príslušníci nocou vkradli, rozobrali operadlo sedačky a vložili doň Uhorku. Po odchode Michala Kováča rovnakým postupom Uhorku vytiahli, finančne odmenili čašníčku a vrátili sa aj s nahrávkami domov.

Nadriadení Dušana Pastuchu nútili jeho ľudí, aby podstúpili túto komplikovanú a riskantnú akciu v nádeji, že Michal Kováč bude v apartmáne prijímať zaujímavých hostí a diskutovať s nimi o právnych záležitostiach svojho syna. Toto očakávanie sa však nenaplnilo. Takže aj keď radoví príslušníci 52. oddelenia odviedli z technického hľadiska kus profesionálnej práce, jediný, kto z operácie Šachtička profitoval, bola vierolomná mladá čašníčka.
[bookmark: bookmark57]ODVOLANÁ DISKREDITÁCIA MIKULÁŠA DZURINDU
Mikuláš Dzurinda bol talentovaný politik. Stratégom, čo sledovali jeho politickú kariéru, bolo čoraz jasnejšie, že ten drobný chlapík s fúzikom má veľké ambície, priam najvyššie. Postupoval krok za krokom. Vo vláde Jána Čarnogurského bol ekonomickým námestníkom ministra dopravy. Vstúpil do KDH a stal sa poslancom parlamentu. Neskôr podpredsedom hnutia a ešte o niečo neskôr Čarnogurského vyzývateľom v boji o funkciu šéfa KDH. Tento súboj síce prehral, ale aj tak bol s prehľadom najpopulárnejším kresťanským demokratom v krajine. Keď Mečiarov volebný zákon skomplikoval život volebným koalíciám, vznikla umelá strana SDK a Mikuláš Dzurinda sa stal jej lídrom. Bolo jasné, že tento politik, ktorý dokázal v roku 1986 zabehnúť maratón za 2:54:57, si to namieril do premiérskeho kresla.
Päťdesiatdvojka založila na Dzurindu spis s krycím názvom Výpravca. A mala veľký problém. Nebolo ani trochu jednoduché sústrediť o novom opozičnom lídrovi kompromitujúce informácie. Príslušníci oddelenia spracovali podrobný profil osobnosti Mikuláša Dzurindu. Zistili, že je rodinne a športovo založený. Nemá frajerku ani pochybné kšefty, nie je skorumpovaný, žije skromne. Dokopy má asi tak tri kravaty a dve saká, starú Škodu Favorit a s rodinou býva v panelákovom byte v bratislavskej Petržalke. Jediný nehnuteľný majetok okrem bytu predstavuje polorozpadnutá chalupa na Myjave a vrcholom dovolenkového vyžitia je stanovačka na Bukovej. Ďalej boli získané jeho zdravotné, školské a vojenské záznamy. Tie ukázali maximálne to, že Dzurinda mal v mladosti zlomenú stehennú kosť. „Vážení, ako zdiskreditujeme takéhoto človeka?" pýtali sa nadriadených radoví príslušníci 52. oddelenia.
Jediné negatívne informácie boli o jeho bratovi Miroslavovi. Príslušníci komanda, prestrojení za bulvárnych novinárov, navštevovali jeho pracovisko v Spišskej Novej Vsi a platili miestnym pracovníkom za klebety o údajnom despotickom správaní Miroslava Dzurindu. To však bolo žalostne málo na pošpinenie povesti muža s premiérskymi ambíciami.
Keď už nevedeli ako ďalej, na päťdesiatdvojke si uvedomili, že ich veľmi výkonnou agentkou je novinárka Samy. Dali jej za úlohu urobiť s Dzurindom obsiahle interview. Tajná spolupracovníčka dostala od svojho riadiaceho dôstojníka zoznam otázok, na ktoré sa mala politika pýtať. Vďaka tomu sa 52. oddelenie dozvedelo, že Mikuláš Dzurinda miluje beh po čerstvo napadnutom snehu. Pri tejto príležitosti si niekto spomenul na jeho zlomenú stehennú kosť a dostal nápad, z ktorého sa neskôr zrodil diabolský plán.
Komando opäť zalovilo v háreme prostituujúcich sa tajných spolupracovníčok. Jednu z nich nahovorili, aby predstieraním zranenia Mikuláša Dzurindu najprv vtiahla do úlohy džentlmena a záchranára a potom ho vystavila do svetla záletného neverníka. Spomedzi spravodajských pobehlíc bola vybraná obzvlášť pekná dievčina. Jej úlohou bolo ľahnúť si na chodník, po ktorom by práve bežal Dzurinda, držať sa za stehno a predstierať, že sa zvíja vo veľkých bolestiach. Súčasťou plánu bol predpoklad, že on by sa pri nej zastavil a opýtal sa, čo sa jej stalo a či potrebuje pomoc. Kráska by odvetila, že spadla, cíti strašnú bolesť v stehne a bojí sa, že ho má zlomené. Nato by sa mal podľa predpokladov plánovačov päťdesiatdvojky zmocniť opozičného politika súcit, veď predsa prežil rovnaké zranenie.

V zálohe mali byť pripravení ľudia s fotoaparátmi a zvečniť, ako Mikuláš Dzurinda galantne pomáha dievčaťu vstať a vedie ju, prípadne aj nesie k autu. V tejto fáze sa od simulujúcej volavky očakávalo, že sa bude na svoju nič netušiacu obeť veľmi ochotne a mierne dvojznačné vešať, prípadne ho s predstieranou vďačnosťou objímať.
Odvozom ranenej do nemocnice sa to však skončiť nemalo. Ľudia z 52. oddelenia chceli následne zinscenovať ďalšie dve, možno tri náhodné stretnutia Mikuláša Dzurindu s mladou neznámou, ktorá by pri žiadnej príležitosti nezabudla na vrúcne prejavy vďaky. Od objatí cez dlhé pohľady do očí až po - aspoň letmé - bozky. Keby už mala tajná služba dostatok fotografického materiálu, podsunula by prostredníctvom agentúrnej siete bulvárnym médiám informáciu, že uchádzač o funkciu predsedu vlády má milenku. On by to rozhodne poprel, avšak zradná tajná spolupracovníčka päťdesiatdvojky by vzťah potvrdila. A on by znova tvrdil, že je to lož. Vtedy by agentúra podsunula novinám aj fotografie a Mikuláš Dzurinda by mal čo vysvetľovať. A nielen médiám.
Ešte by sa nestihol spamätať z jedného škandálu a už mal opozičný predák čeliť ďalšiemu. Istý spolupracujúci zlodej áut súhlasil, že na pokyn 52. oddelenia raznicou pozmení číslo motora na Dzurindovej Škode Favorit. Krátkou cestou informovaná policajná hliadka mala pri vhodnej príležitosti politika zastaviť a požiadať ho, aby jej ukázal motor. Po odhalení, že číslo je zjavne naklepané, by auto putovalo do policajného zaistenia a pri dôkladnej obhliadke by sa v ňom našli staré známe kradnuté sakrálne predmety. Prípad mal dostať rozsiahlu publicitu a definitívne tak pochovať politickú kariéru nádejného premiéra.
Z popísaných plánov však napokon nebolo vôbec nič. Tak ako boli na pokyn námestníka riaditeľa SIS Jaroslava Svěchotu vypracované a detailne naplánované, rovnako na jeho príkaz boli bez bližšieho vysvetlenia odvolané. Pán plukovník si namiesto toho vymyslel infantilnú diverznú akciu sypania pripináčikov pod kolesá Dzurindovho predvolebného cyklistického pelotónu, ktorú však bravúrne zvládol aj bez využitia služieb 52. oddelenia.
A päťdesiatdvojka, ktorá dôverne poznala okrem iného aj školské záznamy budúceho premiéra, bulvárnej tlači posunula informáciu, že 18-ročný Mikuláš Dzurinda, žiak III. EA, napísal v roku 1973 oslavnú báseň na Víťazný február s názvom Pomník vďaky.
PODIVUHODNÝ PRÍBEH
PhDr. IGORA PRESPERÍNA, CSc.
V 90. rokoch minulého storočia bol postrachom Banskej Bystrice, Horehronia, stredného a sčasti aj východného Slovenska Mikuláš Černák. V istej fáze zločineckej kariéry bol vnímaný ako dominantný boss slovenského podsvetia, čo sa prejavovalo aj tým, že vodcovia väčšiny gangov považovali za potrebné a rozumné dávať mu pri rôznych príležitostiach najavo, že jeho postavenie je nespochybniteľné. Pán Černák je dnes vo väzení a je málo pravdepodobné, že sa von dostane skôr ako na vlastný pohreb.
O násilných výčinoch Mikuláša Černáka a jeho partie vedeli svoje policajti, tajná služba, ale aj novinári. Povestná bola najmä ním kontrolovaná súkromná bezpečnostná služba Security 3. Postupne sa však začalo ukazovať, že najsilnejší boss slovenského podsvetia si začína budovať pozoruhodný ekonomický vplyv a zmocňuje sa mnohých lukratívnych nehnuteľností v blízkosti centra Banskej Bystrice. Bolo čoraz jasnejšie, že prosperita týchto rozmerov by nebola možná bez súčinnosti s orgánmi miestnej samosprávy.

Pri popise nasledujúcich dejov považujeme za potrebné upozorniť, že všetko, čo odznie v nižšie uvedených riadkoch, je opisom udalostí, ako ich v danom čase zaznamenala päťdesiatdvojka. Nerobíme si nárok na posudzovanie právnej a trestnoprávnej zodpovednosti jednotlivých aktérov. Netvrdíme, že zistenia tajnej služby v plnej miere zodpovedali objektívnej skutočnosti. Publikovaním tohto prípadu len chceme čitateľom sprostredkovať správu o tom, v akých komplikovaných vzťahoch a hrách pôsobili príslušníci tohto útvaru v rokoch 1996 - 1998.
Na pravidelnej porade riaditeľa SIS Ivana Lexu s námestníkom Jaroslavom Svěchotom a vedúcim oddelenia Dušanom Pastuchom bol z nám neznámeho dôvodu prítomný aj jediný príslušník päťdesiatdvojky, ktorý pre komando pracoval v Banskej Bystrici. Referoval, že Černákova firma Renox sa dostala za mimoriadne podozrivých okolností a za ešte podozrivejšie nízke ceny k mnohým mestským nehnuteľnostiam v Banskej Bystrici. Ďalším okruhom Bystričanových zistení boli zvláštne praktiky pri obnove a renovácii centra Banskej Bystrice. Spravodajský dôstojník hlásil, že stavebná firma zo Žiaru nad Hronom, ktorá túto zákazku vyhrala, stavala primátorovi Igorovi Presperínovi a ďalšej jemu blízkej osobe luxusné chaty. Firiem, čo za neprehľadných podmienok získali prácu na renovácii mesta, malo byť podľa zistení usilovného príslušníka 52. oddelenia viac.
Keď Bystričan zdokladoval všetky zistenia o údajnom prepojení primátora so skupinou černákovcov a o jeho zvláštnom vzťahu so stavebnou firmou, riaditeľ Lexa mu povedal, že Igor Presperín nie je a nebude predmetom spravodajského záujmu SIS. Opak však bol pravdou. Direktor tajnej služby sa o bystrického primátora, v skutočnosti veľmi zaujímal, ale nechcel to dať pred svojím námestníkom Svěchotom najavo. Zrejme už aj jemu dochádzalo, že pred pánom plukovníkom je lepšie niektoré veci utajiť, aby ich, ako sa niekedy zvykne hovoriť, politicky či inak nezobchodoval.
Bystričan sa teda porúčal a vydal sa na cestu do miesta bydliska a spravodajského pôsobenia. Okamžite po skončení porady prikázal
Ivan Lexa šéfovi 52. oddelenia Pastuchovi, aby svojho človeka stiahol naspäť do Bratislavy. Ešte raz si od neho nechal detailne popísať, čo všetko o pánovi primátorovi Presperínovi vie, a potom rozhodol, že päťdesiatdvojka musí týmto zisteniam venovať intenzívnu pozornosť. Dušanovi Pastuchovi neostávalo nič iné, len konať. Spravodajským rozpracovaním všetkých podozrení poveril, samozrejme, Bystričana, ku ktorému ako partnera pridelil osvedčeného a všetkými masťami mazaného Adroita.
Igor Presperín bol nestraník, primátorom Banskej Bystrice sa však stal s podporou Strany demokratickej ľavice (SDL). Pred voľbami v roku 1998 v sebe pocítil ambíciu vrátiť sa do veľkej politiky košický primátor a ponovembrový podpredseda parlamentu Rudolf Schuster. Založil ľavicovú Stranu občianskeho porozumenia (SOP) a s výdatnou podporou televízie Markíza ju viedol k relatívnemu volebnému úspechu. Popredným členom SOP a jej kandidátom v parlamentných voľbách 1998 sa stal aj primátor Presperín. Aj keď bola SOP do veľkej miery konkurenciou opozičnej SDL, všetci stratégovia predpokladali, že po voľbách sa Schusterov politický podnik pridá k protimečiarovskému táboru. A to bol dôvod, prečo chcel byť riaditeľ tajnej služby informovaný o pokleskoch Igora Presperína, potentáta novej SOP.
Adroit cestoval trikrát do týždňa z Bratislavy do Banskej Bystrice. Vždy mal pri sebe odznak kriminálnej polície, falošnú policajnú pečiatku a kufríkový písací stroj. Spolu s Bystričanom chodili po úradoch, firmách, a kde to bolo potrebné, vypočúvali ľudí. Bystričan a Adroit pomocou falošných policajných preukazov a pečiatok vypracovali dožiadania pre kataster nehnuteľností. Tak sa im podarilo získať nielen listy vlastníctva, ale aj tituly nadobudnutia, zmluvy a najmä ceny, za ktoré spoločnosť Renox, kontrolovaná bossom Mikulášom Černákom, získala od mesta lukratívne nehnuteľnosti v centre Banskej Bystrice. V tých rokoch bol internet na Slovensku iba v plienkach, takže o online prístupe do katastra nemohli spravodajskí dôstojníci ani len snívať. Odznak kriminálnej polície a falošná pečiatka však dokázali divy.

S kufríkovým písacím strojom sa zase dovalili do stavebnej firmy v Žiari nad Hronom. Šéfom ukázali odznak kriminálnej polície a chystali sa robiť zápisnice o podaní vysvetlenia. Odznak kriminálky ich ani k ničomu inému neoprávňoval, pretože procesné úkony, ako je napríklad výsluch svedka, môže robiť iba vyšetrovateľ. Nehovoriac o tom, že ten odznak ich podľa zákona neoprávňoval k ničomu, pretože oni neboli policajti, ale spravodajskí dôstojníci. Neboli vybavení žiadnymi inými krycími dokladmi a na aute mali poznávaciu značku, ktorá neprechádzala žiadnou evidenciou. Predstavitelia firmy sa dožadovali informácií, z akého policajného útvaru páni prišli a že ak im to nepovedia, budú telefonovať na Okresné riaditeľstvo PZ v Žiari nad Hronom. Páni spravodajcovia sa však nedali. Odvrkli, že môžu volať, koho chcú, ale oni aj tak budú požadovať vysvetlenia, pretože prišli v mimoriadne vážnej veci. Napokon sa žiaden telefonát nekonal a Adroit s Bystričanom do kufríkového stroja ťukali ako českí žandári.

Až na konateľov firmy v Žiari nad Hronom, všade sa k domnelým policajtom Adroitovi a Bystričanovi správali s náležitou úctou a od prvej chvíle ochotne spolupracovali. Ľudia v stavebných spoločnostiach boli takrečeno vyklepaní, pretože vedeli, že ak sa niekto poriadne zahryzne do preverovania finančných tokov súvisiacich s obnovou Banskej Bystrice, bude to znamenať otváranie jednej Pandorinej skrinky za druhou. Vo všetkých firmách, ktoré navštívili, im napokon unisono hovorili: Keby sme nevychádzali primátorovi v ústrety, nikdy by sme zákazku na renováciu Banskej Bystrice nedostali. Zápisnice o podaní vysvetlenia spísali aj s viacerými robotníkmi a tí potvrdili, že ich nadriadení poslali pracovať na chatu bystrického primátora. Rovnako navštívili pílu, kde sa pre potreby tejto stavby vyrábal krov. Kontrolou účtovníctva však bolo zistené, že o vykonaní týchto stavebných prác v ňom chýbajú náležité záznamy.
Adroit s Bystričanom pracovali na dokumentovaní popísaných skutočností približne tri mesiace. A zdá sa, že v tomto prípade bola päťdesiatdvojka úspešná nielen v zhromažďovaní informácií, ale aj v práci s verejnou mienkou. V predvolebnej kampani 1998 podsunuli príslušníci komanda čiastkovú informáciu o podivuhodnom prípade pána Presperína Novému Času. Po zverejnení prvého článku zase zapracoval riaditeľ STV, o ktorom už vieme, že ho priamo riadil spravodajský dôstojník 52. oddelenia Oskar N. Okrem požiadavky, aby verejnoprávna televízia uverejnila rozšírené pokračovanie toho, čo uverejnil denník Nový Čas, bol vydaný striktný zákaz, aby sa témy ujal redaktor Pavel Kapusta, o ktorom každý vedel, že je straníckym predvojom HZDS v redakcii spravodajstva STV.
Tajná služba pri zverejňovaní kompromitujúcich informácií o bystrickom primátorovi spolupracovala s iným novinárom. Nevedel, že podklady dostáva od tajnej služby, a všetky nové zistenia prezentoval ako výsledok investigatívnej práce. Po prvom negatívnom príspevku o Igorovi Presperínovi sa redakcii spravodajstva STV navyše ohlásili ďalší svedkovia udalostí, ktorí sa ponúkli, že aj oni majú čo k veci povedať. Ani o nich nikto netušil, že tiež konajú na pokyn 52. oddelenia. Slovenská televízia sa teda výnimočne nedostala do podozrenia, že príspevky o Igorovi Presperínovi vysiela na pokyn SIS.
Mediálne odhalenie kauzy napodiv nemalo negatívny vplyv na politickú kariéru primátora Banskej Bystrice. Ba dokonca zarážajúco nikdy nebolo počuť o tom, že by sa podozreniami okolo nehospodárneho nakladania s majetkom mesta zaoberali orgány činné v trestnom konaní. Strana košického primátora sa stala v novembri 1998 súčasťou vládnej koalície, jej predseda Rudolf Schuster sa
o	niečo neskôr stal prvým občanmi priamo zvoleným prezidentom Slovenskej republiky.
PhDr. Igor Presperín, CSc. získal v parlamentných voľbách 1998 poslanecký mandát a v rámci politických dohôd bol zvolený za podpredsedu Národnej rady Slovenskej republiky.
[bookmark: bookmark58]NA STOPE LADISLAVOVI PITTNEROVI
Nie je žiadnym prekvapením, že pozornosti 52. oddelenia nemohol uniknúť ani exminister vnútra, člen predsedníctva KDH a poslanec parlamentu Ladislav Pittner. Bol v úzkom kontakte s bývalými vysokými funkcionármi SIS, ktorí poskytovali opozícii strategicky dôležité informácie o zneužívaní tajnej služby na osobné a politické ciele reprezentantov Mečiarovho režimu. Táto skutočnosť ho predurčila k tomu, aby sa stal popredným kritikom pomerov v SIS, ktoré v službe zavládli, keď sa do jej čela postavili páni Ivan Lexa a Jaroslav Svéchota.
Skupina bývalých, ako aj v tom čase ešte stále aktívnych spravodajských dôstojníkov, ktorí informovali prezidenta Michala Kováča a opozíciu o nezákonných aktivitách SIS, dostala neformálne pomenovanie paralelná tajná služba. Na základe jej výstupov spracovala nezávislá občianska komisia správu o zavlečení Michala Kováča mladšieho do cudziny. Veľmi detailne sa v nej hovorilo o účasti príslušníkov a techniky tajnej služby na spáchaní tohto obzvlášť nebezpečného trestného činu. Správu občianskej komisie prečítal na povestnom mítingu KDH v Športovej hale na Pasienkoch práve Ladislav Pittner. Poslanec Pittner sa tým fakticky ujal funkcie hovorcu paralelnej tajnej služby a to bol aj najpodstatnejší dôvod, prečo sa stal záujmovou osobou, spravodajsky rozpracovanou 52. oddelením SIS.
Verejnosti sú už známe dve aktívne opatrenia päťdesiatdvojky, v rámci ktorých bol Ladislavovi Pittnerovi do parlamentu v listovej zásielke doručený zvierací trus, respektíve bol pred vchodom do bytovky obliaty vedrom moču a tuhých výkalov. Obe akcie naplánovalo a vykonalo na pokyn námestníka riaditeľa SIS Svěchotu práve 52. oddelenie. Poslanec Pittner bol okrem toho terčom mnohých nevyberaných útokov provládnej propagandy, najmä v denníku Slovenská republika.
V súvislosti s jeho osobou sa však útvar Dušana Pastuchu venoval aj oveľa produktívnejšej spravodajskej činnosti a dospel k niekoľkým pozoruhodným poznatkom. Aj v tomto prípade chceme čitateľov upozorniť, že naším cieľom nie je ani pošpiniť pamiatku zosnulého Ladislava Pittnera, ani ho morálne či inak súdiť. Naším jediným záujmom je poskytnúť čitateľom informáciu o tom, s akými zisteniami a spravodajskými informáciami pracovala päťdesiatdvojka, keď sa zaoberala jeho životom a jeho pôsobením vo funkcii ministra vnútra.

Ladislav Pittner s obľubou vytváral dojem, že je bezpečnostný a spravodajský expert. Nebol ani jedno, ani druhé. No aj napriek tomu sa mu aspoň sčasti podarilo presvedčiť straníckych kolegov i médiá, že je v tomto fachu naozaj doma. Túto ničím nepodloženú povesť podporoval rôznymi vyhláseniami, ktoré mali naznačovať, že počas bývalého režimu a pôsobenia v rámci podzemného hnutia katolíkov spravodajsky spolupracoval s Vatikánom. Nikdy to nepovedal úplne explicitne, ale všeobecne sa vžilo povedomie, že Pittner by bol rád, keby si o ňom verejnosť myslela, že spolupracoval s vatikánskou tajnou službou. K tomu sa nabalili ďalšie fámy. Napríklad, že v boji proti komunistom nadviazal styky aj so západnými spravodajskými službami, medzi inými aj s britskou. Pán Pittner ani tieto nezmysly nikdy jednoznačne nedementoval. Zrejme si myslel, že to prospieva imidžu záhadného muža zoceleného bojmi medzi spravodajskými službami.

O niečo reálnejšie boli Pittnerove spomienky na pôsobenie v protikomunistickom odboji v rámci organizácie Biela légia. Len v krátkosti si povedzme, čo o tomto subjekte hovorí slovenská verzia Wikipedie: „Biela légia bola antikomunistická kresťanská organizácia pôsobiaca na území Slovenska (vtedy ako súčasť povojnového Česko-Slovenska) a Rakúska v období rokov 1947 až 1951. Ako súčasť protikomunistického odboja bolo jej cieľom informovať širokú verejnosť aj zahraničie o terore komunistického hnutia. Hlavnými zakladateľmi a poprednými členmi boli Jozef Vicen a Jozef Mikula. Biela légia sa okrem protikomunistických aktivít doma aj v zahraničí venovala pomoci pri úteku ľudí z komunistického Československa do slobodného sveta. V rokoch 1950 (máj) až 1953 (júl) z Rakúska vysielala rozhlasové spravodajstvo na krátkych vlnách v pásme 40 metrov. Rozhlasový vysielač Biela légia bol istým vzorom pre neskoršie vysielanie rádia Slobodná Európa."
V súvislosti s Bielou légiou Ladislav Pittner šíril tiež mierne nejednoznačné posolstvá. Na jednej strane pripúšťal, že bol ešte veľmi mladý (narodil sa v roku 1934), no zároveň naznačoval, že už v tomto čase sa začali jeho disidentské, protikomunistické pôsobenie a dokonca aj spravodajská činnosť.

Do práce na preverovanie týchto fantastických výrokov bol okrem istého mladého príslušníka 52. oddelenia povolaný aj bývalý pracovník ŠtB Július T. Rozbehli sa po archívoch Štátnej bezpečnosti, navštívili matriky a študovali dobovú tlač. Keďže Ladislav Pittner pochádzal zo Záhoria, Július T. a jeho mladý kolega navštívili veľmi starého príslušníka ŠtB zo Záhoria, ktorý si ešte pamätal na rozpracovávanie a potláčanie Bielej légie. Jeho verzia udalostí sa zásadne líšila od Pittnerovej. Politik tvrdil, že v rámci brutálneho postupu komunistickej moci boli spolu s otcom predvedení na ŠtB, kde ich bili a podrobovali tvrdým výsluchom, ale aj tak ich nezlomili. Naopak, starý eštebák zase vyhlasoval, že proti mladučkému Ladislavovi Pittnerovi a jeho otcovi nebolo potrebné používať násilie, pretože obaja s orgánmi ŠtB ochotne spolupracovali. Dokonca sa mal vyjadriť v tom zmysle, že aj v dôsledku ich výpovedí išli niektorí ľudia na 15 rokov do uránových baní v Jáchymove.
Július T. sa pri získavaní informácií o pôsobení otca a syna Pittnerovcov v Bielej légii stretol s nemenovaným politickým väzňom, ktorý mu mal negatívne vyjadrenia starého eštebáka potvrdiť. Na druhej strane je však potrebné pripomenúť, že Ladislav Pittner bol po revolúcii váženým členom Konfederácie politických väzňov Slovenska a z jej radov nikdy (aspoň otvorene) nezazneli hlasy o jeho či otcovej kolaborácii s komunistickým režimom.
Musíme si uvedomiť, že na počiatku 50. rokov minulého storočia, keď sa tieto udalosti odohrávali, mal Ladislav Pittner okolo 16 rokov, a preto je nad slnko jasnejšie, že z jeho strany nemohlo ísť v pravom slova zmysle o žiadnu disidentskú či spravodajskú činnosť. A rovnako nemohlo ísť ani o udávanie ľudí z prostredia Bielej légie, ako tvrdil starý príslušník ŠtB. Z tohto pohľadu je preto evidentné, že Pittner ako politik svoju úlohu očividne zveličoval, a presne takto to neskôr vyhodnotil aj pátrací tím 52. oddelenia na čele s Júliusom T. Do rovnakej kategórie zaradili príslušníci päťdesiatdvojky aj jeho náznaky o tom, že v rámci podzemného katolíckeho hnutia bol v 70. a 80. rokoch minulého storočia v styku so západnými rozviedkami či tajnou službou Vatikánu. V tejto súvislosti je však hodné pozornosti, že provládna propaganda v úsilí o diskreditáciu poslanca Pittnera dookola omieľala, že sa spoluprácou s cudzími tajnými službami dopustil hrdelných zločinov, čím sa zjavne odchyľovala od zistení SIS.
Skúmanie dávnej histórie, posudzovanie úlohy rodiny Pittnerovcov v pôsobení Bielej légie a vystupovanie otca vtedy mladučkého Ladislava však prenechávame historikom, prípadne výskumníkom Ústavu pamäti národa. Predmetom nášho záujmu je totiž činnosť 52. oddelenia a jeho spravodajské aktivity vo vzťahu k vtedajšiemu opozičnému poslancovi Pittnerovi, hovorcovi opozície vo veciach bezpečnostných a spravodajských.
Ak sme konštatovali, že zistenia ohľadom Pittnerovej politickej prehistórie nepriniesli žiadne zásadné a propagandistický použiteľné poznanie, úplne inak musíme hodnotiť spravodajský výkon päťdesiatdvojky, ktorý podala pri dokumentovaní jeho politickej prítomnosti. Keď Bystričan s Adroitom pracovali na overovaní a rozširovaní poznatkov o podivuhodnom výkone verejnej funkcie banskobystrického primátora Igora Presperína, dostali sa až do Hontianskych Nemiec. Celkom neočakávane tu narazili na stopu Ladislava Pittnera a išli po nej s vytrvalosťou poľovných psov.
Ktosi im úplne mimochodom povedal, že nie tak dávno, len pred pár rokmi, došlo v obci Hontianske Nemce k dopravnej nehode, pri ktorej zahynul mladý muž. Páchateľom bol iný mladý muž. Herec. Syn ďalšieho, ale o poznanie slávnejšieho herca. Pointa príbehu bola v tom, že syna slávneho herca pomohol zo šlamastiky vysekať minister vnútra Ladislav Pittner. Nezákonným zasahovaním do vyšetrovania a ovplyvňovaním policajtov mal mladému hercovi zabezpečiť beztrestnosť a, naopak, z jedného zo svedkov urobiť obvineného. Teraz bol Pittner opozičným poslancom a tajnú službu zaujímalo všetko, čo by mohlo spochybniť jeho dobrú povesť.
Bystričan a Adroit neváhali. Nenápadne sa povypytovali na meno chlapca, čo zahynul pod kolesami auta, a vybrali sa hľadať jeho rodičov. Zistili, že otec nebohého sa zaoberá vinohradníctvom, výrobou a predajom vína, čo bola vynikajúca zámienka, ako s ním nadviazať kontakt. Príslušníci 52. oddelenia predstierali, že majú záujem o kúpu vína, a tak ich producent zobral do pivničky, kde im urobil improvizovanú degustáciu. Keď sa všetkým trochu rozviazali jazyky, opýtali sa, kto mu s toľkou prácou okolo vinohradov a so starostlivosťou o víno pomáha. Vtedy sa vinár rozplakal. Vyšlo z neho, že mu pri autonehode zahynul syn, a preto je na všetko sám.
Na túto chvíľu čakali. Nešťastný otec sa rozhovoril a na diktafón, schovaný vo vrecku jedného z dôstojníkov päťdesiatdvojky, sa potichučky zaznamenával spravodajsky obzvlášť cenný materiál. Bolo to dlhé a komplikované rozprávanie, z ktorého však vyplývali veľmi jasné posolstvá. Vinár príslušníkom povedal, že na ceste v Hontianskych Nemciach jeho syna zrazil a takmer vo dvoje roztrhal ožratý mladý muž. Ušiel z miesta činu. Po niekoľkých hodinách sa v obci objavil jeho slávny otec a predviedol jeden zo svojich najpresvedčivejších hereckých výstupov. Kľakol si a bozkával zem, pretože - ako exaltovane kričal - po nej ešte nedávno kráčal nevinný mladý chlapec a teraz je už mŕtvy. Pravdepodobne dúfal, že teátrom zmätie či nebodaj uchlácholí smútiacich rodičov a otupí spravodlivý hnev pobúrených dedinčanov.
Všetci sa však pýtali, kde je páchateľ, ktorý z miesta činu ušiel. A aj sa o nejaký čas ukázal. Ponúkol obligátne výhovorky. Vraj, keď došlo k nehode, utrpel šok a pod jeho vplyvom utiekol. Mladý herec vysvetľoval, že celý ten čas behal kdesi po lese. Nevedel, čo sa s ním deje, a okamžite, ako prišiel k sebe, precitol a vrátil sa do Hontianskych Nemiec, aby čelil zodpovednosti za svoj skutok. Jedným dychom však dodával, že vinárov syn bol neopatrný a sám mu skočil do cesty.
Čoskoro sa objavil dôležitý svedok. Dedinský krčmár, ktorý tvrdil, že si uňho mladý pán objednával jednu vodku za druhou a potom ho videl opitého nasadnúť do auta. Tohto človeka bolo potrebné umlčať. Prišiel za ním otec a ponúkal mu za mlčanie úplatok 100 000 korún. V pätách slávneho herca však prišli aj policajti, ktorí krčmára zatkli a obvinili, že chcel umelca vydierať.

Smútiaci otec rozprával ďalej. Tvrdil, a príslušníci 52. oddelenia si ho stále potajomky nahrávali, že od chvíle, ako mladý herec ušiel z miesta nehody, bol jeho slávny tatko v spojení s ministrom vnútra Ladislavom Pittnerom, ktorý mu hovoril, ako má postupovať.

V prvom rade mu radil, aby mladého do vytriezvenia niekde schoval. Minister súčasne osobne telefonoval miestne príslušným policajtom a inštruoval ich, ako majú postupovať. Veľmi na nich apeloval, aby dali podozrivému urobiť krvné testy až na druhý deň. A podľa slov trúchliaceho otca to bol znova minister Pittner, kto v spolupráci s policajtmi vymyslel, ako spochybniť krčmárovo svedectvo.
Bystričan s Adroitom sa po tomto obsiahlom a obsažnom rozhovore okamžite pustili do práce. Vykonali viacero spravodajských previerok, overovali si informácie a preverovali súvislosti. Keď skončili, predložili nadriadeným správu. Tvrdili v nej, že Ladislav Pittner vo funkcii ministra vnútra zneužil právomoci verejného činiteľa, maril vyšetrovanie a navádzal podozrivého na krivú výpoveď Podľa ich úsudku tým synovi slávneho a veľmi populárneho herca privodil neoprávnený prospech, poškodil pozostalých rodičov a podieľal sa na krivom obvinení nevinného svedka, ktorý potvrdzoval, že páchateľ si sadol za volant pod vplyvom alkoholu.
Riaditeľ SIS Ivan Lexa a jeho námestník Jaroslav Svéchota mali konečne v rukách niečo, čím by mohli Ladislavovi Pittnerovi efektívne zavrieť ústa. Bol to predsa len hovorca paralelnej tajnej služby. Práve z jeho vyhlásení sa verejnosť dozvedala mnohé informácie o nezákonných aktivitách SIS, ktoré nesmierne poškodzovali Mečia- rov režim. Doslova ho podkopávali v základoch. Päťdesiatdvojka dodala vedeniu služby nahrávku a ďalšie spravodajské informácie, ktoré potvrdzovali jej obsah. Informácie z Hontianskych Nemiec považovalo vedenie SIS za unikátny spravodajský materiál. Bystričan a Adroit boli za tento výkon vysoko ocenení. Jednako sa však výsledky ich práce nematerializovali do žiadneho konkrétneho výstupu.
Nikto z vedenia SIS nielenže neinicioval trestné oznámenie na Ladislava Pittnera, ale nebola zburcovaná ani propagandistická mašinéria v Slovenskej televízii a denníku Slovenská republika. Niečo také na 52. oddelení nečakali a nikto nerozumel, prečo sa najvyšší predstavitelia služby, zrejme po porade s vrcholnými predstaviteľmi štátu, rozhodli odložiť kauzu Hontianske Nemce do chladiaceho boxu s funkciou hlbokého zamrazovania.
Jaroslav Svéchota vytvoril 52. oddelenie so zámerom získavať strategické, ale aj kompromitujúce informácie o opozičných stranách a ich špičkových predstaviteľoch. Zjednodušene povedané, spravodajská produkcia útvaru mala vládnemu HZDS pomôcť získať informačnú prevahu v politickom zápase. Súčasťou tohto poslania bolo prijímanie aktívnych opatrení zamierených na diskreditáciu politického nepriateľa a na ovplyvňovanie verejnej mienky v prospech najsilnejšieho a najviditeľnejšieho muža vtedajšej vládnej koalície.
Päťdesiatdvojka bola úspešná prinajmenšom v oblasti získavania informácií z kuchyne opozičných strán. Rozsievanie Uhoriek v miestnostiach a sálach, kde rokovali stranícke predsedníctva a snemy, bolo obzvlášť efektívnym nástrojom zberu informácií. Úspešné boli aj viaceré agentúrne prieniky do opozičného prostredia. Spomedzi všetkých je potrebné vyzdvihnúť najmä agentku Samy. Ak chcel teda premiér Vladimír Mečiar vedieť, o čom sa rozprávajú a čo chystajú jeho oponenti, stačilo sa obrátiť na centrálu SIS. Na tejto adrese sa dozvedel takmer všetko, čo potreboval.
Druhou stranou mince je otázka, či mala vtedajšia vládna moc dostatočne vyvinuté schopnosti v oblasti strategického myslenia a strategického plánovania, aby dokázala racionálne využiť plody politického špicľovania. Dovoľujeme si konštatovať, že v tomto ohľade môžeme o jej intelektuálnych zručnostiach s úspechom pochybovať.
Neschopnosť efektívne využívať politické spravodajstvo, získané aj za cenu masívneho porušovania zákona, však nebolo jedinou slabinou Mečiarovho režimu. Na prekrytie negatív tejto formy vládnutia totiž nestačili ani mnohé drastické aktívne opatrenia 52. oddelenia a neustále pokusy jeho príslušníkov o ovplyvňovanie a manipulovanie verejnej mienky. Politické excesy režimu skrátka vyčnievali nad všetkým, čo mohol v úsilí o naklonenie si priazne verejnej mienky ponúknuť.
V tejto súvislosti je potrebné pripomenúť, že päťdesiatdvojka vznikla po rozpustení Odboru špeciálnych operácií (OŠO), ktorý aj v dôsledku množstva pochybení plukovníka Svěchotu nedokázal bez zanechania zbytočných a viditeľných stôp uniesť prezidentovho syna. Aj keď boli spravodajské nadanie a schopnosti viacerých príslušníkov 52. oddelenia výnimočné, prekryť negatívny dojem zo zavlečenia Michala Kováča mladšieho bolo nad všetky ľudské sily.
Jaroslav Svéchota síce stvoril mimoriadne životaschopné spravodajské komando, slúžilo však neživotaschopnému politickému režimu. A tak to s 52. oddelením i mečiarizmom nakoniec dopadlo.


ZÁVER:
PRÍLEŽITOSŤ


A
j keď sa naše rozprávanie o 52. oddelení práve skončilo, bolo by odvážne a asi aj samoľúbe, keby sme vyhlásili, že sme dali definitívnu bodku za históriou najutajovanejšieho útvaru Slovenskej informačnej služby vedenej riaditeľom Ivanom Lexom a jeho námestníkom Jaroslavom Svěchotom. Nie nadarmo sme totiž nazvali jednotlivé kapitoly fragmentmi. Zo všetkých síl sme sa síce usilovali podať čo najkomplexnejší obraz o tom, aká bola obávaná päťdesiatdvojka, avšak vzhľadom na povahu jej činnosti, ako aj likvidáciu podstatnej časti spisového materiálu sme boli schopní zhromaždiť len útržky, respektíve čriepky príbehov viažucich sa k prísne utajovaným operáciám tohto komanda.
Útržkov a čriepkov nebolo práve málo, no aj tak stačili iba na fragmentárnu rekonštrukciu krátkej histórie. päťdesiatdvojky. Z tohto pohľadu môžeme knihu Komando 52 považovať za príležitosť. Skartované, spálené a odcudzené písomnosti už nikto k životu nevzkriesi. Napriek tomu existuje nádej, že text, ktorý sa na tomto mieste uzatvára, bude impulzom pre pamätníkov a spravodajských veteránov z rokov 1996 - 1998, aby prehovorili. Môžu sa stať novými zdrojmi pre ďalšie dokumentovanie činnosti 52. oddelenia, doplniť chýbajúce informácie a prispieť tak k ešte komplexnejšiemu pohľadu nielen na útvar samotný, ale aj na neľahké politické obdobie, ktorým Slovensko prešlo v druhej polovici 90. rokov 20. storočia.
Príbeh obávaného komanda je taktiež príležitosťou (na)učiť sa rozlišovať. Nie náhodou znie podtitul knihy Najšpinavšie operácie SIS. Za použitím superlatívu slova špinavý nie sú marketingové dôvody, aj keď tomu mnohí odborníci na komunikáciu nebudú veriť. Pravou príčinou použitia takto znejúceho podtitulu je skutočnosť, že predtým a ani potom nebola, podľa našej mienky, SIS zneužitá na väčšie špinavosti. Ak sa v tomto predpoklade nemýlime, vyplýva z neho veľmi dôležité ponaučenie: Je veľkou chybou, keď verejnosť, médiá, ale aj mnohí analytici a politici posudzujú súčasné pochybenia a zlyhania slovenských tajných služieb na základe skúseností z rokov 1995 (1996) - 1998. Ešte väčšou chybou je, keď medzi vtedajšie a neskoršie, respektíve súčasné vybočenia z rámca dobrých mravov a zákona dávajú znamienko rovná sa.
Zneužívanie 52. oddelenia na politické a osobné ciele vtedajším autoritatívnym režimom nemá v dejinách slovenskej spravodajskej komunity po roku 1989 žiadnu obdobu. Deformácie v úkolovaní a riadení tajných služieb boli v ére vrcholného mečiarizmu neoddeliteľnou súčasťou vládnej politiky, takrečeno systému. Nemôžeme si zakrývať oči ani pred súčasnými nedostatkami, avšak podľa nášho názoru sú dôsledkom individuálnych zlyhaní na rôznych stupňoch riadenia, nie charakteristickou črtou Dzurindovej, Radičovej či Ficovej vlády. Od konca roka 1998 sa napríklad nikdy nestalo, že by tajná služba na pokyn najvyšších vládnych miest odpočúvala stranícke sekretariáty alebo prenasledovala novinárov. Zneužívanie SIS cez päťdesiatdvojku ťažko poškodilo povesť tajných služieb, a preto máme tendenciu pristupovať k nim s apriórnym podozrením. Nemali by sme však kvôli tomu stratiť schopnosť rozlišovať. Príbeh komanda je vhodnou príležitosťou, aby sme si to pripomenuli a zamysleli sa nad tým.
[bookmark: _GoBack]Do tretice je príbeh komanda príležitosťou na určitú formu zmierenia medzi rôznymi garnitúrami bývalých spravodajských dôstojníkov. Nejde o to, aby si padali okolo krku, ani o to, aby sa na všetko zabudlo. A už vôbec nejde o ospravedlňovanie toho, čo sa bez jasného pomenovania problému a uznania si chyby ospravedlniť nedá. Práve naopak, čím viac sa bude kriticky, adresne a otvorene o päťdesiatdvojke hovoriť a písať, tým bude menej dôvodov na predsudky. A čím bude menej predsudkov, o to bude viac priestoru na odkrývanie ďalších nepoznaných informácií a súvislostí. Nielen o pôsobení 52. oddelenia, ale najmä o osobách, z vôle ktorých toto komando vzniklo a uskutočňovalo mnohé nezákonné operácie.
Písanie o päťdesiatdvojke bolo, samozrejme, aj príležitosťou morálne súdiť priamych vykonávateľov politického špicľovania a ďalších neprijateľných aktivít 52. oddelenia. Nevyužili sme ju. Túto úlohu prenechávame iným, ktorí sa na jej uskutočnenie cítia povolanejší. Za oveľa väčšiu príležitosť považujeme dôstojné a nepatetické zmierenie sa dvoch či troch garnitúr bývalých spravodajských dôstojníkov. Nebude to ľahký proces. Už len preto, že nejde o formálny akt. A práve preto k nemu možno nikdy nedôjde. Bola by to však večná škoda. Otvorený dialóg by totiž mohol priniesť mnohé nové poznatky o architektúre autoritatívneho režimu Vladimíra Mečiara. Z nového poznania by zase mohlo vyplynúť ponaučenie, ako sa učiť a naučiť rozlišovať.
A to je naozaj veľká príležitosť.

Hiboko po polnoci tahaft dvaja maskovan chiapi
2 postele spiacoho muza. Micky a nemilosrdne ho

Dostiva ,inalkjo v spalni upiné
ticho. Ale len do chvile, kyr sa preberie manfelka, ktora
v panickom strachu krici o pomoc. Jeden ttocnik Zenu

‘a vylepi jej zaucho. Ked nastane v izbe

opatticho aviac nepadaju Ziadne udery, obet itoku sa
dozveds, o ¢o tuviastne ide.

_Zabudol i na pana doktora. Jo t jasné, o Gom o rec?"
hovori maskovand hlava, Dokalicony mut konoene
pochopt, 2o nemé t,Cest s matiou, le s poslami namest-
nika riaditela SIS

Pigu sa roky 1995 - 1998 Na Slovensic vrchali moia-
riznus. Podobné kisly tajne]shuzby nie i fedinel.
Neopak, stévaj sa pravidiom. Za bileho da mizni
udiaz ulic, Tjniiefodvazaii na oclahlé miesta &
podrobuizostrenyi vistuchor. No nielen to, Uderné
Jechnoty SIS adpodivai prezidenta a Spicufi opo-
zicngeh kruhoch, Nasadzut na politikoy

a5t novindsova podnikai ohé iné
slotinné operdcie:

{zaikol najo-
bavane)si utvar SIS, qp;ﬁz oadelenie, znire ajako
patdesiatdvajia. .

